Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Προτού ξεκινήσουμε τις καθιερωμένες εργασίες του Σώματος και με αφορμή τη σημερινή Παγκόσμια Ημέρα για την Εξάλειψη της Βίας σε βάρος των Γυναικών, το Προεδρείο της Βουλής αποφάσισε να αφιερώσουμε λίγο χρόνο στο σημερινό ορόσημο, ως ουσιαστικοί συμμέτοχοι και αρωγοί της φετινής εκστρατείας της λευκής κορδέλας. Πρόκειται για μια πρωτοβουλία που πάρθηκε πριν από μερικές δεκαετίες αποκλειστικά από άνδρες ευαισθητοποιημένους και αποφασισμένους να συμβάλουν στην εξάλειψη κάθε μορφής βίας κατά των γυναικών. Άλλος λίγο άλλος πολύ, όλοι μας είμαστε, δυστυχώς, εξοικειωμένοι με το φαινόμενο και τα στατιστικά του στοιχεία. Η σωματική κακοποίηση, η λεκτική, η σεξουαλική και η ψυχολογική βία είναι τυπικά οι βασικές κατηγορίες του. Η βία στο σύνολό της συνιστά ένα οικουμενικό φαινόμενο που δεν κάνει διακρίσεις ανάμεσα στην κουλτούρα, την εθνικότητα, τη γλώσσα, τη θρησκεία, το χρώμα ή την κοινωνικοοικονομική τάξη. Οι αριθμοί που τη συνοδεύουν είναι πραγματικά ανατριχιαστικοί. Μέχρι το 2013 στη χώρα μας έχει καταγραφεί πως το 68% των γυναικών που υπέστησαν κακοποίηση ήταν έγγαμες. Το 16% των γυναικών που αναζήτησαν βοήθεια ήταν αλλοδαπές. Το 70% των θυμάτων είναι απόφοιτες μέσης, ανώτερης ή ανώτατης εκπαίδευσης και στο συντριπτικό ποσοστό τους, ανήκουν σε μεσαία ή ανώτερα οικονομικά στρώματα. Όπως είναι φυσικό, το φαινόμενο δεν εξαντλείται σε κάποια ηλικιακή ομάδα. Στην Ελλάδα του 21ου αιώνα περίπου το ένα τρίτο των γυναικών έχει, δυστυχώς, ζήσει την εμπειρία της σωματικής ή ψυχολογικής βίας από την παιδική ηλικία, συνήθως εξαιτίας κάποιου ενηλίκου. Σε ευρωπαϊκή, επίσης, κλίμακα οι αριθμοί έρχονται να καταρρίψουν κάθε ψευδαίσθηση πολιτισμού και ανωτερότητας των υπόλοιπων ευρωπαϊκών λαών. Μέσα σε διάστημα ενός χρόνου 13 εκατομμύρια Ευρωπαίες έχουν κακοποιηθεί σωματικά και 3,7 εκατομμύρια έχουν υποστεί σεξουαλική κακοποίηση. Μία στις τρεις γυναίκες στην Ευρωπαϊκή Ένωση έχει πέσει θύμα σωματικής ή σεξουαλικής επίθεσης, με την «πολιτισμένη» βόρεια Ευρώπη να κατέχει τα υψηλότερα ποσοστά βίας κατά των γυναικών. Να μην αναφερθώ στα 9 εκατομμύρια γυναίκες που έχουν πέσει θύματα επίμονης παρακολούθησης, το λεγόμενο stocking, και στο αποκαρδιωτικό 55% που δήλωσε ότι έχει βιώσει κάποια μορφή σεξουαλικής παρενόχλησης ή απειλής. Θέλω να επιμείνω στους αριθμούς, γιατί μόνο μέσα από αυτούς μπορούμε να συλλάβουμε τον εφιάλτη που ζει το αντίθετο φύλο όχι μόνο στη χώρα μας ή στην Ευρώπη, αλλά σε κάθε γωνιά του πλανήτη. Μία στις τρεις γυναίκες παγκοσμίως έχει βιώσει τη σωματική ή σεξουαλική βία από τον σύντροφό της. Κοντά στα 140 εκατομμύρια εκτιμώνται τα κορίτσια και οι γυναίκες που έχουν υποβληθεί ως σήμερα σε υποχρεωτικό ακρωτηριασμό γεννητικών οργάνων. Το φρικτό αυτό έθιμο καλά κρατεί, δεδομένου ότι κάθε χρόνο στην Αφρική προστίθενται επιπλέον 3 εκατομμύρια κοπέλες. Σχεδόν 70 εκατομμύρια κορίτσια πάνω στον πλανήτη έχουν ζήσει ως παιδιά - νύφες. Στο ίδιο μήκος κύματος παραπάνω από 10 εκατομμύρια γυναίκες είναι θύματα αναγκαστικής δουλείας και περίπου 5 εκατομμύρια κορίτσια και γυναίκες είναι θύματα της πορνείας και του trafficking. Μπορεί να σας κούρασα με τους αριθμούς και τα ποσοστά, αλλά σκεφθείτε το λίγο: Όλα όσα σας παρέθεσα δεν είναι ψυχρές στατιστικές πάνω σε ένα χαρτί. Είναι πρόσωπα, είναι ψυχές με όνειρα, είναι κορίτσια που περπατούμε δίπλα τους ανυποψίαστοι και τα προσπερνούμε, αγνοώντας τον σταυρό που κουβαλούν στους ώμους τους. Είναι οι γυναίκες με μάνα και πατέρα, με αδέλφια, φίλους και παιδιά. Ως γιος μιας υπέροχης γυναίκας, σαν αδελφός, ως φίλος, σύντροφος ή συνάδελφος, θέλω να μου επιτρέψετε να σας πω τι ορίζω εγώ προσωπικά ως βία στον δεδομένο τρόπο και χρόνο που ζω. Βία είναι το επιμελές φκιασίδωμα στο πρόσωπο της γυναίκας, που δεν καταφέρνει να κρύψει τις μελανιές ούτε καν με δικαιολογίες, όπως αυτό το χιλιοειπωμένο «δεν είναι τίποτα, έπεσα στις σκάλες». Βία είναι οι διακρίσεις που καλλιεργούνται από κούνια «νοικοκυρά είσαι, δεν δουλεύεις», «έκανα κόρη για να μου φέρει ένα ποτήρι νερό στα γεράματα» ή «οι άνδρες δεν κλαίνε». Βία είναι η μόνιμη επωδός των αντρών στο άκουσμα ενός περιστατικού βιασμού, «τα ήθελε και τα έπαθε». Βία είναι το αργοπορημένο δικαίωμα ψήφου, ο συγκριτικά χαμηλότερος μισθός, οι καθυστερημένες προαγωγές και οι προσωπικές ερωτήσεις κατά την πρόσληψη σε δουλειά, «σκέφτεσαι να κάνεις οικογένεια;». Βία είναι τα πρότυπα ομορφιάς και τα στερεότυπα των ρόλων. Είναι η ζωντοχήρα που δεν αποκαλείται διαζευγμένη. Είναι η χήρα που συχνά ακούει να της λένε «τον έφαγες τον άνθρωπο» ή η ανύπαντρη μητέρα που αυτομάτως ταυτίζεται με γυναίκα ελευθερίων ηθών. Βία, τέλος, είναι και το μίσος στις διεμφυλικές γυναίκες, στα πλάσματα εκείνα που ένιωσαν την ανάγκη να επαναπροσδιορίσουν το φύλο τους και το πλήρωσαν ακριβά με εξευτελισμό, με ξύλο, ακόμα και με την ίδια τους τη ζωή. Βία, όμως, για εμάς, αγαπητοί συνάδελφοι, είναι και κάτι ακόμα. Είναι η δική μας ανοχή στη βία. Είναι ο συγγενής, ο γείτονας, ο φίλος, ο συνάδελφος που ξέρει, αλλά δεν μιλά. Γι' αυτό πρέπει να γνωρίζουμε πως για ό,τι συνέβη στο παρελθόν ή θα συμβεί στο μέλλον είμαστε και εμείς υπεύθυνοι, γιατί ουσιαστικά η ανοχή είναι συνενοχή. Κλείνοντας, θέλω από τη θέση αυτή να πω για μια ακόμη φορά πως όλοι μαζί θα συνεχίσουμε μέσα και έξω από τη Βουλή να μαχόμαστε με κάθε τρόπο ενάντια στη βία που καταδικάζουμε όλοι μαζί σήμερα. Είμαι βέβαιος πως όλοι σας μέσα σε αυτή την Αίθουσα μοιράζεστε τις ίδιες σκέψεις και τα ίδια συναισθήματα με εμένα. Αυτή και μόνο η διαπίστωση είναι το καλύτερο εφαλτήριο για την κοινή μας προσπάθεια στο μέλλον. Όλοι εμείς σήμερα που φοράμε τη λευκή κορδέλα, είτε στο πέτο είτε κατευθείαν στην καρδιά, αξίζει ως υπερήφανοι γιοι, πατεράδες, σύντροφοι, αδελφοί και φίλοι γυναικών να στραφούμε για λίγες μόνο στιγμές όρθιοι και σιωπηλοί σε αυτή την Αίθουσα, για να υποκλιθούμε έμπρακτα, να δεσμευτούμε σε όλες αυτές τις γυναίκες - θύματα, μπροστά στις πραγματικές ηρωίδες της ζωής. Σας ευχαριστώ. [[Χειροκροτήματα από όλες τις πτέρυγες της Βουλής]] Κυρίες και κύριοι συνάδελφοι, αρχίζει τώρα η κανονική συνεδρίαση. Πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 28 Νοεμβρίου 2016. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 241/22-11-2016 επίκαιρη ερώτηση του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς την Υπουργό Πολιτισμού και Αθλητισμού, σχετικά με την αξιοποίηση του Ολυμπιακού Σκοπευτηρίου στο Μαρκόπουλο Αττικής. 2. Η με αριθμό 236/21-11-2016 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Αγροτικής Ανάπτυξης και Τροφίμων, σχετικά με την αύξηση του ποσού της συνδεδεμένης ενίσχυσης ανά στρέμμα για τα πορτοκάλια προς χυμοποίηση. 3. Η με αριθμό 243/22-11-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υποδομών και Μεταφορών, σχετικά με τη λήψη μέτρων για την ολοκλήρωση των εργασιών αποκατάστασης του Καπετανάκειου Σχολείου στο Ηράκλειο Κρήτης. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 237/21-11-2016 επίκαιρη ερώτηση του Βουλευτή Ρεθύμνου της Νέας Δημοκρατίας κ. Ιωάννη Κεφαλογιάννη προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με το νομικό καθεστώς κυπριακής εταιρίας που συμμετέχει στο μετοχολόγιο της Αυγής Α.Ε. 2. Η με αριθμό 227/18-11-2016 επίκαιρη ερώτηση του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Υγείας, σχετικά με τη συστηματική αποδόμηση του Εθνικού Συστήματος Υγείας. 3. Η με αριθμό 232/21-11-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού και Αθλητισμού, σχετικά με την ψηφιοποίηση κινητών μνημείων και τις άθλιες εργασιακές σχέσεις, που καλούνται να δουλέψουν οι αρχαιολόγοι. 4. Η με αριθμό 225/18-11-2016 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Εσωτερικών, σχετικά με την αντιμετώπιση των προβλημάτων του Πεδίου του Άρεως. 5. Η με αριθμό 240/22-11-2016 επίκαιρη ερώτηση του Βουλευτή Πρέβεζας του Συνασπισμού Ριζοσπαστικής Αριστεράς κ. Κωνσταντίνου Μπάρκα προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις συνδικαλιστικές διώξεις στο Γηροκομείο Αθηνών. 6. Η με αριθμό 239/21-11-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Γεωργίου Γερμενή προς τον Υπουργό Εσωτερικών, σχετικά με τη «δολοφονική επίθεση από παρακρατικά τάγματα εφόδου σε βουλευτή του ελληνικού Κοινοβουλίου». 7. Η με αριθμό 235/21-11-2016 επίκαιρη ερώτηση της Βουλευτού Σερρών της Νέας Δημοκρατίας κ. Φωτεινής Αραμπατζή προς την Υπουργό Πολιτισμού και Αθλητισμού, σχετικά με την εγκατάλειψη του ακτινοβόλου μνημείου της Αμφίπολης. 8. Η με αριθμό 238/21-11-2016 επίκαιρη ερώτηση του Ανεξάρτητου Βουλευτή Αχαΐας κ. Ιάσονα Φωτήλα προς τον Υπουργό Εσωτερικών, σχετικά με την προστασία των πολιτών και της δημόσιας περιουσίας από τους κουκουλοφόρους. 9. Η με αριθμό 233/21-11-2016 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την κατάργηση του δικαιώματος των ξενοδοχοϋπαλλήλων να λαμβάνουν εφάπαξ με τη συμπλήρωση 20 χρόνων ασφάλισης και τις νέες μειώσεις της τάξης του 20%. 10. Η με αριθμό 186/8-11-2016 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τους Υπουργούς Πολιτισμού και Αθλητισμού και Εσωτερικών, σχετικά με την κατάσταση που επικρατεί στα Εθνικά Αθλητικά Κέντρα (ΕΑΚ) και τα Δημοτικά Αθλητικά Κέντρα. 11. Η με αριθμό 216/15-11-2016 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς την Υπουργό Πολιτισμού και Αθλητισμού, σχετικά με την απόφαση του Συμβουλίου της Επικρατείας για τον Καταλογισμό 30.000.000 ευρώ στους 32 καταδικασθέντες του παγκοσμίου στίβου «Αθήνα 1997». 12. Η με αριθμό 211/15-11-2016 επίκαιρη ερώτηση του Βουλευτή Χανίων του Συνασπισμού Ριζοσπαστικής Αριστεράς κ. Αντωνίου Μπαλωμενάκη προς την Υπουργό Τουρισμού, σχετικά με την εισαγωγή νομοθετικού πλαισίου για την αντιμετώπιση της ανεξέλεγκτης επέκτασης του φαινομένου «all inclusive» στον τουρισμό. 13. Η με αριθμό 213/15-11-2016 επίκαιρη ερώτηση της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς την Υπουργό Τουρισμού, σχετικά με την ολοκλήρωση του έργου της Μαρίνας Μεσολογγίου. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 32/3-10-2016 ερώτηση του Ανεξάρτητου Βουλευτή Β΄ Αθηνών κ. Θεοχάρη Θεοχάρη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα βήματα για τη σύσταση του Ενιαίου Φορέα Κοινωνικής Ασφάλισης. Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Πρώτη θα συζητηθεί η πρώτη με αριθμό 229/21-11-2016 επίκαιρη ερώτηση πρώτου κύκλου του Βουλευτή Φλώρινας του Συνασπισμού Ριζοσπαστικής Αριστεράς κ. Κωνσταντίνου Σέλτσα προς τον Υπουργό Αγροτικής Ανάπτυξης και Τροφίμων, σχετικά με την παραχώρηση χρήσης αγροκτήματος του Υπουργείου Αγροτικής Ανάπτυξης στην Εταιρεία Προστασίας Πρεσπών με σκοπό την ανάδειξη, διατήρηση και επιδεικτική λειτουργία του παραδοσιακού νερόμυλου στον Άγιο Γερμανό Πρεσπών. Θα απαντήσει ο αρμόδιος Υπουργός, ο κ. Αποστόλου. Κύριε συνάδελφε, έχετε τον λόγο.
Ευχαριστώ, κύριε Πρόεδρε. Συμφωνώ και συνυπογράφω όσα προείπατε για την κακοποίηση των γυναικών. Κύριε Υπουργέ, ο νομός στον οποίο κατοικώ και πολιτεύομαι, ο Νομός Φλώρινας, έχει την ευλογία του ιδιαίτερου φυσικού κάλλους, με ένα περιβάλλον το οποίο προσπαθούμε να διαφυλάξουμε σαν «κόρη οφθαλμού» οι περισσότεροι κάτοικοί του. Αυτό το περιβάλλον, μαζί με τα ενεργειακά και υδάτινα αποθέματα, αποτελούν και το συγκριτικό πλεονέκτημα της περιοχής μας. Όμως, και η πολιτιστική μας κληρονομιά είναι πλούσια και χρήζει ανάδειξης. Στην προσπάθεια ανάδειξης αυτής της πολιτιστικής κληρονομιάς δραστηριοποιείται η κοινωνία των πολιτών που παίζει πρωταρχικό ρόλο και μπορεί να βοηθήσει το κράτος μας, το οποίο, λόγω δομής, δεν μπορεί πάντα να έχει τα κατάλληλα αντανακλαστικά. Η περίπτωση της αποκατάστασης του παραδοσιακού νερόμυλου του Αγίου Γερμανού αποτελεί ένα τρανό παράδειγμα του πώς η κοινωνία των πολιτών, όταν δραστηριοποιείται για κοινωφελείς σκοπούς, μπορεί να έχει θαυμαστά αποτελέσματα. Η μη κερδοσκοπική Εταιρεία Προστασίας Πρεσπών δραστηριοποιείται στην περιοχή μας και έχει πλούσια δράση σε θέματα περιβαλλοντικά, πολιτιστικά και κοινωνικά. Έχει αγκαλιαστεί από την τοπική κοινωνία και έχει βραβευτεί δύο φορές ως Best of the Best για τα προγράμματα «Life» της Ευρωπαϊκής Ένωσης στα οποία συμμετείχε. Η δράση της βρίσκεται στον αντίποδα των αρνητικών παραδειγμάτων αδιαφάνειας στη λειτουργία ορισμένων ΜΚΟ που έχουν προβληματίσει το κοινό. Η δράση της Εταιρείας Προστασίας Πρεσπών αποτελεί θετικό παράδειγμα ορθής λειτουργίας με διαφάνεια, κοινωνική ευαισθησία και χρηστή διαχείριση. Μάλιστα, για το έργο το οποίο αποτελεί και την αφορμή της ερώτησης βραβεύτηκε με το βραβείο Europa Nostra από την Ευρωπαϊκή Ένωση. Το έργο ήταν η αποκατάσταση του παραδοσιακού νερόμυλου του Αγίου Γερμανού και πραγματοποιήθηκε με χρηματοδότηση που εξασφάλισε η Εταιρεία Προστασίας Πρεσπών από ιδιώτες και μέλη της τοπικής κοινωνίας. Στην πρόταση της Εταιρείας Προστασίας Πρεσπών για τη λειτουργία του νερόμυλου περιλαμβάνονται τα εξής: Η ελεύθερη πρόσβαση για τους κατοίκους και τους επισκέπτες, η συντήρηση του κτηρίου διαχρονικά, η λειτουργία του μύλου ως χώρου εκθεσιακού και διεξαγωγής πολιτιστικών δραστηριοτήτων, η λειτουργία του χώρου για τη διεξαγωγή προγραμμάτων περιβαλλοντικής εκπαίδευσης. Επειδή πρόκειται για ένα κοινωφελές έργο που θα είναι ανοιχτό στην τοπική κοινωνία, επειδή με τη δράση αποκατάστασης εντάχθηκε ο παραδοσιακός νερόμυλος στα μνημεία διατήρησης της ευρωπαϊκής πολιτιστικής κληρονομιάς και αυτό οφείλεται στις προσπάθειες των μελών και επιστημόνων που εργάστηκαν με την καθοδήγηση της Εταιρείας Προστασίας Πρεσπών, επειδή πρέπει να ενισχύονται τα παραδείγματα αγαστής συνεργασίας κρατικών φορέων, κοινωνίας των πολιτών και τοπικής κοινωνίας, σας ερωτώ, κύριε Υπουργέ, αν προτίθεστε να παραχωρήσετε τη χρήση του αγροτεμαχίου και του νερόμυλου που βρίσκεται εντός του στην Εταιρεία Προστασίας Πρεσπών, με σκοπό να διασφαλιστεί η απρόσκοπτη λειτουργία του μύλου, να αναδειχθεί ο κοινωφελής σκοπός της διατήρησης και ανάδειξης των πολιτιστικών και λαογραφικών αξιών του προ - βιομηχανικού αυτού μνημείου, αλλά και να προβληθεί η οικολογική αξία του Αγίου Γερμανού. Σας ευχαριστώ.
Κυρίες και κύριοι συνάδελφοι, πριν δώσω τον λόγο στον κύριο Υπουργό, θα ήθελα να σας ανακοινώσω ότι ο Βουλευτής κ. Θεόδωρος Φορτσάκης ζητά άδεια ολιγοήμερης απουσίας στο εξωτερικό από 29-11-2016 έως 2-12-2016. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Ο κ. Αποστόλου έχει τον λόγο.
Κύριε συνάδελφε, ο παραδοσιακός νερόμυλος του Αγίου Γερμανού είναι ο μοναδικός που έχει διασωθεί από τους είκοσι νερόμυλους που υπήρχαν στην περιοχή. Και βεβαίως αποτελεί σημείο αναφοράς για τον τόπο. Πρόκειται για ένα ισόγειο πέτρινο κτίσμα με ξύλινη στέγη που κατασκευάστηκε το 1930 και αποτελούσε συγκρότημα, κύριε Πρόεδρε, τριών χρήσεων: νερόμυλου για το άλεσμα των σιτηρών, νεροτριβής για το πλύσιμο των υφασμάτων και μαντανιού για το φούσκωμα και «πήξιμο» των υφαντών. Πρόκειται για μια διαδικασία η οποία είναι πάρα πολύ σημαντική για την επαρχία. Τη δεκαετία του '60 το συγκεκριμένο κτήριο περιήλθε στο Υπουργείο Αγροτικής Ανάπτυξης και μετά από έγκριση της Περιφέρειας Δυτικής Μακεδονίας εκτελέστηκαν εργασίες αποκατάστασης και ανακατασκευής. Ο μύλος επισκευάστηκε για πρώτη φορά μερικώς το 1997 από την Εταιρεία Προστασίας Πρεσπών με τη βοήθεια των κατοίκων του χωριού, εθελοντών, του WWF και βεβαίως και με την υποστήριξη του ιδρύματος MAVA. Αξίζει να αναφέρουμε όλους όσοι έχουν συμβάλλει προς αυτήν την κατεύθυνση, όπως συνέβαλε πάρα πολύ σημαντικά η Ευρωπαϊκή Ένωση. Βεβαίως η αποκατάσταση του συγκεκριμένου μύλου πήρε, όπως ανέφερε και ο κύριος συνάδελφος, ένα βραβείο Grand Prix για την πολιτιστική κληρονομιά Europa Nostra 2016. Γι' αυτό, λοιπόν, συγκαταλέγεται και μέσα στα μνημεία διατήρησης της ευρωπαϊκής πολιτιστικής κληρονομιάς. Εμείς, αναγνωρίζοντας την αναγκαιότητα συντήρησης και λειτουργίας του συγκεκριμένου παραδοσιακού νερόμυλου προς όφελος της τοπικής κοινωνίας, αποφασίσαμε να παραχωρήσουμε στη συγκεκριμένη μη κερδοσκοπική εταιρεία και με πολύ σημαντικό έργο προστασίας των Πρεσπών τη χρήση του αγροκτήματος Αγίου Γερμανού. Έχει εμβαδό 1125 τ.μ., καθώς βεβαίως και του υπάρχοντος εντός του συγκεκριμένου χώρου νερόμυλου, με σκοπό να διασφαλιστεί η απρόσκοπτη λειτουργία του νερόμυλου, να αναδειχθεί ο κοινωφελής σκοπός της διατήρησης και ανάδειξης των πολιτιστικών και λαογραφικών αξιών του προ - βιομηχανικού αυτού μνημείου και βεβαίως να προβληθεί η οικολογική αξία του Αγίου Γερμανού και συνολικότερα της περιοχής των Πρεσπών. Εξάλλου, η επαναλειτουργία του αποτελούσε για τους κατοίκους του χωριού ένα όνειρο ετών που επιτέλους ολοκληρώθηκε, με τη συνδρομή των τοπικών αρχών, της περιφέρειας Δυτικής Μακεδονίας, του Δήμου Πρεσπών, της Εταιρείας Προστασίας Πρεσπών, αλλά και η ιδιωτών. Και το τονίζω, ήταν πάρα πολύ σημαντικές οι χορηγίες του ιδρύματος Λεβέντη και του ιδρύματος Σταύρου Νιάρχου.
Ορίστε, κύριε συνάδελφε, έχετε τον λόγο. Ήταν μία καλή απάντηση, νομίζω δεν έχετε να πείτε πολλά.
Ναι, δεν έχω πολλά να πω, παρά να ευχαριστήσω για το γρήγορο της απόφαση του κυρίου Υπουργού. Εκ μέρους της Εταιρείας Πρεσπών, εκ μέρους του δημάρχου του κ. Πασχαλίδη και εμού του ιδίου, ευχαριστώ.
Και του λαού της Φλώρινας.
Φυσικά και του λαού της Φλώρινας και των Πρεσπών και της κοινωνίας του Δήμου Πρεσπών. Κύριε Υπουργέ, ευελπιστώ να επισκεφθείτε γρήγορα τον Δήμο μας, την Νομαρχία, για να μπορέσετε να δείτε και από κοντά και το νερόμυλο, αλλά και όσο συντελούνται και στην Πρέσπα με τον Συνεταιρισμό «Πελεκάνος» των παραγωγών και άλλες αγροτικές και συνεταιριστικές αρμοδιότητες. Σας ευχαριστώ για άλλη μία φορά.
Στα εγκαίνια της επαναλειτουργίας, τα οποία εύχομαι να γίνουν γρήγορα. Κύριε Υπουργέ, θέλετε να πείτε κάτι άλλο, γιατί τα είπατε όλα.
Θα ήθελα να πω δύο κουβέντες μόνο. Δεν είναι ζήτημα μόνο ανάδειξης της πολιτιστικής κληρονομιάς, θέλουμε το συγκεκριμένο κτήριο, η συγκεκριμένη δραστηριότητα, να συνδεθεί με την καθημερινότητα του χωριού προσφέροντας υπηρεσίες πραγματικά στο άλεσμα σιτηρών, στο πλύσιμο χαλιών, γενικά δηλαδή μία υπηρεσία στις τοπικές κοινωνίες, που πρέπει να αρχίσουμε να αναζητούμε τις ρίζες και ιδιαίτερα δραστηριότητες που έχουν συνδεθεί με την πολιτιστική και θα έλεγα παραγωγική και οικονομική δραστηριότητα της υπαίθρου. Αυτό κάνει ο ΟΔΙΑΓΕ, ο οργανισμός τον οποίο έχουμε φτιάξει, ο οποίος προσπαθεί, καταγράφει όλη την περιουσία του Υπουργείου, σε όλη την Ελλάδα και μέσα από τέτοιου είδους παραχωρήσεις και αξιοποιήσεις πιστεύουμε ότι θα υπηρετήσει το βασικό σκοπό της, που δεν είναι άλλος, από την προσφορά υπηρεσιών κοινωνικού χαρακτήρα στην ύπαιθρο.
Μη λέτε για την περιουσία του Υπουργείου και το ακούσει το υπερταμείο και έχουμε ντράβαλα, ενώ πρέπει να είναι τέτοιες οι απαντήσεις στους Βουλευτές, όπως η σημερινή. Προχωρούμε στη δεύτερη με αριθμό 234/21-11-2016 επίκαιρη ερώτηση πρώτου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Αγροτικής Ανάπτυξης και Τροφίμων, σχετικά με τη μη καταβολή της βασικής ενίσχυσης σε χιλιάδες αγρότες. Ορίστε, κύριε Γεωργαντά, έχετε τον λόγο.
Ευχαριστώ, κύριε Πρόεδρε. Κύριε Υπουργέ, κάθε χρόνο τέτοια εποχή χιλιάδες αγρότες στην Ελλάδα περιμένουν την καταβολή των διαφόρων ενισχύσεων και επιδοτήσεων, έτσι ώστε να μπορέσουν να τακτοποιήσουν και τις υποχρεώσεις τους προς τρίτους, προς τράπεζες και για να μπορέσουν να περάσουν και τις ημέρες των Χριστουγέννων με ό,τι απομείνει. Στην προκαταβολή της βασικής ενίσχυσης, η οποία καταβλήθηκε στις 27 Οκτωβρίου παρατηρήθηκε για πρώτη φορά το φαινόμενο κάποιοι αγρότες, κάποιες χιλιάδες, για διαφορετικούς λόγους ο καθένας, να μην πληρωθούν καθόλου προκαταβολή. Έβγαλε μία ανακοίνωση ο ΟΠΕΚΕΠΕ την 1η Νοεμβρίου, ήταν αλήθεια αρκετά κατατοπιστική, που κατηγοριοποιούσε τους ανθρώπους αυτούς, σε άλλους δεν φάνηκε το κριτήριο του ενεργού αγρότη, σε άλλους δεν πρόλαβε να γίνει ο έλεγχος της μεταβίβασης δικαιωμάτων, το θέμα είναι ένα: Κάποιοι αγρότες δεν πληρώθηκαν καθόλου. Και επειδή αναμένεται τις επόμενες ημέρες, τις επόμενες λίγες εβδομάδες, ίσως και μέρες - εσείς θα μας πείτε - η εξόφληση όλων των υπολοίπων, η αγωνία αυτών των ανθρώπων είναι εάν θα μπορέσουν και αυτοί - αυτό το λάθος, το οποίο αναγνωρίζει ο ΟΠΕΚΕΠΕ, ότι έγινε με αυτούς - να πληρωθούν. Δεν με ενδιαφέρει πραγματικά να πούμε εάν φταίνε οι υπηρεσίες του ΟΠΕΚΕΠΕ ή του Υπουργείου Οικονομικών, αυτό είναι το λιγότερο. Αυτό που θέλω να ακουστεί σήμερα - και ελπίζω να είστε ξεκάθαρος σε αυτό - είναι ότι αυτοί οι αγρότες θα πληρωθούν τις επόμενες ημέρες, γιατί πρέπει πραγματικά να πληρωθούν. Εάν δεν πληρωθούν πολλές χιλιάδες οικογενειών, θα έχουν πολλά ζητήματα, πολύ κρίσιμα, να αντιμετωπίσουν και με τις υποχρεώσεις τους, αλλά και με τη δυνατότητα της διαβίωσής τους. Σας ευχαριστώ πολύ, κύριε Πρόεδρε.
Και εγώ σας ευχαριστώ γιατί ήσασταν στον ελάχιστο χρόνο. Ορίστε, κύριε Υπουργέ, έχετε το λόγο.
Κύριε συνάδελφε, κάναμε προσπάθειες φέτος να πληρώσουμε την προκαταβολή της βασικής ενίσχυσης πιο νωρίς απ' ότι την περσινή χρονιά. Πραγματικά, περίπου σαράντα μέρες νωρίτερα, όπως είπατε, στις 27 Οκτωβρίου, καταχωρήθηκε η προκαταβολή της βασικής ενίσχυσης στους αγρότες. Το ποσό που καταχωρήθηκε ήταν 770.000.000 ευρώ. Υπέβαλαν αίτηση εξακόσιες ογδόντα εννέα χιλιάδες άτομα. Από αυτούς, οι δικαιούχοι δικαιωμάτων βασικής ενίσχυσης κρίθηκαν οι εξακόσιοι τριάντα οκτώ χιλιάδες, γιατί οι υπόλοιποι πενήντα δύο χιλιάδες πληρώνονται μέσω μέτρων που αφορούν το πρόγραμμα αγροτικής ανάπτυξης και τις συνδεδεμένες ενισχύσεις και ήταν υποχρεωμένοι να υποβάλουν αίτηση, διότι δεν μπορούσε να γίνει η προηγούμενη πληρωμή, αλλά δεν θα είχαν όμως δικαίωμα από τη βασική ενίσχυση. Άλλοι εξήντα έξι χιλιάδες περίπου αγρότες δεν πληρώθηκαν σε αυτήν τη βάση, γιατί δικαιούνταν λιγότερα από 250 ευρώ. Θα πληρωθούν αυτοί ένα πολύ μεγάλο μέρος με την εκκαθάριση της βασικής ενίσχυσης, διότι θα προστεθούν τα ποσά της προκαταβολής και αυτά της εκκαθάρισης και οπωσδήποτε το ποσό θα ξεπερνά τα 250 ευρώ. Οπότε ένα μεγάλο μέρος αυτών θα πληρωθεί. Τι μας μένουν; Μας μένουν περίπου δυόμισι χιλιάδες αγρότες, οι οποίοι είχαν πρόβλημα. Κατά τον μηχανογραφικό διασταυρωτικό έλεγχο που πραγματοποιήθηκε, εντοπίστηκαν περίπου χίλιοι οκτακόσιοι από αυτούς που δεν πληρούσαν το κριτήριο του ενεργού αγρότη, που αποτελούσε βασική προϋπόθεση για τη χορήγηση άμεσων ενισχύσεων ή ήταν νομικά πρόσωπα, με αποτέλεσμα να αποκλειστούν. Επίσης, περίπου άλλοι οκτακόσιοι - εννιακόσιοι ήταν αυτοί οι οποίοι δεν είχε εκκαθαριστεί από πλευράς του Υπουργείου Οικονομικών η φορολογική τους δήλωση της περασμένης χρονιάς και χρειαζόταν αυτή η προϋπόθεση. Τέλος πάντων, το θέμα είναι ότι και για αυτούς έχουμε μπει στη διαδικασία να πληρωθούν και θα πληρωθούν στις επόμενες πληρωμές. Άρα, έχουμε πληρώσει μέχρι σήμερα σε πεντακόσιες εξήντα επτά χιλιάδες αγρότες 770.000.000. Μέχρι τέλος του χρόνου οι αγρότες έχουν να λάβουν ακόμα συνολικά περί το 1,25 δισεκατομμύριο. Άρα μιλάμε για πληρωμές την τελευταία περίοδο που ξεπερνούν τα 2 δισεκατομμύρια. Είναι όχι μόνο το υπόλοιπο της βασικής ενίσχυσης, είναι το πρασίνισμα, είναι η εξισωτική που ήδη χθες ανακοινώσαμε και θα υπάρξουν πληρωμές τις επόμενες μέρες. Άρα, ο αγροτικός χώρος, όπως είπα και προηγούμενα, θα πάρει πάνω από 2,1 δισεκατομμύρια αυτήν την περίοδο.
Κύριε Γεωργαντά, έχετε τον λόγο.
Κύριε Υπουργέ, το ερώτημά μου ήταν αρκετά σαφές και ήθελα το εξής από εσας: Οι πληρωμές που έγιναν είναι γνωστές στους αγρότες. Είναι καταγεγραμμένες και τις ξέρουμε. Αυτό, όμως, που υπάρχει ως υποχρέωση είναι για ακόμα μερικούς αγρότες πραγματικά να γίνει ξεκάθαρο ότι δεν θα πληρωθούν στις επόμενες πληρωμές, ότι θα πληρωθούν στην επόμενη πληρωμή, στην πληρωμή που θα γίνει 15 Δεκεμβρίου, όπως ακούγεται. Μιλάμε για τους χίλιους πεντακόσιους εξήντα εννέα, κατά την ανακοίνωση του ΟΠΕΚΕΠΕ, οι οποίοι φαίνεται ότι δεν πληρούν το κριτήριο του ενεργού αγρότη, αλλά γίνεται μια διενέργεια ελέγχου από τη Γενική Γραμματεία Δημοσίων Εσόδων, τους εννιακόσιους ογδόντα έναν που εκκρεμεί το αποτέλεσμα ελέγχου του κριτηρίου του ενεργού αγρότη, στο οποίο δεν έχει γίνει εκκαθάριση επίσης από το Υπουργείο Οικονομικών, τους επτακόσιους είκοσι επτά που τα προσωπικά τους στοιχεία όπως δόθηκαν δεν ταυτοποιήθηκαν από τη Γενική Γραμματεία Δημοσίων Εσόδων και τους πέντε χιλιάδες επτακόσιους τριάντα πέντε που δεν έχει γίνει ο διοικητικός έλεγχος μεταβίβασης δικαιωμάτων από κληρονομιά. Σε αυτούς αναφέρομαι. Αυτό για το κάτω των 250 ευρώ είναι γνωστό και γι' αυτό δεν το ανέφερα. Αλλά αυτοί που ανέφερα, οι προηγούμενοι, που είναι μερικές χιλιάδες, αφορούν μεγάλα ποσά επιδοτήσεων και αυτό που πραγματικά με αγωνία θέλουν να ακούσουν και αυτό που θέλω να μεταφέρω κι εγώ στον αγροτικό κόσμο του Κιλκίς είναι ότι αυτή η διαδικασία - απ' ό,τι κατάλαβα, το μεγαλύτερο μέρος αυτής - είναι δουλειά του Υπουργείου Οικονομικών, δηλαδή η διασταύρωση των στοιχείων και η εκκαθάριση του μητρώου των ενεργών αγροτών. Γιατί δεν ευθύνονται οι αγρότες που έχει καθυστερήσει αυτό, τουλάχιστον στην συντριπτική πλειοψηφία των περιπτώσεων. Αν δεν έκανε αίτηση κάποιος, αυτό είναι ένα άλλο δεδομένο. Αλλά εδώ δεν μιλάμε για τέτοιες περιπτώσεις. Μιλάμε για καθυστέρηση από την πλευρά του Υπουργείου Οικονομικών. Θα παρακαλέσω να είστε πιο σαφής στο αν θα μπορέσουν - όπως άλλωστε δεσμεύτηκε και ο ΟΠΕΚΕΠΕ, με την ανακοίνωση που είχε κάνει πριν από δεκαπέντε ημέρες - , να πληρωθούν στην επόμενη πληρωμή. Όχι στις επόμενες. Ευχαριστώ πολύ.
Ορίστε, κύριε Υπουργέ.
Κύριε συνάδελφε, σας είπα πως γι' αυτήν την περίπτωση των δυόμισι χιλιάδων αγροτών βρισκόμαστε αυτήν την ώρα σε άμεση συνεργασία με το Υπουργείο Οικονομικών. Διερευνούμε όλες τις περιπτώσεις και αυτό που επιδιώκουμε είναι να ολοκληρωθούν όσο το δυνατόν γρηγορότερα οι διαδικασίες, και να επικαιροποιηθεί από πλευράς του Υπουργείου Οικονομικών το συγκεκριμένο υλικό. Οπότε ο ΟΠΕΚΕΠΕ είναι έτοιμος, όταν πάρει τα συγκεκριμένα στοιχεία, να κάνει τις αντίστοιχες πληρωμές. Πιστεύουμε ότι στις αρχές, στις 10-15 Δεκεμβρίου - δεν μπορώ να σας πω τώρα - θα έχει ολοκληρωθεί η διαδικασία. Οπωσδήποτε, όμως, επειδή πρέπει να κλείσει η συγκεκριμένη πληρωμή, τουλάχιστον μέχρι το τέλος της χρονιάς θα έχουμε κλείσει το συγκεκριμένο ζήτημα. Πιστεύω, και πολύ νωρίτερα.
Σήμερα είστε σε φόρμα, κύριε Αποστόλου. Θα συζητηθεί η τρίτη με αριθμό 223/16-11-2016 επίκαιρη ερώτηση πρώτου κύκλου του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Αγροτικής Ανάπτυξης και Τροφίμων, σχετικά με την άμεση καταβολή της εξισωτικής αποζημιώσεως του 2016 από τον ΟΠΕΚΕΠΕ στους δικαιούχους. Κύριε Μίχο, έχετε τον λόγο.
Ευχαριστώ, κύριε Πρόεδρε. Κύριε Υπουργέ, ενώ αρχικώς είχε ανακοινωθεί ότι η εξισωτική του 2016 θα καταβληθεί τέλη Νοεμβρίου, ο ΟΠΕΚΕΠΕ μέσω νεωτέρας ανακοινώσεως αναβάλλει την καταβολή για ένα μήνα μετά. Το κονδύλι δε που προβλέπεται ανέρχεται στα 216 εκατομμύρια ευρώ σύμφωνα με τροποποιητική δημοσιευθείσα απόφαση στη «ΔΙΑΥΓΕΙΑ». Το μείζον ζήτημα που ανακύπτει και πρέπει να αποτραπεί, προς όφελος των δικαιούχων, είναι μια ενδεχόμενη παράταση καθυστερήσεως της καταβολής της εξισωτικής αποζημιώσεως. Μπορείτε να μας πείτε αν θα τηρηθεί η ανακοινωθείσα χρονική προθεσμία της καταβολής της εξισωτικής προκειμένου να ελαφρυνθούν οικονομικώς οι δικαιούχοι και να συνεχισθεί απροσκόπτως η δραστηριότητά τους; Ευχαριστώ.
Ορίστε, κύριε Αποστόλου.
Η καθυστέρηση θα είναι καθυστέρηση ολίγων ημερών, γιατί με χθεσινή απόφαση για το 2016 αυξήσαμε το ανώτατο ποσό που μπορούν να εισπράξουν οι δικαιούχοι της εξισωτικής αποζημίωσης των ορεινών και μειονεκτικών περιοχών από 100 ευρώ το εκτάριο σε 125 ευρώ. Δηλαδή, μια αύξηση της τάξεως του 25%. Με την αύξηση αυτή στις ορεινές περιοχές εξαντλείται το όριο που μας επιτρέπει ο κανονισμός, ενώ το συνολικό ποσό που διατίθεται μέσω του προγράμματος αγροτικής ανάπτυξης για το μέτρο της εξισωτικής αποζημίωσης, αυξάνει και από 216 εκατομμύρια που είχαμε προβλέψει φθάνουμε στα 244 εκατομμύρια, τα οποία θα πληρωθούν, επαναλαμβάνω, τις επόμενες ημέρες. Οι κύριοι ωφελούμενοι από αυτήν την αύξηση της αποζημίωσης είναι οι κτηνοτρόφοι, καθώς η κτηνοτροφία αποτελεί τη βασικότερη δραστηριότητα στις ορεινές περιοχές. Ταυτόχρονα, το Υπουργείο έχει δρομολογήσει αλλαγές στον ορισμό των μειονεκτικών περιοχών, οι οποίες θα κάνουν πιο ορθολογική την κατανομή των αντίστοιχων αποζημιώσεων. Σήμερα υπάρχουν μειονεκτικές περιοχές, όπου συνυπάρχουν ορεινές περιοχές με πεδινές και, όπως αντιλαμβάνεστε, εκεί πρέπει να γίνει κάποια παρέμβαση στο συγκεκριμένο ορισμό. Εξάλλου, υπάρχει και η υποχρέωσή μας μέχρι το 2018. Θέλω, όμως, να αποσαφηνίσω μερικά πράγματα: Πρώτον, στο νέο πρόγραμμα υπάρχουν σημαντικές αλλαγές στο μέτρο της εξισωτικής αποζημίωσης σε ό,τι ίσχυε μέχρι πέρυσι, λόγω του κανονιστικού πλαισίου της Ευρωπαϊκής Ένωσης, ένα πλαίσιο που είμαστε υποχρεωμένοι να το τηρήσουμε, για να μπορέσουμε να απορροφήσουμε τα συγκεκριμένα χρήματα. Δεύτερη καθοριστική αλλαγή είναι ότι οι δικαιούχοι της εξισωτικής, δεν είναι μόνο οι μόνοι κάτοικοι των ορεινών μειονεκτικών περιοχών, αλλά όλοι οι ενεργοί γεωργοί που έχουν γεωργική εκμετάλλευση στις συγκεκριμένες περιοχές είτε αγροτεμάχια είτε βοσκότοπο σε ορεινές μειονεκτικές περιοχές. Επίσης, καταργήθηκε το κατώτατο όριο. Ουσιαστικά, αυτό που έχει συμβεί είναι τα κονδύλια - που σας είπα ότι εξαντλήσαμε το περιθώριο - να κατανεμηθούν σε περισσότερο κόσμο, σχεδόν σε διπλάσιο από ό,τι τις προηγούμενες φορές, κάτι το οποίο έχει το αρνητικό του κομμάτι ότι θα πάρουν αυτοί οι δικαιούχοι της προηγούμενης περιόδου λιγότερα, αλλά αυτό είναι ένα θέμα το οποίο θα το ισοσκελίσουμε με τις συνδεδεμένες ενισχύσεις του 2016, όπου όσον αφορά τη κτηνοτροφία και ιδιαίτερα σε αυτές τις περιοχές έχουν υπερδιπλασιαστεί τα κονδύλια που τους αφορούν. Ταυτόχρονα, όμως, με αυτήν την πρόσθετη παρέμβαση που την εντοπίσαμε ουσιαστικά στις ορεινές περιοχές στους κτηνοτρόφους, θα έχουμε ικανοποιητική ενίσχυση σε αυτούς που πραγματικά την έχουν ανάγκη, αλλά και γενικότερα σε μία περιοχή στην ύπαιθρο η ένεση ρευστότητας που δίνεται με αυτές τις διαδικασίες σε περισσότερο κόσμο και ειδικά σε περίοδο κρίσης, νομίζω πως είναι ένα πάρα πολύ σημαντικό κομμάτι.
Ο κ. Μίχος έχει τον λόγο.
Ευχαριστώ, κύριε Πρόεδρε. Εύχομαι να γίνει όπως το είπατε, να μην υπάρξει άλλη καθυστέρηση. Ξέρετε πάρα πολύ καλά τι βιώνουν οι αγρότες, οι γεωργοί, τι βιώνουν οι κτηνοτρόφοι και μια και αναφέρατε τους κτηνοτρόφους πριν δεν θα ήταν σωστό το Υπουργείο σας να έρθει σε μία συνεννόηση με τον ΟΠΕΚΕΠΕ, ώστε οι επιδοτήσεις, οι ενισχύσεις οι εξισωτικές να δίνονται στην ώρα τους στους κτηνοτρόφους; Ένα παράδειγμα θα σας φέρω. Το καλαμπόκι θερίζεται τέλη Αυγούστου τα πρώιμα, μέχρι τον Οκτώβρη τα πιο όψιμα που λέμε. Δεν θα ήταν σωστό να παίρνουν οι κτηνοτρόφοι αυτή την εξισωτική στην ώρα τους, οπότε να μπορούν να βάλουν μέσα στις αποθήκες τους φθηνή τροφή; Ξέρετε πάρα πολύ καλά ότι από τη στιγμή που θα αποθηκευτεί κάθε προϊόν, ή μηδική είναι ή κριθάρι είναι ή καλαμπόκι είναι, θα ανέβει το κοστολόγιό του από τη στιγμή που θα ανοίξουν τις αποθήκες από 0,3 έως 0,4 λεπτά το κιλό παραπάνω. Αν περάσουν οι γιορτές, θα φθάσει και 0,6 και 0,8 παραπάνω. Άνθρωποι που έχουν διακόσια και τριακόσια ζώα σε μία μονάδα, χρειάζονται αρκετούς τόνους από μηδική, από καλαμπόκι, για να έχουν ένα σωστό σιτηρέσιο. Δεν θα ήταν σωστό, λοιπόν, αυτές οι εξισωτικές ή όποιες άλλες επιδοτήσεις να δίνονται στην ώρα τους, οπότε και ο κτηνοτρόφος ή αντιθέτως ο γεωργός όταν είναι να πάει να σπείρει, να χρηματοδοτείται εκείνη τη στιγμή, οπότε να του έρχεται το κοστολόγιό του πιο φθηνά; Ευχαριστώ.
Ο κύριος Υπουργός έχει τον λόγο.
Οι ενισχύσεις στην Ελλάδα δίνονται πολύ νωρίτερα από τον χρόνο που παίρνουμε ως χώρα τις αντίστοιχες ενισχύσεις. Και μάλιστα, αυτή η διαδικασία γίνεται μέσα από συγκεκριμένη σύμβαση με τραπεζικό ίδρυμα και πληρώνουμε εμείς πιο μπροστά, με έναν μέσο όρο περίπου τρεις μήνες. Πληρώνει τόκους το ελληνικό δημόσιο, διότι καταβάλλει τις ενισχύσεις πιο μπροστά. Ένα άλλο κομμάτι, όμως, που πρέπει να δούμε ότι δεν μπορεί όλοι να ζητάνε κάθε φορά - γιατί όντως υπάρχουν προβλήματα - παράταση στις προθεσμίες υποβολής δικαιολογητικών, δηλώσεων κλπ., γιατί αυτή η παράταση μετά πηγαίνει προς τα πίσω και τις πληρωμές αναγκαστικά. Είναι μία διαδρομή που δεν μπορεί να γίνει διαφορετικά. Άρα, λοιπόν, έχουμε ως βασικό στόχο ένα πράγμα. Βάζοντας τάξη στη διαχείριση των κοινοτικών ενισχύσεων, θα πληρώνουμε κάθε χρόνο τον Οκτώβρη - Νοέμβρη και θα είναι αυτό το δίμηνο που ουσιαστικά θα προσπαθήσουμε, καταβάλλοντας όλες τις ενισχύσεις αυτήν την περίοδο, να το συνδέσουμε και με άλλες οικονομικού χαρακτήρα δραστηριότητες, που δεν είμαι αυτή την ώρα έτοιμος να τις ανακοινώσω.
Παρακαλώ, όπου ακούστηκαν από τον κ. Μίχο οι λέξεις «εξωτική» και «εξωτικές», να αλλαχθούν στα Πρακτικά με τις λέξεις «εξισωτική» και «εξισωτικές». Προχωρούμε στη συζήτηση της τέταρτης με αριθμό 224/18-11-2016 επίκαιρης ερώτησης πρώτου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Αγροτικής Ανάπτυξης και Τροφίμων, σχετικά με την απόφαση 924/21-5-2016 για τους όρους επιλεξιμότητας των δικαιούχων συνδεδεμένης ενίσχυσης ρυζιού. Κύριε Τζελέπη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, όσον αφορά την εφαρμογή του Κανονισμού της Ευρωπαϊκής Ένωσης 1307/2013 για τις συνδεδεμένες ενισχύσεις και ιδιαίτερα για το ρύζι - σύμφωνα και με την υπουργική σας απόφαση 924/21-5-2016- από την εμπειρία που έχουμε για την εσοδεία που καταβλήθηκε το 2015 θα ήθελα να πω ότι αυτή ήταν ιδιαίτερα προβληματική και δημιούργησε σοβαρά προβλήματα στους ορυζοπαραγωγούς. Είχα θέσει αυτό το θέμα ήδη από τον Ιανουάριο του 2016- πάλι με επίκαιρη ερώτησή μου - διότι προβλέπατε στην υπουργική σας απόφαση ότι για να τύχουν της συνδεδεμένης ενίσχυσης οι ορυζοπαραγωγοί, ήτοι τα 26 ευρώ ανά στρέμμα, θα πρέπει να πουλήσουν το προϊόν μέχρι τον Φεβρουάριο, δηλαδή να το τιμολογήσουν. Αυτό σημαίνει ότι υπάρχει μία πίεση, ένας εκβιασμός, εάν θέλετε, προς τη μεριά των παραγωγών, για να πουλήσουν το προϊόν τους σε ένα πολύ σύντομο χρονικό διάστημα. Αυτό, λοιπόν, είχε ως αποτέλεσμα να κατρακυλήσουν οι τιμές μείον 50% σε σχέση με την προηγούμενη χρονιά. Ιδιαίτερα, δε, για τα μεγαλόσπερμα από 0,45 έως 0,48 λεπτά του ευρώ ανά κιλό που ήταν την προηγούμενη χρονιά, το 2015 πήγαμε στα 0,24 λεπτά το κιλό. Αντίστοιχα, το ίδιο συνέβη και στα μικρόσπερμα, που από 0,30 έως 0,35 λεπτά του ευρώ ανά κιλό που ήταν την προηγούμενη χρονιά, πήγαν στα 0, 20 έως 0,22 λεπτά το κιλό. Δηλαδή, ενώ οι παραγωγοί θα έπαιρναν από την συνδεδεμένη γύρω στα 4 λεπτά το κιλό, στην ουσία με την εφαρμογή της συνδεδεμένης, όπως έγινε, έχασαν περίπου 20 λεπτά το κιλό. Έρχομαι τώρα στα ερωτήματα της επίκαιρης. Ακόμη και τώρα οι ποσότητες είναι αδιάθετες και μάλιστα δεν υπάρχει καν ορισμός της τιμής, ούτε το πότε θα πληρωθούν οι παραγωγοί. «Φέρτε το προϊόν», λένε οι έμποροι, «θα το τιμολογήσουμε και θα δούμε πότε θα πληρωθείτε». Αφού πρέπει να δώσετε την συνδεδεμένη μέχρι τις 30 Ιουνίου και αφού σήμερα οι παραγωγοί και τα τριακόσιες χιλιάδες στρέμματα είναι ήδη χαρτογραφημένα στο υπόβαθρο του ΟΠΕΚΕΠΕ και γνωρίζουν ποιοι είναι οι παραγωγοί, γιατί δεν πάτε αυτό το χρονικό διάστημα μέχρι τα μέσα Μαΐου, ώστε να υπάρχει αυτό το χρονικό περιθώριο, για να μπορέσει να γίνει η απορρόφηση του ρυζιού, να μην υπάρχει η πίεση στους παραγωγούς, αλλά και για να μην έχουμε μείωση των τιμών; Γιατί από τους έξι χιλιάδες πεντακόσιους ορυζοπαραγωγούς πέρυσι πληρώθηκε μόνο το 70%, δηλαδή οι τέσσερις χιλιάδες τετρακόσιοι. Οι υπόλοιποι δεν πληρώθηκαν εξαιτίας αυτών των αδυναμιών της υπουργικής σας απόφασης.
Κύριε Αποστόλου, έχετε τον λόγο.
Κύριε συνάδελφε, όπως αναφέρει και η σχετική απόφαση, δικαιούχοι της συνδεδεμένης ενίσχυσης ρυζιού για το έτος 2015 ήταν οι γεωργοί που καλλιεργούν ρύζι σε επιλέξιμες εκτάσεις υπό τον όρο ότι θα παραδώσουν ορισμένες ποσότητες σε εμπόρους, σε συνεταιρισμούς, σε μύλους το αργότερο μέχρι και τις 28-2-2016. Αυτή ήταν η σχετική απόφαση. Σε εξαιρετικές, όμως, περιπτώσεις, όπως εσείς περιγράψατε και οι οποίες προβλέπονται μέσα από τις ενωσιακές και εθνικές διαδικασίες, μπορεί να τροποποιηθεί η συγκεκριμένη απόφαση και να δοθεί μία παράταση με απόφαση του Προέδρου του ΟΠΕΚΕΠΕ. Πραγματικά, λοιπόν, επειδή είχαμε πλημμύρες, επειδή δεν μπόρεσαν να παραδώσουν οι αγρότες, αποφασίσαμε να επεκταθεί κατά έναν μήνα η προθεσμία παράδοσης ρυζιού και πήγε στις 28-3-2016. Πρέπει, όμως, να δούμε τι συνέβη τελικά με την κατανομή των συνδεδεμένων ενισχύσεων και πόσες ποσότητες παραδόθηκαν. Υπέβαλαν, λοιπόν, 6.365 γεωργοί για να παραδώσουν ρύζι. Από αυτούς παρέδωσαν ρύζι 4.868. Την προϋπόθεση της ελάχιστης παράδοσης προϊόντος, διότι αναφερόταν στην απόφαση, δηλαδή 400 κιλά το στρέμμα, πληρούσαν μόνο 4.403 γεωργοί. Με δεδομένο ότι είχαμε συγκεκριμένο ποσό, συγκεκριμένη κατά εκτάριο τιμή, εμείς έχοντας αυτό το εθνικό πλαφόν μοιράσαμε τις συγκεκριμένες συνδεδεμένες ενισχύσεις τηρώντας όλες τις προϋποθέσεις και εξαντλήθηκε το ποσό των 8 εκατομμυρίων ευρώ. Άρα, δεν ήταν δυνατόν να γίνει, διότι δεν είχε προβλεφθεί πλαφόν μεγαλύτερο για να δοθούν χρήματα σε αγρότες οι οποίοι δεν τήρησαν τις προϋποθέσεις. Νέα παράταση, λοιπόν, της προθεσμίας ήταν αδύνατο να δώσουμε γιατί δεν ήταν εφικτή λόγω του χρόνου. Σας είπα και προηγουμένως ότι αυτή η διαδικασία μιας παράτασης, δεύτερης παράτασης, τρίτης παράτασης μας φέρνει εκτός χρόνου. Και όταν ερχόμαστε εκτός χρόνου, υπάρχει περίπτωση να χάσουμε και τους αντίστοιχους πόρους. Είναι πάρα πολύ απλά αυτά. Γιατί επιμένετε σε κάτι που το ξέρετε και οι ίδιοι ότι πλέον δεν μπορούμε να ξεπεράσουμε; Ούτε υπόλοιπο ποσού υπήρχε ούτε ο απαραίτητος χρόνος, για να επεξεργαστούμε τα συγκεκριμένα στοιχεία.
Ορίστε, κύριε Τζελέπη, έχετε τον λόγο.
Ευχαριστώ, κύριε Πρόεδρε. Μάλλον, κύριε Υπουργέ, δεν καταλαβαίνετε το πρόβλημα. Χίλιοι πεντακόσιοι παραγωγοί δεν μπορούσαν να τιμολογήσουν το προϊόν τους. Κατέρρευσε με αυτήν την καταστροφική υπουργική απόφαση η τιμή του ρυζιού στη χώρα μας κατά 50%. Τι άλλο πρέπει να σας πούμε; Πρέπει να αλλάξατε αυτήν την απόφαση, όχι να δώσετε μια παράταση, παρ' ότι εδώ τον Ιανουάριο δεσμεύτηκε ο Αναπληρωτής Υπουργός σας - που δεν είναι πλέον στο Υπουργείο σας - ότι θα έβλεπε κάθε μήνα για το πώς θα πήγαινε η απορρόφηση ρυζιού και ανάλογα θα έπαιρνε αντίστοιχες αποφάσεις. Μη δίνετε παράταση κάθε μήνα. Πηγαίνετε την παράταση, μια και έξω μέχρι τα μέσα Μαΐου, αφού υποχρεούστε να πληρώσετε 30 Ιουνίου. Γιατί αυτή η εμμονή σας; Καταστρέφετε ένα προϊόν στη χώρα μας με κατάρρευση των τιμών κάτω από το κόστος παραγωγής που δεν συμφέρει τους παραγωγούς να καλλιεργήσουν. Αυτήν τη στιγμή ξέρετε τι γίνεται; Δείτε εάν ένας παραγωγός ξέρει τι τιμή παραδίδει το προϊόν του, για να μην χάσει τη συνδεδεμένη! Όλα αυτά είναι συνδεδεμένα με τις πολιτικές που ακολουθείτε στο Υπουργείο Γεωργίας όπου αντί να έχετε έναν προγραμματισμό και να εκπονήσετε ένα μέτρο και ένα μοντέλο στήριξης της αγροτικής παραγωγής, εσείς πραγματικά με τις πολιτικές σας έχετε επιβάλει στο αγροτικό εισόδημα έναν αγροτικό και ασφαλιστικό αχταρμά, ραντισμένο με τις ιδεολογίες σας που θα είναι πραγματικά καταστροφικό “roundup” για το αγροτικό εισόδημα, για τη γεωργία, για τον αγροτοδιατροφικό τομέα της χώρας μας. Ζητάμε εδώ πραγματικά να δείτε ένα μοναδικό αγροτοδιατροφικό προϊόν, το πώς θα το αξιοποιήσουμε, το πώς θα είναι ανταγωνιστικός ο αγρότης. Βλέπετε ότι οι τιμές είναι κάτω του κόστους παραγωγής. Τουλάχιστον ελέγξτε αυστηρά με υγειονομικό έλεγχο τις εισαγωγές που είναι αθρόες αυτό το χρονικό διάστημα από Καμπότζη, από Μιανμάρ, από όλες τις ασιατικές χώρες. Κύριε Υπουργέ, σας έχω πει και άλλη φορά ότι η θέση σας στο Υπουργείο θα σηματοδοτήσει δυστυχώς μια πορεία για τον αγροτικό τομέα, όχι ανάπτυξης και στήριξης του αγροτικού τομέα, αλλά μια καταστροφική πορεία και μια ταφόπλακα στον αγροτικό τομέα. Από την άλλη πλευρά, θα ήθελα να σας τονίσω και να ακούσουν και οι πολίτες αυτήν τη στιγμή που μας παρακολουθούν ότι σε αυτό το χρονικό σημείο γίνεται μια βιομηχανία εκφοβισμού και μηνύσεων εις βάρος των αγροτών για τις κινητοποιήσεις που έκαναν πέρσι και μάλιστα μέσα σε αυτές ήταν και οι ρυζοπαραγωγοί, για να μην είναι και εκτός θέματος. Αυτό το χρονικό διάστημα, λοιπόν, έχουμε μαζικές μηνύσεις εις βάρος των αγροτών για εκφοβισμό τους, όταν πέρυσι οι κινητοποιήσεις τους δεν ήταν κινητοποιήσεις που δημιουργούσαν προβλήματα στις άλλες κοινωνικές ομάδες. Μπορώ να πω ότι ήταν σε συμφωνία με τα αστυνομικά όργανα το πώς θα γίνουν οι αποκλεισμοί. Όμως θυμηθήκαν τώρα, σε αυτό το χρονικό διάστημα, να ποινικοποιήσουν τους κοινωνικούς αγώνες των αγροτών. Γιατί; Γιατί φοβάστε ότι τώρα αυτοί οι κοινωνικοί αγώνες, που θα γίνουν από τους αγρότες για να διεκδικήσουν το δικαίωμά τους να παραμείνουν στην περιφέρεια, θα είναι και το τέλος της Κυβέρνησής σας. Ευχαριστώ.
Κύριε Υπουργέ, έχετε τον λόγο.
Κύριε Πρόεδρε, αγαπητοί συνάδελφοι, υπάρχει μια φράση που χρησιμοποιεί η ελληνική κοινωνία: «Στο ίδιο έργο θεατές». Χθες το βράδυ είχαμε Επιτροπή Παραγωγής και Εμπορίου για να συζητήσουμε πολύ σοβαρά θέματα όσον αφορά διεθνείς συμφωνίες. Ο κύριος συνάδελφος παίζει το ίδιο έργο, το οποίο το επαναλαμβάνει διαρκώς. Χαϊδέψτε αυτιά, κάντε ό,τι θέλετε. Εδώ οι απαντήσεις μας θα είναι τεκμηριωμένες και κυρίως μέσα από μια στοιχειοθέτηση που θα δείχνει ότι δεν υπήρχε δυνατότητα να γίνει κάτι άλλο. Υπάρχει εθνικό πλαφόν συγκεκριμένο, προϋποθέσεις στους αγρότες για να μπουν στη συνδεδεμένη ενίσχυση και η οποία δείχνει το ενδιαφέρον της πολιτείας για τον συγκεκριμένο κλάδο. Όποιοι, λοιπόν, είχαν τις προϋποθέσεις, μπήκαν εντός των προθεσμιών, εξάντλησαν το εθνικό πλαφόν. Τέλειωσε η χρονιά. Πάμε στην επόμενη. Το 2016, πάλι, έχουμε βάλει το ρύζι ως συνδεδεμένη ενίσχυση. Επιτέλους πρέπει και οι ίδιοι αγρότες να καταλάβουν ότι και σε αυτήν τη διαδικασία χρειάζεται να είναι και οι ίδιοι μέσα στους χρόνους και στο κάτω κάτω να απορροφάμε το συγκεκριμένο ποσό μέχρι και το τελευταίο ευρώ. Αυτή είναι η στόχευσή μας. Από κει και πέρα, τα υπόλοιπα, κύριοι συνάδελφοι, τα έχετε πει τόσες φορές που πραγματικά καταντάει στο τέλος αυτό που σας είπα, «στο ίδιο έργο θεατές».
Θα το δείτε πολύ σύντομα.
Φτάνουμε στην τελευταία ερώτηση για τον κ. Αποστόλου, την με αριθμό 104/13-10-2016 αναφορά του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Αγροτικής Ανάπτυξης και Τροφίμων σχετικά με την παράταση μίσθωσης των αγροτεμαχίων των όμορων τοπικών κοινοτήτων της πρώην Λίμνης Αγουλινίτσας της περιφερειακής ενότητας Ηλείας. Κύριε Κουτσούκο, έχετε τον λόγο.
Ευχαριστώ, κύριε Πρόεδρε. Κύριε Υπουργέ, θα περιμένω απαντήσεις γιατί το γνωρίζετε το θέμα. Και το γνωρίζετε το θέμα, διότι με δική μου αναφορά στις 7 Οκτωβρίου σας έχω κοινοποιήσει το υπόμνημα των προέδρων των επτά όμορων κοινοτήτων της πρώην λίμνης Αγουλινίτσας και σας είχε επισκεφθεί και ο αντιπεριφερειάρχης Ηλείας, ο κ. Γεωργιόπουλος, σχετικά με το θέμα που θα συζητήσουμε τώρα. Κύριε Υπουργέ, στις εκτάσεις της πρώην λίμνης Αγουλινίτσας και της πρώην λίμνης Μουριάς, που αφορά δώδεκα τοπικές κοινότητες, εδώ και σαράντα χρόνια καλλιεργούν οι αγρότες της Ηλείας με βάση την πράξη του Υπουργικού Συμβουλίου 97 του 1995 σε εκτάσεις που κατανέμονται σε αυτούς. Και θέλω να σας ενημερώσω ότι εκεί καλλιεργούνται κτηνοτροφικά φυτά, βιομηχανική ντομάτα, αραβόσιτος, φιστίκι αραχίδα και άλλα προϊόντα. Έχουν δικαιώματα οι αγρότες. Έχουν κάνει επενδύσεις και από κει εξαρτάται το ψωμί τους και η ζωή της οικογένειάς τους. Είχατε δώσει παράταση στις μισθώσεις μέχρι 31 Οκτωβρίου. Πέρασε η προθεσμία. Έγκαιρα σας ενημερώσαμε. Υπάρχει έντονη ανησυχία, διότι από κει εξαρτάται η ζωή αυτών των ανθρώπων, και αυτήν τη στιγμή είναι στον αέρα και περιμένουν μια απάντηση από σας. Θα δώσετε παράταση, όπως σας ζητούν, για ένα εύλογο διάστημα; Θα εξετάσετε την υπαγωγή αυτών των εκτάσεων στη διαδικασία του νόμου που ψηφίσατε για την ίδρυση του Οργανισμού Διαχείρισης των Γεωργικών Γαιών; Θα εφαρμόσετε τον προηγούμενο νόμο ο οποίος προέβλεπε μοριοδότηση, η οποία εξασφάλιζε τους κατοίκους των όμορων περιοχών; Πείτε μας τι θα κάνετε. Δώστε τους μια απάντηση, γιατί πρέπει να προετοιμάσουν τα χωράφια, να καλλιεργήσουν. Δεν μπορούν να είναι άλλο στον αέρα. Περιμένουμε με ενδιαφέρον και εμείς και οι αγρότες την απάντησή σας, κύριε Υπουργέ.
Ορίστε, κύριε Υπουργέ, έχετε τον λόγο.
Κύριε συνάδελφε, όπως σωστά είπατε, και γνωρίζουμε το πρόβλημα και θα δώσουμε απάντηση. Πρέπει, όμως, να ξεκαθαρίσουμε μερικά πράγματα. Όντως, πριν έναν μήνα εγκρίθηκε το καταστατικό του οργανισμού Διαχείρισης Ακινήτων, Γαιών και Εξοπλισμών, αυτόν που σας αναφέρω ως ΟΔΙΑΓΕ. Το αμέσως επόμενο χρονικό διάστημα θα ενεργοποιηθεί και η λειτουργία του οργανισμού - ορισμός διοικητικού συμβουλίου - στελέχωση, προκειμένου να αρχίσει να υλοποιεί το σημαντικό έργο, που πολλές φορές έχουμε αναφέρει και δεν είναι άλλο από την καλή και σωστή αξιοποίηση της περιουσίας του Υπουργείου σε όφελος των τοπικών κοινωνιών. Συνεπώς, οι εκτάσεις των αποξηραμένων περιοχών, που λέτε, θα υπαχθούν στο πλαίσιο διαχείρισης του ΟΔΙΑΓΕ, ο οποίος, σε συνεργασία με τις αρμόδιες υπηρεσίες του Υπουργείου, θα αποτυπώσει και θα προσπαθήσει να επιλύσει και άλλα χρόνια προβλήματα που υπάρχουν και που, βεβαίως, δεν αφορούν στους αγρότες. Η διαχείριση αυτών των ακινήτων θα γίνει πραγματικά με τον ν.4061/2012, ορισμένα από τα άρθρα του οποίου λογικό είναι να επανεξεταστούν ανάλογα με τα προβλήματα που θα προκύψουν, για να μπορέσουμε να τα λύσουμε. Όμως, ήδη ο συγκεκριμένος νόμος δίνει στους αγρότες, που σήμερα κάνουν χρήση των συγκεκριμένων εκτάσεων, αυξημένα μόρια για να μπορούν έτσι να διεκδικήσουν τις συγκεκριμένες εκτάσεις. Δεν είναι η ώρα τώρα να αναφέρω τι μοριοδοτήσεις υπάρχουν, είτε έχουν αγροτεμάχια από εκεί είτε είναι από διπλανές κοινότητες, από διπλανούς οικισμούς. Όμως, όπως ξέρετε - και το ξέρουν και οι ίδιοι - υπάρχει η συγκεκριμένη μοριοδότηση. Λαμβάνοντας, λοιπόν, υπ' όψιν μας όλα αυτά που σας είπα, θα προχωρήσουμε στην παράταση μέχρι τον Οκτώβρη του 2017 των συγκεκριμένων πιστώσεων που υπάρχουν. Και αυτό θα γίνει για να μην προκληθεί - όπως και οι ίδιοι οι πρόεδροι των όμορων τοπικών κοινοτήτων επισημαίνουν με την επιστολή που έχουν στείλει - κοινωνική αναταραχή. Άρα, θα ισχύσει αυτό μέχρι τότε. Όμως, όπως και εσείς ξέρετε και όλοι ξέρουμε, για να μην υπάρχουν καταστάσεις ανορθόδοξης εκμετάλλευσης των ακινήτων, πριν τη λήξη και πολύ πιο γρήγορα θα καλέσουμε τους προέδρους, θα συζητήσουμε και θα συναποφασίσουμε πώς θα τα διαχειριστούμε την επόμενη ημέρα. Θα μπορούσαμε, για παράδειγμα, όπως και ο νέος νόμος πλαίσιο για τους συνεταιρισμούς προβλέπει, να προτρέψουμε τους αγρότες σε ομάδες παραγωγών ώστε να μπορέσουν οι καλλιεργητές κάτοικοι της περιοχής να συμμετέχουν με αυξημένη μοριοδότηση. Ξεκαθαρίζω, λοιπόν, το εξής: Η παράταση αυτή είναι η τελευταία. Επίσης, ξεκαθαρίζω ότι δεν μιλάμε για παραχώρηση κυριότητας. Μην περνάει από το μυαλό κανενός. Παραχώρηση της συγκεκριμένης χρήσης σε όφελος των τοπικών κοινωνιών. Η κυριότητα παραμένει στο δημόσιο.
Κύριε Κουτσούκο, έχετε τον λόγο.
Πρώτα τα καλά νέα και μετά τα κακά νέα. Μας είπε ο Υπουργός - και αυτό το θεωρώ θετικό, κύριε Πρόεδρε - ότι θα παραταθούν οι μισθώσεις μέχρι τον Οκτώβριο του 2017. Μόνο που αυτό έπρεπε - δεν θέλω τώρα να γκρινιάξω - να έχει γίνει, διότι, ξέρετε, κύριε Υπουργέ, ότι οι αγρότες πρέπει να προετοιμάσουν σιγά - σιγά τα χωράφια για τη νέα καλλιεργητική περίοδο και είναι σε πλήρη ανασφάλεια. Άρα, περιμένουμε τη νομοθετική ρύθμιση. Θα τη στηρίξουμε και εμείς. Κύριε Υπουργέ, ξέρετε πολύ καλά ότι αυτήν την περίοδο είναι αυξημένο το κόστος παραγωγής για λόγους, που συνδέονται και με εξωγενείς και με εσωγενείς παράγοντες, παραδείγματος χάριν η φορολογία, οι νέες εισφορές, η έλλειψη ρευστότητας. Ένα πράγμα που οφείλετε να κάνετε ως Υπουργείο, είναι να διασφαλίσετε την αγροτική γη στους κατ' επάγγελμα αγρότες γιατί είμαστε σε μια περίοδο που υπάρχει μια επίθεση συμφερόντων στην αγροτική γη. Πιστεύω να το έχετε αντιληφθεί. Κατά συνέπεια, η όποια ρύθμιση κάνετε για το μέλλον πρέπει να έχει αυτό το κριτήριο. Είστε δύο χρόνια τώρα. Δεν είστε καινούριος. Λέτε, λοιπόν, ότι ψηφίσατε έναν νόμο και φτιάξατε το καταστατικό προχθές. Ε, πότε θα υλοποιηθεί αυτός ο νόμος ώστε να υπάρχει ένα ασφαλές πλαίσιο; Αναφερθήκατε και στον προηγούμενο νόμο, τον ν.4061, που δίνει μόρια. Δίνει μόρια και στους χρήστες της αγροτικής γης, τις πρώην λίμνες, με βάση την προηγούμενη πράξη του Υπουργικού Συμβουλίου, δίνει μόρια και στους κατοίκους των δήμων και των όμορων κοινοτήτων με τροπολογία που είχα καταθέσει εγώ και την έκανε αποδεκτή τότε ο κ. Τσαφτάρης. Όμως, μπορεί να χρειάζεται βελτιώσεις, όπως είπατε εσείς και όπως λένε και οι πρόεδροι των κοινοτήτων, που σας έχουν στείλει το υπόμνημα, προκειμένου να μην έρθει κάποιος από μακριά, που εξυπηρετεί άλλα συμφέροντα, να τους πάρει τη γη που καλλιεργούν σαράντα χρόνια. Αυτό πρέπει να το διασφαλίσετε με διάλογο. Αλλά είστε Κυβέρνηση δύο χρόνια. Πότε θα το κάνετε; Εν πάση περιπτώσει, φέρτε την παράταση, ώστε να κουβεντιάσουμε ένα πλαίσιο που θα διασφαλίζει, πρώτον, ότι θα έχουμε μεγαλύτερους κλήρους. Ο ν.4061, στον οποίο αναφερθήκατε, δίνει τη δυνατότητα για εκατό στρέμματα. Δεύτερον, θα διασφαλίζει μακροχρόνιες μισθώσεις. Δεν μπορεί να μπαίνει ο αγρότης σε ένα χωράφι, να το βελτιώνει, να μεταφέρει εκεί τα εργαλεία του και μετά από έναν χρόνο να είναι σε ανασφάλεια. Άρα, έχουμε να λύσουμε τέτοια ζητήματα. Μόνο που δεν πρέπει να τα λύνουμε, όταν η αντιπολίτευση, κάνοντας τη δουλειά της, σας φέρνει εδώ στη Βουλή. Αυτά τα θέματα έπρεπε να τα έχετε ήδη λύσει. Πάντως, σημειώνω, κύριε Πρόεδρε, ως θετικό το γεγονός ότι ως αποτέλεσμα της ενέργειας της περιφέρειας, των τοπικών προέδρων και της δικιάς μας εδώ στη Βουλή, ο κύριος Υπουργός σήμερα δεσμεύτηκε για την παράταση των συμβάσεων αυτών των αγροτεμαχίων μέχρι τον Οκτώβρη του 2017. Ευχαριστώ, κύριε Υπουργέ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής είκοσι έξι μαθητές και μαθήτριες και δύο εκπαιδευτικοί συνοδοί τους από το 5ο Δημοτικό Σχολείο της Νέας Φιλαδέλφειας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα κάτω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, έντεκα Βουλευτές της Βουλής των Αντιπροσώπων της Δημοκρατίας της Τσεχίας. Dear colleges we welcome you to Athens. We welcome you to the Greek Parliament. [[Χειροκροτήματα απ' όλες τις πτέρυγες της Βουλής]] Παρακαλώ τον διερμηνέα που συνοδεύει τους συναδέλφους Βουλευτές από την Τσεχία να τους ενημερώσει ότι δεν συζητείται νομοσχέδιο, αλλά γίνεται κοινοβουλευτικός έλεγχος. Γι' αυτό και παρόντες στη Βουλή είναι οι ερωτώντες Βουλευτές και ο απαντών Υπουργός. Το σημειώνω, για να μην σχηματίσουν άσχημη εντύπωση για την εικόνα της Ολομέλειας. Κύριε Υπουργέ, έχετε τον λόγο.
Κύριε συνάδελφε, ακούσατε ένα ευχάριστο νέο. Κρατήστε το και για εσας τον ίδιο. Διότι άμα αρχίσετε και κάνετε εκπτώσεις, κάπου δεν θα το μεταφέρετε και με την κατάλληλη φρασεολογία. Λοιπόν, έληξε αυτό το θέμα. Έχουν τον χρόνο οι αγρότες και να μπουν στα κτήματα και να καλλιεργήσουν. Από εκεί και πέρα, επειδή βάλατε το θέμα ότι αργήσαμε με τον οργανισμό, να σας πω το εξής: Επιχειρήσαμε να καταγράψουμε όσο γίνεται αυτή την περιουσία. Ειλικρινά, σας ομολογώ ότι αυτό το πλιάτσικο που έχει γίνει γύρω από τη συγκεκριμένη δημόσια περιουσία, είναι το κάτι άλλο. Να σας πω, για παράδειγμα, ότι είχαμε μέχρι και παραχωρήσεις κυριότητας σε νομούς της Μακεδονίας για την ανέγερση ξενοδοχειακών συγκροτημάτων και ψάχνουμε να τους βρούμε τώρα όλους αυτούς - πού είναι και ποιοι είναι - και δεν τους βρίσκουμε. Και, βεβαίως, είμαστε αναγκασμένοι συνεχώς αυτές τις παραχωρήσεις να τις ανακαλούμε, για να μπορέσουμε να υπερασπιστούμε τη δημόσια περιουσία. Από την άλλη πλευρά, οπωσδήποτε, χρειάζονται κινήσεις σαν και αυτές που συζητήσαμε, όπως την προηγούμενη που αφορά τον Νερόμυλο. Υπάρχει από τη δική μας πλευρά η διάθεση αυτές να αξιοποιηθούν, γιατί διαφορετικά θα ερημώσουν, διότι δεν υπάρχει άλλη δυνατότητα. Φανταστείτε αυτή την ώρα τι συμβαίνει με μια άλλη περιουσία των συνεταιρισμών, με τις εγκαταστάσεις κ.λπ., που ερημώνουν και τα κοιτάζουμε και πρέπει να βρούμε λύση. Όσον αφορά τα άλλα θέματα που βάλατε, κοιτάξτε να δείτε, μην βάζετε το θέμα του φορολογικού για τους αγρότες. Ειλικρινά, δεν υπάρχει τέτοιο ζήτημα όχι μόνο από την 1-1-2017, όπου υπάρχει το γνωστό αφορολόγητο, το οποίο αγγίζει τα 11.000 ευρώ, όταν την ίδια ώρα το 97% των αγροτών έχει εισόδημα κάτω από αυτό το ποσό, ούτε βεβαίως και τη χρονιά τη φετινή. Δεν είναι τώρα η ώρα. Θα πούμε αναλυτικά τα στοιχεία, όσον αφορά τη φορολόγηση. Τώρα, για τη συγκεκριμένη μοριοδότηση που αναφερθήκατε, υπάρχει ο ν.4061, που θα τον εφαρμόσουμε. Όντως, οι προβλέψεις του βοηθούν τους συγκεκριμένους κατοίκους. Ταυτόχρονα, βεβαίως, θα έρθουμε σε μία συνεννόηση μαζί τους, για να αντιμετωπίσουμε - επαναλαμβάνω - φαινόμενα ανορθόδοξης διαδικασίας στην ανάθεση και γενικά στις καλλιέργειες της περιοχής, για να απαντήσουμε ουσιαστικά σε αυτό που θέλετε κι εσείς και θέλουμε όλοι, δηλαδή, να αξιοποιούνται σωστά. Ευχαριστώ, κύριε Πρόεδρε.
Κι εμείς ευχαριστούμε, κύριε Υπουργέ. Πριν πάμε στις δύο τελευταίες ερωτήσεις που θα απαντήσει ο Υπουργός Μεταναστευτικής Πολιτικής, κ. Ιωάννης Μουζάλας, να υπενθυμίσουμε ότι σήμερα είναι της Αγίας Αικατερίνη. Χρόνια πολλά εκ μέρους του Προεδρείου σε όλες τις εορτάζουσες Βουλευτίνες και εργαζόμενες και εκτός Βουλής ευρισκόμενες, μεταξύ των οποίων είναι και η ενενήντα έξι ετών μάνα μου. Δεν της έχω πει ακόμα χρόνια πολλά, θα της τα πω από μικροφώνου. Πάμε, λοιπόν, στην πέμπτη με αριθμό 242/22-11-2016 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Μεταναστευτικής Πολιτικής σχετικά με τη λήψη μέτρων για τον άμεσο απεγκλωβισμό των προσφύγων - μεταναστών από τα νησιά του Αιγαίου. Κύριε Κατσώτη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, δυστυχώς, χθες το βράδυ η τραγωδία στη Μόρια, αλλά και η προβοκάτσια στη Χίο, πριν από λίγες μέρες, ήρθαν να επιβεβαιώσουν τις επανειλημμένες παρεμβάσεις μας, εκκλήσεις μας, ή όπως αλλιώς τις ονομάσετε, για τα άμεσα και επείγοντα μέτρα που έπρεπε να έχουν παρθεί μέχρι τώρα για την αντιμετώπιση της κατάστασης στα νησιά. Για του λόγου το αληθές, θα καταθέσω στα Πρακτικά ένα απόσπασμα από μια τοποθέτησή μου σε μια προηγούμενη ερώτηση που είχε γίνει. [[Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κύριε Υπουργέ, η κατάσταση που επικρατεί στα νησιά του Αιγαίου χαρακτηρίζεται από το διπλό εγκλωβισμό περισσότερων από δεκαέξι χιλιάδων προσφύγων και μεταναστών. Οι συνθήκες διαβίωσης - το λέμε για ακόμα μια φορά - είναι άθλιες και οι καθυστερήσεις στην εξέταση των αιτήσεων ασύλου, πολύμηνες, με αβεβαιότητα για την τύχη τους. Είναι πολλές οι επιπτώσεις στη ζωή των κατοίκων, ιδίως στη Μόρια της Λέσβου, στη Σούδα και στο Χαλκειό της Χίου και στο Βαθύ της Σάμου. Το τελευταίο διάστημα έχουμε δολοφονικές επιθέσεις στους καταυλισμούς. Είναι μία οργανωμένη προβοκάτσια σε βάρος των προσφύγων, αλλά και των κατοίκων των νησιών. Οργανώνεται από φασιστικές και αντιδραστικές δυνάμεις, ιδίως από την εριστική, εγκληματική οργάνωση της Χρυσής Αυγής, που αποθρασύνονται και από την απραξία της Κυβέρνησης στην αντιμετώπισή τους. Η προβοκάτσια εκδηλώνεται πάνω στο έδαφος της πολιτικής της Ευρωπαϊκής Ένωσης και της Κυβέρνησης, της απαράδεκτης συμφωνίας Ευρωπαϊκής Ένωσης - Τουρκίας. Γνωρίζω ποια είναι η θέση σας και θα τη συζητήσουμε. Η Κυβέρνηση προκλητικά εξωραΐζει αυτή τη συμφωνία. Την έχει αναγορεύσει σε πανάκεια για την αντιμετώπιση του προσφυγικού - μεταναστευτικού ζητήματος, τη στιγμή μάλιστα που κλιμακώνεται επικίνδυνα η προκλητικότητα της τουρκικής κυβέρνησης σε βάρος των κυριαρχικών μας δικαιωμάτων. Την ίδια στιγμή, κύριε Πρόεδρε, κύριε Υπουργέ, Ευρωπαίοι αξιωματούχοι ζητούν να γίνουν τα νησιά του Αιγαίου προκεχωρημένη ζώνη διπλού εγκλωβισμού προσφύγων και μεταναστών. Με την πολιτική συνολικού εξωραϊσμού του αμερικάνικου και νατοϊκού ιμπεριαλισμού, τις θριαμβολογίες για την παραμονή της νατοϊκής αρμάδας στο Αιγαίο, δήθεν για τους πρόσφυγες, η Κυβέρνηση εμπλέκει ακόμα περισσότερο το προσφυγικό - μεταναστευτικό στους επικίνδυνους για το λαό γεωπολιτικούς σχεδιασμούς των ιμπεριαλιστικών δυνάμεων. Η ερώτηση, κύριε Πρόεδρε, κύριε Υπουργέ, λέει: Τι μέτρα θα πάρετε για τον άμεσο απεγκλωβισμό των προσφύγων - μεταστάντων από τα νησιά και στη συνέχεια από τη χώρα, το κλείσιμο των hot spots και την εξασφάλιση αξιοπρεπών συνθηκών προσωρινής υποδοχής και καταγραφής, την αποκατάσταση πιθανών ζημιών που οφείλονται στην αναγκαστική συμβίωση σε ακατάλληλους χώρους και περιοχές, την άμεση αντιμετώπιση της προβοκατόρικης δράσης φασιστοειδών και αντιδραστικών δυνάμεων; Θα περιμένουμε τις απαντήσεις σας, κύριε Υπουργέ.
Ευχαριστώ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθήτριες και μαθητές και τέσσερις εκπαιδευτικοί συνοδοί από το 5ο Γυμνάσιο Χαλκίδας (πρώτο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Υπουργέ, έχετε τον λόγο.
Κύριε Πρόεδρε, κυρίες και κύριοι Βουλευτές, εγώ θα συμφωνήσω με τον Βουλευτή του Κομμουνιστικού Κόμματος Ελλάδας και ο ΣΥΡΙΖΑ θα συμφωνήσει μαζί του, ότι για το προσφυγικό - μεταναστευτικό ρεύμα, όχι μόνο τώρα, αλλά πάντοτε στην ιστορία, ευθύνεται ο πόλεμος, ευθύνεται ο ιμπεριαλισμός, ευθύνεται ο καπιταλισμός. Επομένως, στο πρώτο κομμάτι της ομιλίας είμαστε απόλυτα σύμφωνοι. Επιτρέψτε, όμως, να σας πω ότι πρέπει να το αντιμετωπίσουμε κιόλας, μέχρις ότου ανατραπεί ο καπιταλισμός, νικηθεί ο ιμπεριαλισμός, πάψουν οι πόλεμοι και όλα αυτά. Είμαστε υποχρεωμένοι να δώσουμε απάντηση στο πρόβλημα την ώρα που συμβαίνει. Το να κάνουμε μια θεωρητική συζήτηση περί καπιταλισμού, ιμπεριαλισμού, πολέμου, ειρήνης, δίκαιης κατανομής του πλούτου - είμαστε μια πολύ ωραία παρέα - είναι πάρα πολύ χρήσιμο σε ακαδημαϊκό επίπεδο, αλλά δεν βοηθάει τον ελληνικό λαό, δεν βοηθάει τους πρόσφυγες, δεν βοηθάει τους μετανάστες. Θα συμφωνήσω μαζί σας ότι τα γεγονότα στη Χίο δεν μπορεί παρά να συσχετιστούν με το ότι έγιναν τις ημέρες που οι Βουλευτές της Χρυσής Αυγής και στελέχη της Χρυσής Αυγής ήταν εκεί. Πρόκειται για γεγονότα που στηρίχθηκαν σε πραγματική βάση και υποκινήθηκαν μετά άλλες αντιδράσεις. Είχαμε ρίψεις μολότοφ από το κάστρο. Νομίζω ότι η Αστυνομία τα διερευνά. Θα ήταν χρήσιμο να απευθύνετε και εκεί το ερώτημά σας. Θα πρέπει να δοθούν απαντήσεις, διότι υπάρχει ένας σαφής συσχετισμός αξιοποίησης των δυσκολιών στη Χίο από φασιστικά και ακροδεξιά στοιχεία και συνδέεται άμεσα και με την παρουσία της Χρυσής Αυγής. Δεν θα απεγκλωβίσουμε άμεσα τα νησιά. Η συμφωνία Ευρώπης - Τουρκίας, η οποία είναι μια πολύ δύσκολη συμφωνία και ποτέ δεν προσπαθήσαμε να την εξωραΐσουμε, ήταν η καλύτερη συμφωνία που μπορέσαμε να πάρουμε. Θέλαμε άλλα. Όμως, μας βοήθησε. Έχει γλυτώσει μέχρι στιγμής τη χώρα μας από έναν αριθμό εκατό χιλιάδων έως εκατόν πενήντα χιλιάδων προσφύγων και μεταναστών. Τα νησιά δεν θα γίνουν αποθήκη. Όσον αφορά την Ευρώπη, είναι αλήθεια ότι ένα μέρος της Ευρώπης - συγκεκριμένοι ηγέτες, συγκεκριμένες χώρες - έχουν αυτό το σχέδιο. Μέχρι στιγμής η Ευρώπη αντιτίθεται σ' αυτό το σχέδιο. Η θέση της Κυβέρνησης είναι ότι αυτό δεν πρόκειται ποτέ να συμβεί και είμαι βέβαιος ότι σε αυτό θα έχουμε μαζί μας και εσας και τα κόμματα του δημοκρατικού τόξου. Τελειώνοντας, θέλω να σας πω το εξής: Χωρίς να υπάρχει πρόθεση, διότι δεν μπορεί κανείς παρά να σας καταλογίσει την απόλυτη εντιμότητα που η ζωή σας και οι αγώνες σας κατοχυρώνουν, αποκρύπτετε από τον νησιωτικό λαό την αλήθεια, καταθέτοντας τη μισή αλήθεια. Θα μπορούσαμε σήμερα να πάρουμε όλους τους πρόσφυγες και μετανάστες από τη Σάμο. Αυτό θα επέφερε, παρά τη θέλησή μας, ρήξη με τη συμφωνία Ευρώπης - Τουρκίας και η Σάμος, η Χίος, η Λέρος, η Μυτιλήνη θα πήγαιναν στην περσινή κατάσταση. Δεν θα έφευγαν οι πρόσφυγες και οι μετανάστες. Θα ερχόντουσαν κάθε μέρα χίλοι πεντακόσιοι με δύο χιλιάδες στη Σάμο, δύο χιλιάδες μέχρι και τέσσερις χιλιάδες στη Χίο, δεκαπέντε χιλιάδες στη Μυτιλήνη. Και θα κάναμε τι; Το περσινό. Εμείς θα προσπαθήσουμε αυτό να το σταματήσουμε. Θα απαντήσω μετά και στον κ. Σεβαστάκη ότι ο απεγκλωβισμός, που μπορούμε να κάνουμε, στη Χίο έχει γίνει με επιτυχία. Έχουμε αποσύρει στην ενδοχώρα περίπου χίλια πεντακόσια άτομα. Στη Σάμο ξεκινάει από τη Δευτέρα. Στη Μυτιλήνη ξεκινάει, επίσης, από τη Δευτέρα. Φέρνουμε στην Αθήνα, στην ενδοχώρα, οικογένειες, οι οποίες δεν κρίνονται ότι πρέπει να επιστραφούν στην Τουρκία, όπως ευάλωτους, ανήλικα κ.λπ.. Αυτό δεν γίνεται κραυγαλέα, αλλά σιγά σιγά. Αυτό θα βοηθήσει στο να μειωθεί ο αριθμός. Ελπίζω στην υποστήριξη του κόμματός σας, που από ό,τι είπατε όμως δεν θα την έχουμε, στο ότι για να βελτιωθούν οι χώροι διαμονής και να πάψουν οι τραγωδίες θα πρέπει να δοθούν καινούρια camp, ώστε να αραιώσει ο πληθυσμός. Εάν δεν γίνει αυτό, οι συνθήκες θα είναι τραγικές και εμείς αυτό θέλουμε να το θεραπεύσουμε. Έχουμε εδώ και τρεις μήνες αυτό το σχέδιο, το οποίο κολλάει στο ότι οι τοπικές κοινωνίες υιοθέτησαν πάνω στη βάση πραγματικών προβλημάτων μια λαϊκίστικη θέση, η οποία λέει να φύγουν οι πρόσφυγες από τα νησιά. Τους πρόσφυγες και τους μετανάστες δεν τους φέρνει η Κυβέρνηση στα νησιά και αυτό το ξέρετε όλοι. Εάν φύγουν έτσι αυτοί, θα ξανάρθουν πολλαπλάσιοι. Θα ήθελα άλλο ένα λεπτό, κύριε Πρόεδρε, για να εκφράσω τη λύπη μου για το τραγικό γεγονός το οποίο έγινε χθες στη Μόρια. Ήταν ένα τυχαίο γεγονός που θα μπορούσε να συμβεί οπουδήποτε. Δεν συνέβη όπως οπουδήποτε, αλλά στη Μόρια και αυτό επιβαρύνει την κατάσταση, μας κάνει να είμαστε πολύ πιο στενοχωρημένοι, να αισθανθούμε πολύ περισσότερο τις ευθύνες μας. Θα ήθελα να απευθύνω ξανά έκκληση από αυτό το Βήμα στους νησιώτες να βοηθήσουν, ώστε να δημιουργήσουμε καλύτερες συνθήκες γι' αυτούς τους ανθρώπους εκεί. Αυτό κάνει καλό και στους νησιώτες και συγχρόνως αρχίζουμε και τον «απεγκλωβισμό» αυτών οι οποίοι μπορούν να έρθουν στην ενδοχώρα χωρίς να θέσουν σε κίνδυνο τη συμφωνία.
Λόγω της σοβαρότητας του θέματος άφησα υπερδιπλάσιο χρόνο στον κύριο Υπουργό. Στο σημείο που η απάντηση είναι κοινή προς τον κ. Σεβαστάκη μην τα επαναλάβετε. Πείτε αυτά που είναι σε κοινή απάντηση για να μη χρειαστούμε περισσότερο χρόνο. Πριν δώσω τον λόγο στον κ. Κατσώτη, θα ήθελα να ανακοινώσω στο Σώμα ότι ο κ. Γεώργιος Κουμουτσάκος ζητεί άδεια ολιγοήμερης απουσίας στο εξωτερικό από 27 Νοεμβρίου έως 28 Νοεμβρίου 2016. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Κύριε Κατσώτη, έχετε τον λόγο.
Κύριε Υπουργέ, μου φάνηκε ότι εκβιάζετε τους κατοίκους, όπως κάνει ο Ερντογάν με την Ελλάδα και την Ευρώπη. Αυτό κάνατε και εσείς τώρα. Δηλαδή, είπατε «μην φωνάζετε, αρκεστείτε σε αυτά, γιατί μας περιμένουν χειρότερα». Δηλαδή, ο απεγκλωβισμός θα γίνει στη δευτέρα παρουσία, όταν καταπέσει ο ιμπεριαλισμός; Δηλαδή, οι συνθήκες διαβίωσης θα γίνουν καλύτερες, όταν σταματήσει ο πόλεμος; Θα σταματήσουν εδώ όλες αυτές οι τραγωδίες, όταν θα υπάρξουν αυτές οι εξελίξεις ή οφείλετε τώρα να πάρετε μέτρα; Αποφεύγετε δηλαδή τα ευθύνες σας; Οι ευθύνες είναι ολωσδιόλου δικές σας, γιατί η Κυβέρνησή σας, κύριε Υπουργέ, έκλεισε τα σύνορα προς την Ευρωπαϊκή Ένωση. Με τη σύμφωνη γνώμη της Κυβέρνησης έκλεισαν τα σύνορα, δεν έκλεισαν έτσι από μόνα τους! Συμφώνησε η Κυβέρνηση στην απόφαση της Ευρωπαϊκής Ένωσης. Με την εφαρμογή αυτής της συμφωνίας Ευρωπαϊκής Ένωσης - Τουρκίας το αποτέλεσμα είναι αυτό που βλέπουμε σήμερα στα νησιά, που ζουν οι νησιώτες. Κύριε Υπουργέ, στην περίπτωση ολικής κατάρρευσης της συμφωνίας, όπως λέτε, και πάλι βέβαια τα νησιά θα την πληρώσουν, γιατί είναι σε αυτή την περιοχή. Εκεί θα είναι πάλι η ζώνη συγκέντρωσης αυτών των κατατρεγμένων ανθρώπων. Όμως, κύριε Υπουργέ, οι ευθύνες δεν είναι ούτε σε αυτούς που φεύγουν από τον πόλεμο ούτε στους νησιώτες, που δέχονται όλη αυτή την πίεση από το προσφυγικό. Οι ευθύνες είναι και της Κυβέρνησης και της Ευρωπαϊκής Ένωσης, με τις αποφάσεις που έχουν πάρει. Λέτε ότι εάν καταπέσει η συμφωνία, θα είναι χειρότερα τα πράγματα. Τι προτείνετε, κύριε Υπουργέ; Γιατί αυτοί που έχουν πάρει πολιτικό άσυλο, έστω και προσωρινό, να μην φύγουν από τα νησιά; Ούτε αυτούς δεν διώχνετε, κύριε Υπουργέ. Τους έχετε εκεί, εγκλωβισμένους. Για πείτε μου, πόσες αιτήσεις για πολιτικό άσυλο προχωράνε την ημέρα; Τι μέτρα παίρνετε για αυτό, για να μπορέσει να απεγκλωβιστεί αυτή η κατάσταση στα νησιά; Τι μέτρα παίρνετε, ώστε οι χώροι να είναι φιλοξενίας, να είναι προσωρινοί; Εσείς τους έχετε κάνει μόνιμους και μάλιστα με σκηνές καλοκαιρινές. Και αυτή η τραγωδία ευτυχώς δεν επεκτάθηκε χθες. Βεβαίως, εδώ εκφράζουμε τη βαθιά μας λύπη. Όμως, είναι ευθύνη δική σας και η τραγωδία αυτή που ευτυχώς δεν επεκτάθηκε, όπως λέω. Πόσες σκηνές κάηκαν χθες; Η μία δίπλα στην άλλη, τεσσεράμισι χιλιάδες κόσμος στη Μόρια! Πόσους παίρνει, για πόσους είναι η Μόρια; Πέστε μου! Για πόσους είναι οι άλλες περιοχές; Είναι δυνατόν να μην απεγκλωβίζεται αυτή η κατάσταση και να λέτε ότι δεν υπάρχει λύση; Πώς δεν υπάρχει λύση;
Ολοκληρώστε, κύριε συνάδελφε.
Τελειώνοντας, θα πρέπει να πούμε - και χθες σας ενόχλησα, κύριε Υπουργέ - ότι πήγε περιοδεία κλιμάκιο του ΚΚΕ με τον Ευρωβουλευτή του εδώ, στη Ριτσώνα στα Οινόφυτα και εκεί υπάλληλος μιας αμερικάνικης ΜΚΟ, της «Dο Your Part», απαγόρευε την είσοδο σε Ευρωβουλευτή. Πού; Εκεί στη Ριτσώνα. Τι είναι εδώ οι ΜΚΟ; Κράτος εν κράτει; Ποιος τους έδωσε τέτοια δικαιοδοσία; Ποια είναι η ευθύνη σας για αυτή την άθλια συμπεριφορά;
Κύριε Κατσώτη, παρακαλώ, ολοκληρώστε.
Τελειώνω, κύριε Πρόεδρε. Τι λέτε για αυτό, κύριε Υπουργέ, για τη στάση των ΜΚΟ και όλων αυτών των επιτετραμμένων εκεί στα hot spots; Εν πάση περιπτώσει, πιστεύουμε ότι τα πράγματα πρέπει να εξελιχθούν διαφορετικά από ό,τι μέχρι σήμερα έχετε αποφασίσει, κύριε Υπουργέ, γιατί και οι κάτοικοι το απαιτούν, αλλά και οι συνθήκες διαβίωσης αυτών των κατατρεγμένων ανθρώπων πρέπει να βελτιωθούν.
Ορίστε, κύριε Υπουργέ, έχετε τον λόγο.
Τέθηκαν περισσότερα ζητήματα στη δευτερολογία από ό,τι στην πρωτολογία και είναι δύσκολο να απαντηθούν όλα. Δεν αποφεύγουμε καμμία ευθύνη. Τοποθετούμαστε απέναντι στις ευθύνες μας με συνέπεια και με πάρα πολύ σκληρή δουλειά προσπαθούμε να τις υλοποιήσουμε. Η συγκεκριμένη στάση σας δεν βοηθάει, διότι δεν αρκεί να λέμε να καλυτερεύσουν οι συνθήκες στα hot spots. Πρέπει να υπάρχει χώρος, πρέπει να δοθούν σπιτάκια. Και για να γίνει αυτό, πρέπει να υπάρξει χώρος. Για να αυξηθεί το προσωπικό του ασύλου, πρέπει να υπάρξει χώρος. Για να επιστρέψει η EASO, πρέπει να υπάρξει παραπέρα ασφάλεια. Επομένως, πάλι συμφωνούμε στο γενικό μέρος. Στο ειδικό μέρος υπάρχει πλήρης έλλειψη προτάσεων, εκτός από ένα πράγμα, «όσοι θέλουν να περάσουν στην ενδοχώρα, όσοι θέλουν να έρθουν στην Ελλάδα». Δεν μπορεί να δουλέψει έτσι το μεταναστευτικό - προσφυγικό. Δεν έχει δουλέψει ποτέ έτσι και στις λεγόμενες «χώρες του υπαρκτού σοσιαλισμού» τα χρόνια του υπαρκτού σοσιαλισμού. Δεν υπάρχει κανένα, μα κανένα - και σας προκαλώ να φέρετε - επίσημο κείμενο, θεωρητικό ή κρατικό, από τα καθεστώτα του υπαρκτού σοσιαλισμού, που να λέει αυτά που λέτε εσείς για το μεταναστευτικό - προσφυγικό. Υπάρχουν, αντίθετα, πολλά θεολογικά κείμενα που αναφέρονται με αυτόν τον τρόπο. Κύριε Κατσώτη, για τη Ριτσώνα τι κάνουμε; Ένα τέταρτο μετά μπήκατε μέσα. Η αμετροέπεια ενός υπαλλήλου δεν καθορίζει την Κυβέρνηση. Είναι η πρώτη φορά που στη χώρα μας έχουμε φτιάξει μητρώο μη κυβερνητικών οργανώσεων. Ο έλεγχος σε αυτές εξαπλώνεται και προσπαθούμε να συνεργαστούμε μαζί τους και προσπαθούμε χρήματα που έχουν πάρει για την Ελλάδα να μείνουν στην Ελλάδα. Τελειώνω, ξανακάνοντας την ευχή - εμείς κάνουμε την προσπάθεια - να γυρίσουν οι νησιώτες μας στη συμπεριφορά που έδειξαν πέρυσι, προκειμένου να αποφύγουμε να ξαναζήσουν εκείνοι και η χώρα τα περυσινά γεγονότα.
Και κλείνουμε τη σημερινή συνεδρίαση Κοινοβουλευτικού Ελέγχου με την υπ' αριθμό 230/21-11-2016 επίκαιρη ερώτηση δεύτερου κύκλου του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς τον Υπουργό Μεταναστευτικής Πολιτικής, σχετικά με την εφαρμογή μέτρων αντιμετώπισης της παρατεταμένης προσφυγικής - μεταναστευτικής κρίσης στη Σάμο. Κύριε Σεβαστάκη, έχετε τον λόγο.
Ευχαριστώ πολύ, κύριε Πρόεδρε. Στο Βαθύ της Σάμου έχουν συγκεντρωθεί πάνω από δυόμισι χιλιάδες πρόσφυγες, κύριε Υπουργέ, δίπλα σε μια πόλη έξι χιλιάδων κατοίκων. Η τεράστια καθυστέρηση στον έλεγχο του ασύλου προκύπτει όχι μόνο από τη σχολαστικότητα αλλά από μία γραφειοκρατικού τύπου επιμέλεια σε κεντρικό επίπεδο. Οι αργοί τρόποι με τους οποίους στελεχώνονται οι δομές εξέτασης του ασύλου και η αργή διεκπεραίωση των αιτημάτων δημιουργεί μια ασφυξία. Αυτή η ασφυκτική κατάσταση εντείνεται από τις σοβαρές διαφορές πολιτισμού και συμπεριφοράς μεταξύ των προσφύγων που θίγουν τους πιο ασθενείς, τους πιο ευάλωτους από αυτούς. Επίσης, υπάρχει ένα πρόβλημα: Η συνολική δυσφορία, η συνολική κοινωνική αστάθεια πια εξαπλώνεται στο μέσο πολίτη, ενώ μέχρι πρότινος ήταν περιορισμένη σε περιθωριακές, βίαιες, ακραίες ομάδες. Σ' αυτό το πλαίσιο θέλω στην πρωτολογία μου να σας ρωτήσω ποιες είναι οι άμεσες δράσεις και ποιο είναι το σαφές χρονοδιάγραμμα βάσει των οποίων θα υπάρξει αποσυμφόρηση και μετακίνηση ικανού αριθμού προσφύγων από το κέντρο της Σάμου, του hot spot, αλλά και τι πρόκειται το Υπουργείο να κάνει για την αποτελεσματική επιτάχυνση των ελέγχων ασύλου και προσφυγών καθώς και για τον ορισμό μόνιμης διοίκησης, όχι περιστασιακής, του Κέντρου Υποδοχής και Ταυτοποίησης της Σάμου. Στη δευτερολογία μου θα αναπτύξω περισσότερο το θέμα.
Επειδή πιστεύω ότι δεν υπάρχει άλλη πολιτική για τη Χίο και άλλη για τη Σάμο, πολλά τα έχετε ήδη απαντήσει, κύριε Υπουργέ. Ορίστε, έχετε τον λόγο.
Κύριε Σεβαστάκη, έχετε δίκιο στο φαινόμενο του ότι το άσυλο προχωράει με ρυθμούς δυσανάλογους σε σχέση με το πρόβλημα. Δεν νομίζω ότι προσπαθείτε να επιρρίψετε ευθύνες στην Κυβέρνηση, ωστόσο αυτό είναι κάτι που εξηγείται και το «εξηγείται» είναι διαφορετικό από το «δικαιολογείται». Η πρόοδος στο άσυλο θα εξακολουθήσει και γι' αυτόν τον μήνα να είναι αργή. Δεν έχει νόημα να σας πω ότι τον Ιούνιο στο νησί σας υπήρχαν πέντε άτομα για το άσυλο, σήμερα έχουμε έντεκα άτομα και κάνουμε δεκατέσσερις ακόμα προσλήψεις μέχρι το τέλος Δεκέμβρη. Ο ρυθμός απαντήσεων έχει διπλασιαστεί και θέλουμε να τετραπλασιαστεί. Αυτή τη στιγμή είμαστε σε μια βάση που πρέπει να προχωρήσουν οι διαγωνισμοί και να έλθουν άτομα, γιατί ξέρετε ότι στον τελευταίο διαγωνισμό πήραμε δεκαπέντε άτομα και παραιτήθηκαν οι οκτώ την άλλη μέρα. Δεν θέλουν να έλθουν στα hot spot. Οι συνθήκες είναι δύσκολες. Επομένως, οι προσπάθειες από την πλευρά της Κυβέρνησης γίνονται. Υπάρχει ένα μαθηματικό μοντέλο ανάπτυξης του ασύλου. Είναι μία υπηρεσία νομική, είναι διεθνώς έτσι και είναι σαν αυτό το κινέζικο παιχνίδι που, αν βάλεις ένα ξυλάκι παραπάνω ή βγάλεις ένα ξυλάκι παρακάτω, μπορεί ξαφνικά να καταρρεύσει. Μεταφέρετε όμως στη Σάμο τις βεβαιώσεις μας ότι γίνεται μια προσπάθεια, ώστε συνολικά στα νησιά - χρησιμοποιώντας και τη Σάμο - να έχουμε από το Δεκέμβριο περίπου εκατό με διακόσιες επιστροφές την εβδομάδα. Αυτό συνεπάγεται άσυλα, προσφυγές κ.λπ.. Αυτό θα αποκτήσει από Γενάρη μια γεωμετρική πρόοδο. Δεν θα λύσει το πρόβλημα, θα επιφέρει όμως μια πολύ μεγάλη ανακούφιση. Προσπαθούμε να απεγκλωβίσουμε τη Σάμο. Από τη Χίο σας είπα πώς κάναμε τον απεγκλωβισμό. Από Δευτέρα αυτό γίνεται οργανωμένα στη Σάμο και τη Μυτιλήνη. Ήδη από τότε που μιλήσαμε στο Μαξίμου, έχουμε τραβήξει από τη Σάμο πάνω από πεντακόσιους ανθρώπους που το δικαιούνται. Επιτρέψτε μου όμως να σας πω το εξής. Πρώτον, λέτε τι θα κάνουμε για τα ευάλωτα. Κύριε Σεβαστάκη, εγώ την καταγγελία σας για την απόφαση των ξενοδόχων να μην δώσουν ξενοδοχεία για τα ευάλωτα άτομα, δεν την είχα. Θέτετε το ζήτημα πώς θα φτιάξουμε καλύτερα τις συνθήκες. Είμαι βέβαιος ότι θα είσαστε μαζί μου στο λιμάνι όταν φέρουμε τα καινούρια σπιτάκια για να τα βάλουμε στο hot spot. Λέτε: Οι συνθήκες είναι άσχημες. Συνταχθήκατε με τον δήμαρχο, με τον αντιπεριφερειάρχη και όχι με την περιφερειάρχη, ώστε να μην δοθεί χώρος για να φτιαχτεί κλειστό κέντρο, να μην δοθεί χώρος για να φτιάξουν οι συνθήκες. Είμαι βέβαιος ότι αυτό το πράγμα θα το ξανασκεφτείτε. Τελειώνοντας, σας λέω ότι κάνουμε μια τεράστια προσπάθεια. Θα φανεί και στη Σάμο. Πρέπει να αλλάξει η κατάσταση. Πρέπει να πάψουν τα λαϊκίστικα συνθήματα - τα είπα και πριν - να επηρεάζουν τον πληθυσμό. Εκεί πέρα θα περιμένει κανείς άνθρωποι σαν εσας, με την αγωνιστική σας εμπειρία, να βγουν μπροστά και να αντιταχθούν σε αυτά τα λαϊκίστικα συνθήματα, όπως κάνατε πέρσι και δώσατε όλη αυτήν τη βοήθεια. Θα περιμένει, επίσης, κανείς να ξεχωρίσει την περσινή δυστυχία των νησιών, τη δυσκολία τη φετινή - είναι πολύ μικρή σε σχέση με την περσινή - από τις προσπάθειες να μας φέρουν στην περσινή κατάσταση, οι οποίες αναφέρθηκαν εδώ πέρα. Ξέρετε, κύριε Σεβαστάκη, υπήρξε ένα κομμάτι του πληθυσμού μικρό, αλλά οργανωμένο πια, που τη στιγμή που τα νησιά δυστυχούσαν αυτό πλούτιζε. Πιθανώς γνωρίζετε ότι σε προσπάθειά μας να μεταφέρουμε ευάλωτα άτομα σε ξενοδοχείο ο ξενοδόχος, μετά την απόφαση του Ξενοδοχειακού Επιμελητηρίου να μην δοθούν δωμάτια για τους ευάλωτους, ζήταγε 75 ευρώ το άτομο την ημέρα. Θα περιμένουμε με πολλή χαρά τις καταγγελίες σας.
Ολοκληρώστε, κύριε Υπουργέ.
Τελείωσα, κύριε Πρόεδρε.
Κύριε Υπουργέ, επειδή είναι και δική μου απορία, στη δευτερολογία σας πείτε μας πόσοι από τους τετρακόσιους εμπειρογνώμονες, που οι γραφειοκράτες των Βρυξελλών υπεσχέθηκαν ότι θα στείλουν, ήρθαν, για να ξέρουμε όταν μας κουνούν και αυτοί το δάκτυλο πόσο εντάξει είναι και αυτοί στις υποχρεώσεις τους. Ορίστε, κύριε Σεβαστάκη, έχετε τον λόγο.
Νομίζω ότι έχουν έρθει κάτω από τριάντα. Έτσι θυμάμαι.
Τριάντα έξι.
Τριάντα έξι. Κύριε Υπουργέ, λέτε ότι η μετακίνηση σημαίνει την κατάρρευση της συμφωνίας. Στο άρθρο 14, στη δεύτερη παράγραφο, λέει ότι ο διοικητής μπορεί σε περιόδους πίεσης ή εναλλακτικά να μετακινήσει από το κέντρο υποδοχής στην ενδοχώρα. Επομένως, η ίδια η συμφωνία περιλαμβάνει αυτήν τη δυνατότητα. Δεύτερον, όταν έγινε η συμφωνία υπήρχαν εξακόσιοι ή επτακόσιοι στο κέντρο υποδοχής της Σάμου. Σήμερα είναι δύο χιλιάδες επτακόσιοι. Επομένως, ουσιαστικά περιφρουρούμε την παραβίαση της συμφωνίας. Μόνο έτσι έχει αυξηθεί ο πληθυσμός αυτών των ανθρώπων. Και επειδή τα νησιά είναι κλειστά συστήματα κοινωνικά, οικονομικά και από άποψη υποδομών - το νοσοκομείο, ας πούμε, είναι η πρώτη δομή, που φθείρεται πάρα πολύ ισχυρά, επιβαρύνεται πάρα πολύ με φορτία που δεν μπορεί να τα διαχειριστεί - τα νησιά δεν έχουν τη δυνατότητα να αποφορτίσουν και να αφομοιώσουν μεγάλους αριθμούς. Επομένως, η λογική «αυξάνω διαρκώς τα κέντρα υποδοχής» νομίζω ότι δεν είναι βιώσιμη. Το καταλαβαίνετε και εσείς. Δεν έχω υπ' όψιν μου την απόφαση του ξενοδοχειακού επιμελητηρίου. Καλά κάνατε και μου την αναφέρατε. Θέλω να εκφράσω και εγώ τη λύπη μου για την έκρηξη στη Μόρια. Όντως όμως θα μπορούσε να συμβεί και στο Παγκράτι. Δεν είναι ένα παρεμπίπτον θέμα. Όμως η ποιότητα ζωής, η βία, η ενδοβία και ο τρόπος με τον οποίο κινητοποιείται ο πληθυσμός ή ανησυχεί ο πληθυσμός δεν είναι κάτι που επιλύεται κατασταλτικά. Επιλύεται με λόγο, με ανάλυση και κυρίως με ένα κλίμα εμπιστοσύνης. Είμαι σίγουρος, παρ' όλο που ξέρω ότι πιέζεστε, και εσείς και η Κυβέρνηση από πολλές πλευρές, και από την ευρωπαϊκή πλευρά και από την πλευρά του κ. Ερντογάν, είναι προφανές ότι αποσβένει πάρα πολλές πιέσεις. Είμαι όμως σίγουρος ότι πρακτικές λύσεις, όπως αυτές που σας περιέγραψα και τεκμηριώνονται από το άρθρο 14, μπορούν να δοθούν και πρέπει να δοθούν. Οι νησιώτες το καλοκαίρι σας είχαν ακούσει να λέτε «όχι δεύτερο hot spot» και τώρα βρίσκονται στη θέση να ακούν ότι θα υπάρξει πολλαπλασιασμός των κέντρων. Έχω την εντύπωση ότι μπορεί να γίνει ο πολιτιστικός διαχωρισμός των ομάδων και η αποφόρτιση. Και νομίζω ότι έτσι θα κερδίσουμε το μεγάλο στοίχημα που κερδίσαμε πέρυσι, όταν δεν είχαμε ούτε μισό κρούσμα ρατσισμού.
Ορίστε, κύριε Υπουργέ, έχετε τον λόγο.
Κύριε Πρόεδρε, σχετικά με τη δική σας ερώτηση, δεν έχω πάψει το τελευταίο διάστημα στο Ευρωπαϊκό Συμβούλιο, τα ευρωπαϊκά όργανα, στη Βουλή και τις συνεντεύξεις, να αναδεικνύω το γεγονός ότι από τα τετρακόσια άτομα που μας έχουν υποσχεθεί μας έχουν στείλει τριάντα έξι. Τελικά, κάναμε μια συμφωνία να μας στείλουν εκατό και ακόμα την περιμένουμε.
Είμαι σίγουρος γι' αυτό. Απλά να τα ακούν οι «ευρωλιγούρηδες» και να μην μας ζαλίζουν και πολύ τα μυαλά.
Έχετε δίκιο. Είναι αυτό που είπατε κι εσείς ότι δεν μπορούν να μας κουνάνε το δάκτυλο με τόσους κόπους και τόσες θυσίες. Κύριε Σεβαστάκη, έπρεπε να έχετε υπ' όψιν σας την απόφαση των ξενοδόχων, διότι σας την είπα εγώ και την είπα δημόσια στη σύσκεψη που είχαμε στο Μαξίμου. Έπρεπε να το έχετε υπ' όψιν σας. Κύριε Σεβαστάκη, η πρόταση που καταθέτετε στη Βουλή είναι αυτούσια η πρόταση του δημάρχου και του αντιπεριφερειάρχη. Η πρόταση που καταθέτετε στη Βουλή είναι η πρόταση η οποία θέτει σε κίνδυνο τη συμφωνία, η οποία είναι η πολιτική απόφαση του ΣΥΡΙΖΑ. Η πρόταση που καταθέτετε στη Βουλή για πολιτικό διαχωρισμό…
Πολιτιστικό.
Πολιτιστικό, ναι, έχετε δίκιο. Πολιτιστικό, φυλετικό, θρησκευτικό. Είναι μια σωστή πρόταση, η οποία σκοντάφτει στην άρνηση της τοπικής αυτοδιοίκησης να βάλουμε καινούργιο χώρο, ώστε να φτιάξουμε καλύτερες συνθήκες διαβίωσης. Η άρνηση αυτή είναι και δική σας. Το πρόβλημα που προκύπτει είναι στην άρνηση της τοπικής αυτοδιοίκησης να φτιάξουμε ένα κλειστό κέντρο. Η άρνηση αυτή είναι και δική σας. Θέλετε να φτιαχτεί μέσα στο hot spot, κάτι το οποίο θα προκαλεί συνέχεια επεισόδια. Και μετά θα καταθέτετε ερωτήσεις για τα επεισόδια. Ξέχασα να σας πω το εξής σχετικά με το ερώτημα, γιατί νομίζω το ερώτημα είναι πρόσχημα και τα άλλα είναι η ουσία. Οι διοικητές εγκρίθηκαν. Έληξε ο διαγωνισμός εχθές. Την επόμενη εβδομάδα θα επιλεγούν και θα διοριστούν σε όλα τα κέντρα. Θέλω, όμως, να σας πω ότι τα κέντρα δεν ήταν χωρίς διοικητές. Υπήρχε ο διοικητής του στρατού και υπήρχε πάντα και κάποιος από την υπηρεσία υποδοχής. Δεν ήταν ένα σύστημα το οποίο λειτουργούσε άψογα, αλλά δεν είναι ότι δεν είχαν διοικητές. Ωστόσο, στο σωστό ερώτημά σας για τους διοικητές, πιστεύουμε ότι το επόμενο δεκαήμερο έληξε ο διαγωνισμός και θα διοριστούν.
Ολοκληρώθηκε η συζήτηση των επικαίρων ερωτήσεων. Και πριν εισέλθουμε στη νομοθετική εργασία, που είναι η συνέχιση του χθεσινού νομοσχεδίου, θα γίνει μια εικοσάλεπτη διακοπή. Δηλαδή στις 12.00΄ θα επανέλθουμε στη Βουλή, με μια ανοχή μέχρι τις 12.10΄. Έχουμε μείνει λίγοι ομιλητές από εχθές. Αν πάμε εν ηρεμία και συγκροτημένα, όπως εχθές, φαντάζομαι ότι στις 15.00΄ -16.00΄ θα έχουμε ολοκληρώσει τη συζήτηση του νομοσχεδίου με την κ. Γεροβασίλη. Ευχαριστώ πολύ για τη συνεργασία. Καλό Σαββατοκύριακο. [[ΔΙΑΚΟΠΗ]] Αλλαγή σελ.
Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Συνέχιση της συζήτησης και ψήφιση του σχεδίου νόμου του Υπουργείου Διοικητικής Ανασυγκρότησης: «Ενιαίο Σύστημα Κινητικότητας στη Δημόσια Διοίκηση και την Τοπική Αυτοδιοίκηση, υποχρεώσεις των προσώπων που διορίζονται στις θέσεις των άρθρων 6 και 8 του ν.4369/2016, ασυμβίβαστα και πρόληψη των περιπτώσεων σύγκρουσης συμφερόντων και λοιπές διατάξεις». Πριν μπούμε στη συζήτηση, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθητές και μαθήτριες και τρεις εκπαιδευτικοί συνοδοί τους από το 5ο Γυμνάσιο Χαλκίδας (δεύτερο τμήμα). Σας καλωσορίζουμε, παιδιά, στο ελληνικό Κοινοβούλιο! [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, ξεκινούμε με τους Κοινοβουλευτικούς Εκπροσώπους. Έχει ζητήσει, κύριε Αμυρά, να προηγηθεί από σας ο κ. Κατσίκης λόγω ανειλημμένων υποχρεώσεων.
Εννοείται, κύριε Πρόεδρε.
Κύριε Πρόεδρε, μου επιτρέπετε;
Θέλετε να μιλήσετε;
Θέλω απλώς μία νομοτεχνική βελτίωση να κάνω, να την πω στην αρχή.
Να την πούμε σύντομα, όμως, γιατί ο κ. Κατσίκης μάς έχει ζητήσει…
Ένα δευτερόλεπτο μόνο, κύριε Πρόεδρε, για να την έχουν υπ' όψιν τους οι κύριοι συνάδελφοι.
Ορίστε, έχετε τον λόγο.
Γίνεται μια νομοτεχνική βελτίωση στο άρθρο 24. Όλοι οι φορείς που έχουν ήδη σύστημα ηλεκτρονικής υπογραφής, ΣΗΔΕ, δεν το καταργούν και δεν αλλάζουν τον τρόπο εργασίας τους, απλώς διασυνδέονται με το νέο κεντρικό σύστημα και συνεχίζουν χωρίς διακοπή τη λειτουργία τους. Επιπλέον, μέσω της παρέμβασης αυτής γίνεται και μεγάλη οικονομία κλίμακας στην προμήθεια του νέου προγράμματος ηλεκτρονικής υπογραφής. Καταθέτω τη νομοτεχνική βελτίωση. [[Στο σημείο αυτό η Υπουργός Διοικητικής Ανασυγκρότησης κ. Όλγα Γεροβασίλη καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:]] Αλλαγή σελ Να μπει η σελ 77 Αλλαγή σελ
Ευχαριστούμε, κυρία Υπουργέ. Τον λόγο έχει ο Κοινοβουλευτικός Εκπρόσωπος των Ανεξαρτήτων Ελλήνων, κ. Κωνσταντίνος Κατσίκης, για δώδεκα λεπτά.
Κύριε Πρόεδρε, δεν θα τα χρειαστώ. Θα προσπαθήσω να είμαι συντομότερος κατά πολύ και για την οικονομία του χρόνου, αφού ευχαριστήσω τόσο εσας όσο και τον κύριο συνάδελφο για την κατανόησή του και την προτεραιότητα την οποία μου έδωσε. Κυρίες και κύριοι συνάδελφοι, κυρία Υπουργέ, την τελευταία πενταετία οι προσπάθειες ελέγχου και αναμόρφωσης της δημόσιας διοίκησης ήταν συνεχείς, ήταν χωρίς σχεδιασμό, χωρίς μελλοντικό προσδόκιμο, αποσπασματικές και κυρίως μνημονιακά υπαγορευμένες. Ας θυμηθούμε: την καθιέρωση του κανόνα 1 προς 5, δηλαδή ότι για κάθε πέντε δημοσίους υπαλλήλους που θα αποχωρούσαν θα μπορούσε να προσληφθεί ένας. Την εφαρμογή της εργασιακής εφεδρείας με την οποία εξανδραποδίστηκαν έμπειροι και ικανοί για τη διοίκηση υπάλληλοι. Τον θεσμό της διαθεσιμότητας και άλλα, που αποσκοπούσαν κυρίως στη μείωση του εύρους της δημόσιας διοίκησης. Με το παρόν νομοσχέδιο επιχειρείται η διαμόρφωση ενός ενιαίου πλαισίου κινητικότητας μεταξύ υπηρεσιών που ανήκουν στη γενική κυβέρνηση και η αρμονική συμπόρευση της ικανοποίησης των υπηρεσιακών αναγκών με το δικαίωμα του υπαλλήλου στην κινητικότητα. Κυρίες και κύριοι συνάδελφοι, θεωρώ πως είναι πεποίθηση όλων των εχεφρόνων ανθρώπων η αναγκαιότητα αναδιοργάνωσης της δημόσιας διοίκησης. Οι χρόνιες παθογένειες που συντήρησαν όλα τα πολιτικά συστήματα οδήγησαν δυστυχώς στη σημερινή αδιέξοδη κατάσταση. Η παρούσα εφαρμόσιμη διαδικασία κινητικότητας χαρακτηρίζεται από ανεπάρκεια κεντρικού σχεδιασμού, από έλλειψη εγγυήσεων διαφάνειας και αντικειμενικότητας, αφού εδράζεται σε ένα κατακερματισμένο θεσμικό πλαίσιο, από την απουσία κριτηρίων για την αξιολόγηση των αναγκών των υπηρεσιών σε προσωπικό και από μια κατά τα ειωθότα τεράστια γραφειοκρατική επιβάρυνση. Στο πλαίσιο μιας σύγχρονης διοίκησης φαντάζει επιτακτική η ανάγκη διαμόρφωσης ενός ενιαίου συστήματος κινητικότητας, με κύριο χαρακτηριστικό την ύπαρξη ενιαίων κανόνων για όλους τους υπαλλήλους που υπηρετούν σε δημόσιες υπηρεσίες, δηλαδή νομικά πρόσωπα δημοσίου δικαίου, οργανισμούς τοπικής αυτοδιοίκησης πρώτου και δευτέρου βαθμού, καθώς και νομικά πρόσωπα ιδιωτικού δικαίου. Βασική, ουσιαστική και δημοκρατική καινοτομία του νέου συστήματος είναι η εισαγωγή του εθελούσιου χαρακτήρα της κινητικότητας και η δυνατότητα κάθε υπαλλήλου να έχει πρόσβαση στο σύνολο των προς κάλυψη θέσεων. Ολόκληρη η διαδρομή της διαδικασίας, από τη δημοσιοποίηση των προς κάλυψη θέσεων μέχρι την υπογραφή της τελικής απόφασης μετάταξης ή απόσπασης του υπαλλήλου, διέπεται από διαφάνεια. Με τον τρόπο αυτό παρέχει αυξημένες εγγυήσεις αντικειμενικότητας. Η καθιέρωση δε χρονοδιαγράμματος για την ολοκλήρωση των διαδικασιών κινητικότητας, καθώς ως ανώτατο χρονικό όριο ορίζεται το τρίμηνο από την καταληκτική ημερομηνία υποβολής των αιτήσεων, απαλλάσσει τους υπαλλήλους από μια αέναη και ατελέσφορη αναμονή, η οποία δρα επιβαρυντικά στην υπηρεσιακή τους λειτουργία. Επιπλέον με το παρόν νομοσχέδιο προτείνονται ρυθμίσεις αναφορικά με τα ασυμβίβαστα και τις υποχρεώσεις προσώπων που στελεχώνουν υψηλές διοικητικές θέσεις. Σημειώνεται ότι σύμφωνα με το δίκαιο, οι συναλλαγές εντός της δημόσιας αλλά και της ιδιωτικής σφαίρας οφείλουν να διέπονται από τις αρχές της καλής πίστης και της αμεροληψίας. Σε μια σύγχρονη δημόσια διοίκηση, η οποία μετά τη θέση σε ισχύ του ν. 4369/2016 αναμένεται να χαρακτηρίζεται μεταξύ άλλων και από εντονότερη σε σχέση με το παρελθόν κινητικότητα υψηλόβαθμων στελεχών από τον δημόσιο στον ιδιωτικό τομέα και αντίστροφα, η θέσπιση διαδικασιών ελέγχου για την προστασία της αρχής της αμερόληπτης δράσης της διοικήσεως καθίσταται απαραίτητη, αλλά και για να αποτραπεί το φαινόμενο των «περιστρεφόμενων θυρών». Επίσης με τις προτεινόμενες ρυθμίσεις του παρόντος νομοσχεδίου αναμένεται να υπάρξει βελτίωση των υπηρεσιών του κράτους προς τον πολίτη, όπως, πρώτον, στην επίσπευση του διοικητικού έργου, δεύτερον, στην αύξηση της αποτελεσματικότητας, της αποδοτικότητας και της διοικητικής ικανότητας της δημόσιας διοίκησης, τρίτον, στην αποπολιτικοποίηση της δημόσιας διοίκησης και, τέταρτον, στον εξορθολογισμό και στην απλούστευση των διαδικασιών λήψης των αποφάσεων. Σε αυτό το σημείο, επιτρέψτε μου να προβώ σε μια παρατήρηση και συγκεκριμένα στο άρθρο 25 του νομοθετήματος, κυρία Υπουργέ, στο οποίο θα πρέπει να εστιάσουμε την προσοχή μας. Το άρθρο αυτό αφορά το ποσοστό πρόσληψης των πολυτέκνων ή των τέκνων πολυτέκνων στο δημόσιο τομέα στο πλαίσιο στήριξης αυτής της ευαίσθητης πληθυσμιακής ομάδας, η οποία από το 1997, όταν θεσμοθετήθηκε για πρώτη φορά το συγκεκριμένο ποσοστό, έχει συρρικνωθεί σημαντικά. Θεωρούμε, λοιπόν, πως θα πρέπει να μείνει αδιατάρακτο. Και τούτο, διότι με δεδομένη τη μείωση του αριθμού των πολυτέκνων οικογενειών με διατηρημένο το ποσοστό στο ύψος του 20%, θα έχουν πρόσβαση στο δημόσιο πολύ λιγότερα άτομα σε πραγματικούς αριθμούς. Σε ένα υπαρκτό εφιαλτικό δημογραφικό τοπίο, ας μην τους αποξενώσουμε από τα ελάχιστα εναπομείναντα σε αυτούς ευεργετήματα και κίνητρα. Συνεπώς, προτείνουμε τη διατήρηση του ποσοστού 20% της κάλυψης των θέσεων του δημόσιου τομέα από πολύτεκνους ή τέκνα πολυτέκνων οικογενειών. Αντιλαμβανόμενοι λοιπόν και αποδεχόμενοι όλοι μας την επιτακτική αναγκαιότητα της ανακατανομής του προσωπικού στο σύνολο της δημόσιας διοίκησης, η οποία δεν αποτελεί απλό ή ελάσσον θέμα, αλλά κρίσιμο και μέγιστο της κρατικής οργάνωσης και λειτουργίας, σας ζητώ να στηρίξουμε όλοι αυτό το σημαντικό εργαλείο της κινητικότητας. Η θεσμοθέτησή της θα συμβάλει στη βέλτιστη διαχείριση των ανθρώπινων πόρων και, συνεπώς, στην αύξηση της αποτελεσματικότητας της δημόσιας διοίκησης. Σας ευχαριστώ πολύ.
Κυρίες και κύριοι συνάδελφοι, στο σημείο αυτό θα ήθελα να κάνω μία ανακοίνωση προς το Σώμα. Οι Υπουργοί Οικονομίας και Ανάπτυξης, Εσωτερικών, Ψηφιακής Πολιτικής, Τηλεπικοινωνιών και Ενημέρωσης, Οικονομικών, Υγείας, Εργασίας, Κοινωνικής Ασφάλισης και Κοινωνικής Αλληλεγγύης, Πολιτισμού και Αθλητισμού, Περιβάλλοντος και Ενέργειας, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων και Διοικητικής Ανασυγκρότησης, οι Αναπληρωτές Υπουργοί Οικονομίας και Ανάπτυξης, Οικονομικών και Υγείας, καθώς και η Υφυπουργός Οικονομικών κατέθεσαν στις 25-11-2016 σχέδιο νόμου: «Απλοποίηση διαδικασιών σύστασης επιχειρήσεων, άρση κανονιστικών εμποδίων στον ανταγωνισμό και λοιπές διατάξεις». Το ως άνω σχέδιο νόμου έχει χαρακτηριστεί από την Κυβέρνηση ως κατεπείγον και παραπέμπεται στην αρμόδια Διαρκή Επιτροπή. Τον λόγο έχει για δεκαπέντε λεπτά ο συνάδελφος από την Ένωση Κεντρώων κ. Γεώργιος - Δημήτριος Καρράς.
Πιστεύω ότι θα είμαι συντομότερος, κύριε Πρόεδρε.
Σας ευχαριστώ πολύ, κύριε συνάδελφε.
Κύριε Πρόεδρε, θα πάμε με τον κατάλογο των Βουλευτών, όπως ήταν από χθες;
Κύριε Γεωργιάδη, ο κ. Καρράς δεν μίλησε χθες και θα μιλήσει σήμερα. Θα ακολουθήσει ο κατάλογος των ομιλητών. Ορίστε, κύριε Καρρά, έχετε τον λόγο.
Ευχαριστώ, κύριε Πρόεδρε, για τη δυνατότητα που μου δίνετε να μιλήσω σήμερα νωρίς το πρωί, επειδή δεν είχα χθες τη δυνατότητα να μιλήσω ως εισηγητής επί του νομοσχεδίου. Η κινητικότητα - και θα εκφράσω εδώ ορισμένες προσωπικές σκέψεις - σαν θεσμός είτε το θέλουμε είτε όχι έχει πάντοτε και ιδεολογικό υπόβαθρο. Συνιστά την εκδήλωση πολιτικής πρόθεσης του εκάστοτε κυβερνώντος κόμματος. Έχουμε συναντήσει, λοιπόν, στην ελληνική νομοθεσία κινητικότητα με την έννοια της μετακίνησης ολόκληρων κλάδων προς άλλους τομείς - θυμίζω τη μετακίνηση των δημοτικών αστυνομικών, που μέχρι σήμερα δεν έχει αντιμετωπιστεί τελεσφόρως το ζήτημά τους, αυτή είναι μία πλευρά ιδεολογίας κινητικότητας - και η σημερινή Κυβέρνηση έχει την ιδεολογία ότι η κινητικότητα θα πρέπει να είναι εθελοντική. Ναι, να το δεχθούμε, λοιπόν, ότι η κινητικότητα θα πρέπει να είναι εθελοντική. Έχω εκφράσει, όμως, τις σφοδρότατες αμφιβολίες μου, για τον εξής λόγο. Προηγείται η νομοθέτηση της κινητικότητος της πραγματικής αναδιάρθρωσης και μεταρρύθμισης της δημόσιας διοίκησης; Τι εννοώ με αυτό; Λέει μέσα ο ίδιος ο νόμος - και ακυρώνει εν πολλοίς το περιεχόμενό του - ότι θα δημιουργηθούν οργανογράμματα, θα υπάρξουν περιγράμματα θέσεων εργασίας και όταν αυτό, λοιπόν, ολοκληρωθεί, θα έλθει να λειτουργήσει ο θεσμός της κινητικότητας, που καλείται σήμερα η Βουλή να υποστηρίξει. Το είπα και στις επιτροπές, κύριοι συνάδελφοι, ότι το θεωρώ πραγματικά πρωθύστερο, γιατί αν είχαμε σχηματίσει εικόνα του αριθμού των θέσεων, εάν είχαμε σχηματίσει εικόνα του αριθμού των ειδικοτήτων, εάν είχε κριθεί το αν οι ειδικότητες θα εξυπηρετούν σύγχρονες καταστάσεις και ανάγκες του δημόσιου τομέα ή εξακολουθούν να υπάρχουν - και γνωρίζουμε όλοι ότι υπάρχουν - παρωχημένες ειδικότητες, που για λόγους όχι τόσο ιστορικούς όσο πολλές φορές και εξυπηρέτησης κάποιων φίλιων δυνάμεων διατηρούνται, θα μπορούσαμε να δούμε εάν ο θεσμός της κινητικότητος όπως τίθεται τίθεται σε ορθές διαστάσεις ή όχι. Εγώ έχω υποστηρίξει την άποψη ότι το νομοσχέδιο αυτό έπρεπε να έρθει αργότερα. Η κ. Θελερίτη επιχείρησε χθες μία συμπλήρωση - διόρθωση θα την ονόμαζα - και είπε ότι επεξεργάζεται ήδη η Κυβέρνηση - καθόσον γνωρίζει - το ζήτημα των οργανισμών, το ζήτημα των οργανογραμμάτων. Ας το ευχηθούμε. Δεν μπορούμε να το δεσμεύσουμε. Και δεν μπορούμε να το δεσμεύσουμε και σε σχέση με τη γενικότερη κατάσταση της χώρας, η οποία σήμερα δεν μπορώ να πω ότι είναι και η καλύτερη. Πάμε και σε λίγα σχόλια πάνω στον θεσμό της κινητικότητας όπως εισάγεται. Λέει: Όπου καλύπτεται το 50% των θέσεων μίας υπηρεσίας, οι πλέον του 50% θα μπορούν να υποβάλλουν αίτηση προς την αρμόδια αρχή για να μετακινηθούν εντός άλλης υπηρεσίας είτε άλλου Υπουργείου ή και σε άλλον φορέα της γενικής Κυβέρνησης, ακόμα και σε νομικό πρόσωπο ιδιωτικού δικαίου. Το 50% μού δημιουργεί έναν προβληματισμό. Πώς βγαίνει αυτό το κριτήριο; Το κριτήριο του 50% βγαίνει κατόπιν μελέτης και προτύπων; Βγαίνει κατόπιν πραγματικής διαγνώσεως ότι έχουμε στους οργανισμούς των Υπουργείων, στους οργανισμούς των υπηρεσιών υπερπληθώρα οργανικών θέσεων επί δύο; Αυτή την απάντηση μού δίνει το 50%. Όταν μπορούμε το πλέον του 50% να το μετακινούμε σημαίνει ότι στο οργανόγραμμα είναι διπλάσιες θέσεις από εκείνες οι οποίες αναγκαιούν για την εξυπηρέτηση της υπηρεσίας. Δεν με έχει πείσει και σε αυτό το σημείο και για τον λόγο τού ότι φαίνεται ότι είτε υπάρχουν σε άλλες υπηρεσίες περισσεύματα είτε σε άλλες ελλείψεις. Επομένως, το 50% είναι ένα σταθερό μεν αριθμητικά κριτήριο, αλλά ασταθές στην πραγματικότητα. Αντιστοίχως και το 65% για τους μικρούς δήμους, κυρία Υπουργέ, έχει την ίδια αστάθεια. Έδωσαν παραδείγματα οι δήμαρχοι που ήρθαν στην επιτροπή και είχαν την καλοσύνη να δώσουν τις απόψεις τους. Επομένως, και αυτό είναι ένα ασταθές κριτήριο. Δεν έχει σημασία. Εμείς έχουμε δηλώσει ότι επί της αρχής και στα άρθρα αυτά δεν θα ψηφίσουμε το νομοσχέδιο. Έχουμε εξηγήσει - και συμπλήρωσα σήμερα και την ιδεολογική τοποθέτησή μας πάνω στο ζήτημα - ότι την κινητικότητα τα δύο μεγάλα κόμματα, της Δεξιάς και της Αριστεράς, τη βλέπουν με διαφορετικό μάτι. Της μεν Δεξιάς τη βλέπουν ως μετακίνηση ομαδόν, της δε Αριστεράς εθελοντική. Δεν είναι, όμως, η λύση αυτή για μια εύρυθμη δημόσια διοίκηση. Η λύση θα ήταν να είχαμε δημιουργήσει πρότυπα. Ρώτησα στην επιτροπή αν υπάρχουν πρότυπα τα οποία θα οδηγήσουν στη σύνταξη σωστών οργανογραμμάτων. Δεν πήρα καμμία απάντηση. Η μόνη απάντηση που πήρα από τον εκπρόσωπο της ΚΕΔΕ, είναι ότι η ΕΕΤΑΑ, η ιδιωτική εταιρεία της ΚΕΔΕ, έχει κάνει μία μελέτη ιδιωτικού χαρακτήρα - δεν έχει θεσμικό χαρακτήρα - για τους δήμους και ενδεχομένως θα την ακολουθήσουν. Όμως και αυτό τίθεται στην απόλυτη διάκριση του κάθε δημοτικού άρχοντος και όχι ως νομοθετημένη υποχρέωση, για να μπορεί να ελεγχθεί. Ένα δεύτερο ζήτημα που τίθεται στο ίδιο νομοσχέδιο είναι τα περίφημα ασυμβίβαστα και η προστασία του δημοσίου συμφέροντος, η σύγκρουση συμφερόντων, όπως αναφέρεται στο δεύτερο τμήμα του νομοσχεδίου. Σχετικά με τα ασυμβίβαστα εδώ έχω ήδη εκφράσει προωθημένη άποψη. Τα ασυμβίβαστα αιτιολογούνται, στην έκθεση που συνοδεύει το νομοσχέδιο, με το ότι αποκλείουν τις «περιστρεφόμενες θύρες» στο δημόσιο. Εν έτει 2016 θέλουμε στεγανά μεταξύ δημοσίου και ιδιωτικού τομέα; Θέλουμε να κλείσουμε την πόρτα, να μην μπορεί να βγει εκείνος που είναι εντός, αλλά να μην μπορεί να μπει και εκείνος που είναι εκτός; Ο νόμος περί επιτελικού μητρώου αποκλείει διαρρήδην το δικαίωμα ενός ιδιώτη που έχει τις γνώσεις του μάνατζερ να κάνει μία αίτηση να εγγραφεί στο μητρώο. Διότι, ποιοι μπαίνουν από τον λεγόμενο ευρύτερο τομέα; Οι απόστρατοι και οι καθηγητές πανεπιστημίου. Βεβαίως, οι καθηγητές πανεπιστημίου καλό θα είναι να διατηρούν το εκπαιδευτικό τους έργο και να μην επιδιώκουν άλλες νέες θέσεις, διότι στο τέλος θα υπολειπόμεθα και στην εκπαίδευση. Να μη θυμίσω - μου ήρθε μια σκέψη αυτόματη - ότι όντας νέος Βουλευτής στη Βουλή πριν έναν χρόνο όταν άκουσα τον αριθμό των αποσπασμένων εκπαιδευτικών της πρωτοβάθμιας και δευτεροβάθμιας εκπαίδευσης, μέχρι και στις μητροπόλεις, τρόμαξα και είπα ότι δεν μπορεί να λειτουργήσει η εκπαίδευση με αυτόν τον αριθμό. Ρώτησα, λοιπόν, τον τότε Υπουργό τι θα κάνει - γιατί έφερε μια διάταξη για πιστώσεις αναπληρωτών - και γιατί δεν επιχειρεί με ένα πρόγραμμα να επανενταχθούν στην εκπαίδευση. Να θυμίσω τι μου είπε; Έχει καταγραφεί στα Πρακτικά. Έχουν ξεχάσει, λέει, από τα πολλά χρόνια που είναι αποσπασμένοι, πώς μπαίνουν και πώς διδάσκουν. Το ίδιο θα συμβεί και εδώ τώρα; Δεν ξέρω τι θα συμβεί. Δεν θέλω να είμαι μάντης κακών. Θέλω απλώς να σταχυολογήσω ορισμένες σκέψεις. Επανέρχομαι, λοιπόν, στο ζήτημα των επιτελικών στελεχών. Εγώ δεν συμφωνώ προσωπικά - εκφράζω απολύτως προσωπική άποψη - με τη λεγόμενη «περιστρεφόμενη θύρα». Εγώ τη θέλω ανοιχτή, ώστε να μπορεί και ο επιτυχημένος μάνατζερ του ιδιωτικού τομέα να διοικήσει μία δημόσια επιχείρηση, έναν δημόσιο φορέα, γιατί πλέον το δημόσιο το μετράμε αλλιώς εμείς στην Ελλάδα. Μετράμε τη συμμετοχή του ΑΕΠ στο δημόσιο με το κόστος μισθοδοσίας και το κόστος λειτουργικών εσόδων. Μέτρησε κανείς ποτέ να μας πει την ανταποδοτικότητα αυτής της δαπάνης που προκύπτει από τη φορολογία ή από δάνεια του κράτους; Ποτέ. Εγώ τουλάχιστον δεν το έχω ακούσει. Θα ακούσω με χαρά μια απάντηση για το αν έχει μετρηθεί η ανταποδοτικότητα, τι προσφέρει η δημόσια διοίκηση στο ΑΕΠ, όχι μόνον μισθούς και όχι μόνον λειτουργικά έξοδα. Πάμε παρακάτω. Έχω πει, λοιπόν, την προωθημένη άποψη - και έγινε ίσως και λίγο αντικείμενο σχολίων - να φέρουμε και τα λόμπι στην Ελλάδα. Έκανε εντύπωση. Υποστηρίζω, λοιπόν, σε αυτό το σημείο ότι είναι ο μόνος θεσμός διαφάνειας. Ο μόνος θεσμός διαφάνειας είναι αυτός, είτε το θέλουμε είτε όχι. Και γιατί το λέω αυτό; Είναι εκ προοιμίου φανερές ομάδες πιέσεως. Ξέρουμε ποιοι κάνουν αυτή τη δουλειά, ξέρουμε από πού πληρώνονται, ξέρουμε ποια συμφέροντα εξυπηρετούν, ενώ με τον αποκλεισμό από τον ιδιωτικό τομέα, έστω και με τα ασυμβίβαστα, δεν γνωρίζουμε ποιος πολλές φορές διάκειται φιλικά προς ορισμένα συμφέροντα και πολλές φορές δεν γνωρίζουμε αν αυτή η φιλική διάθεση προέρχεται και εξ ανταλλαγμάτων. Θα επιμείνω σε αυτό το σημείο και θα επαναλάβω τη σκέψη μου. Να νομοθετηθούν κάποια στιγμή τα λόμπις, να ξέρουμε ποιος εξυπηρετεί ποιον, ποιος πληρώνεται από ποιον και ποιος στο κάτω - κάτω δέχεται την πίεση και πώς ανταποκρίνεται στην πίεση των λόμπις. Εκεί θα έχουμε εικόνα αν υπάρχει διαφάνεια ή δεν υπάρχει. Όλα τα άλλα τα σημεία είναι θολά. Στις κατ' ίδιαν διατάξεις - προσπαθώ, κύριε Πρόεδρε, να τηρήσω τη δέσμευσή μου ως προς τον χρόνο - ναι, προφανώς υπάρχουν διατάξεις θετικές. Θα τοποθετηθεί και ο κ. Σαρίδης. Επισημαίνω μόνο ένα ζήτημα που τέθηκε με το άρθρο 36. Έγινε πάρα πολλή συζήτηση για τους ιχθυολόγους, τους βιολόγους, ποιοι είναι και ποιοι δεν είναι. Και να πούμε και την αλήθεια. Δυστυχεί η υδατοκαλλιέργεια στην Ελλάδα. Μπορεί να έχουμε μεγάλο αριθμό απασχόλησης, μπορεί να έχουμε παντού, σε κάθε όρμο ή κόλπο της Ελλάδος, υδατοκαλλιέργειες, αλλά δεν έχουμε επιχειρήσεις με θετικό αποτέλεσμα. Οι τρεις μεγάλες είναι γνωστό στους παροικούντας την οικονομία ποια ταλαιπωρία έχουν υποστεί, σε ποια χέρια βρίσκονται - είναι άδηλα τα κεφάλαια αυτά τα οποία καλύπτουν σήμερα τη λειτουργία τους - και ποιες εν τέλει εθνικές ή διεθνείς τράπεζες τα καλύπτουν ή όχι. Εν πάση περιπτώσει. Επειδή, όμως, το ζήτημα της υδατοκαλλιέργειας στους ιχθυολόγους και τους βιολόγους είναι επιστημονικό ζήτημα, εμείς έχουμε την άποψη - και προσωπικά εγώ - ότι καλή ήταν η διατήρηση της προηγούμενης ρύθμισης με την ιεράρχηση: πρώτα ο ιχθυολόγος και ακολουθούσε ο βιολόγος. Σήμερα λέει μια νομοτεχνική βελτίωση ότι εξισώνονται επιστήμονες. Δεν αμφισβητώ τις γνώσεις τους και το κύρος τους. Δεν είμαι σε θέση, όμως, να απαντήσω αν είναι οι κατάλληλοι γι' αυτό το αντικείμενο. Η λέξη «ιχθυολόγος» μου δίνει μια σιγουριά, έχει ένα γνωστικό πεδίο, έχει πάρει μια εκπαίδευση που τουλάχιστον την ακούω συναφή με τη δουλειά που κάνει. Με τη λέξη «βιολόγος» το μυαλό μου πάει σε ερευνητικά κέντρα, σε διάφορα άλλα τα οποία δεν ξέρω ποια είναι. Εν πάση περιπτώσει. Νομίζω, λοιπόν, ότι σκόπιμο θα ήταν εκεί που έγινε νομοτεχνική βελτίωση, ότι δεν θα υποβάλει τη βεβαίωση από το πανεπιστήμιο, να μείνουμε στο παλιό καθεστώς, για να δούμε πώς λειτούργησε και γιατί χρειάζεται σήμερα η μεταβολή. Η μεταβολή αυτή έχω την αίσθηση ότι εξυπηρετεί μια άλλη κακοδαιμονία που έχει η Ελλάδα. Έχει μεγάλο αριθμό αποφοίτων σε σχολές που πολλές φορές στην οικονομία δεν συνεισφέρουν. Δεν θα μιλήσω για το ζήτημα ΤΕΙ. Ετέθη χθες η ισοτιμία των πτυχίων. Είπαμε πολλά χθες. Όμως, έχω την αίσθηση ότι υπάρχει μεγάλος αριθμός επιστημόνων. Και τελικά τι κάνουμε; Επενδύουμε σε ξένες οικονομίες, χωρίς ανταπόκριση. Με την κρίση έφυγαν τετρακόσιες είκοσι χιλιάδες - αν είναι ακριβής ο αριθμός - νέοι επιστήμονες, με μεταπτυχιακά, με διδακτορικά, διακεκριμένοι. Πλήρωσε ο Έλληνας πολίτης, πλήρωσε το κράτος, πλήρωσε ο φορολογούμενος. Δεν πλήρωσαν η Γερμανία, η Αμερική, η Αγγλία που θα ωφεληθούν από τις υπηρεσίες τους. Δεν πλήρωσαν. Παίρνουν, όμως, το κέρδος. Διότι το κέρδος είναι ότι τους αξιοποιούν, τους χρησιμοποιούν. Παίρνουν και τα φορολογικά έσοδα από την εργασία που προσφέρουν οι άνθρωποί μας εκεί, παίρνουν και τα ασφαλιστικά ταμεία κι εμείς σε λίγο καιρό θα ψάχνουμε να βρούμε κανέναν χριστιανό να κάνουμε καμμιά δουλειά και δεν θα μπορούμε. Τελειώνοντας, λοιπόν, θέλω να πω ότι και η μείωση του αριθμού της συμμετοχής των πολυτέκνων, τριτέκνων καλό είναι να ενισχυθεί. Γιατί να κατέβει το 20% στο 15%; Βέβαια προστίθεται το 5% για τα ΑΜΕΑ, αλλά ας δούμε και τις ειδικότερες κατηγορίες. Τελικά και για τα αμυντικά συστήματα ακούγεται μια καλή τροπολογία. Θεωρώ θετική τροπολογία, βέβαια, αυτήν για τους υπαλλήλους του Υπουργείου Πολιτισμού, τους αρχαιοφύλακες. Τουλάχιστον κάποια στιγμή να φυλάξουμε τους αρχαιολογικούς χώρους, να ανοίξουν τα μουσεία λίγες ώρες περισσότερες. Έρχεται ο άλλος από την Ιαπωνία και βρίσκει την Ακρόπολη κλειστή. Λέει, μα εγώ ήρθα για την Ακρόπολη, δεν ήρθα για να δω το Σύνταγμα. Δεν τη βλέπει. Ας ανοίξουν, λοιπόν, κι αυτά. Και με τα κίνητρα, που είπα και στην επιτροπή πώς πρέπει να αντιμετωπιστούν, είναι θετική. Για το ζήτημα τώρα των Ελληνικών Αμυντικών Συστημάτων Καλυκοποιείου κ.λπ. είχε την ευγένεια ο κ. Βίτσας εχθές να μου δώσει μια απάντηση. Αφορά θέσεις εργαζομένων, αλλά έχω μια επιφύλαξη. Όχι ότι δεν θα την ψηφίσουμε, θα την ψηφίσουμε την τροπολογία. Έχω μια επιφύλαξη για το μέλλον, με τον τρόπο αυτόν που δημιουργούνται ουσιαστικά προσωποπαγείς θέσεις - πέραν των οργανικών θέσεων - , ανοίγουμε και κάτι άλλο, έστω κι αν συμψηφίζονται με το πέντε προς ένα. Μεταφέρουμε ανθρώπους εκεί που δεν θα μπορεί ίσως να είναι χρήσιμοι, διότι έχουν διαφορετικές ειδικότητες. Ας αναζητήσουμε τουλάχιστον την οικονομική ανάπτυξη, να έχουν την ασφάλεια της εργασίας και όχι μέσω της καταφυγής πάντοτε στο δημόσιο. Διότι σε λίγο καιρό με την αύξηση της κρίσεως που έρχεται - αυτό το θεωρώ βέβαιο - , θα έχουμε ανάγκη νομοθέτησης νεοτέρων, περισσοτέρων, ασαφούς περιεχομένου θέσεων και θα προχωρούμε πλέον στα τυφλά. Ευχαριστώ πολύ, κύριε Πρόεδρε.
Ευχαριστώ, κύριε συνάδελφε. Τον λόγο έχει ο κ. Κουτσούκος από τη Δημοκρατική Συμπαράταξη για επτά λεπτά.
Ευχαριστώ. Κύριε Πρόεδρε, κυρίες και κύριοι συνάδελφοι, με την ευκαιρία που είναι εδώ η κ. Γεροβασίλη, να ξεκινήσω με μια συμφωνία που έχουμε όλες οι πτέρυγες της Βουλής, γιατί τα υπόλοιπα που θα πω αφορούν σημαντικές διαφωνίες. Σήμερα, που είναι η μέρα κατά της βίας εναντίον των γυναικών, μας ενώνουν οι αποφάσεις του ΟΗΕ του 1991 για τις δράσεις που απαιτούνται, για την εξάλειψη αυτού του φαινομένου που δεν έχει να κάνει μόνο με τη σωματική βία, καθώς η βία μπορεί να είναι λεκτική, ψυχολογική, συναισθηματική και βεβαίως, στις συνθήκες της κρίσης, των αβεβαιοτήτων, των εμφυλίων, της πείνας εντείνεται και προσβάλλει κατά κύριο λόγο αυτό το κομμάτι του πληθυσμού. Αυτό συνιστά ευθεία παράβαση των ανθρωπίνων δικαιωμάτων, αυτά δηλαδή που είμαστε ως προοδευτικοί πολίτες, υποχρεωμένοι να τα υπερασπίζουμε με κάθε τρόπο. Έρχομαι τώρα σε εκείνα που θα διαφωνήσουμε. Διότι κυρίες και κύριοι συνάδελφοι, το γεγονός ότι χρειάζεται μια ορθολογική κατανομή του ανθρώπινου δυναμικού στη δημόσια διοίκηση και γενικά στον δημόσιο τομέα, που θα διασφαλίζει από τη μια μεριά τη λειτουργικότητα και την αποτελεσματικότητα των δημοσίων υπηρεσιών, στελεχωμένων με το απαραίτητο προσωπικό και από την άλλη θα διευκολύνει προσωπικά και τους εργαζόμενους, με την έννοια ότι υφίστανται τόσα πολλά και δεν είναι ανάγκη να τους βάζουμε και σε μια πρόσθετη οικογενειακή περιπέτεια, είναι αναμφισβήτητο. Παραβιάζουμε ανοικτές θύρες, αν το συζητούμε, και πρέπει να σας πω ότι αυτή η συζήτηση έχει γίνει πολλές φορές στο παρελθόν και υπήρξαν και σημαντικές προσπάθειες για ένα σύστημα κινητικότητας που θα διασφάλιζε αυτές τις προϋποθέσεις. Δηλαδή ορθολογική κατανομή, με αξιοκρατικά και αντικειμενικά κριτήρια, σε μια εθελοντική βάση, ώστε να έλθει να κουμπώσει ακριβώς το ανθρώπινο δυναμικό τα κριτήριά του, οι δεξιότητές του, οι επιστημονικές του γνώσεις με αυτό που είναι απαραίτητο για τη λειτουργία της δημόσιας διοίκησης. Εγώ θα αναφερθώ μόνο σε μια σημαντική προσπάθεια, χωρίς να υποτιμήσω τις άλλες, του αείμνηστου Αναστάση Πεπονή, που ψήφισε ένα ολοκληρωμένο τέτοιο πλαίσιο - του οποίου, βεβαίως, οι προϋποθέσεις που έθετε είναι περίπου ίδιες μ' αυτές που θέτει ο συγκεκριμένος νόμος που συζητούμε - το οποίο δεν υλοποιήθηκε. Γιατί δεν υλοποιήθηκε; Είναι ακριβώς οι ίδιοι λόγοι για τους οποίους δεν θα υλοποιηθεί και αυτό το πόνημα της Κυβέρνησης. Δεν θέλω να καταλογίσω ευθύνες στην κ. Γεροβασίλη, παρά μόνο όσες έχει εκ της συμμετοχής της συλλογικά στην Κυβέρνηση. Οι ευθύνες αφορούν τον προκάτοχό της, τον κ. Βερναρδάκη, ο οποίος έκλωθε αυτό το νομοθέτημα τόσο καιρό στη διαβούλευση και δεν φρόντισε να διασφαλίσει τις βασικές προϋποθέσεις της υλοποίησής του. Ο κ. Βερναρδάκης αναλώθηκε το προηγούμενο διάστημα να αντιπαρατίθεται με την ΑΔΕΔΥ, δηλαδή τους ήρωες της εργατικής τάξης που θαυμάζατε συνάδελφοι του ΣΥΡΙΖΑ ανακαλύψατε ότι είναι προδότες και σας πολεμούν. Εκεί αναλώθηκε το τελευταίο διάστημα ο κ. Βερναρδάκης. Λέω, λοιπόν, το εξής απλό: Κυρίες και κύριοι συνάδελφοι, από τι εξαρτάται η υλοποίηση αυτού του πονήματος; Εξαρτάται, σύμφωνα με το άρθρο 4, από τη σύνταξη των σύγχρονων νέων οργανισμών, την αξιολόγηση των δομών και το περίγραμμα των θέσεων εργασίας. Είναι σε θέση αυτή η Κυβέρνηση να το κάνει αυτό; Προφανώς και δεν είναι, διότι έχει τέτοιες αντιλήψεις που έχει φρενάρει οποιαδήποτε διαδικασία αξιολόγησης η οποία θα οδηγούσε στην υλοποίηση της μίας εκ των προϋποθέσεων που θέτει αυτό το πόνημα. Η δεύτερη προϋπόθεση, κυρίες και κύριοι συνάδελφοι, έχει να κάνει με το άρθρο 16, δηλαδή τη ψηφιακή πλατφόρμα όπου εκεί πρέπει να αποτυπωθούν τα νέα οργανογράμματα, συμπεριλαμβανομένων της περιγραφής των θέσεων εργασίας, και η οποία, κατά την άποψή μου, με βάση όσα ξέρουμε σήμερα με τον τρόπο που λειτουργεί η Κυβέρνηση θα πάρει πάρα πολλά τέρμινα, εάν ποτέ γίνει, που ουσιαστικά αυτή η διαδικασία παραπέμπει πάλι το νομοθέτημα στις καλένδες. Αλλά θέλετε να σας πω, κυρίες και κύριοι συνάδελφοι, κατά τη γνώμη μου, ποιο είναι το πιο σημαντικό που θα οδηγήσει στις καλένδες αυτό το νομοθέτημα; Είναι η ίδια πολιτική αδυναμία της Κυβέρνησης να εφαρμόσει μεταρρυθμίσεις. Κυρία Υπουργέ, ακούστε με, γιατί αυτό το θέμα σας αφορά προσωπικά.
Κυρία Υπουργέ, εάν είναι δυνατόν, να παρακολουθήσουμε τον ομιλητή. Κυρία συνάδελφε, σας παρακαλώ.
Η μεταρρυθμιστική αδυναμία της Κυβέρνησης είναι εμφανής και θα το αποδείξω τώρα με αυτό το έγγραφο. Πότε είναι αποτελεσματική αυτή η Κυβέρνηση; Όταν η τρόικα της βάνει τα δύο πόδια σε ένα παπούτσι, ψηφίζουμε εδώ με τις κατεπείγουσες διαδικασίες τα νομοθετήματα, είτε αυτά έχουν να κάνουν με τις μεγάλες εθνικές υποχωρήσεις όπως το ταμείο των εκατό ετών είτε με τις άλλες παραχωρήσεις. Όταν πρόκειται για μεταρρυθμίσεις, η Κυβέρνηση εξαντλείται σε τεχνάσματα πολιτικής απάτης. Προ καιρού εδώ ψηφίσαμε ένα νομοθέτημα για το μητρώο στελεχών της διοίκησης. Υποστηρίξαμε και εμείς ότι πρέπει να συνταχθεί, να είναι ανοιχτό και ούτω καθεξής. Ποια ήταν η πολιτική απάτη; Ότι η Κυβέρνηση μάς έλεγε ότι με αυτό το μητρώο θα διορίζονται οι γενικοί γραμματείς. Όταν τελείωσε η συζήτηση εδώ στη Βουλή με νομοτεχνική βελτίωση ο κ. Βερναρδάκης βάπτισε τους γενικούς γραμματείς ως διοικητικούς γραμματείς. Τι προβλέπει αυτός ο νόμος; Προβλέπει στο άρθρο 5 ότι στην κεντρική επιτροπή συμμετέχουν δύο διοικητικοί γραμματείς, του δικού σας Υπουργείου, κυρία Υπουργέ, και του Υπουργείου Εσωτερικών. Τι παρατηρούμε στο μεσοδιάστημα από τη ψήφιση αυτού του νόμου; Ότι η Κυβέρνηση διορίζει τα στελέχη της διοίκησης καταστρατηγώντας το μητρώο. Κάναμε σχετική ερώτηση και τι μας απαντάτε εδώ, κυρία Υπουργέ, με την υπογραφή σας; Ότι, όπως προκύπτει, ο νόμος για να υλοποιηθεί απαιτεί συνδρομή πλειόνων προϋποθέσεων και δεν δύναται να ταυτιστεί με την ημερομηνία έναρξης και της λειτουργίας τους. Τι σημαίνει αυτό; Σημαίνει είτε πλήρη αδυναμία είτε συνειδητή υπονόμευση του δικού σας νομοθετήματος. Δηλαδή, αυτά που διατυμπανίζατε περί της αξιοκρατίας και των αναγκών για τη μεταρρύθμιση στη δημόσια διοίκηση, οι ίδιοι εσείς τα υπονομεύετε. Κατά συνέπεια, κυρίες και κύριοι συνάδελφοι, για να μην καταχρώμαι τον χρόνο σας, υποστηρίζω ότι αυτή η Κυβέρνηση δεν μπορεί να έχει ούτε εθνικό σχέδιο και εθνική στρατηγική και δεν μπορεί να έχει και μεταρρυθμιστική έμπνευση, που να δώσει στην κοινωνία την αίσθηση ότι γίνεται κάτι σοβαρό στη δημόσια διοίκηση, να εμψυχώσει το ίδιο απογοητευμένο προσωπικό της δημόσιας διοίκησης, για να έχουμε καλύτερες υπηρεσίες στην υπηρεσία των πολιτών. Σας ευχαριστώ.
Ευχαριστώ, κύριε συνάδελφε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο κυρίες και κύριοι από το ΚΑΠΗ Καρδίτσας. Η Βουλή τούς καλωσορίζει.
Κύριε Πρόεδρε, θα μπορούσα να έχω τον λόγο για ένα λεπτό;
Έχετε τον λόγο, κυρία Μανωλάκου.
Θα παρακαλούσα να δοθεί από την κυρία Υπουργό ο κατάλογος των βουλευτικών τροπολογιών που αποδέχεται και ποιες απορρίπτει, γιατί ούτως ή άλλως βαίνουμε προς το τέλος και πρέπει να προετοιμαστούν οι πολιτικές ομάδες.
Κυρία Υπουργέ, λογικό το αίτημα της συναδέλφου. Τον λόγο έχει τώρα ο κ. Χρήστος Μπουκώρος από τη Νέα Δημοκρατία για επτά λεπτά.
Αμέσως μετά τον κ. Μπουκώρο, μπορώ να πω για τις τροπολογίες.
Ωραία.
Ευχαριστώ πολύ, κύριε Πρόεδρε. Αφού σήμερα είναι και η μέρα κατά της βίας εναντίον των γυναικών και η εισηγήτρια Υπουργός παραβρίσκεται, να ξεκινήσω με κάτι ευχάριστο, εκφράζοντας την ικανοποίησή μου για τη βελτίωση του άρθρου 36, που, αν έμενε στην αρχική του μορφή, οπωσδήποτε θα δημιουργούσε μεγάλα προβλήματα. Όμως, κυρία Υπουργέ, από κει και πέρα, δεν έχω καλά νέα, γιατί το νομοσχέδιο, το οποίο υποτίθεται ότι θα φέρει κινητικότητα στον δημόσιο τομέα και στη δημόσια διοίκηση, μάλλον, εν τέλει, θα οδηγήσει σε πλήρη ακινησία, εφόσον είναι ανεφάρμοστο. Οι νόμοι, κυρία Υπουργέ, έχουν μια καταναγκαστικότητα. Αν οι νόμοι ήταν εθελοντικοί, κανένας δεν θα τους εφάρμοζε. Εδώ το κυρίαρχο στοιχείο σε αυτό το σχέδιο νόμου είναι ο εθελούσιος χαρακτήρας του. Έχω την εντύπωση ότι για μια ακόμη φορά η Κυβέρνησή σας κλείνει το μάτι στους δημοσίους υπαλλήλους και τους στέλνει το μήνυμα ότι θα εργάζονται σε όποια θέση επιθυμούν. Αυτό δεν είναι ούτε λογικό ούτε εφικτό, γιατί υπάρχει έλλειψη προσωπικού και αυτό είναι γνωστό. Κι εν πάση περιπτώσει, υπάρχουν επίζηλες και λιγότερο επίζηλες ή μειονεκτικές θέσεις και υπηρεσίες. Όταν, λοιπόν, θα είναι εθελοντικός ο χαρακτήρας μέσα σε ένα ιδεατό περίγραμμα, όπως μας δίνετε να καταλάβουμε από αυτό το σχέδιο νόμου, βάσει του οποίου υπολογίζει η Κυβέρνηση ότι πάρα πολύ γρήγορα θα συνταχθούν τα οργανογράμματα των υπηρεσιών και μάλιστα θα συνοδεύονται και με περίγραμμα κάθε θέσης ξεχωριστά - μια διαδικασία η οποία είναι διαδικασία όγκου και χρόνου μεγάλου για να ολοκληρωθεί - και στη συνέχεια θα αρχίσει η εφαρμογή της κινητικότητας, νομίζω ότι όσοι έχουν υπ' όψιν τους την πραγματικότητα της δημόσιας διοίκησης μπορούν να εκτιμήσουν ότι μάλλον μιλάμε για ένα ανεφάρμοστο νομοσχέδιο και όχι μόνο, γιατί ο εθελούσιος χαρακτήρας του είναι το κυρίαρχο στοιχείο του. Κυρία Υπουργέ, έχετε αναλογιστεί τι θα γίνει στην περίπτωση που τα οργανογράμματα συμπληρωθούν και εν πάση περιπτώσει λειτουργήσει αυτό το νομοσχέδιο και συμπληρωθούν οι θέσεις όλων των υπηρεσιών που βρίσκονται σε αστικά κέντρα, σε επίζηλες περιοχές, σε - αν θέλετε - πλεονεκτικές υπηρεσίες, τι θα γίνει με τις υπηρεσίες των μειονεκτικών και απομακρυσμένων περιοχών; Προβλέπεται, βεβαίως, στο νομοσχέδιο ότι θα δώσετε κίνητρα για τη στελέχωση αυτών των υπηρεσιών. Γνωρίζετε, όμως, ότι το οποιοδήποτε κίνητρο μετάθεσης σε μειονεκτικές περιοχές δεν μπορεί να υπερκαλύψει την πρόθεση, τη θέληση, τη βούληση του υπαλλήλου να εργαστεί σε μια πλεονεκτική περιοχή και πολύ περισσότερο σε μια πλεονεκτική υπηρεσία. Πολύ φοβάμαι, κυρία Υπουργέ, ότι όταν και αν ολοκληρωθεί η διαδικασία των οργανογραμμάτων και καθώς βεβαίως, δεν προβλέπεται ένα αυστηρό πρότυπο για τη συμπλήρωση του οργανογράμματος και του περιγράμματος της κάθε θέσης - θα διαπιστώσετε ότι και όλη την Ελλάδα να διορίσετε, δεν θα συμπληρωθούν τα οργανογράμματα. Ας το δούμε, όμως. Και αυτό θα συμβεί, κυρία Υπουργέ, επειδή δεν υπάρχουν αυστηροί κανονισμοί, αυστηρές εντολές, αυστηρά πρότυπα, για το πώς και πότε - εννοώ και από πλευράς χρονοδιαγράμματος - συμπληρώνεται ένα οργανόγραμμα υπηρεσίας. Το ίδιο πιστεύουμε και εκτιμούμε ότι θα συμβεί και με τις υπηρεσίες εντάσεως κοινού. Κανένας υπάλληλος δεν θα θέλει να πηγαίνει πίσω από το γκισέ, για να παριστάνει τον κυματοθραύστη ανάμεσα στη δημόσια διοίκηση και στους πολίτες, οι οποίοι σπεύδουν εκεί για να ρυθμίσουν τις υποθέσεις τους. Τέτοιες υπηρεσίες είναι το ΙΚΑ, οι εφορίες και άλλες υπηρεσίες. Αντιλαμβάνεστε ότι σε βάθος χρόνου και εφόσον είναι δύσκολο να ανακτήσει - και καλώς, κατά την άποψή μας - το ελληνικό δημόσιο τη δυνατότητα να διορίζει συνεχώς, αυτά τα προβλήματα θα εντείνονται. Δηλαδή, δεν έχει μια μακροβιότητα αυτό το νομοσχέδιο που παρουσιάζετε σήμερα. Όσοι προλάβουν και αν προλάβουν να ωφεληθούν θα συμπληρώσουν τις επίζηλες θέσεις και από εκεί και πέρα με τη συνταξιοδότηση θα συμπληρώνονται και πάλι οι ίδιες θέσεις. Θα αντιμετωπίσουμε μεγάλο πρόβλημα στις υπηρεσίες εντάσεως κοινού και στις παραμεθόριες περιοχές. Βεβαίως, η Κυβέρνηση μπορεί να σκέφτεται ότι αυτό θα συμβεί στο μακρινό μέλλον. Όμως, δεν είναι έτσι, κυρία Υπουργέ. Όταν γίνεται ένας νόμος που θέλει να αφήσει τη σφραγίδα του στη δημόσια διοίκηση, νομίζω ότι πρέπει να βλέπει στο μέλλον. Από εκεί και πέρα, υπάρχουν και οι λεγόμενες ελεγκτικές υπηρεσίες, όπως είναι το Σώμα Επιθεωρητών Δημόσιας Διοίκησης. Πρόκειται για υπηρεσίες που απαρτίζονται στο σύνολό τους από αποσπασμένους εργαζόμενους σήμερα. Τα μεν στελέχη, οι επιθεωρητές και οι ελεγκτές αυτών των υπηρεσιών, δεν έχουν ενταχθεί στο σύστημα της κινητικότητας, οι υπάλληλοι, όμως, των υπηρεσιών αυτών εντάσσονται στο σύστημα της κινητικότητας. Βεβαίως, λέει η Κυβέρνηση ότι θα κάνουν, μετά την απόσπασή τους, αίτηση μετάταξης και θα συμπληρώσουν αυτές τις θέσεις, διαθέτοντας, μάλιστα, και τα πλεονεκτήματα τα οποία προβλέπει ο νόμος. Πολύ φοβάμαι, όμως, ότι δεν έχετε λάβει υπ' όψιν σας ούτε τους προϋπολογισμούς αυτών των υπηρεσιών ούτε τη γενικότερη γραφειοκρατία που θα δημιουργηθεί και θα φτάσουμε και πάλι στο σημείο οι υπάλληλοι, οι οποίοι θα μεταταχθούν στις καινούργιες υπηρεσίες, να πληρώνονται από τις παλιές. Επίσης θα δημιουργηθεί σειρά άλλων προβλημάτων, ώστε ποτέ δεν θα αποκτήσουμε σαφή εικόνα. Δημιουργεί ακινησία, κυρία Υπουργέ, αυτό το νομοσχέδιο, δεν δημιουργεί κινητικότητα, γιατί όλοι θα σπεύσουν εθελοντικά να καλύψουν τις θέσεις, όπως προείπα. Όμως, μας λέτε και για την Κεντρική Επιτροπή Κινητικότητας, την επταμελή επιτροπή, ότι τελικά θα έχει μόνο γνωμοδοτικό χαρακτήρα. Σε συνδυασμό με την υποκειμενικότητα της συνέντευξης και τον αυξημένο ρόλο της τριμελούς επιτροπής, κανείς δεν ξέρει τι θα συμβεί και αν πράγματι η νομιμότητα αυτών των αποφάσεων δεν μπορεί να ελεγχθεί, λόγω της μαζικότητάς της. Σε υψηλότατο επίπεδο εκτιμούμε ότι θα δημιουργηθούν πάρα πολλά προβλήματα. Ένα μόνο γεγονός καθησυχάζει τις ανησυχίες μας, κυρία Υπουργέ. Το γεγονός ότι αυτός ο νόμος εκτιμούμε ότι είναι αδύνατον να εφαρμοστεί γι' αυτό και θα τον καταψηφίσουμε, πέραν της διαφωνίας μας για τον καθαρά εθελοντικό χαρακτήρα της κινητικότητας. Δηλαδή, για το γεγονός ότι η δημόσια διοίκηση λαμβάνει υπ' όψιν της μόνο τις επιθυμίες των εργαζομένων και όχι τις πραγματικές ανάγκες όλων των υπηρεσιών και όλων των περιοχών της χώρας. Σας ευχαριστώ.
Ευχαριστώ, κύριε συνάδελφε.
Κύριε Πρόεδρε, ζητώ τον λόγο, για να ανακοινώσω κάποιες τροπολογίες.
Τον λόγο έχει η κυρία Υπουργός.
Υπάρχουν τρεις τροπολογίες που έχουν κατατεθεί από το δικό μας Υπουργείο. Στη μία, με γενικό αριθμό 775, προβλέπεται η εγγραφή πιστώσεων στον κρατικό προϋπολογισμό για την υπαγωγή στο ενιαίο σύστημα κινητικότητας των αποφοίτων της Εθνικής Σχολής Δημόσιας Διοίκησης και Αυτοδιοίκησης. Αφορά τους αποφοίτους που ήδη υπηρετούν σε φορείς εκτός της γενικής κυβέρνησης. Η εισαγωγή αυτής της πρόβλεψης αποσκοπεί στην καλύτερη αξιοποίηση των αποφοίτων της σχολής. Ο αποκλεισμός τους από το σύστημα δεν θα ήταν προς το συμφέρον της διοίκησης και ταυτόχρονα θα ήταν αντίθετος με το πνεύμα και την αποστολή της σχολής. Στη δεύτερη, με γενικό αριθμό 773, συστήνονται προσωποπαγείς θέσεις, για να αντιμετωπιστεί το πρόβλημα που προέκυψε για μερικούς από τους διοριστέους του γραπτού διαγωνισμού του ΑΣΕΠ του 1998. Δεν μπόρεσαν να διοριστούν μέχρι σήμερα, διότι δεν περιγράφονταν στα ισχύοντα οργανογράμματα των φορέων τους οι θέσεις του κλάδου ή της ειδικότητας του διορισμού τους. Οι διοριστέοι αυτοί θα τοποθετηθούν στον τομέα υγείας και η αντιμετώπιση, βεβαίως, κρίνεται και εξαιρετικά κρίσιμη. Στην τρίτη τροπολογία με αριθμό 774 διορθώνεται μια αστοχία της διάταξης, που προέβλεπε τη δυνατότητα ανακατανομής των διοριστέων του ΑΣΕΠ το 1998 μόνο για όσους επιτυχόντες του διαγωνισμού είχαν ήδη διοριστεί. Με τη νέα διόρθωση, δίνεται η δυνατότητα να επεκταθεί στο σύνολο των διοριστέων του διαγωνισμού του ΑΣΕΠ του 1998. Από τις βουλευτικές τροπολογίες που κατατέθηκαν, η τροπολογία με αριθμό 760 αφορά θέματα του Υπουργείου Υγείας και ειδικότερα του ΚΕΕΛΠΝΟ. Απαιτεί σειρά συνεννοήσεων και μελέτη και δεν μπορεί να γίνει δεκτή έτσι όπως έρχεται. Η τροπολογία 761, επίσης, αφορά ιδιαίτερα σοβαρό θέμα, αλλά έχει μερικές πολύπλοκες διαδικασίες, που δεν μπορούν να αντιμετωπιστούν με μία τροπολογία. Η τροπολογία 763 δεν μπορεί να γίνει δεκτή, γιατί θα συνιστούσε τροποποίηση του Υπαλληλικού Κώδικα. Αυτό δεν μπορεί να γίνει με μία τροπολογία. Η τροπολογία 769, επίσης, όπως εξήγησα και στους συναδέλφους, παρ' όλο που είναι λογική, δεν μπορεί να ενσωματωθεί εδώ, δεν μπορεί να γίνει δεκτή, γιατί αφορά ζητήματα του Υπουργείου Δικαιοσύνης και δεν θα μπορούσαμε με τροπολογία να παρέμβουμε στο Υπουργείο Δικαιοσύνης. Το βλέπουμε, όμως. Αυτό αφορά και την τροπολογία 769 και την 770. Και οι δύο είναι λογικές. Δεσμεύομαι για τη συνεννόηση με το Υπουργείο Δικαιοσύνης για τα δύο αυτά θέματα, διότι τα κρίνω ως λογικά. Απλώς, δεν μπορώ να κάνω την παρέμβαση στο Υπουργείο Δικαιοσύνης, χωρίς να έχει προηγηθεί όση συνεννόηση χρειάζεται. Η τροπολογία 762 γίνεται δεκτή, με μια αλλαγή μόνο. Η παράταση δεν θα ισχύει για ένα έτος, αλλά για έξι μήνες. Παρακαλώ να καταγραφεί στα Πρακτικά. Γίνεται δεκτή, αλλά μ' αυτή την αλλαγή. Επίσης, γίνεται δεκτή η τροπολογία 771, λόγω μεγάλης αναγκαιότητας στελέχωσης των μουσείων και των αρχαιολογικών χώρων.
Με συγχωρείτε, κύριε Αμυρά, αλλά συμβαίνουν κι αυτά. Παρακαλώ, έχετε τον λόγο.
Και για έναν πρόσθετο λόγο, καθώς η κυρία Υπουργός είναι και συμπατριώτισσά μου. Είναι Αρτινή εκείνη, βέβαια, Γιαννιώτης εγώ, οπότε μεταξύ Ηπειρωτών αλληλεγγύη! Ευχαριστώ, κύριε Πρόεδρε. Όταν συζητάμε, προσεγγίζουμε, σχεδιάζουμε, αποφασίζουμε για θέματα λειτουργίας του ελληνικού δημοσίου, καλό είναι να έχουμε κάποιες διαπιστώσεις στο μυαλό μας. Εγώ έχω πάντοτε, θα έλεγα, τις εξής διαπιστώσεις: Η πρώτη διαπίστωση είναι ότι οι πολίτες δεν είναι καθόλου ευχαριστημένοι από τον τρόπο με τον οποίο λειτουργεί το ελληνικό δημόσιο. Δεν νομίζω ότι σας λέω κάτι πρωτοφανές. Η δεύτερη διαπίστωση είναι ότι στην ίδια, στην όποια, υπηρεσία του ελληνικού δημοσίου υπάρχουν οι καλοί δημόσιοι υπάλληλοι, υπάρχουν και οι κακοί, υπάρχουν οι πρόθυμοι, υπάρχουν οι λουφαδόροι. Θα μου πείτε ότι αυτό συμβαίνει παντού στη ζωή. Η τρίτη διαπίστωση είναι ότι αλλού είναι λίγοι οι δημόσιοι υπάλληλοι, εκεί που, ενδεχομένως, θα σας έλεγα εγώ ότι τους χρειαζόμαστε περισσότερο και αλλού είναι υπεράριθμοι, εκεί που δεν τους χρειαζόμαστε. Λίγοι, για παράδειγμα, είναι στα νοσοκομεία. Η τέταρτη διαπίστωση είναι ότι το ελληνικό δημόσιο είναι ακριβό και αντιπαραγωγικό. Σε αυτό τη μεγαλύτερη ευθύνη δεν την έχουν οι ίδιοι οι δημόσιοι υπάλληλοι, αλλά διαχρονικά οι κυβερνήσεις, οι οποίες μέσα από ένα πλέγμα γραφειοκρατίας, πολυνομίας και ευθυνοφοβίας έφτιαξαν ένα πλαδαρό ελληνικό δημόσιο, που θα έπρεπε να αξίζει πολύ περισσότερο απ' όσο κοστίζει. Η πέμπτη δεν είναι διαπίστωση, αλλά είναι μια δική μου υπόθεση. Ο ίδιος ο Ιησούς Χριστός να κατέβαινε και να αναλάμβανε τη λειτουργία του ελληνικού δημοσίου, λίγα πράγματα θα κατάφερνε, πολύ λίγα, πιστεύω. Πάμε να δούμε τώρα λίγο τον βασικό πυρήνα του σχεδίου νόμου. Κυρία Υπουργέ, εγώ νομίζω ότι με το γεγονός ότι η κινητικότητα είναι εθελουσία, αυτό και μόνο εξαρχής - κατά 50%, εγώ θα έλεγα - αποδυναμώνει αυτό που πάτε να πετύχετε, αυτό που όλοι θέλουμε και το ελληνικό δημόσιο χρειάζεται, δηλαδή, να μπορεί όπου υπάρχουν ανάγκες να τις καλύπτει με μετακινήσεις δημοσίων υπαλλήλων. Εδώ τι γίνεται, για παράδειγμα; Ας υποθέσουμε ότι ένα νοσοκομείο έχει μια μεγάλη ανάγκη κάποιου προσωπικού και κανείς δεν θέλει εθελουσίως να πάει. Δεν μπορείς να μετακινήσεις κανέναν, παρά μόνο αν είναι η ανάγκη επείγουσα και μόνο στο ίδιο Υπουργείο, στον ίδιο νομό ή τον όμορο νομό. Εάν, όμως, μπορείς να καλύψεις το κενό που έχει παρουσιαστεί από κάποιο άλλο Υπουργείο, γιατί να μην το κάνεις; Ας δούμε και ένα άλλο πρακτικό ζήτημα. Τι γίνεται, για παράδειγμα, για τη μεταστέγαση και μεταφορά των υπαλλήλων του Υπουργείου Οικονομικών στο κτήριο του Κεράνη; Ερωτώ εγώ: Έχουμε ένα κτήριο, το οποίο μας κόστισε - στο ελληνικό δημόσιο, εννοώ - ήδη 70 εκατομμύρια ευρώ για την αγορά, για την εσωτερική ανασκευή του, για όλα όσα χρειάζονται, έχουμε 221.000 ευρώ τον μήνα, που μας κοστίζει η συντήρηση και η λειτουργία των άδειων χώρων και παράλληλα το Υπουργείο Οικονομικών δίνει 230.000 ευρώ τον μήνα για ενοίκια σε διάφορα κτήρια που στεγάζεται, όταν έχουμε το κτήριο του Κεράνη. Έχει θέσεις εργασίας για δυο χιλιάδες τετρακόσιους ανθρώπους, έχει εξακόσιες θέσεις πάρκινγκ και μου κάνει εντύπωση ποιος είναι ισχυρότερος: το συνδικάτο των υπαλλήλων του Υπουργείου Οικονομικών ή η ανάγκη που μας οδηγεί να εξοικονομήσουμε τις 500.000 ευρώ τον μήνα από ενοίκια που τώρα δίνουμε και κόστη που δεν πιάνουν τόπο στον Κεράνη; Αλλά είναι και θέμα ηθικό και πολιτικό, θα σας έλεγα εγώ. Ποιος κάνει κουμάντο στην ελληνική δημόσια διοίκηση; Το συνδικάτο ή η ανάγκη και η υποχρέωση της ελληνικής πολιτείας, για να ικανοποιήσει την ανάγκη προς όφελος του ελληνικού λαού;
Το συνδικάτο.
Άρα περιμένω μια θέση και μια απάντηση, κυρία Υπουργέ, για το τι θα γίνει με το κτήριο του Κεράνη και τη μεταστέγαση και μετεγκατάσταση των εργαζομένων του Υπουργείου Οικονομικών εκεί. Πώς θα το αντιμετωπίσετε πρακτικά; Εμένα με ενδιαφέρει να είμαι πρακτικός και συγκεκριμένος.
Ήδη μετεγκαταστάθηκε. Έγιναν εγκαίνια.
Όχι. Δεν είστε καλά ενημερωμένη, κυρία συνάδελφε. Θα σας πω το εξής. Για να δούμε και πώς λειτουργεί η δημόσια διοίκηση στο υψηλότερό της επίπεδο. Έχουμε καταθέσει ερωτήσεις - το Ποτάμι, εννοώ - το διάστημα Μαΐου - Ιουνίου 2016 σε όλα τα Υπουργεία για τα εποπτευόμενα νομικά πρόσωπα κάθε Υπουργείου. Ας τσεκάρουμε πρώτα τον χρόνο απόκρισης. Μόνο το 70% των Υπουργείων απήντησε. Το 30% δεν μας έδωσε απάντηση. Οι απαντήσεις γι' αυτό το 70% που μας ήρθε ήταν ελλιπείς. Ακούστε μερικές χαρακτηριστικές περιπτώσεις εποπτευομένων φορέων από διάφορα Υπουργεία, φορέων, δηλαδή, που χρηματοδοτούνται τουλάχιστον κατά το 50% του προϋπολογισμού τους από τη γενική κυβέρνηση, δηλαδή από τους φόρους του κόσμου, τους άμεσους και τους έμμεσους: Ινστιτούτο Αιγαίου του Δικαίου της Θάλασσας και του Ναυτικού Δικαίου. Αυτό υπάγεται στο Υπουργείο Δικαιοσύνης, έχει έναν υπάλληλο και, όπως μας λέει η απάντηση στην ερώτηση, «τακτοποιήθηκε» με τον ν. 2839/2000. Η τακτική επιχορήγηση για το 2015-2016 ήταν 40.000 ευρώ. Υπήρξε απόφαση της κυβέρνησης το 2013 για κατάργησή του, η οποία, όμως, ανακλήθηκε. Τι κάνουν σε αυτό το Ινστιτούτο Αιγαίου του Δικαίου της Θάλασσας; Προσέξτε, παραμένω στο Υπουργείο Δικαιοσύνης: Υπάρχουν δεκαεννέα εταιρείες προστασίας ανηλίκων, μόνο οι έξι είναι σε λειτουργία. Οι άλλες γιατί βρίσκονται σαν φαντάσματα και αντλούν πόρους; Τρίτον, Συμβούλιο Αστικών Συγκοινωνιών Θεσσαλονίκης, που υπάγεται στο Υπουργείο Μεταφορών, Υποδομών και Δικτύων. Δεν έχει οργανικές θέσεις, παρ' όλα αυτά λαμβάνει ετησίως επιχορήγηση 350.000 ευρώ. Πολιτιστικό Κέντρο Ελληνικής Αστυνομίας, του Υπουργείου Εσωτερικών. Δεν έχει ούτε προσωπικό ούτε κτήρια. Τι ακριβώς κάνει; Συνεχίζω. Εθνικό Κέντρο Περιβάλλοντος και Αειφόρου Ανάπτυξης, του Υπουργείου Περιβάλλοντος. Έχει έναν υπάλληλο και χρηματοδοτήθηκε για το 2015 με 36.412 ευρώ. Συνεχίζω. «Ελληνική Διαχειριστική Εταιρεία Υδρογονανθράκων», του Υπουργείου Περιβάλλοντος. Δεν έχει υπαλλήλους, χρησιμοποιεί ένα παραχωρημένο κτήριο από το Υπουργείο Περιβάλλοντος. Απορώ: Χωρίς υπάλληλο, τι κάνει το κτήριο εκεί; Συνεχίζω. Ελληνικό Κέντρο Ευρωπαϊκών Μελετών. Κανένας υπάλληλος. Δεν υπάρχει διοικητικό συμβούλιο, τα γραφεία έχουν εκκενωθεί. Υπάρχει μια εκπεφρασμένη πρόθεση από το Υπουργείο για την κατάργησή του. Ωστόσο, έκπληξη μου προκαλεί ότι το ΕΚΕΜ, το Ελληνικό Κέντρο Ευρωπαϊκών Μελετών, επιχορηγήθηκε το 2015 με 137.000 ευρώ και το 2016 με 100.000 ευρώ. Σταχυολόγησα μερικά μόνο. Εάν ψάξεις, βρίσκεις πάρα πολλά τέτοια. Κυρία Υπουργέ, εμείς πιστεύουμε ότι μια μετακίνηση, για να πιάσει τόπο, δηλαδή η μετακίνηση ενός δημοσίου υπαλλήλου από τη μια υπηρεσία στην άλλη, η λεγόμενη κινητικότητα, θα πρέπει να μη γίνεται σε εθελούσια βάση, αλλά με κάποια κριτήρια, όχι βέβαια καταναγκαστικά. Δεν μπορείς να ανατρέψεις τη ζωή κάποιου υπαλλήλου και της οικογένειάς του - δεν το συζητώ - αλλά πρέπει να δούμε τι προέχει. Προέχει να καλύψουμε την ανάγκη της κοινωνίας, εκεί που χρειάζεται τον δημόσιο υπάλληλο, ή να μην ξεβολέψουμε κάποιον υπάλληλο, κάποιον εργαζόμενο; Επιπλέον, δεν βλέπουμε πουθενά να δίνονται κίνητρα σε νέους δημοσίους υπαλλήλους, οι οποίοι μπαίνουν με ορμή, θέλουν να κάνουν πράγματα, θέλουν να εξελιχθούν και στο τέλος τούς καταπίνει αυτός ο χυλός της ακινησίας και της ευθυνοφοβίας. Επίσης, δεν βλέπουμε και αντικίνητρα στους αδιάφορους δημοσίους υπαλλήλους. Καταλήγοντας, εγώ θα σας πω ότι το ελληνικό δημόσιο θα πρέπει να προσαρμοστεί στην ελληνική πραγματικότητα, γιατί ξαναβρίσκεται σε μια πραγματικότητα μη ελληνική, να καταλάβει ότι, αφού οι Έλληνες πολίτες συντηρούν τη λειτουργία του κράτους με 57 δισεκατομμύρια ευρώ τον χρόνο, οφείλουν όσοι εργάζονται είτε σε επιτελική είτε σε εκτελεστική θέση στο ελληνικό δημόσιο αυτά τα 57 δισεκατομμύρια να τα πολλαπλασιάζουν ως υπεραξία απόδοσης της εργασίας τους και όχι να τα τρώνε, να τα «πριονίζουν» και να τα απαξιώνουν. Αυτά είχα να σας πω. Τα υπόλοιπα θα σας τα πει ο κ. Μπαργιώτας. Ευχαριστώ.
Ευχαριστώ, κύριε συνάδελφε. Ο συνάδελφος κ. Δημήτριος Κουκούτσης από τη Χρυσή Αυγή έχει τον λόγο για επτά λεπτά.
Ευχαριστώ, κύριε Πρόεδρε. Θα ήθελα να ξεκινήσω με μια μικρή παρένθεση. Έτυχε προηγουμένως να παρακολουθήσω κάποιες επίκαιρες ερωτήσεις οι οποίες συζητήθηκαν στην Αίθουσα. Έγιναν ερωτήσεις για τα hot spots εκ μέρους του ΚΚΕ από τον κ. Κατσιώτη και εκ μέρους του ΣΥΡΙΖΑ από τον τοπικό Βουλευτή της Σάμου, από τον κ. Σεβαστάκη. Σε αποστροφή του λόγου του ο Υπουργός, ο κ. Μουζάλας, σε ερώτηση από τον κ. Κατσιώτη για το τι έγινε με τις ΜΚΟ, του απάντησε - ακούστε! - τι γινόταν στις χώρες του υπαρκτού σοσιαλισμού, συν τα άλλα που είπε. Προσέξτε απάντηση! Προς τον κ. Σεβαστάκη, όταν πολύ λογικά ο κ. Σεβαστάκης είπε για την κοινωνική αστάθεια που υπάρχει αυτή τη στιγμή στο νησί, στη Σάμο, εκεί όπου εκλέγεται, και ότι αυτή εξαπλώνεται στη μεσαία, στην αστική τάξη, ξέρετε τι είπε ο Υπουργός; Είπε: «Ξέρετε, εσείς, κύριε Σεβαστάκη, ήσασταν με τον νομάρχη, με τον περιφερειάρχη πέρυσι και με τον δήμαρχο». Ήταν, δηλαδή, όπως είναι και το αυτονόητο, με τους τοπικούς φορείς, με αυτούς που ζουν σ' αυτόν τον τόπο. Έχει χάσει την αίσθηση του μέτρου ο κύριος Υπουργός, έχει χάσει την επαφή με την πραγματικότητα, ζει σε έναν γυάλινο κόσμο. Εγώ θα του πρότεινα να πάει ο ίδιος σ' αυτές τις περιοχές να περιοδεύσει. Λαοπρόβλητος είναι, αγαπητός, υπέρ του ελληνικού λαού τα κάνει όλα, ας πάει και χωρίς συνοδεία και να μιλήσει με τους ανθρώπους που ζουν γύρω από τα hot spots. Για το σημερινό νομοσχέδιο δεν πρέπει να υπάρχει κανείς που να διαφωνεί ότι η πατρίδα μας, πράγματι, θέλει μια δημόσια διοίκηση ευέλικτη, προσιτή στον πολίτη, μια δημόσια διοίκηση αποτελεσματική. Οι παθογένειες και τα προβλήματα της δημόσιας διοίκησης στη χώρα μας είναι γνωστά. Οι υπάλληλοι του δημοσίου - οι υπάλληλοι, επαναλαμβάνω - είναι οι βασικοί φορείς της δημόσιας διοίκησης. Άρα τα ζητήματα του προσωπικού είναι εκείνα που έχουν άμεση σχέση με τη λειτουργία ή ακόμα και με την αποτελεσματικότητα της δημόσιας διοίκησης. Όσες θετικές διατάξεις και να διαθέτει το παρόν νομοσχέδιο, δεν έχει καθοριστικό χαρακτήρα, αλλά περισσότερο επιφανειακό. Λύνει κάποια προβλήματα επιδερμικά. Με το παρόν σχέδιο νόμου, με την κινητικότητα, δηλαδή, των υπαλλήλων, υποτίθεται ότι θα υπάρξει μια αποτελεσματικότητα της δημόσιας διοίκησης, αφού θα επιτρέπει τη βέλτιστη διαχείριση των ανθρωπίνων πόρων της και θα παρέχει στους υπαλλήλους τη δυνατότητα να έχουν ενεργητικό ρόλο στη διαμόρφωση της σταδιοδρομίας τους, όπως άλλωστε αναφέρεται στην εισηγητική έκθεση. Το νομοσχέδιο διαφημίζεται ότι ουσιαστικά αλλάζει τον χάρτη γενικά του δημοσίου, καθώς διευκολύνει τη μετακίνηση του προσωπικού, καταργώντας τις δεκάδες υπογραφές που χρειάζονταν μέχρι σήμερα, και αποτελεί προάγγελο, άκουσον, άκουσον, σαρωτικών αλλαγών, αφού, μετά την ολοκλήρωση του πρώτου κύματος μετατάξεων, θα ξεκινήσει η αξιολόγηση και η τοποθέτηση των προϊσταμένων. Η καταγραφή των αναγκών των υπηρεσιών θα αποτυπώνεται σε μια ενιαία βάση δεδομένων, όπου θα εισάγονται οι προσφερόμενες θέσεις. Με βάση αυτό, το πρόγραμμα κινητικότητας θα διεξάγεται τρεις φορές τον χρόνο ως εξής: Οι ενδιαφερόμενοι υπάλληλοι, εφόσον βέβαια διαθέτουν τα απαραίτητα προσόντα, καταθέτουν τις αιτήσεις τους, οι οποίες αξιολογούνται και κρίνονται από τριμελές όργανο της υπηρεσίας αποδοχής. Πρόσβαση δε στην πλατφόρμα θα έχουν όλοι οι δημόσιοι υπάλληλοι. Τα κριτήρια πλήρωσης δε της θέσης θα προσδιορίζονται από τον φορέα υποδοχής. Στην περίπτωση που υπάρχουν περισσότεροι από έναν υποψήφιο για τη θέση, θα μοριοδοτούνται με βάση τα τυπικά τους προσόντα, προϋπηρεσία, οικογενειακή κατάσταση, επιμόρφωση, μόρφωση και λοιπά. Αυτά σε γενικές γραμμές. Είναι όμως έτσι; Οι υποψήφιοι προς μετάταξη δημόσιοι υπάλληλοι θα αξιολογούνται από τριμελές όργανο του φορέα υποδοχής. Αυτό θα στελεχώνεται από τον Γενικό Διευθυντή και τον Διευθυντή της υπηρεσίας στην οποία ανήκει η προς κάλυψη θέση, καθώς και τον Διευθυντή Προσωπικού του φορέα. Η αξιολόγηση των υποψηφίων θα γίνεται με βάση τη συνάφεια των τυπικών και ουσιαστικών τους προσόντων με τη θέση που διεκδικούν στις εκθέσεις αξιολόγησης, στην εμπειρία τους σε συναφές αντικείμενο και σε κάθε στοιχείο του προσωπικού τους μητρώου, που τεκμηριώνει την καταλληλότητα του εκάστοτε υπαλλήλου. Είχαμε τοποθετηθεί και παλαιότερα, συζητώντας για την αξιολόγηση των δημοσίων υπαλλήλων. Το σημαντικότερο θέμα για εμάς, για τη Χρυσή Αυγή, είναι ο αξιολογητής. Στην πράξη ποιος θα είναι ο αξιολογητής; Τριμελές όργανο με τους τρεις γενικούς διευθυντές; Με προϊσταμένους; Από τη στιγμή που και το ίδιο το σύστημα επιλογής προϊσταμένων - μέχρι σήμερα, δηλαδή, από ό,τι έχουμε δει - έχει δείξει ότι έχει παθογένειες, είναι τουλάχιστον άδικο να συνεχίζεται μια κατάσταση, που θα αξιολογεί και τους προς κινητικότητα υπαλλήλους. Για να έχει το δικαίωμα αξιολόγησης κάποιος, πρέπει να είναι ο ίδιος πέραν κάθε αμφισβήτησης. Ξέρουμε όλοι πώς λειτουργεί το σύστημα στην πράξη με γενικούς διευθυντές υπηρεσιών. Άνθρωποι που έχουν διορισθεί και ανελιχθεί με κομματικά κριτήρια, είναι αμφίβολο κατά πόσον μπορούν να κρίνουν άλλους, οι οποίοι στην πράξη μπορεί να είναι και καλύτεροί τους, να έχουν περισσότερα και ουσιαστικά προσόντα. Εδώ υπάρχει αυτό το στοιχείο του υποκειμενισμού, το οποίο σίγουρα επηρεάζει την κρίση. Γιατί το όργανο αυτό που θα επιλέγει, αποτελείται μόνο από τους συγκεκριμένους γενικούς διευθυντές; Γιατί; Γιατί δεν είναι σχετικά διευρυμένο; Γιατί δεν περιλαμβάνει επιστήμονες από τη δημόσια διοίκηση; Γιατί δεν περιλαμβάνει εκπροσώπους των δημοσίων υπαλλήλων; Γιατί δεν είναι κάτι, τέλος πάντων, που να δίνει εχέγγυα αξιοκρατικής και αμερόληπτης κρίσης; Ποιος είναι αυτός που θα κρίνει ποιο στοιχείο του προσωπικού τους μητρώου τεκμηριώνει την καταλληλόλητά τους; Δημιουργείτε έτσι μια νέα επιτροπή, την Κεντρική Επιτροπή Κινητικότητας. Πρόκειται για συλλογικό όργανο με, υποτίθεται, επαναλαμβάνω, αυξημένες εγγυήσεις αντικειμενικότητας, αμεροληψίας και γνώσης. Αποτελείται - το ξέρουμε - από έναν αντιπρόεδρο του ΑΣΕΠ ως Πρόεδρο, ένα μέλος του ΑΣΕΠ. Πάλι, δηλαδή, άνθρωποι διορισμένοι, πάλι εκπρόσωποι του κομματικού σωλήνα, κομματικών δομών και συμφερόντων; Αυτή η επιτροπή υποτίθεται ότι θα έχει τον τελικό λόγο για όλη τη διαδικασία; Ενώ θέλετε να κάνετε τη διαδικασία ευέλικτη, στην πράξη πάλι τα περνάτε από επιτροπή. Ακόμη μια επιτροπή, ακόμη μια δημιουργία μιας νέας κομματικής δομής; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε, και τελειώνω. Για πρώτη φορά, υποτίθεται, δημιουργείται η ψηφιακή αποτύπωση όλων των φορέων του δημοσίου, με καταγραφή του ανθρώπινου δυναμικού. Μα, είναι δυνατόν εν έτει 2016 να συζητάμε γι' αυτό; Είναι δυνατόν να μην ξέρουμε στην Ελλάδα πόσους υπαλλήλους και πόσους φορείς έχουμε; Μας προβληματίζει ότι αυτό το νομοσχέδιο το φέρνετε στην ουσία, επειδή σας το επιτάσσουν οι τροϊκανοί, που, κάποτε, όταν ήσασταν αντιπολίτευση, τους κατηγορούσατε και τώρα τους γλείφετε. Είναι ένα ακόμα προϊόν του μνημονίου και γι' αυτό το καταψηφίζουμε. Ευχαριστώ πολύ.
Ευχαριστώ, κύριε συνάδελφε. Κυρίες και κύριοι συνάδελφοι, επιτρέψτε μου να αναφέρω ότι σήμερα είναι η ιστορική επέτειος της ανατίναξης της γέφυρας του Γοργοποτάμου και η 25η Νοέμβρη έχει καθοριστεί ως ημέρα εορτασμού της Εθνικής μας Αντίστασης. Να σημειώσω την ιδιαίτερα μεγάλη συμβολική σημασία που έχει η ενότητα δράσης στον Γοργοπόταμο τότε. Η ενιαία δράση των αντιστασιακών οργανώσεων έχει πολύ μεγάλη σημασία, ως μήνυμα ενότητας, σε κάθε δύσκολη περίοδο που περνάει η χώρα μας. Ευχαριστώ. Τον λόγο έχει η συνάδελφος κ. Αφροδίτη Σταμπουλή από τον ΣΥΡΙΖΑ για επτά λεπτά.
Ευχαριστώ, κύριε Πρόεδρε. Μια που μας θυμίσατε, λοιπόν, τη σημερινή επέτειο, να προσθέσω και εγώ από αυτό το Βήμα ότι ελπίζω φέτος στις επιμνημόσυνες δεήσεις που θα γίνουν την Κυριακή να ακούσω επιτέλους το υπέρ γυναικών και ανδρών ενόπλως και αόπλως αγωνισαμένων κατά των φασιστικών στρατευμάτων κατοχής, αντί για κάποιες άλλες γενικόλογες αναφορές που ακούμε μέχρι τώρα. Στο θέμα μας, λοιπόν. Συναδέλφισσες και συνάδελφοι, ειλικρινά με εντυπωσιάσει το γεγονός ότι ένα απλά εκσυγχρονιστικό, τεχνοκρατικό, θα έλεγα, νομοσχέδιο έχει επιφέρει τόση σύγχυση στην Αντιπολίτευση - Αξιωματική και άλλη - και έχει επισύρει τόσο αντιφατικές κριτικές, μερικές φορές μάλιστα προερχόμενες και από το ίδιο κόμμα. Άλλοι το θεωρούν πολύ χαλαρό, γιατί η κινητικότητα είναι εθελούσια και όχι υποχρεωτική. Αλλά, όσο και αν προσπαθούν, δεν κατορθώνουν, κάτω από την προβιά της συμπόνιας για τις ανάγκες μικρών νησιωτικών δήμων, να κρύψουν τον λύκο που λαχταρά να κατασπαράξει τη μονιμότητα και να επαναφέρει τις απολύσεις μπροστά στις οποίες κάθε μετάταξη, φυσικά, θα γίνεται αποδεκτή. Μέχρι τότε, θα ικανοποιούνταν και με μια ανεξάρτητη αρχή που θα εφαρμόζει αντικειμενικά κριτήρια - σίγουρα πιο αντικειμενικά από αυτά που εφάρμοζαν οι αρχές και τα συμβούλια των κυβερνήσεών τους, μέχρι πριν από λίγο, και το λένε σαν να απευθύνονται σε λωτοφάγους - ώστε να επιβάλουν υποχρεωτική κινητικότητα, στην οποία μας διαβεβαιώνουν θα χωρεί και ένσταση. Προτιμούν αυτή τη διελκυστίνδα από μια απλή και διαφανή διαδικασία, με την οποία ένας εργαζόμενος ή μια εργαζόμενη πηγαίνει εκεί που θέλει και τον χρειάζονται. Άλλοι θεωρούν το νομοσχέδιο αυταρχικό, γιατί, σε περίπτωση σπουδαίων και επειγουσών αναγκών, προβλέπει και αποσπάσεις για συγκεκριμένο χρόνο και μόνο για μια φορά, αλλά αυτό το ξεχνούν, ενώ δεν θεωρούν αυταρχικά όσα προανέφερα. Άλλοι το θεωρούν δώρον άδωρον, αδύνατο να εφαρμοστεί με τις προϋποθέσεις που έχει. Ας σοβαρευτούμε. Το νομοσχέδιο αφορά εθελούσια, από την πλευρά των υπαλλήλων, κινητικότητα από υπηρεσία, η οποία διατηρεί τουλάχιστον το 50% του προσωπικού της και 65% για ΟΤΑ Α΄ βαθμού κάτω των ενενήντα χιλιάδων κατοίκων, σε υπηρεσία από το οργανόγραμμα της οποίας προκύπτει κενή θέση με περίγραμμα, στο οποίο αντιστοιχούν τα προσόντα του αιτούντος ή της αιτούσης, σύμφωνα με την κρίση τριμελούς υπηρεσιακής επιτροπής, της οποίας τα στελέχη ούτε διορίστηκαν ούτε εν πολλοίς αναδείχτηκαν επί ΣΥΡΙΖΑ και για τα οποία η προσβλητική δυσπιστία που επιδεικνύουν οι ομιλητές της Αντιπολίτευσης είναι απλώς χαρακτηριστική των ιδιοτήτων που οι ίδιοι αναζητούν, προκειμένου να επιλέξουν στελέχη για τέτοιες θέσεις. Προσβλητικότερη ακόμη είναι η επανειλημμένη απόδοση δολιότητας έως και ασυνειδησίας, θα τολμούσα να πω, στους αιρετούς της τοπικής αυτοδιοίκησης, των οποίων και πάλι η συντριπτική πλειοψηφία δεν προέρχεται από τον ΣΥΡΙΖΑ, για τους οποίους κάποιοι θεωρούν δεδομένο ότι θα διογκώσουν τα οργανογράμματα τους, ώστε να παγιδεύσουν όσο το δυνατόν περισσότερους υπαλλήλους. Πρώτο στοιχείο που ξεχνούν οι επικριτές του νομοσχεδίου είναι ότι η διαδικασία επαναλαμβάνεται κάθε τετράμηνο, ώστε, όποιο αίτημα δεν ικανοποιήθηκε την πρώτη φορά, να ικανοποιηθεί την επόμενη και η όποια επικίνδυνη μείωση, έστω και λίγο πάνω από 50%, παρουσιάστηκε εξαιτίας μιας αναχώρησης, να καλυφθεί σύντομα με μια αύξηση. Το δεύτερο στοιχείο που ξεχνούν οι επικριτές του νομοσχεδίου είναι ότι η όλη διαδικασία κρατά λιγότερο από έξι μήνες. Όλες και όλοι εδώ μέσα ξέρουμε ότι τα γραφεία μας δεν τα γεμίζουν και τις εργατοώρες των συνεργατών μας δεν τις καταβροχθίζουν περιπτώσεις υπαλλήλων που η υπηρεσία τους δεν τους αποδεσμεύει - συμβαίνει και αυτό μερικές φορές - ούτε, πολύ περισσότερο, περιπτώσεις που η επιθυμητή υπηρεσία δεν τους δέχεται, αλλά περιπτώσεις για τις οποίες, ενώ όλοι συμφωνούν στη μετάταξη, αυτή καθυστερεί να ολοκληρωθεί πάνω από δύο χρόνια, διότι απαιτούνται δαιδαλώδεις διαδικασίες. Τώρα γίνεται προφανέστερο από ποτέ ποιοι και γιατί θέλουν να τις διατηρήσουν, ώστε να συνεχίσουν να εκτρέφουν τις πελατειακές τους σχέσεις, χάρη στις οποίες ελπίζουν να επανέλθουν και να διατηρηθούν στην πολυπόθητη εξουσία. Εάν προστεθεί η ανοικτή ηλεκτρονική πρόσβαση σε όλα τα στοιχεία και η παρακολούθηση της διαδικασίας από συνδικαλιστές και εκπροσώπους της τοπικής αυτοδιοίκησης, γίνεται κατανοητό πόσο θα στερηθεί της δυνατότητας για παρέμβαση το βαρύτατα εθισμένο σε αυτό πολιτικό προσωπικό των προηγούμενων κυβερνήσεων. Εξίσου συγκινητική είναι η συμπόνια της Αντιπολίτευσης για τους πολύτεκνους, σε συνδυασμό με την ανησυχία για το περίφημο «δημογραφικό», που απειλείται, από όσο μάς λένε, από πέντε πάνω, πέντε κάτω ποσοστιαίες μονάδες στις κατά προτεραιότητα προσλήψεις πολυτέκνων και παιδιών τους και όχι από τις δικές τους αποφάσεις να θεωρούνται τα παιδιά «τεκμήρια», που αυξάνουν τη φορολογία, ούτε από την αδιαφορία τους για τους νέους ανθρώπους, που δεν τολμούν να κάνουν όχι τρίτο, όχι δεύτερο αλλά ούτε πρώτο παιδί, γιατί δεν έχουν δουλειά. Η απόκτηση παιδιών είναι δικαίωμα, όχι «καθήκον προς το έθνος» και σαν τέτοιο εμείς το υπερασπιζόμαστε. Άλλοι το καταπατούν! Όμως, εκεί που ξεσπάθωσε η Αντιπολίτευση είναι στους περιορισμούς που το νομοσχέδιο επιβάλλει ως προς τη μετάβαση από τον ιδιωτικό στον δημόσιο τομέα και αντίστροφα. Όταν ολόκληρη η Ευρώπη θεωρεί σκανδαλώδεις τέτοιες μεταβάσεις σε ορισμένες χαρακτηριστικές περιπτώσεις - που, όμως, τείνουν να γενικευθούν - και οι ενωσιακοί θεσμοί φτιάχνουν απανωτές οδηγίες για να μπλοκάρουν την «περιστρεφόμενη πόρτα», εδώ κάποιοι ξεχνούν πόσο κατά τα άλλα θέλουν να «μένουν Ευρώπη» και αντιπροτείνουν - άκουσον, άκουσον! - τον αποκλεισμό λόγω κομματικής ιδιότητας. Πέρα από την προφανή καταπάτηση συνταγματικού δικαιώματος που εμπεριέχει η πρόταση, οι θιασώτες της δεν μας διευκρίνισαν κάτι κρίσιμο για την εφαρμογή της. Πώς προτείνουν να διαπιστώνεται αυτή η ιδιότητα, η κομματική ένταξη, του κάθε υποψηφίου ή υποψήφιας; Εκ πληροφοριών της υπηρεσίας ή από εξέταση σε ειδική επιτροπή; Ο Μανιαδάκης πέθανε, ο Γερουσιαστής Μακάρθι επίσης. Οι σύγχρονοι θιασώτες τους, όσο καλά και να αισθάνονται, ας επιδείξουν αυτοσυγκράτηση. Αυτή η Κυβέρνηση θα μείνει για πολύ καιρό, αρκετό, ώστε ο νόμος που ψηφίζουμε σήμερα να εφαρμοστεί και να αποδώσει καρπούς. Ευχαριστώ.
Κύριε Πρόεδρε, θα ήθελα τον λόγο.
Ευχαριστούμε, κυρία συνάδελφε. Ο κ. Άδωνις Γεωργιάδης από τη Νέα Δημοκρατία έχει τον λόγο.
Κύριε Πρόεδρε, θέλει να τοποθετηθεί και η κυρία Υπουργός.
Κυρία Υπουργέ, δεν σας είδα. Ορίστε, έχετε τον λόγο.
Κύριε Πρόεδρε, θα ήθελα να αναφερθώ στη βουλευτική τροπολογία με γενικό αριθμό 776. Η τροπολογία αυτή δεν γίνεται δεκτή για τον εξής λόγο: Ενώ το αίτημα κρίνεται ως ορθό, θα έρθει - έχω συνεννοηθεί με το Υπουργείο Αγροτικής Ανάπτυξης - με μια ρύθμιση που θα είναι οριστική και θα λύνει το ζήτημα, στο οποίο αναφέρεται η τροπολογία. Επομένως σήμερα δεν γίνεται δεκτή η τροπολογία.
Κυρία Υπουργέ, ποιος είναι ο αριθμός της τροπολογίας;
Είναι η τροπολογία με γενικό αριθμό 776.
Είναι βουλευτική;
Είναι τροπολογία υπογεγραμμένη από την κ. Θελερίτη και τον κ. Αραχωβίτη.
Ευχαριστώ. Κύριε Γεωργιάδη, έχετε τον λόγο για επτά λεπτά.
Ευχαριστώ πολύ, κύριε Πρόεδρε. Κατ' αρχάς, πριν πω για το νομοσχέδιο, θέλω να κάνω ένα μόνο σχόλιο γι' αυτά που συμβαίνουν τις τελευταίες ημέρες στην Ελλάδα. Κυρία Υπουργέ, φαντάζομαι ότι αντιλαμβάνεστε πως, εάν κυβερνούσαμε εμείς και είχαμε γεγονότα όπως αυτά με τους θανάτους των μεταναστών στη Μόρια ή με το φτωχό παιδάκι που παραλίγο να καεί ζωντανό στη Λάρισα, εδώ σήμερα στη Βουλή θα είχαμε από κάτω έναν ΣΥΡΙΖΑ που θα ωρυόταν για τους «γερμανοτσολιάδες», τους «μνημονιακούς», που έχουν την ευθύνη για τις ανθρώπινες τραγωδίες! Ήταν, ξέρετε, η εποχή, κυρίες και κύριοι συνάδελφοι, που ζούσαμε στη Βουλή το αφήγημα περί αυτοκτονιών. Πέντε χιλιάδες ο ένας, επτά χιλιάδες ο άλλος, δέκα χιλιάδες ο τρίτος. Πάνω στους θανάτους αθώων ανθρώπων φτιάξατε το αφήγημα, για να πάρετε την εξουσία. Βεβαίως, αφότου πήρατε την εξουσία, με έναν μαγικό τρόπο οι αυτοκτονίες εξαφανίστηκαν από το καθημερινό σας λεξιλόγιο, λες και οι άνθρωποι σταμάτησαν να αυτοκτονούν μετά τις 25 Ιανουαρίου του 2015. Το αναφέρω μόνο για έναν λόγο. Γιατί πιστεύω ότι η δική σας παρουσία στην εξουσία μπορεί να έχει μόνο ένα καλό για τον τόπο: να ωριμάσουμε ως κοινωνία και να καταλάβουμε πού οδηγεί ο λαϊκισμός. Οδηγεί σε ανθρώπους σαν κι εσας. Δεν έχετε ζητήσει ακόμα ούτε μια συγγνώμη για όλο αυτό που κάνατε τα προηγούμενα χρόνια, διχάζοντας τους Έλληνες, αξιοποιώντας τις ανθρώπινες τραγωδίες για πολιτικάντικους λόγους και πουλώντας το αυτό, μάλιστα, ως ιδεολογία, την ιδεολογία της Αριστεράς. Θα το συνδέσω λίγο με το παρόν νομοσχέδιο. Σας άκουσα που είπατε ότι το παρόν νομοσχέδιο είναι μια σπουδαία μεταρρύθμιση. Κυρία Υπουργέ, μια και μιλάμε για μεταρρυθμίσεις και μιλάμε για την ανάγκη να κάνουμε πραγματικές μεταρρυθμίσεις - και άκουγα και την κ. Φωτίου σήμερα που έλεγε ότι κλείσατε με επιτυχία τη δεύτερη αξιολόγηση, ίσως ξέρει κάτι που ο υπόλοιπος ελληνικός λαός δεν γνωρίζει, μπορεί όντως να ξέρει κάτι - , αν πράγματι πιστεύετε ότι αυτό το νομοσχέδιο που έχετε φέρει είναι πραγματική μεταρρύθμιση, έχουμε πολύ μεγάλο πρόβλημα. Μια τρύπα στο νερό είναι, θα έλεγα ένα νέο συλλογικό σας ρουσφέτι, εν τη ευρεία εννοία. Βεβαίως, θα είχε πολύ μεγάλο νόημα να θεσπιστεί η κινητικότητα στο ελληνικό δημόσιο. Ασφαλώς. Γιατί; Γιατί θα μπορούσε το κράτος με την κατάλληλη εκπαίδευση να μεταφέρει υπαλλήλους από εκεί που τους έχει πολλούς, εκεί που τους έχει λίγους και άρα να εξοικονομήσει κόστος, να μπορεί να μειώσει τους φόρους, να μειώσει τις κρατικές δαπάνες, να αξιοποιήσει καλύτερα το προσωπικό του. Αυτού του τύπου η κινητικότητα θα ήταν εξαιρετικά χρήσιμη. Είναι αυτό που φέρνετε αυτού του τύπου η κινητικότητα, κυρία Υπουργέ, που το διαφημίζετε κι ως μεγάλη μεταρρύθμιση; Ασφαλώς και όχι. Πρώτον και κυριότερο, διότι εδώ είναι εθελουσία κινητικότητα. Άρα, στην πραγματικότητα, το μόνο που κάνετε, προσθέτοντας και την τριμελή επιτροπή που θα κρίνει ποιος από τους αιτούντες θα μπορεί να μετακινηθεί ή όχι, είναι νόμο το ρουσφέτι. Αυτό είναι όλο. Τίποτα άλλο δεν κάνετε. Νομοθετείτε, ενώ θα μπορούσε το σχέδιο νόμου να λέει: «Ρουσφέτι: Πώς γίνεται.». Φτιάχνετε την τριμελή επιτροπή εσείς. Κρίνει η τριμελής επιτροπή ποιος από τους αιτούντες μπορεί να μετακινηθεί στη θέση που θέλει και, το κυριότερο, χάνετε κι άλλη μια τεράστια ευκαιρία. Το άρθρο 16, το οποίο αφορά στο ηλεκτρονικό οργανόγραμμα, είναι μεγάλη ευκαιρία να γίνει σωστά. Πράγματι το ελληνικό δημόσιο χρειάζεται ηλεκτρονικό οργανόγραμμα. Σήμερα διάβασα και μια σχετική αρθρογραφία από ειδικότερους εμού στον Τύπο, στην οποία εξηγείται και τεχνικά πώς μπορεί να γίνει σωστά, για να έχει ο εκάστοτε Υπουργός την πλήρη εικόνα και των οργανισμών και των στελεχών και έτσι να μπορεί αυτόματα να βλέπει πού υπάρχουν θέσεις και ποιους ανθρώπους θα μπορούσε να μετακινήσει. Αυτό θα ήταν εξαιρετικό, αν το κάνατε. Δυστυχώς, ούτε αυτό κάνετε. Φτιάχνετε ένα υποτιθέμενο ηλεκτρονικό οργανόγραμμα, μόνο και μόνο για την παρούσα κινητικότητα, μόνο και μόνο για να μπορείτε να υλοποιήσετε ευκολότερα το ρουσφέτι στο οποίο αναφερόμουν προηγουμένως. Βεβαίως, έχει ενδιαφέρον και κάτι ακόμα. Στο άρθρο 4 προβλέπεται η έναρξη ισχύος του παρόντος νομοσχεδίου, αφού ολοκληρωθεί η αξιολόγηση των δομών και αφού ολοκληρωθούν τα οργανογράμματα. Μάλιστα. Μπορείτε να μας πείτε ένα σχετικό χρονοδιάγραμμα μέσα στο οποίο αυτά θα έχουν γίνει; Πότε θα έχουν γίνει αυτά; Πείτε μας, για να καταλάβουμε και το νομοσχέδιο, για το οποίο χάνουμε τόσο χρόνο από τη ζωή μας, πότε ακριβώς θα εφαρμοστεί. Είπατε οι συνάδελφοι του ΣΥΡΙΖΑ ότι είναι μεγάλη μεταρρύθμιση. Μπορείτε να μας πείτε ένα χρονικό σημείο και μετά που θα έχουν ολοκληρωθεί αυτές οι αξιολογήσεις κατά την Κυβέρνησή σας, για να ξέρουμε και πότε θα εφαρμοστεί ο νόμος σας, αυτή η σπουδαία μεταρρύθμιση; Θέλω πάρα πολύ να πείτε συγκεκριμένη ημερομηνία, αν μπορείτε, για να μπορούμε μετά εμείς ως Αντιπολίτευση να σας ελέγχουμε αν όντως πιάσατε τον στόχο που βάλατε. Μέχρι στιγμής, ως γνωστόν, δεν έχετε πιάσει απολύτως κανέναν σας στόχο σε κανένα θέμα, κυρίως διότι είχατε αυταπάτες. Αυτός ήταν ο λόγος. Δεν λέγατε ψέματα, κυρίες και κύριοι συνάδελφοι. Είχατε αυταπάτες. Να, ο κύριος συνάδελφος μπροστά, ο κ. Λάππας, με κατηγόρησε στην εξεταστική επιτροπή της Βουλής κάποτε για την πρόταση που είχα κάνει ως υποψήφιος Αρχηγός της Νέας Δημοκρατίας για την ένταξη της Νέας Δημοκρατίας στον νόμο Κατσέλη και τη μερική διαγραφή των χρεών της Νέας Δημοκρατίας. Δεν γνώριζε, όμως, ο κ. Λάππας ότι είχε γίνει διαγραφή του χρέους του ΣΥΡΙΖΑ! Δεν το ξέρατε ότι τα 400 εκατομμύρια είχαν γίνει 230 εκατομμύρια! Είχατε αυταπάτη, κύριε Λάππα! Δεν ξέρατε ότι αυτό για το οποίο με κατηγορούσατε ως πρόταση…
Σας απαντήσαμε χθες.
…το είχε κάνει ο ΣΥΡΙΖΑ ως πράξη. Βεβαίως προχθές μάθαμε και κάτι άλλο, κυρία Υπουργέ. Εσείς τελικά δεν ήσασταν του κινήματος «Δεν πληρώνω», ήσασταν του κινήματος «Δεν δηλώνω», διότι είχατε ξεχάσει να δηλώσετε και το ακίνητό σας στην εφορία. Όταν το έμαθα χθες, θυμήθηκα αυτή τη φράση που παίζει συχνά και το ραδιόφωνο του «ΣΚΑΪ» από την κ. Φωτίου - είναι πολύ πετυχημένη φράση - «Απατεώνες είμαστε;». Χθες δόθηκε η απάντηση. Είστε και λίγο απατεώνες, γιατί κάποιον που δεν δηλώνει στο Ε9 την ιδιοκτησία του, δεν τον λες και έντιμο. Κάποιο πρόβλημα έχει.
Καλά, εντάξει, θα σας απαντήσουμε.
Μη με διακόπτετε, κύριε Λάππα. Σας ξαναλέω, με κατηγορήσατε και εν τη απουσία μου - πράγμα απαράδεκτο για συνάδελφο - αλλά αυτό σας το συγχωρώ.
Δεν σας κατηγόρησα.
Με κατηγορήσατε εν τη απουσία μου, ενώ το κόμμα σας διέγραψε 230 εκατομμύρια χρέους, ενώ το κόμμα σας πήρε δάνειο από την Εθνική Τράπεζα με εμπράγματη εγγύηση ένα ακίνητο, το οποίο το κόμμα σας δεν είχε δηλώσει στην εφορία.
Έτσι λέτε; Να πάτε στον εισαγγελέα!
Άρα έχετε κάνει σειρά παρανομιών, όχι μία! Όλα όσα κατηγορούσατε τους αντιπάλους σας, τα έχετε κάνει όλα, γιατί τέτοιοι είστε, υποκριτές! Όμως, ευτυχώς - για να κλείσω - ο ελληνικός λαός σας κατάλαβε και οι ώρες σας στην Κυβέρνηση είναι προφανώς μετρημένες, όπως καταλάβαμε και από την προχθεσινή ομιλία του κυρίου Πρωθυπουργού. Να είστε καλά!
Ευχαριστώ, κύριε συνάδελφε. Ο συνάδελφος κ. Σαρίδης, Κοινοβουλευτικός Εκπρόσωπος της Ένωσης Κεντρώων, έχει τον λόγο.
Κύριε Πρόεδρε, θα ήθελα τον λόγο.
Κύριε Πρόεδρε, η κυρία Υπουργός θέλει τον λόγο. Μην της τον στερείτε!
Επί της παρεμβάσεως του κ. Γεωργιάδη;
Κύριε Πρόεδρε, θα ήθελα και εγώ τον λόγο.
Όχι, δεν έχει τέτοια.
Κοινοβουλευτικός Εκπρόσωπος είμαι.
Και λοιπόν; Ο κ. Γεωργιάδης έκανε μια πολιτική κριτική με βάση τα δικά του δεδομένα. Δεν απαντάμε κάθε φορά.
Όχι κριτική! Είπε σοβαρά ψεύδη, κύριε Πρόεδρε! Ποια δεδομένα;
Απολύτως δεδομένα είναι!
Μα, μην τους στερείτε τον λόγο, κύριε Πρόεδρε!
Σας παρακαλώ, κύριε Γεωργιάδη! Δεν μπορεί την πολιτική κριτική που ασκείται κάθε φορά να την απαντάμε, είτε μας αρέσει είτε δεν μας αρέσει. Τι να κάνουμε;
Είναι γεγονότα, κύριε Πρόεδρε!
Κυρία συνάδελφε, η συνάδελφός σας κ. Σταμπουλή προηγουμένως, αναφερόμενη στη Νέα Δημοκρατία, μίλησε για τον Μανιαδάκη και λοιπά. Έπρεπε να απαντήσουν; Αυτή τη δουλειά θα κάνουμε τώρα; Σας παρακαλώ!
Άλλο αυτό! Εδώ λένε ότι χρωστάμε 250 εκατομμύρια ευρώ!
Ορίστε, κυρία Υπουργέ, έχετε τον λόγο.
Θα μιλήσω για ένα λεπτό μόνο, κύριε Πρόεδρε. Κύριε Γεωργιάδη, πρώτον, το ίδιο ούτε είμαστε ούτε θα γίνουμε. Έχετε πίσω σας σαράντα χρόνια στη χώρα, όχι εσείς προσωπικά, πολιτικούς χώρους εκπροσωπούμε όλοι εδώ, με τις ευθύνες που αναλογούν. Δεν είστε από παρθενογένεση. Εκθρέψατε αυτό που λέγεται δημόσιο σήμερα, με όλους τους κακούς όρους τους οποίους σήμερα περιγράφετε, σαν να μην τους θυμάστε. Επαναλαμβάνω, δεν αναφέρομαι σε εσας προσωπικά. Ταυτοχρόνως, το ΠΑΣΟΚ και η Νέα Δημοκρατία είναι υπεύθυνοι για την κατάσταση της χώρας σήμερα. Και αυτό, επίσης, το ξεχνάμε. Έρχεστε σήμερα ξαφνικά ως επικριτές, λες και ο ΣΥΡΙΖΑ κυβερνούσε σαράντα χρόνια. Δεν το δικαιούσθε αυτό. Εμείς σήμερα παλεύουμε να βγάλουμε τη χώρα και τον ελληνικό λαό από τα αδιέξοδα στα οποία τους φέρατε εσείς. Αυτό κάνουμε και αυτό θα κάνουμε. Όσο κι αν θέλετε να ξαναγυρίσετε γρήγορα στις καρέκλες της εξουσίας - αντιλαμβανόμαστε ότι έχετε συνηθίσει, δεν μπορείτε χωρίς αυτές - , πραγματικά μπορώ να σας πω ότι η Κυβέρνηση αυτή είναι αυτή που θα βγάλει τη χώρα από το αδιέξοδο το 2019, θα ξαναγίνουν εκλογές και τότε θα δούμε τι θα πει ο ελληνικός λαός. Ωστόσο, σήμερα εμείς έχουμε εθνικό καθήκον και θα το εκπληρώσουμε με κάθε θυσία και με κάθε αυταπάρνηση, προκειμένου να σώσουμε τη χώρα και να σώσουμε και τον ελληνικό λαό - επαναλαμβάνω - από εκεί που τον φέρατε εσείς. Επίσης, απατεώνες, κύριε Γεωργιάδη…
Ευχαριστούμε, κυρία Υπουργέ. Ο κ. Σαρίδης έχει τον λόγο.
Κύριε Πρόεδρε, θα ήθελα τον λόγο.
Κύριε Τζαβάρα, ξέρετε, εμένα μου αρέσει πάρα πολύ αυτή η αντιπαράθεση. Είναι πολύ ενδιαφέρουσα. Όμως, δεν αρέσει στη διαδικασία. Η διαδικασία είναι προδιαγεγραμμένη.
Κύριε Πρόεδρε, το σέβομαι αυτό, αλλά όταν λέγονται κάποια πράγματα…
Χθες που δεν ήσασταν εδώ, ειπώθηκε όλη η απάντηση περί του ακινήτου του ΣΥΡΙΖΑ και δυστυχώς…
Κυρία Υπουργέ, θα σας διακόψω και εσας. Δεν μπορεί να γίνει διάλογος τώρα για το ακίνητο της Κουμουνδούρου. Συζητάμε τα θέματα της κινητικότητας και τελικά θα συζητήσουμε για την εφορία της Κουμουνδούρου;
Ωραία, κλείνω. Απατεώνας λέγεται αυτός που συνειδητά πήρε δάνεια που δεν μπορεί να εξοφλήσει, δεν τα εξοφλεί, δεν απαντά και δεν έχει και καμμία δυνατότητα να τα εξοφλήσει.
Ούτε να τα ρυθμίσει.
Ούτε καν να τα ρυθμίσει. Αυτός λέγεται απατεώνας.
Κύριε Πρόεδρε, να μου δώσετε τον λόγο τώρα, γιατί τουλάχιστον για τα θέματα του τι είναι απατεώνας, δεν μπορώ να το ανεχθώ άλλο. Θέλω τον λόγο. Σας παρακαλώ πάρα πολύ!
Μα, κύριε Τζαβάρα, η διαδικασία δεν προβλέπει…
Σας παρακαλώ πάρα πολύ!
Είναι απολύτως βέβαιο ότι μετά από εσας θα ζητήσει τον λόγο ο κ. Λάππας.
Τι να κάνουμε δηλαδή; Με συγχωρείτε πολύ! Λέει πουθενά ο Κανονισμός ότι πρέπει να ακούμε την κυρία Υπουργό να λέει πράγματα τα οποία παραβιάζουν ακόμα και τις στοιχειώδεις πτυχές της λογικής; Απατεώνας, λοιπόν - θα μου επιτρέψετε να πω - είναι αυτός που υπόσχεται πράγματα στον ελληνικό λαό, υφαρπάζει την ψήφο του και εμφανίζεται επί δύο χρόνια να κάνει ότι δεν καταλαβαίνει τι είχε αναλάβει απέναντι στον ελληνικό λαό. Με συγχωρείτε πάρα πολύ, αυτό να σταματήσει!
Σας ευχαριστώ πολύ. Κύριε Σαρίδη, έχετε τον λόγο για δώδεκα λεπτά.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, η Βουλή προσπαθεί να νομοθετήσει και η Κυβέρνηση κάνει πως κυβερνάει. Στους δεκατέσσερις μήνες που έχουν περάσει, έχουν έρθει πάνω από εκατόν δέκα νομοσχέδια στην ελληνική Βουλή. Δεκάδες από αυτά έχουν έρθει με τη μορφή του κατεπείγοντος, δεκάδες με τη μορφή του επείγοντος. Θα διερωτάται κάποιος: Μα καλά, σε αυτή τη χώρα οι νόμοι έλειπαν; Αυτή ήταν η αιτία που δημιουργήθηκε το χρέος; Κυρίες και κύριοι συνάδελφοι, δεν έλειπαν οι νόμοι. Και όπου ο νομοθέτης είχε παραβλέψει, υπήρχε ο χρόνος να το προσθέσει και αυτό έκανε. Και έτσι προχωρούσαμε. Η πολιτική βούληση έλειπε και λείπει. Η ανάληψη ευθύνης έλειπε και λείπει. Η συνεννόηση λείπει. Η συνεργασία λείπει. Ο διάλογος λείπει. Η συναίνεση λείπει. Η θέληση να τα βάζεις με τα συμφέροντα λείπει. Το όραμα για μια νέα Ελλάδα, απαλλαγμένη από τα βαρίδια που την οδήγησαν μέχρι εδώ, λείπει. Όμορφα λόγια, ωραίες λέξεις ποτέ δεν έλειπαν από εδώ μέσα. Υπάρχει αδυναμία στην κατάστρωση σχεδίου, αλλά και ανικανότητα διαχείρισης και υλοποίησης όπου αυτό υπήρχε, εκεί στο πεδίο, εκεί που δίνεται η μάχη, εκεί που οι απρόβλεπτες συνθήκες έκαναν κουρελόχαρτο το σχέδιο, εκεί που έπρεπε η ικανότητα να δημιουργήσει ένα άλλο, να εμπνεύσει, να πετύχει αυτό για το οποίο είχε την ευθύνη, να πετύχει αυτό για το οποίο τον είχε επιλέξει, τον είχε εκλέξει, τον είχε οδηγήσει εδώ μέσα σε αυτή την Αίθουσα ο ελληνικός λαός. Είμαι μέλος της εξεταστικής επιτροπής για τα δάνεια. Θέλω να πω δυο λέξεις γι' αυτό, γιατί κρίνω ότι υποχρέωσή μας ως Βουλευτές είναι να καταβάλουμε κάθε δυνατή προσπάθεια να υπάρξει κοινό πόρισμα. Χωρίς κοινό πόρισμα χάνεται το νόημα αυτής της επιτροπής. Η επιτροπή οφείλει στους Έλληνες μια ξεκάθαρη απάντηση στο πολύ απλό ερώτημα: Υπάρχει διαπλοκή στη χώρα μας; Αν η απάντηση στο συγκεκριμένο ερώτημα δεν είναι ομόφωνη, τότε δεν θα τεθεί ποτέ το επόμενο ερώτημα, «Τι κάνουμε δηλαδή με τη διαπλοκή;». Δεν θα μπορέσουμε να απαντήσουμε στο ερώτημα τι μπορεί να κάνει το πολιτικό σύστημα στον αγώνα κατά της διαπλοκής. Κυρίες και κύριοι Βουλευτές, το υπό εξέταση νομοσχέδιο, με τους δύο πολύ φιλόδοξους στόχους, αφ' ενός να ικανοποιήσει την ανάγκη για άμεση αναδιοργάνωση του κράτους, την οποία όλοι γνωρίζουμε ως κατεπείγουσα, και αφ' ετέρου να αποτελέσει ένα αποτελεσματικό εργαλείο για τη μεταρρύθμιση της δημόσιας διοίκησης, χαρακτηρίστηκε από την πρώτη στιγμή ανεφάρμοστο και βρίσκεται εκτεθειμένο στην εκτίμηση πως είναι και ψευδεπίγραφο. Κανείς δεν αντιλέγει πως είναι πολύ σημαντικές οι προβλέψεις για τον εθελούσιο χαρακτήρα των μετατάξεων, για τη δημοσιότητα των κενών θέσεων, για τη δημιουργία του ψηφιακού οργανογράμματος και φυσικά για την ηλεκτρονική διακίνηση των εγγράφων. Λυπάμαι, όμως, διότι πέραν της διαβεβαίωσης της νέας Υπουργού, της κ. Γεροβασίλη, πως η Κυβέρνηση είναι αποφασισμένη να πετύχει σε αυτή της την προσπάθεια, κατά τη μελέτη των προτεινόμενων διατάξεων δεν μπόρεσα, δυστυχώς, να βρω κάτι για να συμμεριστώ τη βεβαιότητά της και τον ενθουσιασμό της. Αντιθέτως, οι λόγοι για να καταψηφίσουμε αυτή τη νομοθετική πρωτοβουλία της Κυβέρνησης είναι συντριπτικοί και συνοψίζονται ως εξής: Από τη στιγμή που η εφαρμογή των προτεινόμενων διατάξεων εξαρτάται από οργανογράμματα και κλαδολόγια, τα οποία δεν υπάρχουν, το νομοσχέδιο αποτελεί κενό γράμμα. Γίνεται εύκολα κατανοητό πως κάτι δεν γίνεται με τη σωστή σειρά για μία ακόμη φορά σε αυτόν εδώ τον τόπο. Δεν έχουμε μετρήσιμα δεδομένα για να νομοθετήσουμε με ρεαλισμό και δεν μπορούμε να στηριχτούμε σε πρότυπα, διότι πολύ απλά αυτά δεν υπάρχουν. Κυρίες και κύριοι Βουλευτές, πρώτα πρέπει να ξεκινήσει και να ολοκληρωθεί η αξιολόγηση των δομών του δημοσίου και να εκπονηθούν τα οργανογράμματα και κλαδολόγια για να μπορέσουμε έπειτα να προχωρήσουμε σε μία αποτελεσματική διοικητική μεταρρύθμιση και σε μία λειτουργική ανάταξη των υπηρεσιών του δημοσίου. Το μητρώο πολιτικών στελεχών δεν έχει λειτουργήσει όπως προέβλεπε ο σχετικός νόμος από τις 30 του περασμένου Σεπτέμβρη και δεν θα λειτουργήσει μάλλον σύντομα και χωρίς αυτό θα επιχειρήσουμε δήθεν να αντιμετωπίσουμε το φαινόμενο της περιστρεφόμενης θύρας, της μεταπήδησης δηλαδή στελεχών από τον δημόσιο στον ιδιωτικό τομέα και το αντίστροφο, ώστε να επιτυγχάνεται ο έλεγχος της διοίκησης από μία ελίτ μεγαλοστελεχών της παγκοσμιοποιημένης αγοράς. Δεν έχει ρεαλιστική βάση αυτή η προσπάθεια και δεν θα έχει όσο δεν θα λειτουργεί το μητρώο στελεχών του δημοσίου. Το φαινόμενο των περιστρεφόμενων θυρών είναι ένα αποτέλεσμα της παγκοσμιοποιημένης αγοράς, το οποίο αντιλαμβανόμαστε ως ένα πολύ σοβαρό θεσμικό πρόβλημα που καλούνται να αντιμετωπίσουν όλες οι σύγχρονες δυτικές δημοκρατίες. Ανησυχούμε και εμείς, παρακολουθώντας τα όσα συμβαίνουν σχετικά με τη στελέχωση των σπουδαίων αναδοκιμαζόμενων ευρωπαϊκών θεσμικών οργάνων. Στην Ελλάδα οι ειδικές συνθήκες που επικράτησαν επί δεκαετίες στη διαδικασία στελέχωσης του δημοσίου εμπόδισαν την ανάπτυξη του φαινομένου και έτσι δεν έλαβε μεγάλες διαστάσεις. Πολύ απλά το ρουσφέτι επικρατούσε όποτε δεν ετίθετο θέμα αξιοποίησης στελεχών ιδιωτικού τομέα, παρά μόνο για λόγους εντυπωσιασμού και μικροκομματικών αντιπαραθέσεων. Είναι αληθές πως οι πόρτες του δημοσίου ήταν και παραμένουν κλειστές με αυτό το νομοσχέδιο στα στελέχη του ιδιωτικού τομέα, ανεξαρτήτως από τις τυχόν αναγνωρίσιμες ικανότητες και τις εξειδικευμένες γνώσεις τους, τις οποίες θα συνεχίσουμε να αγνοούμε ως κράτος. Δεν υπάρχει κανένα κίνητρο σε αυτό το νομοσχέδιο για κάποιον επιτυχημένο ιδιώτη να προσφέρει την τεχνογνωσία του και την κατάρτισή του στο ελληνικό δημόσιο. Αντιθέτως προσφέρουμε κάθε λόγο σε όλους τους ιδιώτες να συνεχίσουν να ιδιωτεύουν. Επί του νομοσχεδίου τοποθετήθηκε αναλυτικά ο σεβαστός συνάδελφος και αγορητής της Ένωσης Κεντρώων κ. Καρράς, κατά την εξέταση του νομοσχεδίου και στις επιτροπές και παρουσίασε τις τεκμηριωμένες απόψεις και τις εύλογες ανησυχίες μας για το μέλλον αυτού του νόμου. Σχετικά με τις τροπολογίες δεν θα κουραστούμε να επισημαίνουμε πως, επειδή δεν ακολουθούν τους κανόνες του καλώς νομοθετείν, δημιουργούν δυσλειτουργία στο έργο του Κοινοβουλίου. Επισημαίνω τα εξής. Στην τροπολογία με γενικό αριθμό 764, περί του επανακαθορισμού των απαιτούμενων προσόντων των προϊσταμένων των οργανικών μονάδων της Γενικής Γραμματείας Συντονισμού, ψηφίζουμε «ναι». Σχετικά με την τροπολογία 765, που αφορά τον επανακαθορισμό των αρμοδιοτήτων του γραφείου συντονισμού των θεσμικών θεμάτων του Οργανισμού της Γενικής Γραμματείας της Κυβέρνησης, θα ψηφίσουμε «όχι». Η τροπολογία με γενικό αριθμό 767- που δεν έχει αποσυρθεί - που αφορά το θέμα της παροχής δυνατότητας μετατάξεως στο προσωπικό των Ελληνικών Αμυντικών Συστημάτων, της Ελληνικής Βιομηχανίας Οχημάτων και της Μεταλλουργικής Βιομηχανίας Ηπείρου, με προβληματίζει, αν τη συνδυάσω με τη δήλωση του Υπουργού Εθνικής Άμυνας πως η ΕΛΒΟ αποτελεί τη ναυαρχίδα της αμυντικής μας πολιτικής. Αυτό ακούστηκε χθες στη Θεσσαλονίκη. Πρόκειται, όμως, για μία αναγκαία απόφαση, την οποία βεβαίως θα στηρίξουμε στη λογική της προάσπισης των συμφερόντων των εργαζομένων. Ειπώθηκαν ήδη αρκετά και χθες στην Επιτροπή Εθνικής Άμυνας για την αμυντική μας στρατηγική. Είναι ώρα για πράξεις. Υπάρχει πρόσφορο πεδίο για κριτική, είναι όμως πράξη ευθύνης το να επιλέγω πού και πότε θα πρέπει ως Βουλευτής να ασκήσω την κριτική μου, ώστε αυτή να είναι εποικοδομητική και να μην γίνεται για λόγους εντυπωσιασμού εις βάρος των εθνικών συμφερόντων της χώρας μου. Χρειάζεται αυξημένο αίσθημα υπευθυνότητας στους τομείς της εθνικής άμυνας, της εξωτερικής πολιτικής και της διαχείρισης του προσφυγικού, καθώς και οι τρεις αυτοί τομείς αφορούν την εθνική ασφάλεια της χώρας μας. Θα κλείσω την τοποθέτησή μου γιατί σήμερα η κ. Φωτίου έκανε μια δήλωση ότι κλείνει η αξιολόγηση. Κάθε δημόσιο χρέος χαρακτηρίζεται βιώσιμο όχι από το απόλυτο μέγεθός του, αλλά από το ΑΕΠ της οικονομίας στο οποίο έχει φορτωθεί. Το αν το ελληνικό χρέος είναι βιώσιμο απαντιέται από το ποιος θα είναι ο σχεδιασμός και ποια θα είναι η ελληνική οικονομία μετά από είκοσι χρόνια και όχι μετά από είκοσι ημέρες. Οτιδήποτε, ακόμα και μικρό, γίνει προς την κατεύθυνση ελάφρυνσης του δημοσίου χρέους θα είναι ευπρόσδεκτο. Οτιδήποτε, ακόμα και μεγάλο, γίνει προς την κατεύθυνση της ελάφρυνσης του δημοσίου χρέους δεν αρκεί για να μας βγάλει στις αγορές και να μας βγάλει από την κρίση και να φέρει την ανάπτυξη. Διότι χωρίς μεταρρυθμίσεις ανάπτυξη δεν θα έρθει. Δεν θα βγούμε στις αγορές. Δεν θα βγούμε από την κρίση. Και αυτό το νομοσχέδιο σαφώς δεν φέρνει τη μεταρρύθμιση. Ευχαριστώ πολύ.
Ευχαριστώ, κύριε συνάδελφε. Κυρίες και κύριοι συνάδελφοι, έχω να σας κάνω μια ανακοίνωση. Έχει σταλεί στο Προεδρείο επιστολή που έχει ως εξής: «Προς τον Πρόεδρο της Βουλής των Ελλήνων. Αξιότιμε, κύριε Πρόεδρε, σας γνωστοποιώ ότι από σήμερα καθίσταμαι ανεξάρτητος Βουλευτής, αποχωρών από την Κοινοβουλευτική Ομάδα της Ένωσης Κεντρώων, και παρακαλώ να υπάρξει σχετική ανακοίνωση στην Ολομέλεια. Με τιμή, Γεώργιος - Δημήτριος Καρράς, Βουλευτής Β΄ Περιφέρειας Αθηνών».
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και τέσσερις εκπαιδευτικοί συνοδοί τους από το Γυμνάσιο και τις Λυκειακές Τάξεις Μητρόπολης Καρδίτσας. Σήμερα έχει την τιμητική της η Καρδίτσα. Λίγο πριν υποδεχθήκαμε το ΚΑΠΗ της Καρδίτσας. Σας καλωσορίζουμε και σας ευχαριστούμε που ήρθατε στην ελληνική Βουλή. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, τον λόγο θα πάρει τώρα για να παρουσιάσει μία τροπολογία ο Υπουργός κ. Τζανακόπουλος. Κύριε Υπουργέ, έχετε τον λόγο για πέντε λεπτά. Μετά είστε εσείς, κύριε Σεβαστάκη.
Κύριε Πρόεδρε, θα μιλήσω για τριάντα δευτερόλεπτα, πολύ σύντομα. Κυρίες και κύριοι Βουλευτές, προτείνουμε την τροποποίηση των διατάξεων του άρθρου 5β του προεδρικού διατάγματος 32/2004 «Σύσταση και Οργανισμός Γενικής Γραμματείας της Κυβέρνησης» και τον επανακαθορισμό των αρμοδιοτήτων του Γραφείου Συντονισμού και Θεσμικών Θεμάτων. Με τη συγκεκριμένη τροπολογία επανακαθορίζονται οι αρμοδιότητες του Γραφείου Συντονισμού Θεσμικών, Διεθνών και Ευρωπαϊκών Θεμάτων της Γενικής Γραμματείας της Κυβέρνησης, προκειμένου να αναλάβει τον συντονισμό και την παρακολούθηση της πορείας εφαρμογής της αναπτυξιακές ατζέντας 2030 του Οργανισμού Ηνωμένων Εθνών και των σχετικών με αυτή δεκαεπτά στόχων βιώσιμης ανάπτυξης. Η ατζέντα 2030 προωθεί την ενσωμάτωση και των τριών διαστάσεων της βιώσιμης ανάπτυξης σε όλες τις τομεακές πολιτικές, ενώ παράλληλα προάγει τη συνοχή των σχετικών με τους στόχους βιώσιμης ανάπτυξης πολιτικών και νομοθετικών πλαισίων. Ευχαριστώ.
Ευχαριστώ, κύριε Υπουργέ. Ο κ. Σεβαστάκης από τον ΣΥΡΙΖΑ έχει τον λόγο για επτά λεπτά.
Είναι γνωστό ότι το ελληνικό δημόσιο κατασκευάστηκε με παραγγελία της πολιτικής ιδιοτέλειας και του ρουσφετιού. Γίνονταν διορισμοί και μάλιστα, ανάλογα με την καπατσοσύνη του εκάστοτε Υπουργού, ήταν περισσότεροι και έπρεπε να επινοηθεί μια υπηρεσιακή στέγη για να αποκτήσουν χρησιμότητα αυτά τα στελέχη που για πάρα πολλές δεκαετίες στελέχωναν και αποτελούσαν τον κορμό του δημοσίου. Φτιάχτηκε λοιπόν ένα δημόσιο ασχεδίαστο, το οποίο είχε ως στόχο για πάρα πολλά χρόνια, για πολλές δεκαετίες, την αναπαραγωγή του εαυτού του. Είναι γεγονός ότι γίνεται μια μεγάλη προσπάθεια να σχεδιαστεί ξανά αυτή η μηχανή του δημοσίου, να σχεδιαστεί σε αναφορά με τον λήπτη της υπηρεσίας, όχι σε αναφορά με τον εαυτό του. Με αυτούς τους όρους και σε αυτό το πλαίσιο θα πρέπει να βάλουμε και αυτό το νομοσχέδιο, που προσπαθεί να παρακολουθήσει τις αυξομειούμενες παραγωγικές ανάγκες - δεν έχουν όλον τον χρόνο όλες οι υπηρεσίες την ίδια ένταση - και επίσης, σε μια βάση εθελοντική, γιατί όλες οι προηγούμενες κανονιστικές πράξεις που είχαν υποχρεωτικό χαρακτήρα απέτυχαν, να σχεδιάζει διαρκώς τις υπηρεσίες, τη στελέχωση, συγχρόνως στηρίζοντας και τις οικογένειες. Ένα πολύ μεγάλο πρόβλημα είναι ότι η συνυπηρέτηση, παραδείγματος χάριν, είναι ένα δύσκολα επιτεύξιμο ζητούμενο, όπως επίσης η μοριοδότηση, η ενίσχυση με όρους εντοπιότητας. Πάρα πολύ συχνά, υπάλληλοι που δεν αρκεί ο μισθός τους για να στηρίξει την ένταξή τους, αναγκάζονται να μην ενταχθούν στην υπηρεσία και στον τόπο. Επομένως η εθελοντική κινητικότητα βρίσκω ότι είναι μία πράξη σωφροσύνης και ορθολογισμού. Το δημόσιο δεν έχει τη δυνατότητα πια μεγάλων εισροών και μεγάλων ενισχύσεων. Είναι έτσι η δημοσιονομική κατάσταση της χώρας, είναι έτσι η ιεράρχηση υπό το καθεστώς κρίσης των αναγκών και υπό την επιρροή αυτής της δυσμενούς συνθήκης το δημόσιο δεν μπορεί να αποκτήσει τη δυναμική που είχε. Με τη σύλληψη της κινητικότητας - αυτονόητη για έναν στοιχειωδώς εχέφρονα - νομίζω ότι δίνεται μια απάντηση. Είναι σίγουρο ότι μπορεί να βρει τις επιμέρους εκλειάνσεις ο σχεδιασμός αυτός και είναι σίγουρο ότι θα μπορεί να βρει τις ισορροπίες. Νομίζω, λοιπόν, ότι είναι μια θετική πολιτική απόφαση της Κυβέρνησης, μια θετική νομοθετική πρωτοβουλία, που επίσης έχει υποστεί μια μακρά βάσανο επεξεργασίας. Ως προς τα ζητήματα κρίσης και ρουσφετιού, που ετέθησαν προηγουμένως από τον διαπρεπή εκφραστή της πολιτικής γραμμής της Νέας Δημοκρατίας σε κοινοβουλευτικό επίπεδο, τον κ. Γεωργιάδη, ότι είναι ένα νομοσχέδιο που, επειδή έχει τον εθελοντισμό, δηλαδή τη βούληση την αναθέτει στον δημόσιο λειτουργό και από την άλλη πλευρά έχει μια τριμελή επιτροπή η οποία θα κάνει την κρίση, την έγκριση και θα μπορέσει να τεκμηριώσει το αναγκαίο ή όχι, αυτό αποτελεί το πρόκριμα του ρουσφετιού και όχι το ότι όλη η δομή, όλη η αρχιτεκτονική του δημοσίου είναι ρουσφετοκεντρική. Διότι, όπως είπα και στην αρχή της τοποθέτησής μου, το δημόσιο χτίστηκε κατά παραγγελία του πολιτικού κοινού, όχι κατά παραγγελία της παραγωγικής ανάγκης. Νομίζω, λοιπόν, ότι μια τέτοια απορριπτική τοποθέτηση απαξιώνει και την πολιτική συζήτηση και την πολιτική αντιμαχία. Θα ήθελα συγκεκριμένες εισηγήσεις, συγκεκριμένες αδυναμίες, συγκεκριμένα ελαττώματα που να εντοπίζονται. Αυτό μπορώ να καταλάβω ως πολιτική εισφορά. Θα ήθελα να πω ότι ένα μέρος αυτού του ανορθολογισμού με τον οποίο κτίστηκε η δημόσια διοίκηση και ταλαιπωρήθηκαν και οι πολίτες, ταλαιπωρήθηκαν και οι ίδιοι οι λειτουργοί, δημιούργησε την ανάγκη υπερνομοθέτησης. Ακριβώς επειδή ήταν λάθος σχεδιασμένο το δημόσιο, χρειαζόταν να γίνουν διαρκείς διευθετήσεις νομοθετικές, μικρές, πολύ συχνά φωτογραφικές και αυτό εξηγεί το απόλυτο διοικητικό χάος που οδηγεί τον πολίτη στο αυτονόητο, στο bypass. Ο πολίτης, θέλοντας να ξεφύγει από αυτό το δαιδαλώδες σύστημα πολυνομίας που οδηγεί στην ανομία, επιλέγει τον επιταχυντή. Αυτοί οι όροι είναι ένα μεγάλο στοίχημα που θα έχει να αντιμετωπίσει η Κυβέρνηση. Νομίζω ότι το πολιτικό σύστημα θα το έχει αντιμετωπίσει αυτό και στο βάθος του χρόνου, δηλαδή πώς θα κάνει τη μηχανική του δημοσίου, πώς θα κάνει την αρχιτεκτονική του δημοσίου λειτουργικότερη, πιο ευθύβολη σχεδιαστικά και άρα πιο δημοφιλή και πιο κοντά στα λαϊκά συμφέροντα. Μην ταυτίζουμε το κράτος με τον δημόσιο χώρο. Πρέπει να ταυτίζουμε τον δημόσιο χώρο με το υπέρτερο λαϊκό συμφέρον. Νομίζω, λοιπόν, ότι ο ανασχεδιασμός που εισηγείται το νομοσχέδιο μάς δίνει τα εργαλεία προς αυτή την κατεύθυνση εξυγίανσης. Οι πολιτικές καριέρες δεν μπορούν να συνεχίσουν να στήνονται με τον τρόπο που στήνονταν για παρά πολλές δεκαετίες. Επίσης, οι νέες πολιτικές καριέρες δεν μπορούν να εξακολουθούν να παράγουν τα χρέη του πολιτικού συστήματος, των κομμάτων που έχουν παραγάγει τα προηγούμενα χρόνια. Ευχαριστώ.
Ευχαριστώ, κύριε συνάδελφε. Η συνάδελφος κ. Μαρία Τριανταφύλλου από τον ΣΥΡΙΖΑ έχει τον λόγο για επτά λεπτά.
Ευχαριστώ, κύριε Πρόεδρε. Κύριοι συνάδελφοι, κύριοι Υπουργοί, η παραμονή του ΣΥΡΙΖΑ στη διακυβέρνηση της χώρας γεμίζει άγχος τη Βουλή - πάνε και έρχονται οι Βουλευτές σε διάφορα κόμματα - , τις περιφέρειες, τα περιφερειακά συμβούλια, τους δήμους. Γεμίζει άγχος και ταυτόχρονα προσμονή, άγχος και λογοκοπία, την ίδια στιγμή που δεν πρέπει να παραδοθούμε στις λογοκοπίες. Όμως, θα ήθελα να πω ότι μέσα σε αυτές τις αναμφίβολα πολύ δύσκολες συνθήκες διαμορφώνονται και γεννιούνται ιδέες, κάποιες πραγματικά νέες και δυναμικές και άλλες λίγο έως πολύ αποπροσανατολιστικές. Πρέπει, επομένως, αέναα να διαμορφώνονται και να διαμορφώνουμε κριτήρια ελέγχου. Έλεγε ο Τάκιτος ότι όσους περισσότερους νόμους έχει ένα κράτος τόσο πιο διεφθαρμένο είναι. Έγιναν σήμερα πολλές διαπιστώσεις, κάποιες κοινές διαπιστώσεις, θα έλεγα, σε σχέση με το δημόσιο. Έχει προβλήματα λειτουργίας, αποδοτικότητας, εξορθολογισμού, τεχνολογικής αναβάθμισης. Κάθε πολίτης που μπαίνει για ένα ζήτημα στο δημόσιο έχει την αίσθηση ότι βιώνει τη «Δίκη» του Κάφκα. Κύριο πρόβλημα του δημοσίου και της δημόσιας διοίκησης διαχρονικά ποιο είναι όμως; Είναι ο έλεγχος και η χειραγώγησή του από τις πολιτικές ελίτ, με τη γραφειοκρατία, την εργαλειοθήκη της γραφειοκρατίας, γιατί ο μεγαλύτερος συλλογικός εργοδότης είχε τη δυνατότητα αναπαραγωγής αυτών των ελίτ, μέσω του δημοσίου. Οι διαπιστώσεις είναι καλές. Είπαμε ότι σε αρκετές από αυτές μπορεί και να συμφωνήσουμε. Ποιο είναι το πολιτικό συμπέρασμα; Μετά από τις διαπιστώσεις πρέπει να βγαίνει ένα πολιτικό συμπέρασμα. Ποιος είναι ο στόχος; Υπήρχε στόχος και υπάρχει από κάποιες πολιτικές ελίτ: Η απονεύρωση του κοινωνικού χαρακτήρα της κρατικής λειτουργίας και η μεταφορά πόρων στην ιδιωτική σφαίρα. Άρα υπήρχε και εξακολουθεί να υπάρχει μια καλά ενορχηστρωμένη και πρωτοφανής προσπάθεια, με πολλές δόσεις προπαγάνδας και κατασυκοφάντησης του ρόλου, της αποτελεσματικότητας και εν τέλει της ίδιας της χρησιμότητας του δημοσίου τομέα. Όμως, ένα πραγματικό ερώτημα είναι πώς μπορεί να εκσυγχρονίζεται ο δημόσιος τομέας, η δημόσια διοίκηση. Αυτό μπορεί να γίνει με αξιολόγηση. Σωστά. Όχι, όμως, με αξιολόγηση που θα έχει προεπιλεγμένη αποτυχία. Με συγκρούσεις είπε χθες, νομίζω, ο κ. Βορίδης. Έχει μεγάλη σημασία να δούμε τι είπε. Είπε ότι οι μεγαλύτερες μεταρρυθμίσεις γίνονται με συγκρούσεις συμφερόντων. Σωστά. Ποιων συμφερόντων και πώς δημιουργούνται τα συμφέροντα; Τι δημιουργήθηκε στο δημόσιο; Δημιουργήθηκε, από τη μια, όλα αυτά τα χρόνια ένας συνδικαλισμός τύπου «ΠΑΣΟΚ». Τι σημαίνει αυτό; Σημαίνει καρεκλοκένταυρος, κρατικοδίαιτος συνδικαλισμός. Από την άλλη, ο τύπος της Νέας Δημοκρατίας προάγει κάτι άλλο: Φοβισμένους, αφυδατωμένους, ευπειθείς δημοσίους υπαλλήλους. Και η Αριστερά πήρε μέρος, ως ένα βαθμό, σε αυτά τα παιχνίδια, και η εσωκοινοβουλευτική και η εξωκοινοβουλευτική, με όποιον τρόπο μπορούσε. Τίποτα, όμως, από όλα αυτά δεν συνάδει με το λαϊκό συμφέρον και με τα συμφέροντα των εργαζομένων. Τίποτα δεν προάγει τα λαϊκά συμφέροντα και τα συμφέροντα των εργαζομένων. Η αλλαγή συνείδησης επιτυγχάνεται με την αυταρχικότητα; Κατά την άποψή μου, επιτυγχάνεται μέσα από μεγάλα γεγονότα. Όμως, υπάρχει κριτική που πάντα πρέπει να ακούμε και να προσέχουμε. Για παράδειγμα, σε σχέση με τα οργανογράμματα. Πράγματι χρειάζονται συγκεκριμένα οργανογράμματα, ενώ επίσης υπάρχει και η ανάγκη ανανέωσή τους. Υπάρχει πολλή συζήτηση για το χρονοδιάγραμμα. Το ακούσαμε πριν και από τον κ. Άδωνη Γεωργιάδη. Δίνουν και παίρνουν τα χρονοδιαγράμματα, πόσο το χρονοδιάγραμμα εδώ κ.λπ. Αλήθεια, τα σαράντα χρόνια Μεταπολίτευσης δεν είχαν κανένα χρονοδιάγραμμα; Η κριτική έγινε γύρω από δύο ζητήματα, όπως ειπώθηκε. Το ένα είναι σε σχέση με τα οργανογράμματα και το άλλο σε σχέση με την επιτροπή και τη στελέχωσή της. Πράγματι οι προτάσεις για την όποια βελτίωση νομίζω ότι θα είναι καλοδεχούμενες. Ωστόσο, θέλω να αναφερθώ λιγάκι σε αυτά που ακούγονται τον τελευταίο καιρό και τις τελευταίες ημέρες. Ξέρετε, κύριοι συνάδελφοι, οι ατάκες δεν δημιουργούν συνείδηση. Και νομίζω ότι δεν διδασκόμαστε και κυρίως δεν διδάσκεστε αρκετά από αυτά που συμβαίνουν στον κόσμο. Συνέλθετε! Αν νομίζετε ότι ο επόμενος πρωθυπουργός θα είναι ένας καλοαναθρεμμένος αστός που παίζει με τα κουβαδάκια του, αυταπατάσθε πλάνην οικτράν. Βλέπετε τι γίνεται στον κόσμο. Ψηφίζουν οι λαοί και όχι οι δημοσκόποι! Κοιμόμαστε με άλλο αποτέλεσμα και έρχεται άλλο αποτέλεσμα! Νομίζω ότι θα πρέπει να διαβάσουμε με προσοχή αυτά τα αποτελέσματα. Μου θυμίζετε λιγάκι τον δάσκαλο, όπως λέει ο Μπέρτολτ Μπρεχτ, ο οποίος κάνει πολλά σχέδια που σπάνια εκτελεί. Η λαχτάρα να φτάσει στον τελικό, συνήθως τον κάνει να μην κάνει τίποτα. Νομίζω ότι δεν θα πρέπει να κάνουμε μικροπολιτική σε σχέση με τον πολιτικό λόγο. Οφείλουμε να κάνουμε πολιτική με «π» κεφαλαίο, με «π» πραγματικό, με «π» πολυδιάστατο. Πολιτική χωρίς θεωρία δεν είναι πολιτική. Πολιτική χωρίς πολιτισμό δεν είναι πολιτική. Θεωρώ σήμερα ότι ο ρόλος του ΣΥΡΙΖΑ είναι να αγωνιστεί για να προχωρήσει στην επίλυση των θεμελιωδών δημοκρατικών και ανεξαρτησιακών προβλημάτων της χώρας. Και πιστεύω ότι η σύγκρουση με το σύστημα της διαπλοκής θα πάρει διαστάσεις επανάστασης. Και δεν πρόκειται να ευοδωθεί αν δεν αποκτήσει ευρύτερη κοινωνική και πολιτιστική διάσταση. Θεωρώ, λοιπόν, ότι έχουμε πολύ δρόμο μπροστά μας. Θεωρώ κυρίως ότι θα πρέπει να σταματήσουμε τη διάλυση του κοινωνικού ιστού και πάνω απ' όλα θεωρώ ότι η χώρα θέλει ενότητα, στήριξη του ενός με τον άλλο με υπομονή, επιμονή, πολιτισμό, συνεννόηση και δράση για ανατροπές. Σας ευχαριστώ.
Ευχαριστούμε, κυρία συνάδελφε. Τον λόγο έχει ο Υπουργός κ. Χριστόφορος Βερναρδάκης, γιατί θέλει να καταθέσει δύο τροπολογίες. Κύριε Υπουργέ, νομίζω ότι σας φτάνουν επτά λεπτά.
Εφτά λεπτά για δύο τροπολογίες;
Τροπολογίες είναι. Δεν είναι εισηγήσεις.
Θα κάνω και την ομιλία μου, κύριε Πρόεδρε. Θα αναπτύξω και τις δύο τροπολογίες και την ομιλία μου.
Ορίστε, κύριε Υπουργέ, έχετε δέκα λεπτά.
Η πρώτη τροπολογία, την οποία θέλω να υποστηρίξω, είναι η υπ' αριθμόν 772/11, η οποία αναφέρεται κυρίως στη Γενική Γραμματεία Συντονισμού. Εφόσον δεν είναι εφικτή η μεταφορά πιστώσεων από φορείς της γενικής κυβέρνησης για τους υπαλλήλους, η καταβολή των πάσης φύσεως αποδοχών και επιδομάτων της οργανικής τους θέσεις βαρύνει τον φορέα από τον οποίο έχουν αποσπασθεί, πλην εκείνων που συνδέονται με την άσκηση των καθηκόντων τους στον χώρο και τη θέση που δικαιολογεί την καταβολή τους. Οπότε, το υπόλοιπο καταβάλλεται από τη Γενική Γραμματεία Συντονισμού και τον προϋπολογισμό της. Αυτό, διότι πολλές φορές υπάρχει μια διαφορετική άσκηση εργασίας. Ξέρετε, η γενική γραμματεία αυτή είναι ένα επιτελικό γραφείο, το οποίο έχει επωμιστεί μεγάλο βάρος και στο θέμα των διαπραγματεύσεων με τους θεσμούς. Η δεύτερη τροπολογία είναι η υπ' αριθμόν 764/5, με την οποία εξομοιώνονται τα απαιτούμενα τυπικά προσόντα για την πλήρωση της θέσης του προϊσταμένου της υπηρεσίας διοίκησης με τα προσόντα των προϊσταμένων των άλλων οργανικών μονάδων της Γενικής Γραμματείας Συντονισμού. Αυτό για λόγους ισότητας των επιμέρους τμημάτων στις διαδικασίες της Γενικής Γραμματείας Συντονισμού. Η Γενική Γραμματεία Διοίκησης είναι αυτή που ασχολείται με τα διοικητικά και οικονομικά θέματα τα τρέχοντα της γραμματείας, οι άλλες αντίστοιχες μονάδες είναι οι μονάδες που έχουν μια κατανομή με βάση τη δομή των Υπουργείων και της ατζέντας σε επίπεδο κυβερνητικής πολιτικής. Και τώρα, μετά από αυτή τη διαδικασία, να περάσω στην ομιλία σε σχέση με το νομοσχέδιο. Το νομοσχέδιο είναι ένα κομμάτι της ευρύτερης διοικητικής μεταρρύθμισης που έχει ξεκινήσει η Κυβέρνηση. Είχαμε τον ν.4369 «Μητρώο επιτελικών στελεχών, διαδικασίες επιλογής προϊσταμένων και στελεχών στο δημόσιο, αξιολόγηση». Έχουμε το νομοσχέδιο της κινητικότητας τώρα, εθελούσια κινητικότητα, όπως πρέπει να γίνεται σε όλους τους ζωντανούς οργανισμούς, στους οποίους οι επιλογές των εργαζομένων πρέπει να συνδέονται με τις ανάγκες των υπηρεσιών, αλλά αυτή είναι μια βασική αρχή. Τι συστήματα κινητικότητας είχαμε μέχρι σήμερα; Είχαμε τα κλασικά συστήματα κινητικότητας των αποσπάσεων και των μετατάξεων, οι οποίες υπογράφονται ή συνυπογράφονται από τις τρεις ή τέσσερις Υπουργούς, τεράστια γραφειοκρατία, πελατειακό κράτος βεβαίως, γιατί γίνεται χρήση όλης αυτής της διαδικασίας, άγνωστος αριθμός αποσπασμένων σήμερα στη διοίκηση, αποσπάσεις οι οποίες διαρκούν και δέκα χρόνια και επτά χρόνια, ενώ κρατούν τις οργανικές θέσεις στον παλαιό οργανισμό, ανορθολογισμός στην διοίκηση. Και είχαμε και τα συστήματα της περίφημης κινητικότητας της αλήστου μνήμης εποχής Μητσοτάκη, κατά τη διάρκεια της οποίας η κινητικότητα ταυτίστηκε με τις διαθεσιμότητες και τις απολύσεις. Αυτό ήταν η πολιτική της κινητικότητας που ζήσαμε τα τελευταία χρόνια. Η κινητικότητα η δική μας είχε ένα πολύ σοβαρό χαρακτηριστικό και σας το θυμίζω: Ήταν για πρώτη φορά που ένα νομοσχέδιο, μια πολιτική της Κυβέρνησης ετέθη σε ηλεκτρονική προδιαβούλευση, πριν καν το Υπουργείο δώσει στη δημοσιότητα τις δικές του αρχές, τους δικούς του άξονες πολιτικής. Ήταν μια πρώτη πειραματική εφαρμογή με μεγάλη επιτυχία και με πολλά βεβαίως ζητήματα, που αναδείχθηκαν, αλλά πρέπει να το κρατήσουμε. Η κινητικότητα επίσης είναι πρωτοβουλία συμπληρωματική ενεργειών που γίνονται αυτή τη στιγμή σε όλο το φάσμα του δημοσίου. Σας θυμίζω, γιατί τα ξεχνάμε. Επιτροπή, η οποία σε ένα με δυο μήνες θα έχει προτείνει την αλλαγή όλου του κλαδολογίου του ελληνικού δημοσίου, χίλιοι τετρακόσιοι σαράντα τέσσερις κλάδοι. Το 70% των υπαλλήλων ανήκουν σε κλάδους που έχουν από έναν έως δέκα υπαλλήλους. Είναι ο ορισμός του ανορθολογισμού, ο ορισμός του πελατειακού κράτους, με τον οποίο δομήθηκε αυτή η περίφημη ελληνική δημόσια διοίκηση. Οργανογράμματα. Έχει προχωρήσει σε πολύ βάθος η δουλειά στα Υπουργεία. Βεβαίως πιθανώς θα χρειαστούμε ένα - δυο μήνες από την 31η Δεκεμβρίου, διότι έχουμε και νέους οργανισμούς, οργανισμούς που γίνονται με σαφή πολιτική κατεύθυνση την ενίσχυση των δημόσιων πολιτικών και των δομών της δημόσιας διοίκησης που παράγουν δημόσιες πολιτικές και δεν κάνουν out sourcing και δεν κάνουν εμφανείς και αφανείς ιδιωτικοποιήσεις και μαζεύουν την διοικητική ύλη, με δημοκρατία, διαφάνεια και αξιοκρατία. Βεβαίως, είναι οργανόγραμμα ψηφιακό, για να ξέρει ο κάθε πολίτης πόσες οργανικές θέσεις, πού και με ποιο περίγραμμα εργασίας υπάρχουν σε όλο το μήκος και πλάτος του δημόσιου τομέα. Αυτά είναι στοιχειώδη ζητήματα εκσυγχρονισμού που θα έπρεπε να έχουν γίνει εδώ και πάρα πολλά χρόνια. Τι λέτε, κύριε Τζαβάρα; Δεν σημαίνει τίποτα το ψηφιακό οργανόγραμμα;
Θα σας απαντήσω μετά.
Να μου απαντήσετε. Αλλά μην μιλάτε, σας παρακαλώ πολύ. Ακούστε λίγο.
Εσείς δεν θα μου κάνετε υπόδειξη εάν πρέπει να μιλάω.
Ωραία.
Και αυτή τη στιγμή, με συγχωρείτε, αλλά πρέπει να ανακαλέσετε. Μόνο ο κύριος Πρόεδρος μπορεί να μου κάνει υπόδειξη.
Κύριε Τζαβάρα, σε αυτό έχετε δίκιο, αλλά δεν είναι η πρώτη φορά.
Επιτέλους πρέπει να γίνετε δημοκράτης. Επιτέλους θα πρέπει να υπάρξει δημοκρατία. Δεν έχετε το δικαίωμα να προσβάλλετε Βουλευτές. Είστε φιλοξενούμενη Κυβέρνηση σε αυτή την Αίθουσα.
Κύριε Τζαβάρα!
Εδώ, κύριε Υπουργέ, ασκείτε τη λαϊκή...
Κύριε Τζαβάρα, σεβαστείτε, όμως και το Προεδρείο.
Με προσέβαλε, κύριε Πρόεδρε!
Το ξέρω. Είπα ότι έχετε δίκιο.
Με προσέβαλε δεινότατα! Και αυτό βασίζεται στην άγνοια που έχει ως Υπουργός για την κοινοβουλευτική διαδικασία και το έργο που γίνεται σε αυτή την Αίθουσα!
Κύριε Τζαβάρα…
Παρακαλώ, να ανακαλέσει.
Παρακαλώ, κύριε Τζαβάρα. Αφήστε να ανακαλέσω εγώ όποιον είναι. Έχετε δίκιο για τη συγκεκριμένη παρατήρηση, αλλά δεν είναι η πρώτη φορά που συμβαίνουν και τέτοια πράγματα.
Κάποια στιγμή να μπει μια τάξη.
Μα, με καλή καρδιά λύνονται αυτά. Δεν είναι τώρα να αρχίσουμε συζήτηση. Κύριε Υπουργέ, συνεχίστε.
Είναι ψηφιακό, λοιπόν, το οργανόγραμμα, το οποίο θα μας δείχνει όλες τις οργανικές θέσεις με τα περιγράμματα εργασίας και έτσι ακριβώς θα οργανωθεί και το σύστημα της κινητικότητας. Αναγνώριση της προϋπηρεσίας στον ιδιωτικό τομέα εκτός δημοσίου για όλο το δημόσιο. Πολλές πρωτοβουλίες, δίδυμες πρωτοβουλίες και άλλες που έρχονται. Νόμος για τις ανεξάρτητες αρχές, νομοθέτηση κανόνων ανοικτής διακυβέρνησης και ούτω καθεξής. Επίσης, στο ίδιο νομοσχέδιο είναι και η υποχρέωση της διοίκησης σε ηλεκτρονική διακίνηση εγγράφων, ένα τεράστιο βήμα στη διαφάνεια. Και αυτό θα έπρεπε να έχει γίνει εδώ και πολλά χρόνια. Όχι μόνο διαφάνεια, αλλά και εξοικονόμηση πόρων. Το περίφημο «σπάταλο δημόσιο» από το οποίο η Νέα Δημοκρατία δηλώνει ότι θα εξοικονομήσει ένα σωρό χρήματα, δεν έκανε το στοιχειώδες, το να εξοικονομήσει περίπου 500 εκατομμύρια τον χρόνο από την ηλεκτρονική διακίνηση εγγράφων. Αφήνω τα ζητήματα δημοκρατίας, διαφάνειας, παράδοσης - παραλαβής Υπουργείων και ούτω καθεξής. Άκουσα ότι γυρίσαμε στον ν.4369 και στο κατά πόσο το μητρώο επιτελικών στελεχών υπάρχει - δεν υπάρχει, λειτουργεί - δεν λειτουργεί και τα λοιπά. Είναι όψιμη η αγωνία της Νέας Δημοκρατίας για τη λειτουργία του μητρώου, το οποίο δεν ψήφισε, όμως, όταν ήταν νομοθετική πρωτοβουλία της Κυβέρνησης. Πού βρίσκεται το μητρώο σήμερα; Είναι σε επεξεργασία οι περιπτώσεις χιλίων τριακοσίων εβδομήντα δημοσίων υπαλλήλων με υψηλά τυπικά προσόντα. Έχουν υποβληθεί οκτακόσιες έξι αιτήσεις καταγραφής. Αν μπείτε στο site του ΑΣΕΠ, το οποίο φιλοξενεί το μητρώο, υπάρχουν ήδη εγγεγραμμένες επτακόσιες δέκα. Συνολικά δηλαδή έχουμε δύο χιλιάδες εκατό δημόσιους λειτουργούς υψηλών τυπικών προσόντων που θα αποτελέσουν τη δεξαμενή όταν θα μπορέσουμε, προς το τέλος του χρόνου πια, να αρχίσουμε να έχουμε έναν τέτοιο ικανό αριθμό ανθρώπων, έτσι ώστε η επιλογή να γίνεται με κριτήρια αξιοκρατίας και διαφάνειας. Αυτή είναι η πραγματικότητα. Γιατί καθυστέρησε; Γιατί καθυστέρησε πράγματι. Μην ανοίγετε αυτή τη συζήτηση, γιατί αυτή η συζήτηση παραπέμπει σε δημόσιες συμβάσεις, σε προκηρύξεις και παραλαβές πληροφοριακών συστημάτων τα οποία δεν λειτουργούσαν, τα οποία ήταν προχρονολογημένα, τα οποία είχαν τεράστια προβλήματα λειτουργίας. Και αυτά κλήθηκε η Κυβέρνηση να τα διαχειριστεί με σεβασμό στις ανεξάρτητες αρχές του ΑΣΕΠ και στην ανεξάρτητη λειτουργία τους. Και χωρίς να εκθέσει κανέναν, προσπαθώντας να στηρίξει το έργο του ΑΣΕΠ και το έργο βεβαίως και της νομοθετικής πρωτοβουλίας του μητρώου, που έχει τη μεγάλη συγκατάθεση του κόσμου του δημόσιου τομέα. Μια άλλη κριτική που ακούστηκε: η μοριοδότηση, λέει, της κινητικότητας. Η κινητικότητα είναι κάτι απλό και κάτι τεχνικό. Ας φανταστούμε μια απλή και εύκολη διαδικασία. Ένας φορέας, παραδείγματος χάριν το Κέντρο Υγείας Ηγουμενίτσας, ζητάει οδηγό ασθενοφόρου, γιατί έχει κενή οργανική θέση στον οδηγό ασθενοφόρου. Τη θέση αυτή τη βγάζει στο σύστημα εσωτερικής κινητικότητας που υπάρχει στο δημόσιο και καλούνται όσοι θέλουν να πάνε να δουλέψουν στην Ηγουμενίτσα και έχουν την ειδικότητα αυτή, να καταθέσουν τις αιτήσεις τους. Ποια μοριοδότηση; Πιο διαφανής διαδικασία δεν υπάρχει. Και ποιος αποφασίζει; Η ίδια η δομή. Ο διοικητής και ο διευθυντής του κέντρου υγείας. Με ποιο κριτήριο; Και μπορεί να τους καλέσει και σε συνέντευξη και να αιτιολογήσει τη μία ή την άλλη επιλογή. Ποια συστήματα μοριοδότησης; Εκεί που ετέθη ζήτημα μοριοδότησης πραγματικά, «στρίψατε διά του αρραβώνος». Εκεί που ετέθη, στη μοριοδότηση των επιτελικών στελεχών του δημόσιου τομέα, εκεί που ετέθη το ζήτημα των γενικών διευθυντών, όχι μόνο μοριοδότηση δεν δεχτήκατε να ψηφίσετε στον ν.4369, αλλά σας κυνηγά και η πρακτική του διορισμού κατ' ανάθεση όλων των γενικών διευθυντών που υπάρχουν αυτή τη στιγμή στον δημόσιο τομέα. Σύγκρουση συμφερόντων: το μεγάλο πρόβλημα. Τι είναι η σύγκρουση συμφερόντων κατ' αρχάς; Ειρήσθω εν παρόδω, στην ελληνική νομοθεσία ελάχιστα πράγματα βρίσκουμε ή και τίποτα.
Σχεδόν τίποτα.
Τίποτα. Κάποιες χαλαρές διατυπώσεις στους κανονισμούς λειτουργίας κάποιων ανεξάρτητων αρχών και αυτό με πάρα, πάρα πολύ ελαστικότητα, ειρήσθω εν παρόδω. Τι είναι το φαινόμενο αυτό; Αναφέρεται στο κλειστό κύκλωμα πολιτικών προσώπων, που αφού δουλέψουν σε νευραλγικούς τομείς του δημοσίου, ελέγχοντας, ρυθμίζοντας, νομοθετώντας σε συγκεκριμένους τομείς της αγοράς, μεταπηδούν στον ιδιωτικό τομέα και στις εταιρείες τις οποίες ρύθμισαν προηγουμένως ως Υπουργοί. Αλλά και αντίστροφα. Από υψηλές θέσεις του ιδιωτικού τομέα, προς το δημόσιο και μάλιστα σε θέσεις ομοειδούς αντικειμένου. Περίπτωση Μπομπ Ρούμπιν στην Αμερική, Τιμ Γκάιντνερ. Μεγάλοι τραπεζίτες, οι οποίοι βρέθηκαν σε θέσεις Υπουργών Οικονομικών. Τεράστιο πρόβλημα. Υπόθεση Μπαρόζο, υπόθεση Σρέντερ και Γιόσκαρ Φίσερ στη Γερμανία. Πάρα πολλές περιπτώσεις. Και στην Ελλάδα έχουμε περιπτώσεις. Ας μην τις αναφέρουμε προσωπικά. Τι γίνεται, λοιπόν; Έχει τεθεί ένα θέμα. Ετέθη κατά βάση από τον Πρόεδρο των Ηνωμένων Πολιτειών μετά το 2010, διότι αυτή η διαπλοκή άρχισε να δημιουργεί μεγάλο πρόβλημα σε αυτή την τεράστια κοινωνία, σε αυτή την τεράστια αγορά των Ηνωμένων Πολιτειών - φανταστείτε! - πόσω μάλλον σε μικρές αγορές και μικρές κοινωνίας, όπως είναι οι ευρωπαϊκές, όπως είναι η Ελλάδα ή η Γαλλία, δηλαδή μεγέθη τα οποία δεν συγκρίνονται με τις Ηνωμένες Πολιτείες. Σε όσες χώρες επιχειρήθηκε να αντιμετωπιστεί το φαινόμενο, οι ρυθμίσεις επικεντρώνονταν στην εφαρμογή χρονικών περιόδων αποστασιοποίησης, είτε πριν είτε μετά. Χθες είχαμε τη δήλωση του Ζαν Κλοντ Γιουνκέρ, ο οποίος σε επιστολή του προς τον Πρόεδρο του Ευρωπαϊκού Κοινοβουλίου, Μάρτιν Σουλτς, προτείνει την επέκταση της περιόδου αναμονής, από τους δεκαοκτώ μήνες, που είναι σήμερα, στα δύο χρόνια για τους πρώην επιτρόπους και στα τρία χρόνια για τον Πρόεδρο της Κομισιόν. Διότι, έχει τεθεί τεράστιο πολιτικό, οικονομικό και ηθικό ζήτημα σε αυτή τη διαπλοκή των περιστρεφόμενων θυρών. Η ελληνική Κυβέρνηση έρχεται, λοιπόν, για πρώτη φορά να νομοθετήσει αυτή τη διαδικασία, σεβόμενη, βεβαίως, το μέγεθος της αγοράς, το μέγεθος της ελληνικής κοινωνίας. Υπάρχουν δύο τρόποι: η περίοδος αναμονής πριν και η περίοδος αναμονής μετά. Στην περίοδο αναμονής είμαστε αρκετά ελαστικοί, στη ρύθμιση του νόμου. Οφείλουμε να δηλώσουμε, εφόσον αναλαμβάνουμε θέσεις. Στην περίοδο μετά, είμαστε πιο σκληροί βεβαίως, διότι αφορά νομοθετημένες πράξεις που έχει κάνει, είτε ο προερχόμενος από τον ιδιωτικό τομέα είτε και από τον δημόσιο τομέα - διότι δεν αθωώνεται ο δημόσιος έναντι του ιδιωτικού σε αυτή την περίπτωση - και ορίζουμε σαν χρόνο αναμονής τα δύο χρόνια. Δηλαδή, δεν μπορείς να δουλέψεις σε ομοειδή αντικείμενα που ρύθμισες νωρίτερα από τα δύο χρόνια, τη στιγμή που η ευρωπαϊκή νομοθεσία ακολουθεί αυτή τη στιγμή την πολιτική των τριών χρόνων. Οι Γάλλοι το έχουν νομοθετημένο τρία χρόνια, πέντε η Αμερική και άλλες χώρες με ειδική νομοθεσία.
Αυτό αφορά τον Πρόεδρο της Κομισιόν.
Δεν μιλάμε για τον Πρόεδρο της Κομισιόν. Ο Πρόεδρος της Κομισιόν επεκτείνεται. Ο Γιουνκέρ προτείνει την επέκταση αυτής της διαδικασίας. Επομένως έχουμε μια συστοιχία νομοθετικών παρεμβάσεων. Προφανώς, θα πει κάποιος, στον έναν χρόνο αυτόν έχει συμβεί μια τεράστια διοικητική και νομοθετική αλλαγή. Η δημόσια διοίκηση αλλάζει ως προς τις δομές, αλλάζει ως προς τις νοοτροπίες, σιγά - σιγά βεβαίως, γιατί είναι ένας «δεινόσαυρος» που θέλει διαδικασίες, που θέλει να μάθει να λειτουργεί με διαδικασίες, με διαφάνεια, με ταχύτητα. Παραδείγματος χάριν, γνωρίζετε ότι μια από τις άλλες διατάξεις του νομοσχεδίου αυτού αφορά στην επιτάχυνση των διαδικασιών προσλήψεων, διορισμού. Δηλαδή, έχουμε το φαινόμενο από την ώρα που γίνεται μια πρόσληψη σε έναν οργανισμό, με τον τρόπο που γίνεται, με το ΑΣΕΠ κ.λπ., να περνάνε οκτώ, εννέα, δέκα μήνες και ο ενδιαφερόμενος ή η ενδιαφερόμενη να μην έχει αναλάβει καν έργο, να μην έχει αναλάβει την εργασία του. Τεράστια προβλήματα γραφειοκρατίας, όπου η διοίκηση οφείλει να αρχίσει να σέβεται κανόνες διαφάνειας και κανόνες δεοντολογίας. Βρισκόμαστε σε μια σοβαρή αλλαγή όλου του θεσμικού πλαισίου. Προφανώς το επόμενο διάστημα θα πρέπει να τρέξουμε πάρα, πάρα πολύ τα εφαρμοστικά. Ναι, πράγματι, δεν πρέπει να αφήσουμε τον κάθε επιτήδειο να μπλοκάρει την ηλεκτρονική διακίνηση εγγράφων μέσα στο δημόσιο. Δεν πρέπει να κλείσουμε το μάτι στο ότι δεν πρέπει να υπάρχει ψηφιακό οργανόγραμμα, γιατί - τάχα μου - αυτά είναι δευτερεύοντα πράγματα. Εάν δεν υπάρχει ψηφιακό οργανόγραμμα που στηρίζει όλη την πολιτική διαφάνειας των αποσπάσεων και μετατάξεων δεν πρόκειται να έχουμε ποτέ ένα σοβαρό, αξιοκρατικό και ορθολογικό σύστημα διαχείρισης του ανθρώπινου δυναμικού μέσα στο δημόσιο. Τελειώνω λέγοντας και θυμίζοντας ότι η κινητικότητα είναι ένα από τα εργαλεία που έχει το δημόσιο για να λύσει το θέμα της υποστελέχωσης. Δεν είναι «το» εργαλείο. Πρέπει, προφανώς, να πάμε σε μια άλλη λογική μεγαλύτερης δημοσιονομικής ελευθερίας. Αλλά τι θα μας βοηθήσει όλη αυτή η διαδικασία; Να καταγράψουμε πραγματικά τις ανάγκες, όχι γενικώς, όχι σε αριθμούς, αλλά και σε ποιοτικά δεδομένα. Να ξέρουμε, δηλαδή, ειδικότητες, βαθμούς εξειδίκευσης. Τι είναι όλο αυτό το σημερινό δημόσιο; Είναι εξακόσιες χιλιάδες άνθρωποι. Αλλά τι ακριβώς είναι; Πού είναι και τι χρειάζονται; Γιατί αυτό που χρειαζόταν πριν από έναν χρόνο πιθανόν να μη χρειάζεται σήμερα. Άρα έχεις μια ορθολογική πρακτική, απλή, διαφανή πάντα διαδικασία, γιατί μιλάμε για τις δημόσιες και το δημόσιο συμφέρον, να μπορέσουμε να διαχειριστούμε αυτό το ανθρώπινο δυναμικό.
Ολοκληρώστε, κύριε Υπουργέ.
Αυτό είναι απλό, στοιχειώδες. Θα έπρεπε όλοι να το είχαν υποστηρίξει, γιατί είναι κοινής λογικής, είναι αυτονόητο. Δεν υποκρύπτει καμμία σκοπιμότητα. Η μόνη σκοπιμότητα είναι η εθελούσια, δηλαδή η επιλογή των ίδιων των εργαζομένων για τη θέση την οποία θα δουλέψουν και το πού θα δουλέψουν, εφόσον βεβαίως υπάρχουν και ανάγκες και αυτό θα έπρεπε να υποστηριχθεί. Δυστυχώς εμφιλοχωρούν ακόμα αντιλήψεις άγονης αντιπολίτευσης αλλά χωρίς κανένα πρακτικό περιεχόμενο. Και αυτό είναι το ευχάριστο για εμάς και το δυσάρεστο για την Νέα Δημοκρατία. Στερούνται κάθε σοβαρότητος τα επιχειρήματα κριτικής που κάνουν στο νομοσχέδιο. Δυστυχώς δεν γίνεται αντιληπτό πολλές φορές πώς ορισμένα πράγματα μπορούν να προχωρήσουν και να γίνουν καλύτερα για τον ελληνικό λαό με απλές κινήσεις και απλές ιδέες.
Ολοκληρώστε, κύριε Υπουργέ.
Δυστυχώς είχαμε το πελατειακό κράτος και τη διαπλοκή. Αυτό προσπαθεί κάποιος να υπερασπιστεί και προσπαθεί να βρει τους τρόπους - τάχα μου - για να το δικαιολογήσει. Σας ευχαριστώ.
Ευχαριστούμε πολύ. Κύριε Τζαβάρα, έχετε ζητήσει τον λόγο.
Μετά τον κ. Τζαβάρα, θα μιλήσω και εγώ επί προσωπικού.
Κύριε Τζαβάρα, έχετε ζητήσει τον λόγο.
Υπόδειξη ήταν αυτή…
Δεν έχει σημασία. Χρειάζεται αυτοσυγκράτηση. Υπάρχει και μια κουβέντα παραπάνω.
Θα μας απαγορεύσετε να ζητήσουμε τον λόγο;
Θα σας εξηγήσω…
Ας αφήσουμε να πέσει και κάτι κάτω, κύριε Τζαβάρα!
…τι πρέπει να σέβεστε, όταν εισέρχεστε στο Κοινοβούλιο.
Μη μου κουνάτε το δάχτυλο εμένα.
Κύριε Υπουργέ, δεν κάνουμε συζήτηση εδώ. Υπάρχουν τρεις συνάδελφοι ακόμα να μιλήσουν.
Και ειδικά εσείς. Δεν ξέρω ποιος είστε!
Γιατί εγώ ξέρω ποιος είστε εσείς;
Κυρίες και κύριοι συνάδελφοι, σας παρακαλώ βοηθήστε το Προεδρείο. Κύριε Τζαβάρα, σας παρακαλώ! Κύριε Υπουργέ, τι ζητάτε τώρα εσείς, φασαρία;
Ζήτησα τον λόγο μετά από την ομιλία του κ. Τζαβάρα.
Με συγχωρείτε πάρα πολύ. Υπάρχει ένα Προεδρείο που διευθύνει τη συζήτηση. Υπάρχουν τρεις συνάδελφοι ακόμα να μιλήσουν. Σας παρακαλώ πολύ!
Κύριε Πρόεδρε, μισό λεπτό.
Πείτε μου τι θέλετε, κύριε Υπουργέ. Μην παίρνετε τον λόγο.
Θέλω να μιλήσω επί προσωπικού.
Από πού προέκυψε το προσωπικό;
Από την τοποθέτηση του κ. Τζαβάρα την ώρα που είχα πολιτική ομιλία στη Βουλή. Με διακόπτει και μιλάει εκτός διαδικασίας.
Κύριε Υπουργέ, θέλετε να μιλάτε χωρίς να παίρνετε άδεια; Με συγχωρείτε, δηλαδή!
Όχι, σας ζητάω την άδεια.
Σας παρακαλώ πολύ. Θα κατεβαίνατε από το Βήμα, χωρίς να ζητήσετε τον λόγο επί προσωπικού. Αποφασίσατε να ζητήσετε τον λόγο επί προσωπικού, επειδή σας ενόχλησε, τώρα, η δεύτερη παρέμβαση του κ. Τζαβάρα. Κι εγώ σας κάνω έκκληση, επειδή συζητάμε ένα νομοσχέδιο και υπάρχουν τρεις συνάδελφοί σας από κάτω που θέλουν να μιλήσουν. Ας μείνουμε λίγο στις θέσεις μας. Ας αφήσουμε λίγο στην άκρη τώρα αυτό το ζήτημα. Παρακαλώ πολύ. Ειλικρινά, επικαλούμαι την ευγένεια που όλοι έχουμε. Η κ. Λιβανίου έχει τον λόγο. Ορίστε, κυρία Λιβανίου, για επτά λεπτά.
Ευχαριστώ, κύριε Πρόεδρε. Κυρία και κύριε Υπουργέ, κυρίες και κύριοι συνάδελφοι, σήμερα είναι η Παγκόσμια Ημέρα ενάντια στη Βία κατά των Γυναικών. Για τη βία που γίνεται εδώ μέσα, δεν θα μιλήσω. Σήμερα, αλλά και κάθε άλλη μέρα, οφείλουμε να έχουμε στο μυαλό μας τη βία που εξακολουθούν να υφίσταται εκατομμύρια γυναίκες σε όλον τον κόσμο λόγω φύλου. Τα φαινόμενα βίας σε βάρος των γυναικών υπάρχουν σε όλον τον κόσμο, αλλού πιο έντονα και πιο ευδιάκριτα, αλλού πιο ήπια ή πιο ύπουλα. Βία δεν είναι μόνο η φυσική βία που μπορεί κάποιος να ασκήσει. Υπάρχουν πολλές μορφές κακοποίησης που λαμβάνουν χώρα καθημερινά και στην ελληνική κοινωνία, εντός κι εκτός της οικογένειας, στους χώρους εργασίας, σχεδόν σε κάθε έκφραση της κοινωνικής πραγματικότητας. Στη χώρα μας έχουν γίνει πολλά για να ευαισθητοποιηθεί η κοινή γνώμη, να ενημερωθούν οι γυναίκες και να χειραφετηθούν από τις πολλές μορφές κακοποίησης. Υπάρχουν δομές υποστήριξης και αλληλεγγύης στις γυναίκες - θύματα βίας και στα παιδιά, που πολλές φορές βιώνουν άμεσα τις διάφορες μορφές κακοποίησης. Το ελληνικό κράτος έχει σταθεί αρωγός στην προσπάθεια περιορισμού και εξάλειψης αυτών των φαινομένων. Το πρόβλημα, όμως, εξακολουθεί να υφίσταται και, δυστυχώς, έχει ενταθεί τα τελευταία χρόνια ως φυσική συνέπεια της οικονομικής κρίσης, της εκτίναξης της ανεργίας και των πολλών παθολογικών καταστάσεων που εμφανίζονται στην ελληνική κοινωνία. Δυστυχώς ο εκτεταμένος περιορισμός διαθέσιμων πόρων, τόσο στον δημόσιο όσο και στον ιδιωτικό τομέα, θρέφει αντικοινωνικές συμπεριφορές, διαμορφώνει νέες μορφές πίεσης και βίας, δημιουργεί μια πιο βίαιη κοινωνία και αυτό είναι άμεση συνέπεια της λιτότητας και όχι μια παράπλευρη απώλεια. Με το νομοσχέδιο το οποίο συζητάμε διαμορφώνεται ένα νέο, ενιαίο, πιο δίκαιο και αντικειμενικό σύστημα κινητικότητας στο δημόσιο. Η προσπάθεια αυτή, εκτός των αυτονόητων θετικών επιδράσεων που ευελπιστούμε ότι θα έχει στο σύνολο του ελληνικού δημοσίου, δημιουργεί και προϋποθέσεις διασκελισμού κάποιων απροσπέλαστων μέχρι σήμερα αιτημάτων που αντιμετωπίζουν πολλές οικογένειες δημοσίων υπαλλήλων. Θεσμοθετούνται κανόνες που θα επιτρέπουν σε αυτές τις οικογένειες να δουλεύουν στην ίδια πόλη, να μη χρειάζεται ο άντρας ή η γυναίκα να μετακινούνται πολλά χιλιόμετρα καθημερινά για να διατηρούν τη θέση εργασίας τους. Η δυνατότητα αυτή, που πλέον παρέχεται σε όλους μέσα από το ενιαίο σύστημα, θα βελτιώσει τις συνθήκες ζωής σε αυτές τις οικογένειες. Θα βελτιώσει το λεγόμενο μικροκλίμα εντός της οικογένειας και θα εξαλείψει έναν παράγοντα που μπορεί να προκαλέσει ακόμα και φαινόμενα βίας. Διότι είναι μορφή βίας να εξαναγκάζεται μια οικογένεια να διατηρεί δύο εστίες, να είναι σε μεγάλη απόσταση ο ένας από τους δύο γονείς όταν υπάρχουν παιδιά, να επωμίζεται ο ένας περισσότερα οικογενειακά βάρη από τον άλλον. Ταυτόχρονα δημιουργούνται οι αναγκαίες προϋποθέσεις καλύτερης αξιοποίησης του ανθρώπινου δυναμικού του ελληνικού δημοσίου, δημιουργείται ένα ενιαίο οργανόγραμμα, μια πλήρης εικόνα σε όλους για τις ανάγκες, τους υπεράριθμους και τους διαθέσιμους υπαλλήλους να μετακινηθούν. Η πρόβλεψη της διαμόρφωσης ενός πλαισίου κινητικότητας, θεμελιώνει στην εθελοντική και όχι στην υποχρεωτική μετακίνηση. Δημιουργεί, επίσης, τις προϋποθέσεις βελτίωσης της αποτελεσματικότητας του ανθρώπινου δυναμικού. Ένας υπάλληλος, που μετακινείται υποχρεωτικά από μια υπηρεσία σε μια άλλη, μπορεί να είναι δυσαρεστημένος, να μην έχει ενδιαφέρον για τα νέα του καθήκοντα, να μην έλκεται από το νέο περιβάλλον, να μην αποδίδει στη νέα του θέση. Αντίθετα, ένας άνθρωπος που επιθυμεί τη μετακίνησή του, είναι σχεδόν βέβαιο ότι θα αποδίδει περισσότερο, θα προσφέρει περισσότερο, θα ενδιαφερθεί και θα προσαρμοστεί πιο εύκολα στα νέα του καθήκοντα. Θεωρώ, λοιπόν, ότι το νέο σύστημα, που διαμορφώνεται, μπορεί να αλλάξει πολλά από τα διαχρονικά προβλήματα που αντιμετωπίζει το ελληνικό δημόσιο και να βελτιώσει σημαντικά τις υπηρεσίες που παρέχονται στους πολίτες, θέτοντας στην υπηρεσία τους ανθρώπους που επιθυμούν να βρίσκονται στη θέση που βρίσκονται. Τέλος, θα ήθελα να αναφερθώ στην τροπολογία που φέρνει η Κυβέρνηση και αφορά μεταξύ άλλων την «Ηλεκτρομηχανική» Κύμης. Δίνεται επιτέλους λύση σε ένα ακόμα πρόβλημα, που κληρονόμησε η σημερινή Κυβέρνηση από τις κυβερνήσεις της Νέας Δημοκρατίας και του ΠΑΣΟΚ, οι οποίες χωρίς κανέναν ενδοιασμό και με μόνο γνώμονα τον περιορισμό τού αριθμού των υπαλλήλων αποφάσισαν στα τυφλά να κλείσουν παραγωγικές μονάδες του κράτους, χωρίς καμμιά απολύτως πρόβλεψη για τους ανθρώπους που εργάζονταν σε αυτές. Ειδικά η περίπτωση της «Ηλεκτρομηχανική» Κύμης, μιας βιομηχανίας άμεσα συνδεδεμένης με τις Ένοπλες Δυνάμεις, όπου ασχολούνταν κυρίως γυναίκες, ήταν ένα δύσκολο σταυρόλεξο που η σημερινή Κυβέρνηση προσπάθησε και, έστω με καθυστέρηση, το επιλύει σήμερα δίνοντας διέξοδο σε αυτές τις οικογένειες με τη δυνατότητα μετάταξής τους σε άλλες υπηρεσίες του δημοσίου, όπου υπάρχει ανάγκη. Από την πρώτη στιγμή προσπαθήσαμε να βοηθήσουμε αυτούς τους ανθρώπους. Είχαμε δεσμευτεί ότι θα βρεθεί λύση. Το είχαμε υποσχεθεί και γίνεται σήμερα. Η επιμονή μας να υλοποιούμε αυτά για τα οποία δεσμευόμαστε είναι μία βασική μας διαφορά από τα συστήματα εξουσίας που προκάλεσαν την οικονομική μας καταστροφή. Εμείς αγωνιζόμαστε για τους ανθρώπους, για τη βελτίωση της ζωής όσων περισσότερων μπορούμε και όχι για τους αριθμούς, που βλέπουν τους ανθρώπους ως στατιστική και επιλέγουν με ποια νούμερα θα ασχοληθούν. Οφείλω, κλείνοντας, να δώσω τα συγχαρητήριά μου στον κ. Βίτσα και στο σύνολο της πολιτικής ηγεσίας του Υπουργείου Εθνικής Άμυνας αλλά και στα συναρμόδια Υπουργεία, που δεν εγκατέλειψαν την προσπάθεια, ακόμα και όταν δεν διαφαινόταν διέξοδος, αλλά εργάστηκαν με επιτυχία για να βρουν λύση, όταν όλες οι πιθανότητες ήταν εναντίον τους. Αυτή η εμμονή της Κυβέρνησης να δώσει λύσεις εκεί που φαίνεται να είναι αδύνατο, είναι η ελπίδα μας, είναι το μέλλον μας, είναι ο λόγος που η συντριπτική πλειοψηφία του ελληνικού λαού μάς στηρίζει και μας δίνει ώθηση να προχωρήσουμε μπροστά, να ανασυγκροτηθούμε, να σηκωθούμε όλοι μαζί ως κοινωνία δικαιοσύνης και αισιοδοξίας. Σας ευχαριστώ.
Ευχαριστώ, κυρία συνάδελφε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι φοιτητές και δύο συνοδοί τους από τη Ρωσική Προεδρική Ακαδημία Εθνικής Οικονομίας και Δημόσιας Διοίκησης. Η Βουλή τούς καλωσορίζει. Αγαπητοί φίλοι, σας ευχαριστούμε για την παρουσία σας.
Κύριε Πρόεδρε, ζητώ τον λόγο επί της διαδικασίας.
Μισό λεπτό. Θέλω να ανακοινώσω την εξέλιξη της συζήτησης, μήπως σας καλύψω. Ακολουθούν δύο συνάδελφοι ακόμα και κλείνει ο κατάλογος των ομιλητών. Από εκεί και πέρα έχει ζητηθεί να μιλήσουν με δευτερολογίες ο κ. Γεωργαντάς, ο κ. Παπαθεοδώρου, η κ. Μανωλάκου και ο κ. Τζαβάρας. Θέλετε και εσείς, κύριε Λάππα;
Για τέσσερα λεπτά, κύριε Πρόεδρε.
Οι εισηγητές δεν μιλάνε;
Εάν θέλετε μιλάτε.
Θέλω και εγώ.
Λέω τι έχουμε συζητήσει για να ολοκληρώσουμε τη συζήτηση και επειδή έχουν, κατά την εκτίμηση των πάντων, λεχθεί τα περισσότερα. Εάν θέλετε, όμως, προφανώς με βάση τον Κανονισμό έχετε δικαίωμα να μιλήσετε, αλίμονο.
Άλλωστε είμαστε πριν από τον χρόνο που υπολογίζαμε, οπότε ένα τετράλεπτο δεν πειράζει.
Ωραία, θα μιλήσει και ο κ. Λάππας και η κ. Θελερίτη.
Κύριε Πρόεδρε, ζητώ τον λόγο για να μιλήσω για κάποιες νομοτεχνικές βελτιώσεις.
Προηγείται η κυρία Υπουργός για νομοτεχνική βελτίωση. Έχετε τον λόγο.
Μία νομοτεχνική βελτίωση στο άρθρο 24 στο τέλος της παραγράφου 6 προστίθεται φράση ως εξής: «ή από άλλο πιστοποιημένο πάροχο αναγνωρισμένων πιστοποιητικών.» Αυτό γίνεται για λόγους εναρμόνισης με το Ενωσιακό Δίκαιο. Επίσης, έχει κατατεθεί μία τροπολογία, η με αριθμό 777, η οποία γίνεται δεκτή. Ωστόσο, θέλω να πω ότι θα αποτελέσει αυτοτελές άρθρο στον νόμο, το οποίο θα διαμορφωθεί ως εξής: «Επιτρέπεται, ύστερα από αίτηση, η απόσπαση υπαλλήλου δημοσίων υπηρεσιών, ΝΠΔΔ, ΟΤΑ Α΄ και Β΄ βαθμού για συνυπηρέτηση με υπάλληλο, σύζυγο ή συμβιούντα, κατά την έννοια του άρθρου 1 του ν.4356/2015, που υπηρετεί σε υπηρεσία ή αρχή εξωτερικού. Η απόσπαση διενεργείται στην υπηρεσία που είναι τοποθετημένος ο/η σύζυγος ή ο συμβιών ή σε άλλη υπηρεσία της ίδιας πόλης ή περιοχής, για όσο διάστημα εξυπηρετείται η ανάγκη της συνυπηρέτησης, με κοινή απόφαση των οικείων Υπουργών, μετά από γνώμη του προϊσταμένου της οικείας διπλωματικής ή προξενικής αρχής, στην περίπτωση που η απόσπαση γίνεται σε αυτή. Οι αποσπώμενοι, κατά τις διατάξεις του παρόντος υπάλληλοι, λαμβάνουν αποκλειστικά τις αποδοχές εσωτερικού από τον φορέα προέλευσης και δεν δικαιούνται επιδόματος υπηρεσίας αλλοδαπής.». Σας ευχαριστώ.
Χωριστό άρθρο είπατε, κυρία Υπουργέ;
Χωριστό άρθρο, ναι.
Κυρία Υπουργέ, να κατατεθούν, για να διανεμηθούν.
Καταθέτω στα Πρακτικά την προαναφερθείσα νομοτεχνική βελτίωση που αφορά το άρθρο 24.
Η κ. Κατσαβριά - Σιωροπούλου έχει τον λόγο εκ μέρους του ΣΥΡΙΖΑ.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, κατ' αρχάς θέλω να ευχαριστήσω τους συναδέλφους της Νέας Δημοκρατίας και ιδιαίτερα τον κ. Τζαβάρα και τον κ. Βορίδη, καθώς με τις τοποθετήσεις τους ενδυναμώνουν την πεποίθηση για την ορθότητα των επιλογών μας. Είναι αλήθεια ότι ως έμπειροι κοινοβουλευτικοί και ταυτόχρονα εκπρόσωποι του παλιού πολιτικού συστήματος δίνουν φιλότιμα μάχες οπισθοφυλακών σε τρία μέτωπα: Πρώτον, στο μέτωπο της δικαίωσης των συνολικά αποτυχημένων πολιτικών που άσκησαν όλα τα προηγούμενα χρόνια. Όμως, οι ίδιοι, οι υποτιθέμενοι οπαδοί του μικρότερου κράτους, δεν είναι αυτοί που το διόγκωσαν; Δεν είναι οι ίδιοι που, αντί να το επανιδρύσουν, το ξεχαρβάλωσαν; Δεν είναι η ανικανότητά τους που έφερε τους δανειστές για να το εξορθολογίσουν; Δεύτερον, στο μέτωπο του εξωραϊσμού της «τσαλακωμένης» από την αναλγησία εικόνας του βιαστικού και ανυπόμονου κ. Μητσοτάκη. Δυστυχώς γι' αυτόν, είναι πολύ νωπές ακόμη οι μνήμες στον χώρο της δημόσιας διοίκησης από τη σκληρή πολιτική που εφάρμοσε και ο ίδιος ως αρμόδιος Υπουργός του κ. Σαμαρά. Το τρίτο μέτωπο είναι αυτό της παρενόχλησης της Κυβέρνησης, ώστε να μην καταφέρει να ασκήσει αποτελεσματικά την πολιτική της. Τα στελέχη, λοιπόν, της Αξιωματικής Αντιπολίτευσης επιδίδονται σε μία συστηματική διαστρέβλωση του πραγματικού νοήματος των λέξεων. Αίφνης, ο αξιότιμος κ. Τζαβάρας μάς εγκάλεσε για την εθελούσια κινητικότητα των υπαλλήλων του δημοσίου που προωθούμε, λέγοντας ότι προσχωρήσαμε τάχα στη σκληρή λογική εναντίον των εργαζομένων. Και αυτό μόνο και μόνο επειδή χρησιμοποιούμε τη λέξη «κινητικότητα». Όμως, αυτό δεν αποκαλύπτει τίποτε άλλο από το γεγονός ότι πράγματι έτσι εννοεί η Νέα Δημοκρατία την κινητικότητα, δηλαδή ως εκδικητικό και πελατειακό μηχανισμό σε βάρος των εργαζομένων. Το μαρτυρεί αυτό διαχρονικά, άλλωστε, η κυβερνητική πρακτική, τόσο της Αξιωματικής Αντιπολίτευσης όσο και του άλλοτε σοσιαλιστικού ΠΑΣΟΚ. Κυρίες και κύριοι συνάδελφοι, η δημόσια διοίκηση αποτελεί βασικό πυλώνα της οικονομικής και κοινωνικής ανάπτυξης. Στον πυρήνα της είναι ο δημόσιος υπάλληλος ως υποκείμενο της λειτουργίας του, ως εντεταλμένος για την υλοποίηση των επιλογών της πολιτείας, ως φορέας και έκφραση δικαιωμάτων και υποχρεώσεων στο ευρύτερα οργανωμένο πεδίο της κοινωνίας. Η στελέχωση των φορέων του δημοσίου, η διεύθυνση του προσωπικού, η αξιοποίηση και η αξιολόγησή του, εν προκειμένω και η κινητικότητα των υπαλλήλων, για την οποία σήμερα νομοθετούμε, είναι βεβαίως ζητήματα πολιτικά με την έννοια ότι την ευθύνη για τη διασφάλιση της αποτελεσματικότητας, της αντικειμενικότητας, της αξιοκρατίας και της δικαιοσύνης την έχουν οι πολιτικές δυνάμεις που ασκούν την εξουσία, που καθορίζουν, δηλαδή, τους κανόνες και το πλαίσιο λειτουργίας των δημόσιων υπηρεσιών. Σε αυτή την κατεύθυνση είναι αναγκαίο να κινηθεί η πολιτική αντιπαράθεση, στην κατεύθυνση, δηλαδή, της ανάδειξης των κυρίαρχων προϋποθέσεων που θα μετατρέψουν το κράτος σε αναπτυξιακό συντελεστή και κοινωνικό αρωγό. Δεν θα αρνηθώ ότι ο ρόλος του κράτους διαχρονικά αποτελεί αντικείμενο σφοδρής πολιτικής διαμάχης, διαμάχης των κομμάτων και των συμφερόντων που εκπροσωπούν, για την εξουσία. Όμως είναι καιρός αυτή η διαμάχη να αποκτήσει ποιότητα, σοβαρότητα και αξιοπιστία. Και πρώτα - πρώτα πρέπει να αναγνωρίσουμε τον ρόλο, την αξία και την αξιοπρέπεια του εργαζομένου στο δημόσιο, να διαχωρίσουμε την ιδιότητα αυτού που απασχολείται στο δημόσιο από την άλλη, την αυτονόητη ιδιότητά του, αυτή του ενεργού πολίτη, να αποκαταστήσουμε την εμπιστοσύνη των πολιτών στον ρόλο των δημόσιων υπηρεσιών και αντίστροφα. Γιατί πόσο μακριά μπορεί να μας πάει αυτός ο διχασμός των εργαζομένων σε δημόσιους και σε ιδιωτικούς; Πόσο πειστική μπορεί να είναι η θεωρία του κοινωνικού αυτοματισμού; Πόσο θα αντέξει η προσπάθεια να μετακυλιστεί η ανικανότητα της παλιάς πολιτικής τάξης στις πλάτες των δημοσίων υπαλλήλων; Και στο τέλος - τέλος, θα γίνουμε κάποτε χώρα ευρωπαϊκή; Γιατί δεν βλέπουμε ότι το μέσο ευρωπαϊκό μέγεθος του δημόσιου τομέα αποτελεί το 44% της κοινωνικής οικονομίας; Πρέπει να κατρακυλήσουμε στο 33%, να γίνουμε στα αλήθεια «Μπανανία» για να ικανοποιήσουμε τους όρους του πρώτου μνημονίου; Έχουμε πλέον λιγότερους από εξακόσιες χιλιάδες δημόσιους υπαλλήλους. Με τον ένα ή τον άλλο τρόπο έχουν αποχωρήσει πάνω από τριακόσιες εβδομήντα χιλιάδες. Κυρίες και κύριοι συνάδελφοι, δεν φταίει ούτε ο ελληνικός λαός ούτε η δημοσιοϋπαλληλία για την κρίση. Είναι ο παρασιτισμός, η κλεπτοκρατία και η ιδεολογία της εξάρτησης του ντόπιου κατεστημένου και μεγάλων ξέων συμφερόντων που φταίνε. Είναι η πολιτική πρακτική των κομμάτων του παλιού πολιτικού συστήματος που εξέθρεψε νοσηρές νοοτροπίες και πρόσφερε πρόθυμα τις υπηρεσίες του στα κάθε λογής «τρωκτικά», πολλές φορές με το αζημίωτο. Ο ιδεολογικός μανδύας, που κατά καιρούς ενδύονται, δεν είναι παρά ένα φύλλο συκής, ένα προπέτασμα καπνού, για να συγκαλύψουν τις πραγματικές τους προθέσεις. Γι' αυτό, ειρήσθω εν παρόδω, ας μη μας κουνάνε το δάκτυλο κάποιοι, όπως ο κ. Βορίδης. Δεν είμαστε εμείς εξουσιομανείς. Δεν θαμπωνόμαστε από τα προνόμια και από τα κάλλη της εξουσίας. Άλλοι δεν μπορούν να ζήσουν χωρίς αυτά. Κύριε Πρόεδρε, η νομοθετική πρωτοβουλία της Υπουργού κ. Γεροβασίλη, την οποία θέλω κι εγώ από το Βήμα της Βουλής να ευχαριστήσω και να συγχαρώ για την ανάληψη των νέων της καθηκόντων, συμβάλλει ουσιαστικά στην αποτελεσματικότητα του κρατικού μηχανισμού. Εναρμονίζεται με τη στρατηγική του ΣΥΡΙΖΑ και της Κυβέρνησης να επιταχύνουμε την έξοδο της χώρας από την κρίση, με τη δημόσια διοίκηση και τους εργαζόμενους σε αυτή να αναλαμβάνουν τον πρωταγωνιστικό τους ρόλο. Υπερψηφίζουμε το παρόν νομοσχέδιο και καλούμε τα κόμματα, που θέλουν να αυτοαποκαλούνται φιλοευρωπαϊκά, να κάνουν κι αυτά μια καινούργια αρχή, αναλαμβάνοντας τις δικές τους ευθύνες και να υπερβούν τον παλιό κακό τους εαυτό. Ευχαριστώ.
Ευχαριστούμε την κ. Κατσαβριά - Σιωροπούλου. Τον λόγο έχει ο κ. Δαβάκης από τη Νέα Δημοκρατία, ο οποίος είναι και ο τελευταίος ομιλητής εκ του καταλόγου και στη συνέχεια θα ξεκινήσουμε τον κύκλο των δευτερολογιών των εισηγητών και των ειδικών αγορητών Ορίστε, κύριε Δαβάκη, έχετε τον λόγο.
Σας ευχαριστώ, κύριε Πρόεδρε. Οι συνάδελφοι της κυβερνητικής πλευράς κατά την ομιλία τους χαρακτηρίζονται συνεχώς, αδιαλείπτως, ασταμάτητα από μία προσωπική θα έλεγα πολιτική - για να το πούμε πιο χαλαρά - εμπάθεια απέναντι σε μια ιστορική παράταξη. Και το λέω αυτό με τη γνώση και την εμπειρία που αποτυπώνουμε προσφάτως από την κυρία συνάδελφο η οποία κατήλθε προηγουμένως του Βήματος. Δεν υπάρχουν σε αυτές τις περιπτώσεις «εμείς κι εσείς», ούτε δάκτυλα ξέρουμε να κουνάμε ούτε να δημιουργούμε εντυπωσιασμούς χωρίς νόημα. Αυτή τη στιγμή, σε αυτή την Αίθουσα, έχει εισαχθεί ένα νομοσχέδιο το οποίο προσπαθεί να δημιουργήσει μία νέα κατάσταση, μία ευοίωνη προοπτική στη δημόσια διοίκηση. Τα θετικά θα τα χειροκροτήσουμε. Τα αρνητικά, όπως έχουμε υποχρέωση, θα τα αντιμετωπίσουμε ως Αξιωματική Αντιπολίτευση. Ούτε δάχτυλα μας εψήφισε ο ελληνικός λαός να κουνάμε σ' εσας, που σας εψήφισε να κυβερνάτε, ούτε να δημιουργούμε φευγαλέες εντυπώσεις. Θα μιλήσω - και χαίρομαι που είναι ο κ. Βερναρδάκης στην Αίθουσα - για το ψηφιακό οργανόγραμμα. Αυτό που είπε η κυρία Υπουργός στην επιτροπή, ότι, δηλαδή, σήμερα στο δημόσιο υπάρχουν υπάλληλοι που η πολιτική ηγεσία δεν ξέρει πού βρίσκονται, είναι δεδομένο, είναι η πραγματικότητα, όχι η σημερινή, αλλά για όλες τις πολιτικές ηγεσίες οι οποίες πέρασαν από το Υπουργείο Δημόσιας Διοίκησης. Έγινε μια προσπάθεια από τον νυν Αρχηγό της Νέας Δημοκρατίας, μια σημαντική, ουσιαστική προσπάθεια, η οποία λοιδορήθηκε, κατηγορήθηκε και σταμάτησε να προχωράει. Όμως, εν πάση περιπτώσει, θεμέλιο και εργαλείο για την αποτύπωση και τη διαχείριση των πόρων του δημοσίου είναι το ψηφιακό οργανόγραμμα του άρθρου 16. Στην ακρόαση των φορέων προσήλθε ο Οργανισμός Ανοιχτών Τεχνολογιών, ο ΕΕΛΛΑΚ, ο οποίος σας έδωσε ένα σχέδιο τροπολογίας. Είναι ένα σημαντικό κείμενο. Είχα την ευκαιρία να το διαβάσω, κυρία και κύριε Υπουργέ. Θα σας το δώσω κατερχόμενος του Βήματος και θα παρακαλούσα θερμά να το δείτε ξανά. Είναι μια σημαντική συμβολή στη νομοθέτηση την οποία κάνουμε. Εμείς δεν είμαστε εναντίον του ψηφιακού οργανογράμματος, γιατί το ψηφιακό οργανόγραμμα δεν είναι οι κενές θέσεις και τα καθήκοντα για να διευκολύνει την κινητικότητα, αλλά είναι μια πλήρης και συγκεκριμένη αποτύπωση όλων των δομών του δημοσίου, προκειμένου να βοηθήσει. Θεωρώ ότι το κείμενο, το οποίο σας ενεχείρισε ο ΕΕΛΛΑΚ προς αυτή την κατεύθυνση κατατείνει και θα σας βοηθήσει. Θα ήθελα να το δείτε ξανά.
Απάντησα στην επιτροπή για αυτό, κύριε Δαβάκη.
Κυρία Υπουργέ, να διευκρινίσουμε κάτι. Αν θέλετε να απαντήσετε και δέχεται ο κ. Δαβάκης να τον διακόψετε, γεγονός για το οποίο το Προεδρείο δεν αρνείται, θα πρέπει να μιλήσετε στο μικρόφωνο, για να καταγραφεί κιόλας η τοποθέτησή σας και να ακουστείτε. Κύριε Δαβάκη, επιτρέπετε προφανώς τη διακοπή.
Βεβαίως, και ευχαριστώ.
Ορίστε, κυρία Υπουργέ, έχετε τον λόγο.
Πήραμε το κείμενο που κατατέθηκε στην επιτροπή και απάντησα και στους κυρίους εκεί ότι είναι πάρα πολύ σοβαρό αυτό που καταθέτουν. Είναι, όμως, τεχνικά τα ζητήματα τού πώς ακριβώς θα γίνει παρακάτω. Τους είπαμε ότι θα το δούμε αμέσως μετά, γιατί δεν μπορούσαμε να νομοθετήσουμε στο γενικό πλαίσιο και ότι περαιτέρω θα συζητήσουμε - μπορεί να υπάρχει και αυτή η άποψη και κάποια άλλη - και θα προχωρήσουμε στην τεχνική επεξεργασία του πώς θα γίνει αυτό. Το έχουμε λάβει υπ' όψιν μας, δηλαδή.
Καλώς, ευχαριστούμε, κυρία Υπουργέ. Κύριε Δαβάκη, συνεχίστε παρακαλώ.
Απλώς σας λέω - και γι' αυτό εξέφρασα τη χαρά μου που βρίσκεται εδώ - ότι ο κ. Βερναρδάκης για τα τεχνικά θεωρώ ότι έχει μια ειδίκευση. Ο κ. Βερναρδάκης θα μπορούσε να συμβάλει σ' αυτού του είδους την υπόθεση, επειδή νομοθετούμε επ' αυτού, δηλαδή για το ψηφιακό οργανόγραμμα και επειδή αυτό το κείμενο είναι σημαντικό. Εγώ είμαι της άποψης - δεν ξέρω αν είστε κι εσείς - ότι ούτε παντογνώστες είμαστε ούτε τα ξέρουμε όλοι. Η κοινωνία και οι εξειδικευμένοι φορείς τα ξέρουν αυτά τα οποία νομοθετούμε. Θα πρέπει να το δείτε ξανά και ενδεχομένως να το εντάξετε σε μια προσεχή ή σε μια αμεσότερη κατάσταση. Τα χαρακτηριστικά που βελτιώνει η τροπολογία που σας ανέφερα - θέλω να ακουστεί αυτό - είναι τα εξής: πρώτον, η πληρότητα. Το άρθρο 16, αντιθέτως, περιορίζεται σε όσους αναφέρει προηγούμενο άρθρο του νομοσχεδίου, αφήνοντας εκτός οργανογράμματος ένα μεγάλο μέρος του δημοσίου. Η τροπολογία, όμως, περιλαμβάνει όλες τις μονάδες κι όλους τους υπαλλήλους. Δεύτερον, το ιστορικό. Το άρθρο 16 δεν προβλέπει να τηρείται ιστορικό. Αυτό πρέπει να το δείτε. Συνεπώς δεν υποστηρίζει τεκμηριωμένη αξιολόγηση των μεταβολών στον χρόνο. Τρίτον, η αξιοπιστία. Λέω τις αρχές - επαναλαμβάνω - οι οποίες διέπουν την τροπολογία. Το άρθρο 16 δεν προβλέπει κεντρικό αποθετήριο. Όταν επαναλαμβάνονται πληροφορίες σε πολλές βάσεις δεδομένων, προκύπτουν ασυμφωνίες στοιχείων, καθώς οι ενημερώσεις γίνονται χωριστά. Η τροπολογία όχι μόνο προβλέπει κεντρικό αποθετήριο, αλλά διασφαλίζει ότι τα οργανογράμματα των φορέων θα δημιουργούνται ως παράγωγα από το κεντρικό οργανόγραμμα. Τέταρτον, προσβασιμότητα. Το άρθρο 16 δεν προβλέπει την ελεύθερη με αιτιολογημένους περιορισμούς για λόγους εθνικής ασφάλειας πρόσβαση στα δεδομένα του ψηφιακού οργανογράμματος. Αυτό δεν συνάδει με τις αρχές της διαφάνειας ούτε με τις διεθνείς τάσεις και τις πρακτικές. Τέλος, η υποχρεωτικότητα. Η τροπολογία επιβάλλει κάθε αλλαγή δομής ή στελέχωσης να ισχύει μόνο αν έχει λάβει αριθμό καταχώρισης στο οργανόγραμμα κατά το πρότυπο της «ΔΙΑΥΓΕΙΑΣ» ή του «ΑΔΑΜ», των συμβάσεων και των εντολών πληρωμής. To παράδειγμα που έφερε ο κύριος Υπουργός, του κέντρου υγείας «Χ», εγώ θα πω της Αρεοπόλεως στην περιφέρειά μου, που ζητάει έναν οδηγό ασθενοφόρου, είναι πολύ σημαντικό. Όμως, θεωρώ ότι ενισχύεται και ενδυναμώνεται με αυτού του είδους τη θέαση που η τροπολογία της ΕΕΛΛΑΚ σας δίνει. Διότι έτσι θα υπάρχει και διαφανής διαδικασία και πληρότητα και όλα αυτά τα στοιχεία, τα οποία συνθέτουν τα χαρακτηριστικά αυτής της πρότασης. Αυτές είναι σκέψεις ενός ανθρώπου με ειδίκευση, του κ. Ρηγόπουλου, ο οποίος μου έδωσε την άδεια να αναφέρω το όνομά του και ο οποίος μου έδωσε τα στοιχεία και έχει εμπειρία πάνω στη δημόσια διοίκηση. Και καλό θα είναι αυτές οι περιπτώσεις, που αναφέρουμε ονομαστικά συνάδελφοι Βουλευτές σε αυτή την Αίθουσα, να καλούνται από την πολιτική ηγεσία να συνεισφέρουν με την εμπειρία τους, τη γνώση και την καινοτομία τους και, εν πάση περιπτώσει, και την αντικειμενικότητα που έχουν, σε ό,τι αφορά την απάλειψη διαφόρων κομματικών παρωπίδων, τις οποίες ενδεχομένως κι ο ομιλών και άλλοι μπορεί να έχουμε. Αυτή τη στιγμή η χώρα μας βρίσκεται σε ένα σημείο που πρέπει να συμβάλουμε προς την κατεύθυνση της σωστής νομοθέτησης της διοίκησης, η οποία δυστυχώς έχει υποστεί τα πάνδεινα. Δεν είστε προϊόν παρθενογένεσης, συμμετείχατε σε κόμματα στον ελεύθερο ελληνικό βίο των τελευταίων σαράντα ετών και πλέον, συμμετείχατε σε πολιτικές δυνάμεις. Ο ελληνικός λαός που επί σαράντα χρόνια ψήφιζε τα παλαιά κόμματα σε ποσοστό 80% σας εψήφιζε με τα μονοψήφια ποσοστά που ξέρετε. Όμως, εν πάση περιπτώσει, στη διετία που κυβερνάτε γράφετε τη δική σας ιστορία. Όσο διαρκέσει αυτή η ιστορία με την ψήφο του ελληνικού λαού ελπίζω να έχει χαρακτηριστικά που μπορεί να μείνουν στο μέλλον. Λυπούμαι, αλλά μέχρι στιγμής με τη μισαλλοδοξία που αποτυπώνεται από πολλούς ένθερμους συναδέλφους μου στο Βήμα της Βουλής, που θυμίζουν άλλες εποχές, δεν βλέπω αυτή η αισιοδοξία να επιβεβαιώνεται. Ευχαριστώ.
Ευχαριστούμε τον κ. Δαβάκη. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και τρεις εκπαιδευτικοί συνοδοί τους από το Γενικό Λύκειο Αμφιλοχίας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Η κ. Θελερίτη, εισηγήτρια του ΣΥΡΙΖΑ, έχει τον λόγο.
Πριν αναφερθώ στο σημερινό νομοσχέδιο, θα ήθελα και εγώ με τη σειρά μου να πω δύο λόγια, με αφορμή την Παγκόσμια Ημέρα για την Εξάλειψη της Βίας κατά των Γυναικών. Πραγματικά, έχω βαθιά επίγνωση πως η βία κατά των γυναικών συνιστά ένα κομμάτι της ίδιας της δομής και της λειτουργίας των κοινωνιών μας, καθώς και ένα μέσο κοινωνικού ελέγχου των γυναικών, γι' αυτό και ιστορικά είναι ένα φαινόμενο που αντέχει στον χρόνο, ενώ παράλληλα αναπαράγεται διαρκώς μέσα από νέες μορφές και τεχνολογίες. Θέλω από αυτό το Βήμα της Βουλής, η οποία συμμετέχει ενεργά και στην Παγκόσμια Ημέρα για την Εξάλειψη της Βίας κατά των Γυναικών, καθώς και στην εκστρατεία της «λευκής κορδέλας», να ενώσω και εγώ, ως πρέσβειρα, τη φωνή μου με τις φωνές χιλιάδων και εκατομμυρίων γυναικών ανά τον κόσμο, στην Αμερική, στο Μεξικό, στην Ινδία, στην Τουρκία, στην Παλαιστίνη, στην Αίγυπτο, στην Πολωνία, στην Ιρλανδία, στην Ισπανία και στην Ελλάδα, δηλώνοντας με τον πιο απερίφραστο τρόπο πως καταδικάζουμε και έχουμε μηδενική ανοχή σε όλες τις μορφές βίας κατά των γυναικών, από όπου και εάν προέρχονται. Από αυτό το Βήμα, λοιπόν, της Βουλής των Ελλήνων και των Ελληνίδων ενώνουμε τη φωνή μας με το φεμινιστικό κίνημα και διεκδικούμε το δικαίωμά μας σε μια ζωή χωρίς βία, ως δικαίωμα απόλυτο και αδιαπραγμάτευτο. Έρχομαι τώρα στο σχέδιο νόμου. Αγαπητοί συνάδελφοι και συναδέλφισσες, θα πρέπει για πολλοστή φορά να επαναλάβουμε πως η κινητικότητα δεν αρκεί ούτε συνιστά πανάκεια για να αντιμετωπίσουμε τα σοβαρά προβλήματα που αντιμετωπίζει η διοίκηση και η αυτοδιοίκηση. Γνωρίζουμε πολύ καλά ότι απαιτούνται προσλήψεις, για να καλυφθούν τα κενά και για να μπορέσει το δημόσιο σήμερα να ανταποκριθεί στις σύγχρονες ανάγκες. Αγαπητέ συνάδελφε του ΚΚΕ, ποτέ δεν μιλήσαμε εμείς για το πλεονάζον προσωπικό, αλλά για αυτές τις ελλείψεις που δημιούργησαν οι πολιτικές των προηγούμενων κυβερνήσεων που οδήγησαν τετρακόσιες χιλιάδες υπαλλήλους στην έξοδο είτε μέσω της διαθεσιμότητας είτε μέσω των συγχωνεύσεων, με αποτέλεσμα να έχουμε ήδη αυτά τα αυξημένα προβλήματα σήμερα στη διοίκηση, όπως δυσλειτουργία, υποστελέχωση, αναποτελεσματικότητα, τα οποία μέρα με τη μέρα οξύνονται. Και ας μη μιλήσουμε για παραβίαση των εργασιακών και κοινωνικών δικαιωμάτων των εργαζομένων με την κατάργηση πολλών ειδικοτήτων που έγινε σε μια νύχτα. Ωστόσο, δεν μπορούμε να μη συμφωνήσουμε όλοι ότι η κινητικότητα μπορεί να έχει έναν στοιχειώδη εξορθολογισμό στην αναβάθμιση του υφιστάμενου μηχανισμού στη δημόσια διοίκηση. Και κενά υποδεικνύει και ελλείψεις και αδυναμίες και ιδιαίτερα με τον τρόπο που θα εφαρμοστεί αυτό το Ενιαίο Σύστημα Κινητικότητας και ιδιαίτερα με τον τρόπο της δημοσιοποίησης αυτού του συστήματος. Αγαπητοί συνάδελφοι της Αξιωματικής Αντιπολίτευσης, πραγματικά με κατέπληξε η ειλικρινής τοποθέτηση η οποία εκφράστηκε από τον κ. Βορίδη - και όχι μόνο, θα έλεγα - με την οποία δηλώσατε ευθαρσώς πως η Νέα Δημοκρατία όταν έρθει στην εξουσία, θα καταργήσει όλα όσα αλλάζουν με το παρόν νομοσχέδιο. Με αυτή τη δήλωση, πραγματικά δίνετε τη δυνατότητα στον ελληνικό λαό - και ίσως να μην το έχετε αντιληφθεί - να μάθει τις μελλοντικές σας προθέσεις, διότι τα χρόνια που προηγήθηκαν οι πολίτες γνωρίζουν τι έγινε, ποιες συγχωνεύσεις έγιναν, τι αποτελέσματα έφεραν αυτές και ποιες συνέπειες έχουν σήμερα οι δικές σας νεοφιλελεύθερες πολιτικές για τον δημόσιο τομέα και τι υφίσταται σήμερα ο δημόσιος τομέας. Και αλήθεια, αφού θα το καταργήσετε, γιατί τέτοια ανησυχία και ενδιαφέρον για την αξιοκρατία και τη διαφάνεια; Μήπως επειδή οι συγκεκριμένες νομοθετικές ρυθμίσεις περιορίζουν τις δικές σας πελατειακές σχέσεις, με τις οποίες κτίσατε όλο αυτό το δημόσιο σήμερα, στο οποίο όλες οι μετατάξεις και όλες οι αποσπάσεις εξυπηρετούσαν συγκεκριμένα την επιβίωση του πολιτικού κατεστημένου; Και όσοι έχουν εργαστεί στο δημόσιο θα θυμούνται πάρα πολύ καλά ότι για την πιο απλή γραφειοκρατική διαδικασία απαιτείται πολιτική παρέμβαση. Αυτό το σύστημα θέλετε να επαναφέρετε; Αυτόν τον εξορθολογισμό εννοείτε; Για να το αντιληφθούμε και εμείς και οι πολίτες αυτής της χώρας. Με το παρόν νομοσχέδιο, λοιπόν, σας δηλώνουμε ότι αυτό το Ενιαίο Σύστημα Κινητικότητας έχει αποκλειστικό και μόνο σκοπό να εξυπηρετήσει το δημόσιο συμφέρον, την ισότητα και τη διαφάνεια. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Σας παρακαλώ, δώστε μου δυο λεπτά ακόμα, κύριε Πρόεδρε. Όσο για τον υποχρεωτικό χαρακτήρα, δεν αποτελεί έκπληξη για εμάς η εμμονή σας, γιατί ως γνήσιοι εκφραστές αυτής της ακραίας νεοφιλελεύθερης ιδεολογίας είναι λογικό και αναμενόμενο να είστε ένθερμοι υποστηρικτές της υποχρεωτικότητας. Και κάποιος θα μπορούσε ίσως να το εξηγήσει και να αντιληφθεί, ότι αν είχε κάποιος ένα πλεονάζον προσωπικό, θα έπρεπε να δει και το κομμάτι αυτής της υποχρεωτικότητας. Όμως, με τόσο μεγάλο έλλειμμα και υποστελέχωση στον δημόσιο τομέα υπάρχει τελικά αυτή η ανάγκη της υποχρεωτικότητας; Για να μην πω ότι με αυτή τη διαφορετική αντίληψη που έχετε για το πώς εφαρμόζεται μια μεταρρύθμιση, δηλαδή ότι απαιτείται να υπάρχει η εμπλοκή όλων των φορέων οι οποίοι θα αναλάβουν να εφαρμόσουν αυτή τη μεταρρύθμιση, τελικά δεν μπορούμε να αντιληφθούμε αυτή την εμμονή σας. Μπαίνω στο κομμάτι της μοριοδότησης. Εδώ θα φέρω ένα παράδειγμα. Να γιατί δεν προβλέπεται η μοριοδότηση στην αξιολόγηση: Γιατί ακριβώς την αξιολόγηση την κάνει ο φορέας υποδοχής και αν - για παράδειγμα - έχουμε έναν υπάλληλο με τριάντα χρόνια εμπειρία και έναν άλλο νέο, ο οποίος μπαίνει με πτυχίο, διδακτορικό και ξένες γλώσσες, ποιον θα μοριοδοτήσει κάποιος περισσότερο από τους δύο; Διότι μια υπηρεσία μπορεί να έχει έναν μεγάλο αριθμό υπαλλήλων που να έχουν τριάντα χρόνια υπηρεσία και να έχει ανάγκη από τον νέο που έχει διδακτορικό και ξένες γλώσσες, ή το αντίστροφο. Αυτός, λοιπόν, είναι ο λόγος που η μοριοδότηση δεν μπορεί να σταθεί. Και τελειώνω με τους «εξαίρετους νόμους» των προηγούμενων κυβερνήσεων περί κινητικότητας, που ανέφερε ο κ. Τζαβάρας. Ναι, είναι γεγονός ότι επί υπουργίας του κ. Μητσοτάκη θεσπίστηκαν μια σειρά από ρυθμίσεις για την κινητικότητα και προέβλεπαν ανακατανομή προσωπικού βάσει πραγματικών αναγκών. Πραγματοποιήθηκαν; Όχι. Γιατί; Γιατί για να ολοκληρωθεί η μετάταξη ή η απόσπαση απαιτούσαν δύο χρόνια περίπου και όταν ερχόταν ο υπάλληλος να καλύψει τη θέση, είχε καλυφθεί, δεν υπήρχε. Οι νομοθετικές ρυθμίσεις 4093/2012 και 4172/13 που αναφέρατε, που προέβλεπαν την υποχρεωτική μετακίνηση των υπαλλήλων, τη γνώμη των υπηρεσιακών συμβουλίων και την αυστηρή τήρηση προθεσμιών. Αν δεν τηρούνταν αυτό, συνιστούσε σοβαρό πειθαρχικό παράπτωμα και οδηγούσε τελικά στη μη εφαρμογή. Άρα, δεν είχαμε εφαρμογή οποιουδήποτε νόμου τους οποίους εσείς θεωρείται εξαίρετους. Τέλος, όσον αφορά τη ρύθμιση της σύγκρουσης συμφερόντων, θέλω να αναφέρω το εξής: Η Κυβέρνηση προέβλεψε, αν το μητρώο δεν συμπληρωθεί από δημοσίους υπαλλήλους, να μπορεί να ρυθμίζεται και να συμμετέχει και ο ιδιωτικός τομέας και είχε δηλώσει και δεσμευτεί ότι θα φέρει και νομοθέτημα γι' αυτήν τη σύγκρουση συμφερόντων. Και το έφερε. Εγώ δεν καταλαβαίνω γιατί εκ μέρους της Αντιπολίτευσης γίνεται μια έντονη προσπάθεια να συσκοτιστεί αυτό. Αυτή η εμμονή, λοιπόν, στον ιδιωτικό τομέα δεν μπορεί να εξηγηθεί παρά μόνο με την προσέγγιση που έχει η Νέα Δημοκρατία στο άνοιγμα της διοίκησης στον ιδιωτικό τομέα. Τέλος, θα ήθελα να αναφερθώ στα ποσοστά, ιδιαίτερα σε αυτά που αφορούν…
Κυρία Θελερίτη, τρίτη φορά «τέλος». Δείτε, όμως, τώρα, έχετε φτάσει στα οχτώμισι λεπτά, φτάνουμε τα εννέα.
Δύο λεπτά.
Καλύψατε πλέον και τον διπλάσιο χρόνο από αυτόν που σας αναλογεί.
Τελειώνω. Για τις κατηγορίες των τριτέκνων και των πολυτέκνων θα αναφέρω ορισμένα στοιχεία απογραφής του 2011. Το πλήθος των οικογενειών με τρία παιδιά ανέρχεται στις εκατόν πενήντα οχτώ χιλιάδες οχτακόσιες τριάντα δύο. Το πλήθος των οικογενειών με τέσσερα παιδιά στις τριάντα χιλιάδες τετρακόσιες τριάντα μία και με πέντε παιδιά στις επτά χιλιάδες πεντακόσιες σαράντα τρεις. Άρα, η ποσόστωση έγινε κατόπιν μελέτης και ακολουθεί ανάλογα τα ποσοστά που υπάρχουν στον πληθυσμό. Κλείνοντας, τονίζω ότι πράγματι και στη δημόσια διοίκηση και συνολικότερα η Κυβέρνηση σχεδιάζει και νομοθετεί και εφαρμόζει διάφορα παράλληλα προγράμματα. Ο λόγος είναι πως με αυτόν τον τρόπο θεωρούμε ότι μπορούμε να πετύχουμε τον στρατηγικό στόχο της Κυβέρνησης, που είναι η έξοδος από την κρίση με την κοινωνία όρθια, με μια διοίκηση ανοιχτή προς τους πολίτες για την εξυπηρέτηση των πολιτών. Ευχαριστώ πολύ.
Τον λόγο έχει ο εισηγητής της Νέας Δημοκρατίας ο κ. Γεωργαντάς.
Ευχαριστώ, κύριε Πρόεδρε. Κύριε Πρόεδρε, είχα σκοπό να αναφερθώ λίγο στις λεπτομέρειες των άρθρων, σε επιμέρους άρθρα για να αιτιολογήσω και την ψήφο της Νέας Δημοκρατίας. Δεν μπορώ, όμως, να αποφύγω τον πειρασμό με βάση τους συναδέλφους που ακούστηκαν πριν από εμένα να κάνω και ένα μικρό τελικό σχόλιο. Θεωρώ ότι ήδη στη συνείδηση και του δημοσιοϋπαλληλικού κόσμου, αλλά και του Κοινοβουλίου, το συγκεκριμένο νομοθέτημα έχει αρχίσει και αμφισβητείται. Αμφισβητείται ως προς τη δυνατότητα να λειτουργήσει και ως προς τη δυνατότητα να εφαρμοστεί, καθώς οι προϋποθέσεις που θέτει και η προϊστορία που έχουμε πλέον να αναγνώσουμε από παρόμοιες νομοθετικές πρωτοβουλίες της Κυβερνήσεως δεν μας κάνουν καθόλου αισιόδοξους ότι οτιδήποτε προβλέπεται θα λειτουργήσει. Βεβαίως, η βασική μας θέση, την οποία νομίζω ότι και όλοι οι ομιλητές της Νέας Δημοκρατίας την κατέδειξαν είναι ότι δεν διασφαλίζεται η αντικειμενικότητα στην τελική επιλογή - που για μένα είναι το βασικότερο από όλα - και βεβαίως δεν εξυπηρετείται και η καλύτερη λειτουργία του δημοσίου, που πρέπει να είναι σκοπός και μέλημα της Κυβέρνησης, η καλύτερη εξυπηρέτηση του πολίτη, η κάλυψη όλων των κενών θέσεων. Αντιθέτως δημιουργείται μια προσδοκία εύκολων μετακινήσεων σε κάποιους υπαλλήλους, οι οποίοι φοβάμαι ότι θα διαψευστούν, γιατί και οι προϋποθέσεις δεν θα πληρούνται, αλλά και όταν θα έρθει η ώρα της κρίσης, θα δουν ότι δεν υπάρχει κανένα αντικειμενικό κριτήριο και ότι θα είναι έρμαια σε μια διαδικασία, στην οποία δεν υπάρχει κανένα εχέγγυο αξιοκρατίας. Σε σχέση τώρα με τα επιμέρους άρθρα, θέλω να αιτιολογήσω την ψήφο της Νέας Δημοκρατίας. Στο άρθρο 8, που προβλέπει ουσιαστικά τη στήριξη των υπηρεσιών που βρίσκονται σε παραμεθόριες περιοχές, η Νέα Δημοκρατία είναι, βεβαίως, υπέρ όποιου επιπλέον κινήτρου, πλην όμως θεωρούμε ελλιπή τη συγκεκριμένη πρόβλεψη, γιατί το σημαντικότερο για μένα, κυρία Υπουργέ, θα ήταν να υπάρχει ένας ελάχιστος χρόνος παραμονής σε αυτές τις υπηρεσίες. Δίνετε σημαντικά κίνητρα για όποιον πάει, αλλά δεν μπορούμε να μιλάμε κατ' ελάχιστον για όποιον πάει για ένα χρόνο απόσπαση και για δύο χρόνια μετάταξη. Θεωρούμε ότι πρέπει να δοθεί μία λύση η οποία να έχει περισσότερο οριστικά χαρακτηριστικά. Βεβαίως, είναι κάποιες υπηρεσίες δύσκολες, αλλά αυτή είναι η ευθύνη του κράτους, της πολιτείας μας, να φροντίσει για τη στελέχωση αυτών των υπηρεσιών σε απομακρυσμένες περιοχές. Δεν μπορεί να είναι λύση το να δώσουμε συγκεκριμένα - υπερβολικά κατά την άποψή μου, αλλά εν πάση περιπτώσει αυτό μπορεί να αξιολογηθεί από τον καθένα - κίνητρα για να πάει κάποιος εκεί, αλλά να πάει μόνο για ένα έτος, δηλαδή, πάει κατ' ελάχιστον για ένα έτος και έχει το μυαλό του πότε θα φύγει. Νομίζω ότι μία χρονική διάρκεια τουλάχιστον μίας τριετίας για απόσπαση ή μιας πενταετίας για μετάταξη, θα ήταν ένα διάστημα που θα έδινε τη δυνατότητα να πούμε όλοι εδώ σήμερα ότι ναι συμφωνούμε, γιατί πράγματι στηρίζονται οι υπηρεσίες σε παραμεθόριες περιοχές. Σε σχέση με το άρθρο 11 της συνυπηρέτησης, χαιρόμαστε που φέρνετε σε χωριστό άρθρο τη διάταξη που προβλέπει τη συνυπηρέτηση συζύγων ή συμβιούντων υπαλλήλων στο εξωτερικό, καθώς ο τρόπος που είναι διατυπωμένη η διάταξη για το εξωτερικό δεν θα μπορούσε να ψηφιστεί από εμάς. Αντιθέτως, θα στηρίξουμε τη διάταξη που είναι για το υπαλληλικό προσωπικό που υπηρετεί εντός της χώρας. Θα ήθελα να ακούσω - και δεν το άκουσα, αλλά δεν το είδα και στην αιτιολογική έκθεση - κάποια πλήρη αιτιολογία για τη μείωση του ποσοστού στους πολύτεκνους. Διάβασα την αιτιολογική έκθεση με προσοχή για το άρθρο 25 και ενώ αναφέρεται στην αύξηση, στους παλιννοστούντες που κάνει μείωση, γιατί δεν καλύπτεται το ποσοστό, δεν είδα ούτε μία κουβέντα για τους πολυτέκνους.
Τώρα πριν από λίγο δεν το ακούσατε;
Στην αιτιολογική έκθεση δεν υπάρχει τίποτα, όταν υπάρχει συνταγματική επιταγή για την πρόνοια απέναντι σε αυτούς τους ανθρώπους, όταν έρχεται το ανώτερο όργανό τους και προβάλλει τις αντιρρήσεις του στην ακρόαση φορέων και όταν βλέπουμε ότι υπάρχει ένα πραγματικά πολύ μεγάλο δημογραφικό πρόβλημα στη χώρα. Εμείς, ως Νέα Δημοκρατία, έχουμε καταθέσει επίκαιρη επερώτηση για το δημογραφικό πρόβλημα, η οποία θα συζητηθεί τις επόμενες ημέρες. Κατανοούμε πραγματικά αυτή σας την επιλογή. Πολύ σωστά ειπώθηκε από αυτό το Βήμα - και το επαναλαμβάνω και εγώ αυτήν τη στιγμή - πως όταν η Νέα Δημοκρατία αναλάβει ως Κυβέρνηση, αυτή τη συγκεκριμένη διάταξη θα την αλλάξει. Αυτό είναι μία δέσμευση της παρατάξεώς μας. Κύριε Πρόεδρε, σχετικά με το άρθρο 40 η Νέα Δημοκρατία κατανοεί τα ζητήματα που υπάρχουν στις επιχειρήσεις αυτές. Κατανοεί μέχρι ενός βαθμού την αναγκαιότητα που υπάρχει για τις μετατάξεις, όμως δεν είναι το πλαίσιο με το οποίο φέρνετε αυτή τη νομοθετική ρύθμιση ξεκάθαρο για να μπορούμε να στηρίξουμε μία τέτοια νομοθετική πρωτοβουλία. Θα δηλώσουμε «παρών» στη διάταξη αυτού του άρθρου. Διατύπωσα χθες στον κ. Βίτσα κάποιες ενστάσεις και επιφυλάξεις. Οι απαντήσεις δεν μου δίνουν το δικαίωμα να θεωρήσω ότι είναι ξεκάθαρο το πλαίσιο και η διαδικασία. Οπότε, η στάση της Νέας Δημοκρατίας θα είναι αυτή που προανέφερα. Τελειώνοντας, κύριε Πρόεδρε, θα ήθελα να πω ότι για μία ακόμη φορά διαπιστώσαμε ότι τα νομοθετήματα έρχονται με έναν τρόπο που δεν έχει χρονική αλληλουχία, δεν έχει σταδιακή κλιμάκωση. Είναι μόνο λεκτική από την πλευρά της Κυβέρνησης η έκφραση αυτή, ώστε να μπορούμε επί σταθερού εδάφους, επί θεσμοθετημένων και εφαρμοζόμενων πρακτικών να μπορούμε να νομοθετήσουμε και να κρίνουμε κάθε φορά τη νομοθετική πρωτοβουλία της Κυβέρνησης. Ερχόμαστε, λοιπόν, να αξιολογήσουμε σήμερα τη νομοθετική πρωτοβουλία της Κυβέρνησης, όταν είναι γνωστό ότι το Μητρώο Επιτελικών Στελεχών του δημοσίου που είναι πολύ βασικό και για τη λειτουργία αυτού του νομοθετήματος δεν έχει ακόμη αρχίσει να εφαρμόζεται. Νομίζω, λοιπόν, ότι θα πρέπει με πολύ πιο γρήγορα βήματα η Κυβέρνηση ακόμα και αυτές τις πρωτοβουλίες, που θεωρεί αυτή καλές, αν και εμείς τις αξιολογούμε πολλές φορές ως αρνητικές, σε κάθε περίπτωση, να τις στηρίξει. Ούτε η ίδια δεν στηρίζει τις δικές της νομοθετικές πρωτοβουλίες. Ευχαριστώ πολύ, κύριε Πρόεδρε.
Ευχαριστούμε τον κ. Γεωργαντά. Θα δώσω τον λόγο στον ειδικό αγορητή της Δημοκρατικής Συμπαράταξης τον κ. Παπαθεοδώρου.
Ευχαριστώ, κύριε Πρόεδρε. Κυρία Υπουργέ, κύριε Υπουργέ, είχα σκοπό να ξεκινήσω με ένα σχόλιο για την ημέρα σήμερα, αλλά νομίζω ότι ο χρόνος είναι περιορισμένος. Απλώς να πω ότι είναι χρέος της Βουλής των Ελλήνων να κατοχυρώσει μέσω της εκπαίδευσης, μέσω της παιδείας, ότι η βία στο μυαλό των παιδιών εξαλείφεται από την κουλτούρα, για να μην έχουμε σήμερα βία σε λεκτικό, σε σωματικό ή σε ψυχολογικό επίπεδο. Για το νομοσχέδιο και τις τροπολογίες, θα αρχίσω, κυρία Υπουργέ, με μια αναφορά στο ζήτημα της κινητικότητας, σε σχέση με ορισμένες ευαίσθητες περιοχές. Το είχαμε συζητήσει και στην επιτροπή. Δεν νομίζω ότι είναι νοητό σήμερα και με τη συνταγματική επιταγή για προστασία της νησιωτικότητας, αλλά και με αυτό που ονομάζουμε ευαίσθητες περιοχές, νησιωτικές και ορεινές περιοχές, όταν υπάρχει μια διαδικασία κινητικότητας, να μην χρειάζεται ούτε καν η απλή γνώμη, παραδείγματος χάριν του δημάρχου ή του προϊσταμένου μιας υπηρεσίας, για να εξηγήσει στην επιτροπή που θα αποφασίσει εάν οι ανάγκες του είναι ανελαστικές και να συμπεριληφθεί αυτό τελικά στο σκεπτικό της απόφασης για τη μετάταξη ή την απόσπαση του υπαλλήλου. Γιατί το λέω αυτό; Δεν χρειάζεται εδώ να υπάρξει και οπωσδήποτε δεν μπορεί να υπάρξει αποφασιστική γνώμη ή δέσμια γνώμη, αλλά απλή γνώμη ενός υπηρεσιακού παράγοντα στον Ερύμανθο ή ενός δημάρχου στην Τήλο ή στην Κάσο, όπως αναφέρθηκε, για το εάν θα πρέπει να μετακινηθούν εκείνη τη στιγμή οι υπάλληλοι της υπηρεσίας, στην οποία έχει την αρμοδιότητα, νομίζω ότι και λογικό είναι αλλά και αναγκαίο είναι για την προστασία και των αναγκών της υπηρεσίας και, βεβαίως, για τη διευκόλυνση του υπαλλήλου στο πλαίσιο της εθελούσιας κινητικότητας. Το λέω αυτό, γιατί η πρόσθεση τριών λέξεων, επικαλούμενοι τη συνταγματική επιταγή ότι σε ευαίσθητες περιοχές - ορεινές και νησιωτικές - χρειάζεται η έκφραση γνώμης του αρμόδιου υπηρεσιακού παράγοντα, είτε είναι ο δήμαρχος αυτός είτε είναι ο προϊστάμενος, νομίζω ότι θα καθοδηγήσει την επιτροπή και ως προς το περιεχόμενο και τις ανάγκες της υπηρεσίας, αλλά και τη δυνατότητα την οποία πρέπει να έχει ο υπάλληλος να μετακινηθεί, εάν αυτό είναι δυνατό κάθε φορά. Το δεύτερο είναι στο άρθρο 16, κυρία Υπουργέ. Το άρθρο 16 το ξανασυζητήσαμε, γιατί την ΕΕΛΛΑΚ την είχαμε καλέσει στην επιτροπή. Πράγματι, έκανε μια πολύ τεκμηριωμένη πρόταση. Κοιτάξτε, όμως, αυτή η τεκμηριωμένη πρόταση, που είναι πολύ τεχνική - σας το αναγνωρίζω έτσι όπως το είπατε προηγουμένως - έχει δύο βασικά στοιχεία: Να συνδέσουμε κάθε υπηρεσιακή μονάδα με έναν μοναδικό αριθμό αναγνώρισης - αυτό θα μπορούσατε να το γράψετε μέσα - και με αυτό να συνδεθεί το ΑΦΜ του κάθε υπαλλήλου.
Μα αυτό έχει γίνει.
Από εκεί και πέρα, αυτό θα διευκόλυνε την άμεση κατάρτιση των οργανογραμμάτων. Γιατί δεν είμαστε ενάντια στο ψηφιακό οργανόγραμμα, προς Θεού! Αυτό το οποίο λέμε είναι ότι θα πρέπει να υπάρξει μετά από τις αξιολογήσεις και τα περιγράμματα των θέσεων εργασίας, μια διαδικασία άμεσης σύστασης του ψηφιακού οργανογράμματος, γιατί χωρίς αυτό ο νόμος δεν εφαρμόζεται. Και δεν εφαρμόζεται όχι μόνο…
Κύριε Παπαθεοδώρου, υπάρχει η Ενιαία Αρχή Πληρωμών, η οποία είναι η ίδια η βάση.
Λοιπόν, κύριε Υπουργέ, δεν ήθελα να το θίξω, αλλά θα σας παρότρυνα να καθήσετε να διαβάσετε λίγο τον Κανονισμό.
Δεν έχει δικαίωμα να μιλάει ο κύριος.
Και σας το λέω αυτό, αφού δεν σας το λέει ο κύριος Πρόεδρος, που νομίζω ότι ήταν έτοιμος να σας το πει. Πρώτον, προηγουμένως…
Κύριε Παπαθεοδώρου, δεν ήθελα να σας διακόψω.
Με διέκοψε ο κύριος Υπουργός.
Σας διέκοψε ο κύριος Υπουργός. Κι επειδή η κυρία Υπουργός είχε διακόψει προηγουμένως τον κ. Δαβάκη, ο οποίος δέχθηκε τη διακοπή προκειμένου η Υπουργός να δώσει κάποιες διευκρινίσεις σε ερωτήματά του, γι' αυτό κι εγώ άφησα τον Υπουργό, μήπως διευκόλυνε και το δικό σας σκεπτικό.
Κατανοητό. Κύριε Πρόεδρε, πραγματικά να σας πω ότι δεν απηύθυνα ερώτηση στον κύριο Υπουργό.
Ναι, αλλά απευθυνθήκατε σε αυτόν.
Θα του απευθύνω μετά μια ερώτηση, μιας και είχε την καλοσύνη, εκτός από τις τροπολογίες, να τοποθετηθεί και επί του νόμου. Γι' αυτό σας είπα να διαβάσετε τον Κανονισμό. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Όχι μόνο δεν είχατε το δικαίωμα κοινοβουλευτικά να το κάνετε, κύριε Υπουργέ, αλλά και το ελάχιστο κοινοβουλευτικό τακτ θα έπρεπε να σας είχε οδηγήσει στο να το αποφύγετε. Αυτό, όμως, δεν είναι δική μου δουλειά. Αυτό, λοιπόν, που σας λέω είναι το εξής: Σχετικά με το άρθρο 16, μπορούμε να προχωρήσουμε σε μια άμεση κατάρτιση του μητρώου. Χωρίς το μητρώο δεν μπορούμε να προχωρήσουμε στο ψηφιακό οργανόγραμμα. Και αν δεν γίνει το ψηφιακό οργανόγραμμα, δεν έχουμε ούτε μετατάξεις ούτε αποσπάσεις ούτε κινητικότητα. Και βεβαίως, δεν το έχουμε έως την 30η Απριλίου. Κυρία Υπουργέ, να υπενθυμίσω το αίτημα πολλών υπαλλήλων για την ημερομηνία της 15ης Απριλίου 2017. Είναι αδύνατο να τη σεβαστεί το δημόσιο, γιατί, όπως σας είπα, είναι Μεγάλο Σάββατο, αλλά και, επίσης, θα γυρίσουν στην προηγούμενη υπηρεσία μια σειρά από εργαζόμενους, οι οποίοι βρίσκονται ενδεχομένως σε άλλες πόλεις και θα πρέπει να αλλάξουν οικογενειακή ζωή, όπως, επίσης, και μια σειρά από άλλες, αν θέλετε, υπαλληλικές ή προσωπικές καταστάσεις. Κοιτάξτε το, γιατί δεν είναι τίποτα. Το να πάει 30 Ιουνίου νομίζω ότι θα βοηθήσει αυτούς τους ανθρώπους, οι οποίοι, ούτως ή άλλως, είτε θα έχουν απορριφθεί είτε δεν θα μπορούν να κρατήσουν την απόσπασή τους και θα γυρίσουν στις προηγούμενες υπηρεσίες. Δεν αλλάζει τίποτα επί της ουσίας, μια ημερομηνία είναι. Κοιτάξτε το. Νομίζω ότι μπορούμε να το κάνουμε. Σε αυτό το πλαίσιο, εκφράζουμε την ικανοποίησή μας για τη νομοτεχνική βελτίωση του άρθρου 24. Είναι ορθό, αναγκαίο και ορθολογικό και πραγματικά θα το στηρίξουμε κι εμείς. Δυο λόγια για τις τροπολογίες. Υπάρχουν δυο τροπολογίες τις οποίες συνυπογράφει ο κ. Βερναρδάκης. Η πρώτη τροπολογία αναφέρεται στην περίπτωση που δεν είναι δυνατή η μεταφορά της πίστωσης από την υπηρεσία του υπαλλήλου στην υπηρεσία όπου έχει αποσπαστεί. Εφόσον δεν είναι εφικτή η μεταφορά πιστώσεων από φορείς της γενικής κυβέρνησης - ήταν ο νόμος του 2013- , η καταβολή των πάσης φύσεως αποδοχών και επιδομάτων της οργανικής τους θέσης βαρύνει τον φορέα από τον οποίο έχουν αποσπαστεί, πλην εκείνων που συνδέονται με την άσκηση καθηκόντων τους στον χώρο και τη θέση που δικαιολογεί τη καταβολή τους. Οπότε καταβάλλονται από τη Γενική Γραμματεία Συντονισμού. Αυτή είναι η τροπολογία που φέρνει ο κύριος Υπουργός. Εκ πρώτης άποψης, δεν βλέπω γιατί θα λέγαμε όχι σε μια τέτοια τροπολογία, όταν η θέση έχει μεγαλύτερη, αν θέλετε, αμοιβή από την προηγούμενη και κάποιος θα πρέπει να καλύψει αυτή τη διαδικασία. Κοιτάξτε, όμως, να δείτε, γιατί εδώ αρχίζουν οι πονηριές, κύριοι συνάδελφοι. Αυτή η τροπολογία έπρεπε να είχε συνοδευτεί από την υπουργική τροπολογία με γενικό αριθμό 764. Σύμφωνα με αυτή την τροπολογία, οι προϊστάμενοι των λοιπών οργανικών μονάδων της Γενικής Γραμματείας Συντονισμού επιλέγονται μεταξύ των υπαλλήλων της Γενικής Γραμματείας Συντονισμού, περιλαμβανομένων και όσων υπηρετούν με απόσπαση, οι οποίοι έχουν βαθμό Α΄ και είναι απόφοιτοι της Εθνικής Σχολής Δημόσιας Διοίκησης του Κέντρου Δημόσιας Διοίκησης ή διαθέτουν διδακτορικό δίπλωμα ή μεταπτυχιακό τίτλο σπουδών ετήσιας τουλάχιστον διάρκειας. Αυτό το οποίο θέλετε να κάνετε, κύριε Υπουργέ, είναι αποσπάσεις στη Γενική Γραμματεία Συντονισμού, οι οποίες θα είναι κατ' επιλογήν, όπως το έχετε κάνει μέχρι τώρα, και ταυτόχρονα, να συνδεθούν με τις νέες αμοιβές. Γιατί δεν το βάζετε μαζί; Γιατί δεν συνδέονται αυτές οι δύο τροπολογίες σε ένα κείμενο και τις φέρνετε σε δύο; Η απάντηση είναι ευνόητη. Τη σπάτε σε δύο τροπολογίες, έτσι ώστε από τη μια πλευρά, να χρησιμοποιηθεί - όπως έχετε το δικαίωμα - για να φέρετε τον πληθυσμό σε υπαλλήλους που θέλετε στη Γενική Γραμματεία Συντονισμού και από την άλλη, πάρα πολύ απλά για να αλλάξετε τη μισθολογική κατάταξη αυτών των υπαλλήλων. Δεν έχουμε κανένα λόγο να στηρίξουμε κάτι τέτοιο. Ευχαριστώ πολύ.
Ευχαριστούμε τον κ. Παπαθεοδώρου. Τον λόγο έχει η ειδική αγορήτρια του Κομμουνιστικού Κόμματος Ελλάδας κ. Μανωλάκου.
Η σημερινή μέρα, ναι, είναι μέρα κατά της βίας των γυναικών. Είναι κοινωνικό φαινόμενο, με συγκεκριμένες αιτίες οικονομικές, πολιτικές, κοινωνικές. Είναι η ακραία φυλετική διάκριση των εκμεταλλευτικών κοινωνιών. Βία δεν είναι μόνο η σωματική, αλλά και η ανεργία, οι εργασιακές σχέσεις - λάστιχο, οι απολύσεις, η εμπορευματοποίηση και η υποβάθμιση των κρατικών δομών και τόσα άλλα. Το λέω, γιατί και με αυτό το νομοσχέδιο, αν θέλετε, αποδεικνύεται και θρυμματίζεται η αυταπάτη για φιλολαϊκή διοίκηση του αστικού κράτους, όπου η αύξηση της κερδοφορίας θα συμβαδίζει με την ευημερία των μισθωτών και συνολικά του λαού. Είναι μέγα ψέμα! Μπορεί η κυρία Υπουργός ή η εισηγήτρια του ΣΥΡΙΖΑ να λέει ότι υπεύθυνοι είναι η Νέα Δημοκρατία και το ΠΑΣΟΚ. Βεβαίως, οι προηγούμενες κυβερνήσεις προώθησαν μια σειρά αντιλαϊκών νόμων, όμως και εσείς δεν τα καταργήσατε. Η αντιπαράθεση που γίνεται μεταξύ σας είναι για το ακίνητο της Κουμουνδούρου, όχι όμως για τις δεκάδες χιλιάδες κενά που χρειάζονται να καλυφθούν με προσλήψεις. Αντίθετα, το νομοσχέδιο φαίνεται ότι θα προχωρήσει και συγχωνεύσεις και καταργήσεις και ταυτόχρονα, θα προχωρήσει και το οριστικό κλείσιμο των εταιρειών των Ελληνικών Αμυντικών Συστημάτων, πετώντας τους εργαζόμενους στον δρόμο, στην αβεβαιότητα, δίνοντας ψεύτικες ελπίδες. «Δύναται να μεταταχθούν σε τυχόν κενές θέσεις άλλων οργανισμών ή εάν υπάρχουν σε υπηρεσιακές ανάγκες στους φορείς αυτούς», αναφέρεται στο άρθρο 40, όπως τροποποιήθηκε και με την τροπολογία 767, που ουσιαστικά το επιβεβαίωσε και ο Αναπληρωτής Υπουργός Εθνικής Άμυνας στην τοποθέτησή του χθες. Όμως και αν υπάρξουν - που εμείς το ευχόμαστε και γι' αυτό, αν θέλετε, θα εκφραστούμε με το «παρών» - δεν διευκρινίζονται οι όροι εργασίας, ο τύπος σύμβασης, το ύψος της μισθοδοσίας και άλλα δικαιώματα που θα είχαν οι εργαζόμενοι. Εάν τα καθορίζατε, θα ψηφίζαμε την τροπολογία, δηλαδή αν ήταν δεσμευτική για την εξασφάλιση δουλειάς σε όλους αυτούς τους ανθρώπους. Ωστόσο, να πω και το άλλο, γιατί είναι ένας σημαντικός χώρος: Για τη χώρα και τους εργαζόμενους ο Ενιαίος Φορέας Αμυντικής Βιομηχανίας χρειάζεται. Αυτό χρειάζεται και θα έχει αποστολή και την άμυνα της χώρας και τη διασφάλιση της εδαφικής της ακεραιότητας, αποδεσμευμένη από τις συμμαχίες του πολέμου. Και η ανεργία θα αντιμετωπίζεται και θα σταματήσουν και οι δεσμεύσεις και εξαρτήσεις σε πολεμικό υλικό και εξοπλισμούς από άλλες χώρες που εντάσσονται στους δολοφονικούς σχεδιασμούς του ΝΑΤΟ και της Ευρωπαϊκής Ένωσης. Σε ό,τι αφορά άρθρα που δεν τοποθετηθήκαμε χθες, εμείς λέμε ότι η αμοιβαία μετάταξη και η συνυπηρέτηση εντάσσονται στο καθεστώς του ενιαίου συστήματος κινητικότητας, δηλαδή αυστηροποιείται η μετάταξη και η συνυπηρέτηση, αφού απαιτούν νέους όρους. Συνολικά, όμως, το βασικό και το πιο κύριο είναι ότι αιτήματα για κάλυψη θέσεων περνούν από μια πρώτη κρησάρα Υπουργών και συντονιστών και από μια δεύτερη της Κεντρικής Επιτροπής Κινητικότητας. Υπάρχει, λοιπόν, χειροτέρευση στο θέμα της απόσπασης συνολικά. Για μας, μετατάξεις και αποσπάσεις και συνυπηρέτηση και αμοιβαία μετάταξη είναι κατάκτηση και δικαίωμα όλων των εργαζομένων, με κριτήριο τις ανάγκες τους. Καμμιά σύνδεση των μετατάξεων, των αποσπάσεων με την κινητικότητα και την αξιολόγηση. Να καλυφθούν τώρα όλα τα οργανικά κενά με προσλήψεις και με μόνιμους διορισμούς. Σε ό,τι αφορά το κεφάλαιο Β΄ με τα ασυμβίβαστα άσκησης, υπάρχουν δύο στοιχεία. Το ένα είναι ότι παίρνονται κάποια μέτρα για τη σύγκρουση συμφερόντων στην άσκηση καθηκόντων, αν και όλα είναι διάτρητα και δεν είναι μόνο η περίπτωση του Μπαρόζο αλλά και Επιτρόπων και άλλων, που πουλάνε μυστικά της διοίκησης για πλουτισμό. Όμως, αυτά τα μέτρα που προτείνετε, στα οποία θα εκφραστούμε με το «παρών», δεν μπορούν να συγκαλύψουν ότι θα φέρετε στελέχη από τον ιδιωτικό τομέα για μάνατζερ. Έτσι είναι, κύριε Βερναρδάκη. Το άνοιξε η Νέα Δημοκρατία το συνεχίζετε. Γι' αυτό εμείς λέμε «παρών». Με την ευκαιρία να πω ότι μας έδωσε στοιχεία εκπρόσωπος του δημοσίου στην ακρόαση που δείχνουν ότι έφυγε από το 2011 το 40%. Πριν τρία χρόνια συμπλήρωσαν ένα ειδικό έντυπο οι δημόσιοι υπάλληλοι για ψηφιοποίηση. Τι απέγινε; Το αναζητήσατε; Με την ευκαιρία να πω ότι και το άρθρο 16 θέλει συμπληρώσεις: Να υπάρχει πληρότητα, αξιοπιστία, προσβασιμότητα. Υπάρχουν προτάσεις, οι οποίες ακούστηκαν πριν και από τον συνάδελφο. Στο Κεφάλαιο Γ΄ ψηφίζουμε «παρών» στα περισσότερα άρθρα. Είναι αστικοί εκσυγχρονισμοί. Δεν αναιρούν τα όλο και μεγαλύτερα προβλήματα υποστελέχωσης που οδηγούν σε κατάρρευση κυρίως κοινωνικών δομών, δηλαδή ό,τι αφορά τις ανάγκες του λαού. Καταθέσαμε δύο τροπολογίες που η κυρία Υπουργός δεν έκανε δεκτές γιατί, όπως είπε, χρειάζονται περισσότερες συνεννοήσεις. Τι ζητάμε; Για τους εργαζόμενους ζητούσαμε. Στη μία τροπολογία προτείνουμε την κάλυψη ενός μέρους των τεράστιων και μόνιμων αναγκών - που όλοι παραδεχόσαστε - των δημόσιων μονάδων υγείας και πρόνοιας, με τη μονιμοποίηση όσων εργάζονται, κατά τη δημοσίευση αυτού του νόμου, ως επικουρικοί με δελτίο παροχής υπηρεσιών ή με συμβάσεις, μετά από αίτησή τους. Δηλαδή, μιλάμε για στελέχωση με ειδικευμένους γιατρούς, νοσηλευτές, τεχνολόγους που θα εξυπηρετούν μόνιμες και διαρκείς ανάγκες ασθενών. Η άρνησή σας δείχνει ότι διαλέγετε επιλεκτικά. Ας πούμε, να σας πω κάτι. Την τροπολογία για την παράταση των συμβάσεων στην εταιρεία υδάτων στη Θεσσαλονίκη την κάνατε δεκτή. Και εμείς θα την ψηφίσουμε. Καλώς την κάνατε δεκτή. Όχι εξάμηνο. Μόνιμη και σταθερή δουλειά, αφού χρειάζονται αυτοί οι άνθρωποι. Ψηφίζουμε και την τροπολογία με αριθμό 771 για τη στελέχωση με μόνιμο προσωπικό στο Υπουργείο Πολιτισμού. Αποδεικνύει ότι η μορφή των εκτάκτων είναι σε βάρος και των εργαζομένων και του δημοσίου. Όμως, εδώ δεν βρήκατε τρόπο συνεννόησης και αποδοχής. Σε ό,τι αφορά τις υπουργικές τροπολογίες, θα ψηφίσουμε την τροπολογία με αριθμό 773. Στην τροπολογία με αριθμό 764 και στην τροπολογία με αριθμό 765 ψηφίζουμε «όχι». Ψηφίζουμε «παρών» στις υπόλοιπες τέσσερις. Ψηφίζουμε και την τροπολογία με αριθμό 777. Πίσω, λοιπόν, από τις διακηρύξεις για αποτελεσματική διοίκηση και κράτος κρύβεται η μεγάλη φοροαφαίμαξη του λαού και οι περικοπές δαπανών κοινωνικής πολιτικής, για να ακολουθήσει η κρατική ενίσχυση των εγχώριων ομίλων, ειδικότερα της καπιταλιστικής κερδοφορίας. Σε αυτό όλοι σας είσαστε σύμφωνοι. Γι' αυτούς, λοιπόν, τους λόγους καταψηφίζουμε το αντιδραστικό νομοσχέδιό σας.
Ευχαριστούμε την κ. Μανωλάκου. Τον λόγο έχει ο κ. Μπαργιώτας, ειδικός αγορητής από το Ποτάμι.
Ευχαριστώ, κύριε Πρόεδρε. Θα μιλήσω από τη θέση μου για δύο λεπτά, αν και νομίζω ότι δεν είναι σοφό πράγμα να επαναλαμβανόμαστε και να λέμε λίγο πολύ τα ίδια πολλές φορές. Είναι ένα νομοσχέδιο του οποίου η συζήτηση ολοκληρώθηκε, θυμίζω, με τη διαδικασία του επείγοντος, το οποίο εισάγει ουσιαστικά μια σειρά νομοθετημάτων, τα οποία θα ψηφιστούν τις επόμενες δύο, τρεις εβδομάδες με τις διαδικασίες του επείγοντος και του κατεπείγοντος, ως αποτέλεσμα της πίεσης της αξιολόγησης ή, αν θέλετε, της αδυναμίας της Κυβέρνησης να ετοιμάσει, να προετοιμάσει και να υποβάλει νομοσχέδια στον καιρό τους, ενδεχομένως και της απροθυμίας της Κυβέρνησης να συζητήσει εκτενώς θέματα για τα οποία γνωρίζει εκ των προτέρων ότι υπάρχουν προβλήματα. Επειδή άκουσα προηγουμένως την απάντηση που έδωσε η κυρία Υπουργός στον κ. Γεωργιάδη λέγοντας ότι πασχίζουμε να σώσουμε τη χώρα από την κατάσταση που τη φέρατε εσείς, απευθυνόμενος στον κ. Γεωργιάδη, θα ήθελα να σας πω ότι θα σας ταράξω, αλλά πολύ φοβάμαι ότι αυτό που πασχίζετε - και το έχετε πετύχει σε πολύ μεγάλο βαθμό - είναι να κατοχυρώσετε ότι είστε ακόμα μια πολιτική δύναμη η οποία στον τομέα της διοίκησης, της αξιοκρατίας και της μεταρρύθμισης στο δημόσιο έχει ακριβώς τις ίδιες επιδιώξεις και φιλοδοξίες με τους προηγούμενους. Νομίζω ότι το νομοσχέδιο αυτό το τεκμηριώνει με τον καλύτερο τρόπο, καθώς καλές ιδέες και πράγματα, που σε μεγάλο βαθμό είναι απαιτήσεις των «κακών» ξένων και είναι θετικότατα, όπως η διαφάνεια, η ψηφιοποίηση και η ανάρτηση όλων των κενών στο διαδίκτυο με ομοιογενή τρόπο, υπονομεύονται από το εντελώς διαβρωμένο με τον ίδιο παλιό τρόπο σύστημα επιλογής των υπαλλήλων που μετατάσσονται από επιτροπές, που θυμίζουν εφιαλτικά τον τρόπο με τον οποίον γίνονται όλες οι επιλογές στο δημόσιο. Δηλαδή με επιτροπές οι οποίες δεν έχουν καμμία αντικειμενική διαδικασία και καμμία έννοια αξιοκρατίας. Είπα και προχθές ότι το κόλπο είναι πολύ γνωστό. Πετάμε σε ένα καλάθι πολλά προσόντα, τα οποία συνεκτιμώνται, αλλά χωρίς καμμία αντικειμενική μέθοδο. Υπάρχουν μέθοδοι και όσοι θέλουν, ξέρουν πού θα τις βρουν. Και γνωρίζω καλά ότι ξέρετε κι εσείς πού θα μπορούσατε να τις βρείτε. Δυστυχώς, όμως, εδώ έχουμε τη διαιώνιση ενός κοτσαμπάσικου παλαιοκομματικού μηχανισμού, ο οποίος αποπειράται να εξυπηρετήσει τη συγκεκριμένη Κυβέρνηση με τον ίδιο τρόπο που εξυπηρετούσε και τις παλιές. Δεν θα μπω σε λεπτομέρειες για τα άρθρα και τις τροπολογίες, οι οποίες είναι το γνωστό κομπολόι που ακολουθεί. Πρόκειται για μικροδιευθετήσεις απαραίτητες ή λιγότερο απαραίτητες, για αλλαγές ή διορθώσεις στο δημόσιο. Θα μείνω, λοιπόν, εκεί. Νομίζω ότι είναι χαρακτηριστικό και πρέπει να τονισθεί ότι μια ακόμα πραγματικά μεγάλη μεταρρύθμιση παραπέμπεται με τον ίδιο τρόπο, όπως έγινε και το 2011. Θα εκφράσω, λοιπόν, την καχυποψία μου, παρά το γεγονός ότι θα ψηφίσουμε το άρθρο 24, κύριε Υπουργέ. Θα θυμίσω, όμως, ότι νομοθετήθηκε με τον ίδιο πάνω - κάτω τρόπο με το 2011. Και τότε εκκρεμούσαν προεδρικά διατάγματα. Νομοθετήθηκε ξανά με τον ίδιον ακριβώς τρόπο από τον κ. Κατρούγκαλο ως απόρροια των μνημονιακών δεσμεύσεων στην αρχή του 2015. Ο κ. Κατρούγκαλος, όπως κι εσείς σήμερα, νομοθέτησε την υποχρέωση να εκδώσει προεδρικά διατάγματα τα οποία δεν εξεδόθησαν ποτέ. Πολύ φοβάμαι ότι η πολιτική βούληση για την εφαρμογή της ψηφιοποίησης στο δημόσιο, η οποία είναι τεράστια, έλλειπε μέχρι τώρα. Όμως, επειδή μου κουνάτε το δάκτυλο, στο χωριό μου λένε «θα βήξω, μάνα μου, θα σε δω παιδάκι μου». Ωστόσο, είναι βασικό ότι όλη αυτή η διαδικασία τραβάει χρόνια. Το πρόβλημα είναι τεράστιο, όπως και η καθυστέρηση. Και αυτό είναι κάτι που ξέρετε. Ελπίζω να είστε ειλικρινείς. Εγώ είπα ότι θα το ψηφίσω. Η ελπίδα πεθαίνει τελευταία, αλλά αυτό είναι ένα τεράστιο πρόβλημα. Και θα κλείσω με την εξής παρατήρηση. Θυμίζω ότι σε κάποια παράγραφο του άρθρου 24 λέει το καταπληκτικό «οι υπηρεσίες μπορούν να χρησιμοποιούν τις πλατφόρμες που ήδη έχουν για περιορισμένο χρονικό διάστημα, μέχρις ότου…». Συγχωρείστε με, αλλά αυτό είναι καλό για αιτιολογική έκθεση. Για κείμενο του νομοσχεδίου το «περιορισμένο χρονικό διάστημα» δεν σημαίνει απολύτως τίποτα. Είναι ένα ευχολόγιο το οποίο μπορεί να γίνει, αλλά μπορεί και όχι. Χωρίς ρήτρες, κυρώσεις και σαφείς λεπτομερείς προβλέψεις δεν θα γίνει τίποτα. Και πολύ φοβάμαι ότι θα καταλήξουμε εκεί όπου είχαμε αρχίσει, δηλαδή στη νομοθέτηση ενδεχομένως μετά από δεκάξι μήνες πάλι της υποχρέωσης των υπηρεσιών να περάσουν στην ψηφιακή υπογραφή υπό την αίρεση της έκδοσης ενός προεδρικού διατάγματος. Σας ευχαριστώ.
Ευχαριστούμε τον κ. Μπαργιώτα. Κύριε Παπαχριστόπουλε, θα δώσω τον λόγο στην κυρία Υπουργό για μια νομοτεχνική βελτίωση. Ορίστε, κυρία Υπουργέ, έχετε τον λόγο.
Θέλω να καταθέσω μια τελευταία νομοτεχνική βελτίωση, κύριε Πρόεδρε. Στο τέλος της παραγράφου 1 του άρθρου 19 προστίθεται «Οι αποσπάσεις σε θέσεις που προβλέπονται από τον Κανονισμό της Βουλής των Ελλήνων διενεργούνται σύμφωνα με τις διατάξεις του», διότι προφανώς υπάρχει συνταγματική επιταγή και εξαιρείται.
Καλώς, κυρία Υπουργέ. Παρακαλώ να διανεμηθεί στους Βουλευτές. Ορίστε, κύριε Παπαχριστόπουλε, έχετε τον λόγο.
Ευχαριστώ, κύριε Πρόεδρε. Νομίζω ότι έχει σχεδόν εξαντληθεί - και μάλιστα, σε επίπεδο λεπτομέρειας - όλη η επιχειρηματολογία για το συγκεκριμένο νομοσχέδιο. Θέλω όμως, να επαναλάβω ότι για πολλές δεκαετίες ο πυλώνας επιβίωσης των πολιτικών κομμάτων, το λάφυρό τους ήταν η δημόσια διοίκηση, πελατειακές σχέσεις - δεν χρειάζεται να τα επαναλάβω - και κάπου προκαλεί αντιδράσεις, κάτι καινούργιο σε αυτό το κομμάτι. Χάρηκα που άκουσα τον κ. Βερναρδάκη, με τον οποίον είχα την τιμή και την τύχη να τα ξαναπούμε σε μια επίκαιρη ερώτησή μου για την ηλεκτρονική διακυβέρνηση. Πραγματικά, χάρηκα τον τρόπο που σε βάθος αποτίμησε την ανατομία αυτού του νομοσχεδίου και με κάλυψε σχεδόν, απόλυτα. Θέλω πάλι, να επαναλάβω δύο άρθρα, που για μένα είναι σταθμός, το άρθρο 24 συν το άρθρο 38, που έχουν σχέση με την ηλεκτρονική διακυβέρνηση. Θέλω δε, ακόμα να ξαναθυμηθούμε ότι δεν είναι μόνο τα έξι δισεκατομμύρια που χάνουμε από τη μη χρήση των ηλεκτρονικών υπογραφών. Είναι και άλλα επτά δισεκατομμύρια - το ξέρει ο κ. Βερναρδάκης - από το γεγονός ότι δεν εισπράττουμε φόρους και πρόστιμα λόγω της ανυπαρξίας ηλεκτρονικής διακυβέρνησης στη Δικαιοσύνη, όπου τετρακόσιες χιλιάδες υποθέσεις εκκρεμούν πάνω από τέσσερα χρόνια και υπάρχει χαρτούρα και πάει λέγοντας. Πιστεύω πραγματικά, ότι είναι ένα μεγάλο, καινοτόμο βήμα. Δεν είναι το μοναδικό. Κανένας Υπουργός δεν είπε υπερβολές. Και οι δυο νομίζω έχουν παραδεχθεί ότι είναι το πρώτο βήμα. Εγώ θέλω να πιστεύω - και το θεωρώ πάρα πολύ σημαντικό - ότι αυτή η Κυβέρνηση πιστεύει ότι η ηλεκτρονική διακυβέρνηση θα ανοίξει άλλες πόρτες και άλλους ορίζοντες στην ανάπτυξη της χώρας. Δεν θέλω να μακρηγορήσω περισσότερο. Θέλω όμως, όσο χρόνο μου απομένει, επειδή η επικαιρότητα τρέχει, να πω μερικά πράγματα, γιατί η χώρα βρίσκεται σε μία ιστορική μεγάλη καμπή, διαπραγματεύεται το δεύτερο μνημόνιο και χύνονται κάθε μέρα κροκοδείλια δάκρυα υπερβολών, καταστροφολογίας ότι πάμε για τέταρτο μνημόνιο ότι έχουμε νέα μέτρα. Ορθά κοφτά, λοιπόν - και παίρνω και την ευθύνη των όσων λέω - τα βραχυπρόθεσμα μέτρα για τη δεύτερη αξιολόγηση είναι σχεδόν δεδομένα και τα λέω κιόλας: Τα κυμαινόμενα επιτόκια γίνονται σταθερά, κάτω από 1% με 1,5%. Η παράταση - επιμήκυνση από 28 σε 32,5- δηλαδή παράταση τεσσεράμισι χρόνια - που θα μας δώσει πάνω από τέσσερα δισεκατομμύρια, επίσης είναι δεδομένη. Να πω ακόμα ότι όλο αυτό το έχει εκπονήσει το ESM και δεν χρειάζεται να περάσει από την εκλογική διαδικασία άλλων κυβερνήσεων. Τα λέω αυτά γιατί ο κ. Χουλιαράκης εχθές το είπε, το ξαναείπε. Θέλω επίσης, να υπενθυμίσω ότι το «BLOOMBERG» προεξοφλεί τη ρύθμιση του χρέους και εκεί αποδίδει το γεγονός ότι τα δεκαετή ομόλογα, για πρώτη φορά κατέβηκαν κάτω από το 7%, στο 6,92%. Τελειώνοντας, θα ήθελα ακόμα να πω ότι είναι ένας μαραθώνιος αυτή η ιστορική στιγμή, ιστορική καμπή για όλους μας, και είμαστε στα τελευταία δύο - τρία χιλιόμετρα από τα σαράντα δύο. Δεν υπάρχει περίπτωση να μην τερματίσουμε. Θα τερματίσουμε. Και επειδή γίνεται πολύς θόρυβος για τις εκλογές και κάτι τέτοια, είναι ιερή υποχρέωση αυτής της Κυβέρνησης, έχει πάρει συγκεκριμένη εντολή πριν ένα χρόνο και δύο μήνες, να μην ξαναγυρίσει ποτέ πάλι στις λίστες, πότε στη «SIEMENS», πότε στη ρεμούλα των εξοπλιστικών, πότε στη ρεμούλα των Ολυμπιακών Αγώνων, πότε στη διαφθορά και στη διαπλοκή. Είναι ρητή εντολή και έχει υποχρέωση αυτήν την εντολή να την τηρήσει ως κόρη οφθαλμού. Το λέω αυτό, γιατί θα κριθεί. Κατ'αρχήν, θέλω να πω κάτι για τον κ. Δαβάκη. Είναι πολύ ευπρεπής η τοποθέτησή του. Δεν είναι όλες οι φωνές ακραίες. Είναι μία πραγματικά ευπρεπής φωνή. Σε αντίθεση, άκουσα ένα παραλήρημα πριν από λίγο, που δεν μπορώ να καταλάβω πού οφείλεται και πιστεύω ότι αργά η γρήγορα, αυτό το παραλήρημα, θα γυρίσει ανάποδα σε αυτούς. Τελειώνοντας, θέλω να πω ότι εκλογές θα γίνουν το 2019 ρητά. Είναι εντολή των Ελλήνων πολιτών πριν έναν χρόνο και δύο μήνες. Ευχαριστώ πολύ.
Ευχαριστούμε τον κ. Παπαχριστόπουλο, με τον οποίο ολοκληρώθηκε ο κύκλος των δευτερολογιών των εισηγητών και ειδικών αγορητών. Έχουν ζητήσει ως τώρα δύο Κοινοβουλευτικοί Εκπρόσωποι να παρέμβουν. Οπότε, θα τους δώσουμε τον λόγο, με πρώτο τον κ. Τζαβάρα, Κοινοβουλευτικό Εκπρόσωπο της Νέας Δημοκρατίας. Μετά είναι ο κ. Λάππας και στο τέλος θα κλείσει η Υπουργός. Κύριε Τζαβάρα, έχετε τον λόγο.
Κύριε Πρόεδρε, υπάρχει ένα ζήτημα που μόλις προ ολίγου το αντιμετωπίσαμε. Το ζήτημα αυτό έχει να κάνει με την κοινοβουλευτική τάξη και την διεξαγωγή των συζητήσεων στο Κοινοβούλιο, όπως ακριβώς προβλέπει ο Κανονισμός της Βουλής. Φοβούμαι ότι αυτήν τη γενική συνείδηση δεν την έχουν αφομοιώσει κάποια από τα μέλη της Κυβέρνησης. Συνέβη, λοιπόν, προ ολίγου να έχουμε κατάφωρη παραβίαση και του άρθρου 64 του Κανονισμού και του άρθρου 66 από Υπουργό ο οποίος, χωρίς να είναι αρμόδιος για το νομοσχέδιο και κατά κάποιον τρόπο πέτυχε να υποκλέψει τον λόγο, ενώ ήταν στο Βήμα για να μιλήσει για τροπολογία που κατέθεσε, έφτασε στο σημείο να απευθύνεται και προσωπικά σε Βουλευτές. Είναι διπλή παράβαση αυτή. Πρώτον, γιατί ο λόγος δίνεται μόνον στον αρμόδιο Υπουργό και αρμόδιος είναι αυτός ο οποίος καταθέτει νομοσχέδιο ή καταθέτει τροπολογία. Η Βουλή δεν είναι λέσχη συζητήσεων, δεν είναι καφενείο, για να μπορεί οποιοσδήποτε περνάει από έξω να μπαίνει, να ανεβαίνει στο Βήμα και να λέει οτιδήποτε του περάσει από το μυαλό. Υπάρχει και ένα δεύτερο ζήτημα, το οποίο με προσβάλει προσωπικά, αλλά και ως Βουλευτή και ως Κοινοβουλευτικό Εκπρόσωπο της Νέας Δημοκρατίας. Δεν μπορεί εδώ Υπουργοί, απευθυνόμενοι στην Αξιωματική Αντιπολίτευση, να μιλούν με λόγια τα οποία δεν τιμούν τη δημοκρατία, αλλά ούτε και την κοινοβουλευτική διαδικασία. Δεν έχει το δικαίωμα κανένας Υπουργός, πρώτον, να υποδεικνύει σε Πρόεδρο της Βουλής κατά το πώς πρέπει να απονέμει και να κατανέμει τον λόγο και δεύτερον, για το πώς πρέπει να συμπεριφέρεται στον χώρο του Κοινοβουλίου και κατά τη διάρκεια της κοινοβουλευτικής διαδικασίας ο Βουλευτής. Κάποιοι προφανώς, δεν έχουν καταλάβει ότι η Κυβέρνηση σε αυτόν τον χώρο έχει θέση φιλοξενούμενου. Αυτός ο χώρος είναι ο χώρος όπου ασκείται πραγματικά και συμβολικά η λαϊκή κυριαρχία, αυτό δηλαδή που μας δίνει το δικαίωμα σήμερα και πάντα να λέμε ότι εδώ είναι ο τόπος της δημοκρατίας. Όποιος, λοιπόν, έρχεται σε αυτό εδώ το Βήμα και αγνοεί βασικές διατάξεις του Κανονισμού, προφανώς δεν σέβεται τη δημοκρατία. Και αυτό εμείς, τουλάχιστον στον βαθμό που μας επιβάλλει το δημοκρατικό καθήκον μας, δεν πρόκειται να το επιτρέψουμε. Υπάρχει και ένα δεύτερο ζήτημα και αρύομαι πάλι το δικαίωμα να μιλήσω επ' αυτού και περί αυτού από τον Κανονισμό. Γιατί παρ'όλο που υπέκλεψε τον λόγο ο κ. Βερναρδάκης, απευθύνθηκε προς τη Νέα Δημοκρατία και προσωπικά σε εμένα και μίλησε περί σοβαρότητος. Είπε ότι αυτά τα επιχειρήματα που είπαμε εδώ από την πλευρά της Αξιωματικής Αντιπολίτευσης στερούνται σοβαρότητος. Άρα, διερωτώμαι: Σοβαρός για την άποψη και την αντίληψη της πλειοψηφίας είναι αυτός που μπαίνει στη Βουλή, υποκλέπτει τον λόγο, μιλάει χωρίς να έχει το δικαίωμα, παραβιάζει επίσης το άρθρο 66 του Κανονισμού που απαγορεύει σε ομιλητή να απευθύνεται προσωπικά σε συγκεκριμένο Βουλευτή; Γιατί πρέπει να ξέρουμε - εσείς το ξέρετε - ότι οι ομιλητές από του Βήματος της Βουλής, αλλά και από τη θέση τους, απευθύνονται στη Βουλή και όχι σε συγκεκριμένο πρόσωπο. Και ερωτώ: Αυτή είναι η σοβαρότητα την οποία εμφανίζει το συλλογικό πρόσωπο της Κυβέρνησης; Εμείς, μ' αυτήν τη σοβαρότητα βεβαίως, δεν έχουμε καμμία σχέση και θα κρατήσουμε τις αποστάσεις που επιβάλλει η τήρηση της κοινοβουλευτικής διαδικασίας, έτσι όπως την προβλέπει ο Κανονισμός και έτσι ακριβώς όπως την θέλει το Σύνταγμα και οι νόμοι. Υπάρχει κι ένα άλλο ζήτημα, το οποίο τίθεται. Άρα, έχει σοβαρότητα ο Υπουργός, που, προκειμένου να μιλήσει για ένα νομοσχέδιο που συζητείται, καταφανώς αποδεικνύεται ότι δεν φρόντισε να ρίξει ένα βλέμμα - και μόνο ένα απλό βλέμμα - στην έκθεση του Επιστημονικού Συμβουλίου της Βουλής και να δει ότι είναι βασική αρχή, όχι μόνο για το υπαλληλικό δίκαιο, αλλά και για τη νομοθεσία που ισχύει και την οποία σήμερα έρχεται ο ΣΥΡΙΖΑ να τροποποιήσει, η οποία λέει ότι η σύνδεση του υπαλλήλου με συγκεκριμένη υπηρεσιακή θέση γίνεται με δύο τρόπους: Με τον διορισμό και με τη μετάταξη. Άρα, λοιπόν, η μετάταξη ή ο διορισμός είναι μια στιγμή στην υπηρεσιακή εξέλιξη του υπαλλήλου, που είναι εντελώς εξαιρετική. Διότι ο κανόνας θέλει τον υπάλληλο να παίρνει τη σύνταξή του, δηλαδή, να διανύει τον υπηρεσιακό του βίο μέχρι τέλους, εκεί όπου έχει διοριστεί. Άρα εδώ η μετάταξη, με βάση το άρθρο 103 του Συντάγματος, παράγραφοι 4 και 7- το είπα και χθες, αλλά δεν πήρα καμμία απάντηση - , πρέπει να ανατίθεται στο ΑΣΕΠ, ακριβώς γιατί κατά το Σύνταγμα αυτή η ανεξάρτητη αρχή είναι αρμόδια για να επιλέγει το προσωπικό που θα τοποθετηθεί σε συγκεκριμένη θέση, είτε κατά το διορισμό του είτε κατά τη μετάταξη του. Μάλιστα, όλη η θεωρία και όλη η ισχύουσα νομοθεσία, ακόμα και η νομολογία του Συμβουλίου της Επικρατείας, επιμένει να λέει, σε πείσμα των Υπουργών της Κυβέρνησης, που σέβονται, υποτίθεται, το Σύνταγμα, ότι με την μετάταξη γίνεται απόλυση από την οργανική θέση, που κατέχει ο υπάλληλος μέχρι τη στιγμή εκείνη, και διορισμός του στη νέα θέση. Άρα, εκ του λόγου αυτού, τα εχέγγυα, οι συνταγματικές εγγυήσεις της λειτουργίας του ΑΣΕΠ, επιβάλλεται. Αυτήν ακριβώς την πολύ απλή σκέψη, την απευθύνω σε όσους αμφισβήτησαν τη σοβαρότητα της Νέας Δημοκρατίας ως Κυβέρνηση. Την είχε τηρήσει ευλαβικά και μέχρι κεραίας ο τότε Υπουργός της Διοικητικής Μεταρρύθμισης, Κυριάκος Μητσοτάκης, όταν με τον ν.4172 άρθρο 91 σε συνδυασμό με την υπουργική απόφαση 222/74 έκανε και μοριοδότηση, όρισε τα κριτήρια της επιλογής και κυρίως έκανε κάτι, το οποίο σήμερα φαντάζει σαν όαση αμεροληψίας μπροστά στην αδιαφάνεια που επιβάλει το συζητούμενο νομοσχέδιο. Τι έκανε; Τη συνέντευξη, που είναι το πιο επισφαλές μέσο επιλογής, γιατί χωράει πολύ αυθαιρεσία. Την είχε ορίσει να είναι δημόσια και τα πρακτικά της συνέντευξης να είναι μαγνητοφωνημένα. Έχετε, λοιπόν, κύριοι της Κυβέρνησης το θάρρος, την τόλμη, τη δημοκρατική ευαισθησία που απαιτείται από μια δημοκρατικά εκλεγμένη κυβέρνηση, να κοιτάξετε τους υπαλλήλους που θέλετε να μετατάξετε στα μάτια και να τους πείτε ότι έχετε εξαντλήσει όλα τα περιθώρια που δίνει το Σύνταγμα στην κινητικότητα; Και εν πάση περιπτώσει, κάποια στιγμή κοιτάξτε και τα Πρακτικά της Βουλής, τι λέγατε ως κόμμα, όταν γινόταν η νομοθέτηση της κινητικότητας για πρώτη φορά. Θα μου επιτρέψετε, όμως, να πω με πολύ σεβασμό, κυρία Υπουργέ, ότι αυτό που σήμερα φέρνετε εσείς και που προφανώς είναι το πνευματικό δημιούργημα κάποιου άλλου Υπουργού, αποτελεί ένα νομοθετικό παλίμψηστο, γιατί έχει επανειλημμένως περάσει από τη Βουλή ως αντικείμενο ρύθμισης με πολλές μορφές. Αυτό, λοιπόν, το παλίμψηστο φιλοτεχνήθηκε από κάποιον με δύο ενέργειες. Πρώτον, στηρίχθηκε στην εκδορά της ιστορικής και θεσμικής μνήμης, που πλέον όσοι αντιστέκονται σε αυτήν την προσπάθεια, είναι σε θέση να γνωρίζουν πολύ καλά ότι με αυτούς τους τρόπους που νομοθετείτε, δεν προστατεύετε τον δημόσιο υπάλληλο. Γιατί ο δημόσιος υπάλληλος προστατεύεται μόνο όταν του παρέχετε θεσμικές εγγυήσεις που διασφαλίζουν τη μονιμότητά του, την αμερόληπτη κρίση, την αξιοκρατία και κυρίως διασφαλίζουν τη δυνατότητα δικαστικού ελέγχου των πράξεων της διοίκησης. Και σας το λέει το συγκεκριμένο έγγραφο που επικαλέστηκα, η έκθεση του Επιστημονικού Συμβουλίου. «Προσέξτε…» σας λέει. Δεν το λέει ρητά, γιατί μπορεί και να φοβάται. «Προσέξτε. Θα πρέπει αυτό το πρακτικό της συγκεκριμένης συνέντευξης να το διαμορφώσετε κατά τέτοιον τρόπο, ώστε να προβλέπεται ότι περιλαμβάνει και αποτυπώνει και τις ερωτήσεις και τις απαντήσεις που γίνονται, αλλά κυρίως θα πρέπει υποχρεωτικά να περιέχει και την εξατομικευμένη γνώμη και κρίση καθενός από αυτούς, οι οποίοι συγκροτούν αυτό το τριμελές συμβούλιο». Η δεύτερη ενέργεια - μετά την εκδορά, που σας είπα, της μνήμης μας - είναι η επίστρωση και του νομοσχεδίου, αλλά και του λόγου σας εδώ, με μια καραμέλα η οποία είναι χιλιοειπωμένη. Μπορεί, όταν γίνατε Κυβέρνηση, για μεγάλες μάζες του εκλογικού σώματος να ήταν γλυκιά. Γιατί και τότε μιλούσατε με τον τρόπο που και σήμερα μιλάτε. Δεν κάνατε, δηλαδή, τίποτα άλλο από το να υποδεικνύετε δύο πράγματα: Το μεν να δείχνετε ως εχθρό του λαού τη Νέα Δημοκρατία και τις προηγούμενες κυβερνήσεις, το δε να διεγείρετε τα πιο ταπεινά ένστικτα εναντίον των πολιτικών και της πολιτικής. Σήμερα, λοιπόν, μετά από δύο χρόνια στη διακυβέρνηση του τόπου, όλοι σας ξέρουν. Δεν μπορείτε να κρυφτείτε. Τα λόγια σας πλέον είναι τόσο αδιαφανή, που το πρόσωπό σας είναι δεδομένο ότι έχει πάρει την τελική του μορφή, δηλαδή την αποκρουστική μορφή της πολιτικής παράταξης, που υπέκλεψε τη ψήφο του ελληνικού λαού, προκειμένου να τον οδηγήσει στον παράδεισο και τελικά τον έχει οδηγήσει στην κόλαση. Επειδή, όμως, βλέπω ότι είστε και πολύ ευαίσθητοι με τη διαφάνεια, θα μου επιτρέψετε να ζητήσω - εγώ το σέβομαι αυτό και σας πιστεύω - τουλάχιστον εντός των επομένων ημερών να μας προσκομίσετε τα απαιτούμενα στοιχεία - τα δημόσια έγγραφα εννοώ - από τα οποία προκύπτουν τα εξής: Πρώτον, ότι το δάνειο που είχε η προκάτοχός σας παράταξη, έχει εξοφληθεί, δηλαδή ότι έχετε εξοφλήσει και το υπόλοιπο των 210 εκατομμυρίων, που οφείλετε από το 1998 στην Ιονική και Λαϊκή Τράπεζα, που σήμερα την έχει η Alpha Βank, την οποία, μάλιστα, κατηγορείτε και είναι γνωστό σε όσους μετέχουμε στην αρμόδια επιτροπή τι της σούρνετε κάθε φορά. Και δεύτερον, πρέπει να μας προσκομίσετε έναν νόμιμο τίτλο απόκτησης του συγκεκριμένου ακινήτου το οποίο δήλωσε ο Πρωθυπουργός, ως Πρόεδρος του κόμματός σας, ότι ανήκει στον ΣΥΡΙΖΑ επειδή δήθεν ως ΣΥΡΙΖΑ συμμετέχει σήμερα στην πολιτική η παλιά «Ελληνική Αριστερά». Αυτό, όμως, είναι ψευδές. Και όποιος ακριβώς χρησιμοποιεί ψεύδη για να υφαρπάξει μια βεβαίωση από τον υποθηκοφύλακα, διαπράττει ένα έγκλημα, το οποίο το προβλέπει στο άρθρο 241, εάν δεν απατώμαι, της υφαρπαγής ψευδούς βεβαίωσης.
Κύριε Τζαβάρα, ολοκληρώστε σας παρακαλώ.
Τελειώνω, κύριε Πρόεδρε. Γι' αυτό, λοιπόν, επειδή εσείς, ως γυναίκα του Καίσαρα εις την πολιτική δεν πρέπει να φαίνεστε, αλλά και να είστε - να το αντιστρέψω αυτό - πείτε μας επ' αυτών των στοιχείων ποια είναι η θέση του κόμματός σας με συγκεκριμένα στοιχεία και εμείς δεν έχουμε κανέναν λόγο να σταματήσουμε αυτό το ζήτημα να το κάνουμε θέμα. Μέχρι τότε, όμως, θεωρώ ότι οι αρμόδιες δικαστικές αρχές πρέπει να το ερευνήσουν αυτό το θέμα. Η ευαισθησία των οικονομικών εισαγγελέων,που για κάθε επιχειρηματία - έστω και από τις εφημερίδες - παίρνει αφορμή για να ετοιμάζει διώξεις, θα πρέπει να φανεί κι εδώ πόσο αποτελεσματική είναι. Ευχαριστώ, κύριε Πρόεδρε.
Ευχαριστούμε τον κ. Τζαβάρα. Τον λόγο έχει ο Κοινοβουλευτικός Εκπρόσωπος το ΣΥΡΙΖΑ, ο κ. Λάππας.
Ευχαριστώ, κύριε Πρόεδρε. Ο κ. Τζαβάρας έθεσε θέματα πολιτειακής συγκρότησης, πολιτικής ευθύνης, ζητήματα λαϊκής κυριαρχίας, πολιτικής συνέπειας. Έθεσε όλα τα πολιτικά ζητήματα, που κυριαρχούν τον τελευταίο αιώνα στη χώρα μας. Σε τι να πρωτοαπαντήσω τώρα; Κύριε Τζαβάρα, επαναφέρατε πάλι το θέμα των κτηρίων του ΣΥΡΙΖΑ. Σας το είπαμε με χίλιους τρόπους στην εξεταστική επιτροπή. Σας δώσαμε τα έγγραφα. Είναι στην αίθουσα 162, πηγαίνετε να τα δείτε. Φωτοτυπήστε τα, αντιγράψτε τα, τα είδατε.
Δεν υπάρχουν αυτά τα έγγραφα. Μας εξαπατήσατε.
Αφήστε με να μιλήσω.
Κύριε Τζαβάρα, σας παρακαλώ.
Απευθύνθηκε σε μένα και γι' αυτό του απαντώ.
Θα ζητήσετε μετά τον λόγο, αν θέλετε, επί προσωπικού, αν σας έθιξε, δηλαδή, που δεν σας έθιξε.
Δεν υπάρχει τέτοιο θέμα, κύριε Πρόεδρε.
Κύριε Τζαβάρα, προηγουμένως εκφράσατε - και δικαίως - τις ενστάσεις σας για συγκεκριμένες συμπεριφορές, διακοπές, ομιλούντων κ.λπ.. Τώρα, όμως, κάνετε το ίδιο κι εσείς.
Εντάξει, κύριε Πρόεδρε.
Ελάτε, κύριε Λάππα.
Κύριε Πρόεδρε, έχει καταστεί συνείδηση, πλέον, σε αυτήν τη χώρα, συλλογική μάλιστα συνείδηση, και έχει καταγραφεί στη μνήμη της το εξής, και να τελειώνουμε με αυτό το παραμύθι: Μόνο δύο κόμματα είναι συνεπή και έχουν τα δάνειά τους ενήμερα κι εξυπηρετούμενα, ο ΣΥΡΙΖΑ και το Κομμουνιστικό Κόμμα Ελλάδος. Τα δύο προηγούμενα μεγάλα κόμματα έχουν από το 2011 χρέος 401 εκατομμυρίων ευρώ και δεν έχουν καταβάλει ούτε ένα ευρώ, την ώρα που οι τράπεζες πλειστηριάζουν ακίνητα, σπίτια, επιχειρήσεις και οτιδήποτε άλλο περιουσιακό στοιχείο έχει ο δανειολήπτης. Σε αυτά να μας πουν τι θα κάνουν. Και να μην υπενθυμίσω τι συνέβη με τον Κήρυκα των Χανίων, όπου σε δάνειο των 700.000 ευρώ, που είναι από το 2007, η οικογένεια Μητσοτάκη δεν κατέβαλε ούτε ένα ευρώ, επίσης - από το 2007, παρακαλώ - και τώρα τελευταία, κάτω από την πίεση των εργασιών της επιτροπής μας, πήγε και κάνει μια ρύθμιση. Και τι ρύθμιση κάνει; Σε τριάντα δόσεις, περίπου, αν θυμάμαι καλά, όπου η κάθε δόση θα είναι 2.000 τον μήνα και η τελευταία δόση της δεκαετίας θα είναι 645.000 ευρώ. Έλεος! Σταματήστε, λοιπόν. Τα ξέρει αυτά ο ελληνικός λαός, κύριε Τζαβάρα. Πάω στα θέματα τα νομικά που θέσατε κι έχουν ιδιαίτερο ενδιαφέρον. Αυτά που είπατε κατ' αρχήν για την μετάταξη και την μετάθεση. Μπερδέψατε την μετάθεση με την μετάταξη. Το άρθρο 103 του Συντάγματος, κύριε Τζαβάρα, λέει στην παράγραφο 4: «Δεν μπορούν να μετατεθούν χωρίς γνωμοδότηση ούτε να υποβιβαστούν ή να παυτούν χωρίς απόφαση υπηρεσιακού συμβουλίου». Και παρακάτω λέει, «…με γνώμη υπηρεσιακού συμβουλίου». Πάντα, για τη μετάθεση που έχει χαρακτήρα υποχρεωτικό.
Διαβάστε και την παράγραφο 7.
Εμάς στον υποχρεωτικό χαρακτήρα που διαλαμβάνει το νομοσχέδιό μας στην ενδοϋπουργική κινητικότητα, ξέρετε τι λέει; Όχι μόνο αυτό. Πλειοδοτεί και πέρα από το Σύνταγμα. «Επιτρέπεται η απόσπαση υπαλλήλων, μετά από σύμφωνη γνώμη του υπηρεσιακού συμβουλίου», που σημαίνει ότι οτιδήποτε αποφασίσει, δεν μπορεί να ξεπεράσει, να διαφοροποιηθεί ή να υπερκεράσει ή κατά τι να παραλείψει από τη σύμφωνη γνώμη του υπηρεσιακού συμβουλίου. Κατά τι, λοιπόν, μέμφεστε τη διάταξη; Εδώ, όμως, ξέρετε τι λάθος κάνετε; Δεν θέλετε να αποδεχθείτε τον εθελούσιο χαρακτήρα, γιατί δεν είναι στην πολιτική σας φιλοσοφία, και δεν είναι στην πολιτική σας φιλοσοφία, γιατί όλη η πολιτική σας συμπεριφορά και πράξη των τελευταίων δεκαετιών έχει την εικόνα του «αποφασίζουμε και διατάζουμε» για όλο το υπαλληλικό δυναμικό της χώρας. Εσείς κάνατε τις μετατάξεις αυθαίρετα, εσείς κάνατε και τις αποσπάσεις. Γι' αυτό δεν μπορείτε να κατανοήσετε και τον χαρακτήρα του νομοσχεδίου. Και γι' αυτό, άλλωστε, όποια πρωτοβουλία πήραμε, από την αρχή - θυμάστε το πρώτο νομοσχέδιο για την κατάργηση της πολιτικής επιστράτευσης, όπου εκεί υπήρχαν διατάξεις για τη μεταρρύθμιση της δημόσιας διοίκησης - κι εκεί στάση οπισθοφυλακής τηρήσατε. Την ηλεκτρονική διακυβέρνηση, το νομοσχέδιο για το εθνικό μητρώο, σήμερα την νομοθετική πρωτοβουλία αυτή. Ό,τι προσβάλλει, θίγει ή βουλώνει τρύπες στην πελατειακή σας αντίληψη και το πελατειακό σας κράτος, το εχθρεύεστε και το πολεμάτε με λύσσα. Γιατί αντιστρατεύεστε ακριβώς αυτό που θέλετε να μην χάσετε κάτω από τα πόδια σας, που είναι το πελατειακό κράτος, το οποίο, όμως, δεν μπορεί πλέον να υφίσταται για πολλούς λόγους, όχι μόνο δικούς μας κοινωνικούς και οικονομικούς, αλλά και ευρωπαϊκούς και διεθνείς. Πρέπει να το κατανοήσετε αυτό. Κύριε Πρόεδρε, αν δεν έλεγε ό,τι έλεγε ο κ. Τζαβάρας για τα θέματα της μετάθεσης και της μετάταξης, είχα σκοπό να πω μόνο το εξής. Σήμερα η συζήτησή μας γίνεται υπό το κράτος και υπό το πρίσμα δύο πολύ σημαντικών γεγονότων, ενός ιστορικού γεγονότος και ενός γεγονότος ακραίας επικαιρότητας, θλιβερής επικαιρότητας. Ξεκινάω από το δεύτερο, για να πω ποια είναι η θέση μας - και πρέπει να το πω ως Κοινοβουλευτικός Εκπρόσωπος του ΣΥΡΙΖΑ - για τα γεγονότα της Μόριας, θλιβερά γεγονότα, που είναι η απόληξη μιας τεράστιας οδύνης και τραγωδίας που είναι η προσφυγική κρίση, κοντά, δίπλα, στην κρίση ασφάλειας, όπως έχουμε πει πολλές φορές και στην οικονομική κρίση. Και από τη θέση αυτήν εκφράζουμε την οδύνη μας γι' αυτό τα περιστατικό, που είναι μια απόληξη αυτής της τραγωδίας. Όμως, πριν ο κ. Γεωργιάδης εδώ, ήθελε να μας κάνει μαθήματα ανθρωπιάς και αλληλεγγύης. Ποιος; αυτός, που ο λόγος του είναι, όχι μόνο ακραίος, αλλά ταυτίζεται απολύτως με τους ακροδεξιούς της Ευρώπης και όχι μόνο. Εμείς, και πριν γίνουμε Κυβέρνηση και τώρα, ως κόμμα, κύριε Πρόεδρε - όχι μόνο εμείς, και άλλες δυνάμεις, ιδίως της Αριστεράς - με ανθρωπιά και αλληλεγγύη αντιμετωπίζαμε και την προσφυγιά ως κρίση και τους πρόσφυγες. Το δεύτερο γεγονός έχει ιστορικό χαρακτήρα, κύριε Πρόεδρε, και θα έλεγα και πολύ διδακτικό και παιδευτικό χαρακτήρα. Είναι το γεγονός ότι σήμερα είναι η επέτειος της ανατίναξης της γέφυρας του Γοργοποτάμου, μιας λαμπρής σελίδας αγωνιστικότητας, αλλά και ενότητας του ελληνικού λαού, όπου με κοινή οργάνωση, με κοινή απόφαση και κοινή δράση εξέφρασαν ολόκληρο τον ελληνικό λαό σε εκείνη την αντιστασιακή εποποιία. Και θα έλεγα ότι μας δείχνει και τον δρόμο ότι σήμερα, κάτω από τέτοιες συνθήκες, που έχουμε χάσει μέρος της εθνικής μας κυριαρχίας, που η κοινωνία είναι υπό επιτροπεία, σε καθεστώς έκτακτης ανάγκης, όπως την όρισε, κύριε Βερναρδάκη, ο Τζόρτζιο Αγκάμπεν, όταν υπάρχουν ζητήματα, πρέπει να υπάρχει εθνική συνεννόηση και πρέπει να τα αντιμετωπίζουμε από κοινού. Αν θα λέγαμε ότι τα ζητήματα επιτροπείας ή των μνημονίων είναι τέτοια ζητήματα, εγώ θα έλεγα ότι, σε εσωτερικό επίπεδο, ένα τέτοιο ζήτημα είναι και το θέμα της δημόσιας διοίκησης. Ξέρετε γιατί; Γιατί η δημόσια διοίκηση και η μεταρρύθμισή της, κάθε νομοσχέδιο που έρχεται και επιδιώκει τη μεταρρύθμισή της, θέτει το μεγάλο ζήτημα της διακυβέρνησης της χώρας. Όταν λέμε διακυβέρνηση της χώρας, βασική συνιστώσα της είναι όποια προσπάθεια γίνεται, σοβαρή και ειλικρινής, για τη μεταρρύθμιση της δημόσιας διοίκησης. Θα ήθελα να σας πω, κύριε Πρόεδρε, κύριε Υπουργέ, κυρίες και κύριοι συνάδελφοι, και να τελειώσω με αυτό, ότι τη δεκαετία του 1970 επισκέφθηκε τη χώρα μας ο τότε Πρόεδρος του Συμβουλίου της Επικρατείας της Γαλλίας, ο Έντουαρντ Τζέφρυ, ο οποίος μας είπε δύο πράγματα. Πρώτον, ότι η Γαλλία το 1994 ίδρυσε την Εθνική Σχολή Δημόσιας Διοίκησης. Το ανέφερα και στην επιτροπή. Από τη Σχολή, που ιδρύθηκε το 1944, ακούστε ποιοι αποφοίτησαν - η κορυφή της πολιτικής και πολιτειακής ηγεσίας της Γαλλίας - Ζισκάρ ντ' Εστέν, Μιτεράν, Σιράκ, ο Ολάντ σήμερα και πλειάδα πολιτικών και πολιτειακών παραγόντων και πολλοί άλλοι. Ακόμα και στελέχη της Αριστεράς αποφοίτησαν από τη Σχολή Δημόσιας Διοίκησης της Γαλλίας. Επίσης, μίλησε για μια νέα δεοντολογία στον δημόσιο βίο και στη δημόσια διοίκηση και μας συνέστησε να πάρουμε τα μέτρα από τις αρχές της δεκαετίας του 1970, να το κάνουμε και εμείς αυτό, για μια νέα δεοντολογία στο δημόσιο βίο και στη δημόσια διοίκηση στην Ελλάδα. Αυτό έπρεπε να γίνει, λέει, για να πνεύσει αέρας υπηρεσιακού καθήκοντος, ακεραιότητας, αμεροληψίας και αξιοκρατίας. Δεν το κάναμε. Και δεν το κάναμε για δεκαετίες ολόκληρες. Και τώρα έρχονται και μας κουνάνε το δάκτυλο ότι όσο ευθύνονται οι κύριοι αυτοί, που οικοδόμησαν ένα τέτοιο πελατειακό κράτος σε ακραία μορφή, ευθύνεται και ο ΣΥΡΙΖΑ με τους είκοσι μήνες διακυβέρνησης της χώρας, που είναι το τέταρτο νομοσχέδιο που φέρνει για τη μεταρρύθμιση της Δημόσιας Διοίκησης. Και αυτό πρέπει να τονιστεί ιδιαίτερα. Κι ένα τελευταίο, κύριε Πρόεδρε, για να κλείσω. Μπορεί αυτά που είπε ο κύριος συνάδελφος - είναι έγκριτος νομικός - για τον Κανονισμό να έχουν μία βάση. Όμως, κύριε Πρόεδρε, το να καταντάμε την κουβέντα μας εδώ σε επίπεδο καφενείου όταν λέμε να μην γίνουμε ποτέ καφενείο ή λέσχη - δεν κατάλαβα, κύριε Τζαβάρα, τι κακό έχει το καφενείο για τα χωριά και οι λέσχες για τους προβληματιζόμενους ανθρώπους…
Να το κάνουμε.
Να το επικαλείστε, όμως; Σημασία έχει ότι ο Υπουργός κ. Βερναρδάκης, πήρε τον λόγο για να μιλήσει για μια τροπολογία στο νομοσχέδιο που συζητάμε. Έχει και δικαίωμα, εγώ θα έλεγα και υποχρέωση, να ασχοληθεί και με το νομοσχέδιο, αφού η τροπολογία του στο νομοσχέδιο είναι. Θα του απαγορεύεστε να μιλήσει για το νομοσχέδιο; Είναι δυνατόν; Δεν μπορώ να το κατανοήσω. Επικαλείστε και τον Κανονισμό, την ώρα που είναι εκτός από Υπουργός και Βουλευτής εκλεγμένος. Δεν μπορώ να καταλάβω, κύριε Τζαβάρα, αυτό που λέτε.
Είναι απλό. Είναι πολύ απλό.
Και ένα τελευταίο για την κ. Μανωλάκου και να κλείσω. Συντρόφισσα Μανωλάκου, κυρία Μανωλάκου, κυρία συνάδελφε, να σας πω κάτι: Αν λέτε ότι αυτά τα νομοσχέδια είναι απλώς αστικοί εκσυγχρονισμοί - και είναι - γιατί το αποστρέφεστε;
Ψηφίζουμε «Παρών».
Πιστεύετε ότι οι λαοί έχασαν από τους αστικούς εκσυγχρονισμούς; Εάν το πιστεύετε, ρωτήστε τα μέλη και τα στελέχη σας, που είναι γκασταρμπάιτερ στη Γερμανία ή στο Βέλγιο ή στη Σκανδιναβία, να δείτε εάν αυτοί οι εκσυγχρονισμοί σε επίπεδο δημόσιας διοίκησης τους ωφέλησαν ως πολίτες ως προς το επίπεδο παροχής υπηρεσιών ή όχι. Μόνο δείτε το, γιατί καμμιά φορά η πραγματικότητα μας κάνει να αναστοχαστούμε και να αναθεωρήσουμε πολλά πράγματα. Εμείς αναθεωρούμε μερικά. Εσείς μην είστε άτεγκτοι σχετικά με το επίπεδο παροχής υπηρεσιών προς τον πολίτη. Η διοικητική μηχανή είναι ο εγκέφαλος του κάθε κράτους. Αν ο εγκέφαλος είναι καλά σκεπτόμενος, τότε το κράτος είναι κράτος δικαίου. Εάν δεν είναι, τότε είναι κράτος απελπισίας. Αυτό δείτε το γιατί πρέπει πολλά πράγματα να δούμε, κυρία Μανωλάκου.
Βεβαίως, αλλά εκσυγχρονισμοί που να ικανοποιούν τον λαό, όχι το κεφάλαιο.
Κανένας αστικός εκσυγχρονισμός στον κόσμο, κυρία Μανωλάκου, δεν έβλαψε τον λαό. Ούτε η αστική επανάσταση ούτε η ικανοποίηση αστικών δικαιωμάτων έβλαψαν κανένα λαό. Εάν θέλετε να το πάμε κάπως παραπέρα, να το ξανασυζητήσουμε. Όμως, το να λέτε ότι οι αστικοί εκσυγχρονισμοί, έβλαψαν είναι ιστορικό λάθος και πρέπει να το ξαναδείτε.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και τρεις εκπαιδευτικοί συνοδοί τους από το Γενικό Λύκειο Αμφιλοχίας. Η Βουλή σας καλωσορίζει. [[Χειροκροτήματα απ' όλες τις πτέρυγες της Βουλής]] Κυρία Υπουργέ, έχετε τον λόγο.
Κυρίες και κύριοι συνάδελφοι, ολοκληρώνεται εδώ μια συζήτηση, η οποία πραγματικά είχε μεγάλο ενδιαφέρον και για τα θέματα του νομοσχεδίου, αλλά και εκτός αυτού, δηλαδή και για ζητήματα της επικαιρότητας και για άλλα ζητήματα. Νομίζω, όμως, ότι έγινε μια συζήτηση σε γενικά καλό κλίμα. Από πλευράς μου, άκουσα προσεκτικά τις τοποθετήσεις όλων, δηλαδή και από την πλευρά των φορέων στη συζήτηση που έγινε, αλλά και των Βουλευτών, φυσικά. Αρκετά απ' αυτά με τροπολογίες ή νομοτεχνικές βελτιώσεις ενσωματώθηκαν στην πρότασή μας και ως λογικά και ως δυνατά να συμβούν. Όμως, ακούστηκαν ή εισηγήθηκαν κάποιοι συνάδελφοι μερικά πράγματα, τα οποία είναι μεν λογικά, αλλά για λόγους μεγαλύτερης συνεννόησης με αρμόδια Υπουργεία, αφού κάποια ενέπιπταν και στην αρμοδιότητα άλλων Υπουργείων, αυτά δεν μπόρεσαν να γίνουν δεκτά. Φυσικά, υπάρχουν και μερικά άλλα πράγματα, όπως είναι η τροπολογία της συναδέλφισσας από το Κομμουνιστικό Κόμμα Ελλάδας για τους επικουρικούς γιατρούς. Ξέρετε ότι ο αγώνας αυτής της Κυβέρνησης είναι για σταθερή και μόνιμη εργασία. Δυστυχώς, δημοσιονομικοί λόγοι αυτή τη στιγμή μας επιβάλλουν να μη μπορούμε να το κάνουμε αυτό οριζόντια. Οι στοχεύσεις μας, όμως, είναι καθαρές, οι μόνιμες προσλήψεις που έρχονται είναι κατά προτεραιότητα στην υγεία και βεβαίως, αυτός ο αγώνας μας θα συνεχιστεί σταθερά, χωρίς να χάνουμε τον τελικό στόχο, που είναι η μόνιμη και σταθερή εργασία, παρ' όλες τις δυσκολίες αυτής της εποχής. Παρ' όλα αυτά, αυτό που δεν άκουσα σ' αυτή τη συζήτηση, που θα περίμενα να ακούσω, είναι μια κουβέντα αυτοκριτικής από κόμματα που άσκησαν εξουσία για το δημόσιο, το οποίο διαμόρφωσαν αυτά τα χρόνια. Δαιδαλώδες, γραφειοκρατικό, αναποτελεσματικό, κομματοκρατούμενο σε μεγάλο βαθμό και ρουσφετολογικό, αυτά είναι που λέει ο ελληνικός λαός επί σειρά ετών. Και αυτό, προφανώς, δεν ήταν νομοτελειακό, δεν έγινε νομοτελειακά, έγινε από κυβερνήσεις και από κόμματα που διαχειρίστηκαν την τύχη αυτής της χώρας με ονοματεπώνυμα και διευθύνσεις. Θυμίζω μόνο για την ιστορία τον εκσυγχρονισμό μιας εποχής, την επανίδρυση του κράτους μιας άλλης εποχής. Μεγαλόσχημες εξαγγελίες που παρέμειναν κενό γράμμα, αποδεδειγμένα. Θα θυμάστε, φαντάζομαι, όλοι πού κατέληξαν όλες αυτές οι πρωτοβουλίες. Ίσως, γι' αυτόν τον λόγο κάποιοι που ενέχονται σ' αυτό φαντάζονται ότι και η δική μας πρόθεση σήμερα είναι η ίδια. Δεν είναι η ίδια, είναι διαφορετική. Θα πρότεινα σε κάποιους να είναι λίγο πιο προσεκτικοί. Σήμερα κάποιοι έρχονται εδώ με μανδύα διαφάνειας και αξιοκρατίας, ενώ στα αλήθεια είχαν δρόμο για να το αποδείξουν αυτό, αλλά δυστυχώς δεν το έκαναν. Αυτά δεν τα λέω για μια αντιπαράθεση στείρα, τα λέω γιατί πρέπει εδώ μέσα να λέμε τις αλήθειες και να παίρνουμε και τις ευθύνες μας αντιστοίχως. Ξέχασαν οι συνάδελφοι της Αντιπολίτευσης ότι εμείς δεν διορίσαμε σε μία νύχτα διευθυντές στο δημόσιο, ούτε λίγες μέρες πριν από τις εκλογές ξαφνικά. Επίσης, δεν έχουμε διορίσει εμείς διευθυντές και προϊσταμένους με κριτήρια αλά παλαιά. Δεν έχουμε κάνει τέτοια πράγματα, άλλοι τα έκαναν αυτά. Ακούστηκε, επίσης, ότι αρμόδιο για τη διενέργεια της κινητικότητας θα έπρεπε να είναι το ΑΣΕΠ. Κυρίες και κύριοι συνάδελφοι, εδώ δεν πρόκειται για νέες προσλήψεις. Αναλύθηκε και από τον κ. Λάππα όλο το σκεπτικό. Είναι υπάλληλοι, οι οποίοι έχουν κριθεί, έχουν διοριστεί, έχουν εργασιακή εμπειρία και μετακινούνται. Εδώ, όμως, κύριε Τζαβάρα, μας αναδείξατε κάτι, που ομολογουμένως το ήξερα, αλλά δεν το θυμήθηκα σήμερα και μου το θυμίσατε εσείς: Τον μηχανισμό μέσω του οποίου απέλυσε η Νέα Δημοκρατία. Δηλαδή, ο μηχανισμός είναι ακριβώς αυτός που αναλύσατε εσείς, ότι η μετάταξη είναι «σε απολύω από μια θέση και σε πάω σε άλλη». Αυτό νομίζω ότι ήταν ευφυές.
Το Συμβούλιο της Επικρατείας το λέει αυτό. Η ανεξάρτητη δικαιοσύνη το λέει. Η επιστημονική έκθεση του νομοσχεδίου.
Προφανώς, λοιπόν, σε όλη αυτή τη συζήτηση ακούστηκε ότι έπρεπε το ΑΣΕΠ να ολοκληρώνει αυτές τις διαδικασίες. Προφανώς, το ΑΣΕΠ αποτελεί εχέγγυο διαφάνειας και αξιοκρατίας, αλλά δεν μπορεί από την άλλη μεριά να θεωρείται οτιδήποτε άλλο κινείται εκτός ΑΣΕΠ, αυτομάτως και διαβλητό. Σε καμμία περίπτωση δεν θα πρέπει να υποβαθμίζεται η ανάγκη να αξιολογείται ένας υπάλληλος βάσει συγκεκριμένων αναγκών μιας θέσης από προϊσταμένους, που ήδη υπηρετούν εκεί και όχι από έναν κεντρικό, συγκεντρωτικό μηχανισμό, όπως είναι το ΑΣΕΠ. Θα αναφερθώ και σε μερικά άλλα πράγματα που ακούστηκαν εδώ, σε άλλες παρατηρήσεις. Ακούστηκε, για παράδειγμα, ότι η επταμελής επιτροπή είναι διαβλητή. Αλίμονο αν η επιτροπή, που αποτελείται από μέλη του ΑΣΕΠ, εκπρόσωπο του Νομικού Συμβουλίου του Κράτους, στελέχη της ανώτατης διοικητικής ιεραρχίας, που δεν είναι κομματικά διορισμένοι, να θεωρείται διαβλητή. Ακούστηκε, επίσης, ότι θα πρέπει να προβλεφθεί πως όποιοι είχαν κάποιο κομματικό αξίωμα, θα πρέπει να έχουν ένα είδος ασυμβίβαστου και να μην μπορούν να θέσουν υποψηφιότητα για επιτελικές θέσεις στο δημόσιο. Αυτό αντιλαμβάνεστε ότι δεν αντίκειται μόνο στη λογική, αλλά και στο Σύνταγμα, που διασφαλίζει το δικαίωμα συμμετοχής σε κόμμα, χωρίς αυτό να έχει οποιαδήποτε συνέπεια. Και δεν το είπε μια φορά ο συνάδελφος. Το είπε παραπάνω από μία, παρ'όλο που υπήρχε η αντίστοιχη απάντηση ενδιάμεσα. Το να μην εμπιστεύονται, όμως, κάποιοι τους δημοσίους υπαλλήλους, δείχνει και τον τρόπο με τον οποίον αντιλαμβάνονται το δημόσιο και προφανώς, δένει και με το ποιοι είναι αυτοί που το δόμησαν ή προσπάθησαν να έχουμε ένα τέτοιο δημόσιο. Και πάλεψαν πολύ γι' αυτό. Γιατί, όμως, τόση έλλειψη εμπιστοσύνης στους δημόσιους λειτουργούς; Αντίστοιχη δυσπιστία, για να μην πω προσβολή, ακούστηκε και για τους δημάρχους. Δηλαδή, ισχυρίστηκε συνάδελφος ότι οι δήμαρχοι μέσα από τον περιορισμό του 50% και 65%, προκειμένου να γίνουν οι αποσπάσεις και οι μετατάξεις, θα αλλοιώσουν τα οργανογράμματα, προκειμένου να παρουσιαστεί πλασματική υποστελέχωση. Πρώτον, ξέρουμε όλοι ότι τα οργανογράμματα δεν τα κάνει ο καθένας όπως θέλει. Υπάρχουν έλεγχοι. Δεν προκύπτουν από αυθαίρετη κρίση των δημάρχων τα οργανογράμματα. Ακολουθούνται συγκεκριμένες διαδικασίες. Εν πάση περιπτώσει, οι δήμαρχοι, με αυτόν τον τρόπο θα στρέφονταν και ενάντια στον ίδιο, το δικό τους φορέα, με την έννοια ότι δεν θα αποκαλυπτόταν ποτέ ότι υπάρχουν κενές θέσεις, άρα χρειάζονται προσλήψεις. Θα γυρνούσε πάλι μπούμερανγκ σε αυτούς. Έτσι και αλλιώς, μου θύμισε λίγο συλλογισμό τύπου Καμόρα. Δεν ξέρω τι εμπειρίες έχετε. Ακούστηκε, επίσης, πως χωρίς οργανογράμματα, περιγράμματα θέσεων, αξιολόγηση δομών, δεν μπορεί να πετύχει η κινητικότητα. Προφανώς, κύριοι συνάδελφοι. Ακριβώς αυτό διατυπώνει και το νομοσχέδιο αυτό. Μάλιστα, προηγουμένως ο κ. Βερναρδάκης έφερε και τα στοιχεία εδώ και τα παρουσίασε στην ομιλία του, τα οποία μίλησαν ακριβώς για τη χρονική σειρά και τον δρόμο που έχουμε μπροστά μας, προκειμένου να ολοκληρώσουμε αυτή τη μεταρρύθμιση, η οποία θα είναι μεγάλη μεταρρύθμιση. Γι' αυτό απαιτεί χρόνο και έχει δυσκολίες. Όμως, είμαστε αποφασισμένοι αυτό τον δρόμο να τον διανύσουμε. Ένα ακόμη σημαντικό που ακούστηκε, ήταν το θέμα της συνέντευξης, για την οποία ακούστηκαν πολλά, ότι είναι υποκειμενική και δεν είναι δομημένη. Παρέβλεψαν, όμως, αυτοί οι οποίοι παρατήρησαν αυτό, ότι η συνέντευξη είναι ένα επιπλέον στοιχείο για την αξιολόγηση του υπαλλήλου, καθώς κυρίαρχο ρόλο έχουν οι εκθέσεις αξιολόγησης, η συνάφεια τυπικών και ουσιαστικών προσόντων, η εμπειρία στην άσκηση αντίστοιχων καθηκόντων και κάθε άλλο στοιχείο σχετικό με τα προσωπικό μητρώο του υπαλλήλου. Αυτά αγνοήθηκαν. Η συνέντευξη συμπληρώνει τη διαδικασία της αξιολόγησης. Ένα τελευταίο ζήτημα που ακούστηκε κάποια στιγμή και θέλω να το ξαναπώ είναι ότι το επίδομα παραμεθορίου μπορεί να καταργηθεί ή να υποκρύπτεται κάτι τέτοιο. Λοιπόν, να πω για άλλη μια φορά ότι δεν καταργείται το επίδομα παραμεθορίου. Δεν έχει καμμία σχέση με την πραγματικότητα αυτό. Κυρίες και κύριοι συνάδελφοι, κάποιοι επίσης εκ των εισηγητών μίλησαν ξεκάθαρα για τον υποχρεωτικό χαρακτήρα της κινητικότητας, ότι είναι και αυταρχική επιλογή και αναποτελεσματική. Προφανώς, θα θυμούνται τον πολιτικό αυταρχισμό, την πολιτική εμμονή, με την οποία το 2014 η τότε ηγεσία προχώρησε σε απολύσεις υπαλλήλων, μια απόφαση που δεν είναι γραμμένη με χρυσά γράμματα στην ιστορία της δημόσιας διοίκησης στη χώρα μας. Η τότε πολιτική ηγεσία χρησιμοποίησε τη δημόσια διοίκηση, για να εξυπηρετήσει νεοφιλελεύθερες στοχεύσεις. Ταυτοχρόνως, ενίσχυσε τον κοινωνικό αυτοματισμό για να βρει συμμάχους στην υλοποίηση αυτής της πολιτικής, μια επιλογή επικίνδυνη που ναρκοθέτησε την κοινωνική συνοχή στη χώρα μας. Κύριοι συνάδελφοι, τα προηγούμενα χρόνια - αρκετά τελευταία χρόνια - πολλές λέξεις της ελληνικής γλώσσας έχασαν το νόημα τους. Είμαστε υποχρεωμένοι σήμερα, εκτός από την μεταρρύθμιση αυτή για την οποία συζητάμε και άλλες, να μεταρρυθμίσουμε και λέξεις. Η μεταρρύθμιση σήμαινε απόλυση. Αποτυπώθηκε αυτό στους Έλληνες πολίτες. Μεταρρύθμιση ίσον απόλυση ή περικοπή μισθών και συντάξεων κι έγιναν μισητές λέξεις αυτές. Η κινητικότητα σήμαινε απόλυση, η μετάταξη από ό,τι μάθαμε και πριν από λίγο για τον μηχανισμό σήμαινε απόλυση. Η περίφημη διαθεσιμότητα, αυτή κι αν ήταν απόλυση. Η αξιολόγηση, επίσης, σήμαινε απόλυση. Αυτά καταγράφηκαν στη συνείδηση του ελληνικού λαού, των Ελλήνων πολιτών. Αυτά, λοιπόν, καλούμαστε εμείς σήμερα να τα μεταρρυθμίσουμε, να αποδείξουμε δηλαδή ότι η μεταρρύθμιση, η κινητικότητα και η αξιολόγηση είναι θετικές παρεμβάσεις και όχι αρνητικές. Το παίρνουμε από την αρχή, λοιπόν. Συμπεραίνουμε μέσα από αυτό βέβαια, ότι και αυτές οι αναγκαίες παρεμβάσεις στον δημόσιο τομέα που περιγράφονται στο πρόγραμμα της Νέας Δημοκρατίας προφανώς θα σημαίνουν απολύσεις. Κυρίες και κύριοι συνάδελφοι, η δική μας στόχευση και πρακτική βρίσκεται ακριβώς στον αντίποδα αυτής της λογικής. Στοχεύει στη διαμόρφωση μιας δημόσιας διοίκησης φιλικής και ανοικτής σε όλους, τόσο στους πολίτες όσο και στους εργαζόμενους. Προφανώς, το μεγαλύτερο επιχείρημα που ακούστηκε είναι ότι δεν θα υλοποιήσουμε αυτή την μεταρρύθμιση, διότι προφανώς, κάποιοι την επιθυμία τους την κάνουν πραγματικότητα και την κάνουν θέση και την εμφανίζουν. Αυτό δεν πρόκειται να συμβεί, όμως, παρ' όλο που αρκετοί το επιθυμούν πολύ. Η μεταρρύθμιση αυτή θα υλοποιηθεί, γιατί έχουμε τον χρόνο μπροστά μας για να την ολοκληρώσουμε. Θα ολοκληρωθεί, γιατί είμαστε υποχρεωμένοι να προστατεύσουμε το δημόσιο συμφέρον, τα συμφέροντα των δημοσίων υπαλλήλων, να συμβάλουμε στην καλή λειτουργία της δημόσιας διοίκησης, αναγνωρίζοντας βεβαίως και κοινωνικές ανάγκες, που προβλέπονται μέσα και στο παρόν νομοσχέδιο. Η συγκυρία είναι καθοριστική για την χώρα μας, είναι η στιγμή που ολοκληρώνεται η δεύτερη αξιολόγηση. Έχουν ξεκινήσει όλα αυτά τα θέματα της συζήτησης του χρέους. Η συγκυρία είναι καθοριστική. Ο κ. Παπαχριστόπουλος αναφέρθηκε πριν και στο τι ακριβώς συμβαίνει με τα άμεσα μέτρα, τα οποία ήδη έχουν διατυπωθεί. Ήταν μία από τις τελευταίες ευκαιρίες γι' αυτούς - γιατί κάθε φορά έτσι φαίνεται - που πίστευαν ότι η Κυβέρνηση δεν θα αντέξει. Το ίδιο συνέβη στην πρώτη αξιολόγηση τον Μάιο, που πίστευαν όλοι ότι η Κυβέρνηση θα καταρρεύσει. Δεν κατέρρευσε. Η αξιολόγηση ολοκληρώθηκε. Η χώρα προχώρησε. Είμαστε στην δεύτερη αξιολόγηση και ολοκληρώνεται. Η ιδέα της αριστερής παρένθεσης καλό θα ήταν να φύγει πια από το προσκήνιο και εδώ να είμαστε για να συζητάμε γόνιμα και σε όλα όσα μπορούμε να συμφωνήσουμε, να τα συνομολογήσουμε για να πάμε την χώρα μπροστά. Σας ευχαριστώ.
Ευχαριστούμε την κυρία Υπουργό. Στο σημείο αυτό επιτρέψτε μου να κάνω τρεις ανακοινώσεις. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι έξι μέλη του Συλλόγου Λογιστών Γρεβενών. Η Βουλή τους καλωσορίζει. [[Χειροκροτήματα απ' όλες τις πτέρυγες της Βουλής]] Επίσης, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή σύμφωνα με το άρθρο 86 του Συντάγματος και τον ν. 3126/2003 «Ποινική ευθύνη των Υπουργών», όπως ισχύει, στις 25/11/2016 ποινική δικογραφία που αφορά τους κ.κ.: Λουκά Παπαδήμο, πρώην υπηρεσιακό Πρωθυπουργό, Παναγιώτη Πικραμένο, πρώην υπηρεσιακό Πρωθυπουργό, Φίλιππο Σαχινίδη, πρώην υπηρεσιακό Υπουργό Οικονομικών, Γεώργιο Ζαννιά, πρώην υπηρεσιακό Υπουργό Οικονομικών, Γκίκα Χαρδούβελη, πρώην Υπουργό Οικονομικών και Γιάνη Βαρουφάκη, πρώην Υπουργό Οικονομικών. Τέλος, έχω την τιμή να ανακοινώσω στο Σώμα ότι ο Πρόεδρος της Κοινοβουλευτικής Ομάδας της Ένωσης Κεντρώων κ. Λεβέντης, με επιστολή του προς τον Πρόεδρο της Βουλής, ανακοινώνει πως ως μόνιμο κοινοβουλευτικό εκπρόσωπο ορίζει τον Βουλευτή Σερρών κ. Μεγαλομύστακα Αναστάσιο. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Διοικητικής Ανασυγκρότησης: «Ενιαίο Σύστημα Κινητικότητας στη Δημόσια Διοίκηση και την Τοπική Αυτοδιοίκηση, υποχρεώσεις των προσώπων που διορίζονται στις θέσεις των άρθρων 6 και 8 του ν. 4369/2016, ασυμβίβαστα και πρόληψη των περιπτώσεων σύγκρουσης συμφερόντων και λοιπές διατάξεις». Ερωτάται το Σώμα: Γίνεται δεκτό το νομοσχέδιο επί της αρχής;
Ναι.
Όχι.
Όχι.
Όχι.
Όχι.
Όχι.
Ναι.
Όχι.
Συνεπώς το νομοσχέδιο του Υπουργείου Διοικητικής Ανασυγκρότησης: «Ενιαίο Σύστημα Κινητικότητας στη Δημόσια Διοίκηση και την Τοπική Αυτοδιοίκηση, υποχρεώσεις των προσώπων που διορίζονται στις θέσεις των άρθρων 6 και 8 του ν. 4369/2016, ασυμβίβαστα και πρόληψη των περιπτώσεων σύγκρουσης συμφερόντων και λοιπές διατάξεις» έγινε δεκτό επί της αρχής κατά πλειοψηφία. Εισερχόμαστε στην ψήφιση των άρθρων. Ερωτάται το Σώμα: Γίνεται δεκτό το άρθρο 1 ως έχει;
Ναι.
Όχι.
Όχι.
Όχι.
Όχι.
Ναι.
Ναι.
Όχι.
Συνεπώς το άρθρο 1 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 2 ως έχει;
Ναι.
Όχι.
Όχι.
Όχι.
Όχι.
Όχι.
Ναι.
Όχι.
Συνεπώς το άρθρο 2 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 3 ως έχει;
Ναι.
Όχι.
Όχι.
Όχι.
Όχι.
Ναι.
Ναι.
Όχι.
Συνεπώς το άρθρο 3 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 4 ως έχει;
Ναι.
Όχι.
Όχι.
Όχι.
Όχι.
Όχι.
Ναι.
Όχι.
Συνεπώς το άρθρο 4 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 5, όπως τροποποιήθηκε από την κυρία Υπουργό;
Ναι.
Όχι.
Όχι.
Όχι.
Όχι.
Όχι.
Ναι.
Όχι.
Συνεπώς το άρθρο 5 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 6 ως έχει;
Ναι.
Όχι.
Παρών.
Όχι.
Όχι.
Ναι.
Ναι.
Όχι.
Συνεπώς το άρθρο 6 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 7, όπως τροποποιήθηκε από την κυρία Υπουργό;
Ναι.
Όχι.
Όχι.
Όχι.
Όχι.
Όχι.
Ναι.
Όχι.
Συνεπώς το άρθρο 7 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 8 ως έχει;
Ναι.
Ναι.
Παρών.
Ναι.
Παρών.
Ναι.
Ναι.
Όχι.
Συνεπώς το άρθρο 8 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 9 ως έχει;
Ναι.
Όχι.
Όχι.
Όχι.
Όχι.
Παρών.
Ναι.
Όχι.
Συνεπώς το άρθρο 9 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 10 ως έχει;
Ναι.
Ναι.
Παρών.
Ναι.
Παρών.
Ναι.
Ναι.
Όχι.
Συνεπώς το άρθρο 10 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 11 ως έχει;
Ναι.
Ναι.
Όχι.
Ναι.
Παρών.
Παρών.
Ναι.
Όχι.
Συνεπώς το άρθρο 11 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 12 ως έχει;
Ναι.
Όχι.
Όχι.
Όχι.
Όχι.
Ναι.
Ναι.
Όχι.
Συνεπώς το άρθρο 12 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 13 ως έχει;
Ναι.
Όχι.
Όχι.
Όχι.
Όχι.
Ναι.
Ναι.
Όχι.
Συνεπώς το άρθρο 13 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 14 ως έχει;
Ναι.
Όχι.
Όχι.
Όχι.
Όχι.
Ναι.
Ναι.
Όχι.
Συνεπώς το άρθρο 14 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 15 ως έχει;
Ναι.
Όχι.
Όχι.
Όχι.
Όχι.
Ναι.
Ναι.
Όχι.
Συνεπώς το άρθρο 15, στο οποίο θα ενταχθεί η τροπολογία με γενικό αριθμό 775 και ειδικό 14 μετά την ψήφισή της, έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 16 ως έχει;
Ναι.
Παρών.
Παρών.
Παρών.
Παρών.
Παρών.
Ναι.
Όχι.
Συνεπώς το άρθρο 16 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 17 ως έχει;
Ναι.
Όχι.
Παρών.
Όχι.
Ναι.
Ναι.
Ναι.
Όχι.
Συνεπώς το άρθρο 17 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 18, όπως τροποποιήθηκε από την κυρία Υπουργό;
Ναι.
Όχι.
Παρών.
Όχι.
Όχι.
Παρών.
Ναι.
Όχι.
Συνεπώς το άρθρο 18 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 19, όπως τροποποιήθηκε από την κυρία Υπουργό;
Ναι.
Όχι.
Όχι.
Όχι.
Όχι.
Παρών.
Ναι.
Όχι.
Συνεπώς το άρθρο 19 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 20 ως έχει;
Ναι.
Όχι.
Παρών.
Παρών.
Όχι.
Παρών.
Ναι.
Όχι.
Συνεπώς το άρθρο 20 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 21 ως έχει;
Ναι.
Όχι.
Παρών.
Παρών.
Παρών.
Παρών.
Ναι.
Όχι.
Συνεπώς το άρθρο 21 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 22 ως έχει;
Ναι.
Όχι.
Παρών.
Παρών.
Παρών.
Παρών.
Ναι.
Όχι.
Συνεπώς το άρθρο 22 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 23 ως έχει;
Ναι.
Όχι.
Παρών.
Όχι.
Παρών.
Όχι.
Ναι.
Όχι.
Συνεπώς το άρθρο 23 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 24, όπως τροποποιήθηκε από την κυρία Υπουργό;
Ναι.
Ναι.
Παρών.
Ναι.
Παρών.
Ναι.
Ναι.
Ναι.
Συνεπώς το άρθρο 24 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 25 ως έχει;
Ναι.
Παρών.
Όχι.
Παρών.
Παρών.
Όχι.
Ναι.
Όχι.
Συνεπώς το άρθρο 25 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 26 ως έχει;
Ναι.
Όχι.
Παρών.
Ναι.
Παρών.
Ναι.
Ναι.
Ναι.
Συνεπώς το άρθρο 26 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 27 ως έχει;
Ναι.
Όχι.
Παρών.
Όχι.
Παρών.
Όχι.
Ναι.
Ναι.
Συνεπώς το άρθρο 27 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 28 ως έχει;
Ναι.
Όχι.
Παρών.
Όχι.
Ναι.
Ναι.
Ναι.
Ναι.
Συνεπώς το άρθρο 28 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 29 ως έχει;
Ναι.
Όχι.
Ναι.
Ναι.
Ναι.
Ναι.
Ναι.
Ναι.
Συνεπώς το άρθρο 29 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 30 ως έχει;
Ναι.
Ναι.
Όχι.
Ναι.
Παρών.
Ναι.
Ναι.
Ναι.
Συνεπώς το άρθρο 30 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 31, όπως τροποποιήθηκε από την κυρία Υπουργό;
Ναι.
Όχι.
Όχι.
Ναι.
Ναι.
Ναι.
Ναι.
Ναι.
Συνεπώς το άρθρο 31 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 32 ως έχει;
Ναι.
Όχι.
Όχι.
Ναι.
Παρών.
Ναι.
Ναι.
Παρών.
Συνεπώς το άρθρο 32 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 33 ως έχει;
Ναι.
Ναι.
Ναι.
Ναι.
Παρών.
Ναι.
Ναι.
Ναι.
Συνεπώς το άρθρο 33 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 34 ως έχει;
Ναι.
Ναι.
Όχι.
Ναι.
Ναι.
Παρών.
Ναι.
Ναι.
Συνεπώς το άρθρο 34 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 35 ως έχει;
Ναι.
Ναι.
Όχι.
Όχι.
Παρών.
Ναι.
Ναι.
Ναι.
Συνεπώς το άρθρο 35 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 36, όπως τροποποιήθηκε από την κυρία Υπουργό;
Ναι.
Παρών.
Όχι.
Ναι.
Ναι.
Ναι.
Ναι.
Όχι.
Συνεπώς το άρθρο 36 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 37 ως έχει;
Ναι.
Ναι.
Όχι.
Ναι.
Παρών.
Ναι.
Ναι.
Ναι.
Συνεπώς το άρθρο 37 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 38 ως έχει;
Ναι.
Όχι.
Παρών.
Παρών.
Παρών.
Παρών.
Ναι.
Ναι.
Συνεπώς το άρθρο 38 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 39 ως έχει;
Ναι.
Όχι.
Όχι.
Παρών.
Παρών.
Ναι.
Ναι.
Ναι.
Συνεπώς το άρθρο 39 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 40 ως έχει;
Ναι.
Παρών.
Παρών.
Ναι.
Παρών.
Παρών.
Ναι.
Ναι.
Συνεπώς το άρθρο 40, στο οποίο θα ενταχθεί η τροπολογία με γενικό αριθμό 767 και ειδικό 7 μετά την ψήφισή της, έγινε δεκτό ως έχει κατά πλειοψηφία. Εισερχόμαστε στην ψήφιση των τροπολογιών. Ερωτάται το Σώμα: Γίνεται δεκτή η τροπολογία με γενικό αριθμό 764 και ειδικό 5 ως έχει;
Ναι.
Όχι.
Όχι.
Όχι.
Όχι.
Ναι.
Ναι.
Ναι.
Συνεπώς η τροπολογία με γενικό αριθμό 764 και ειδικό 5 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 772 και ειδικό 11 ως έχει;
Ναι.
Όχι.
Παρών.
Όχι.
Παρών.
Όχι.
Ναι.
Ναι.
Συνεπώς η τροπολογία με γενικό αριθμό 772 και ειδικό 11 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 765 και ειδικό 6 ως έχει;
Ναι.
Όχι.
Όχι.
Ναι.
Όχι.
Όχι.
Ναι.
Όχι.
Συνεπώς η τροπολογία με γενικό αριθμό 765 και ειδικό 6 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 767 και ειδικό 7 ως έχει;
Ναι.
Παρών.
Παρών.
Παρών.
Παρών.
Παρών.
Ναι.
Ναι.
Συνεπώς η τροπολογία με γενικό αριθμό 767 και ειδικό 7 έγινε δεκτή ως έχει κατά πλειοψηφία και εντάσσεται στο άρθρο 40 του νομοσχεδίου. Ερωτάται το Σώμα: Γίνεται δεκτή η τροπολογία με γενικό αριθμό 773 και ειδικό 12 ως έχει;
Ναι.
Όχι.
Παρών.
Ναι.
Ναι.
Ναι.
Ναι.
Ναι.
Συνεπώς η τροπολογία με γενικό αριθμό 773 και ειδικό 12 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 774 και ειδικό 13 ως έχει;
Ναι.
Όχι.
Παρών.
Ναι.
Παρών.
Ναι.
Ναι.
Ναι.
Συνεπώς η τροπολογία με γενικό αριθμό 774 και ειδικό 13 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 775 και ειδικό 14 ως έχει;
Ναι.
Όχι.
Όχι.
Ναι.
Παρών.
Ναι.
Ναι.
Ναι.
Συνεπώς η τροπολογία με γενικό αριθμό 775 και ειδικό 14 έγινε δεκτή ως έχει κατά πλειοψηφία και εντάσσεται στο άρθρο 15 του νομοσχεδίου. Ερωτάται το Σώμα: Γίνεται δεκτή η τροπολογία με γενικό αριθμό 762 και ειδικό 3, όπως τροποποιήθηκε από την κυρία Υπουργό;
Ναι.
Όχι.
Παρών.
Ναι.
Ναι.
Όχι.
Ναι.
Ναι.
Συνεπώς η τροπολογία με γενικό αριθμό 762 και ειδικό 3 έγινε δεκτή, όπως τροποποιήθηκε από την κυρία Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 771 και ειδικό 10 ως έχει;
Ναι.
Όχι.
Όχι.
Ναι.
Ναι.
Ναι.
Ναι.
Ναι.
Συνεπώς η τροπολογία με γενικό αριθμό 771 και ειδικό 10 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 777 και ειδικό 16, όπως τροποποιήθηκε από την κυρία Υπουργό;
Ναι.
Όχι.
Όχι.
Ναι.
Ναι.
Όχι.
Ναι.
Ναι.
Συνεπώς η τροπολογία με γενικό αριθμό 777 και ειδικό 16 έγινε δεκτή, όπως τροποποιήθηκε από την κυρία Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Εισερχόμαστε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο;
Ναι.
Όχι.
Όχι.
Όχι.
Όχι.
Όχι.
Ναι.
Όχι.
Το ακροτελεύτιο άρθρο έγινε δεκτό κατά πλειοψηφία. Συνεπώς το νομοσχέδιο του Υπουργείου Διοικητικής Ανασυγκρότησης: «Ενιαίο Σύστημα Κινητικότητας στη Δημόσια Διοίκηση και την Τοπική Αυτοδιοίκηση, υποχρεώσεις των προσώπων που διορίζονται στις θέσεις των άρθρων 6 και 8 του ν.4369/2016, ασυμβίβαστα και πρόληψη των περιπτώσεων σύγκρουσης συμφερόντων και λοιπές διατάξεις» έγινε δεκτό επί της αρχής, επί των άρθρων και των τροπολογιών. Ερωτάται το Σώμα: Γίνεται δεκτό το νομοσχέδιο και στο σύνολο;
Ναι.
Όχι.
Όχι.
Όχι.
Όχι.
Όχι.
Ναι.
Όχι.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το νομοσχέδιο του Υπουργείου Διοικητικής Ανασυγκρότησης: «Ενιαίο Σύστημα Κινητικότητας στη Δημόσια Διοίκηση και την Τοπική Αυτοδιοίκηση, υποχρεώσεις των προσώπων που διορίζονται στις θέσεις των άρθρων 6 και 8 του ν.4369/2016, ασυμβίβαστα και πρόληψη των περιπτώσεων σύγκρουσης συμφερόντων και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων, των τροπολογιών και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μαθητές και δύο εκπαιδευτικοί συνοδοί τους από το Γυμνάσιο Βαρθολομιού Ηλείας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 16.51΄ λύεται η συνεδρίαση για τη Δευτέρα 28 Νοεμβρίου 2016 και ώρα 18.00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.